
Gosudarstvennoe Izdatelstvo Hudojestvennoi Literaturi, Moskva, 1959, şi cu traducerea în limba 

Verlag von Philipp Reclam Jun, Leipzig, 1895. 


Şi Şeherezada îi spuse sultanului Şahriar povestea cu: 


CELE DOUĂ VIEŢI ALE SULTANULUI MAHMUD 


Mi s-a povestit, o, norocitule sultan, că sultanul Mahmud, care a fost unul 
dintre cei mai înţelepţi şi mai slăviţi dintre sultanii Egiptului, şedea adeseori 
singur, în saraiul său, chinuindu-se sub nişte valuri de jale fără de pricină, în 
care răstimpuri lumea întreagă se înnegura dinaintea feţei lui. Şi în ceasurile 
acelea viaţa i se părea plină de serbezie şi goală de orice rost. Şi-aşa! Măcar 
că nu ducea lipsă de niciunul dintre lucrurile care ar fi alcătuit bucuria 
oricărei făpturi omeneşti; întrucât Allah îl dăruise, fără a se precupeţi, cu 
sănătate, cu tinereţe, cu putere şi cu fală, şi îi menise drept cetate de scaun 
pentru împărăţia sa cea mai frumoasă cetate de pe lume, unde, spre a-şi 
bucura sufletul şi simţirile, avea laolaltă şi mândreţele pământului, şi 
mândreţele cerului, şi mândreţele femeilor daurite ca apele Nilului. Ci toate 
i se ştergeau din ochi în răstimpul tristeţelor lui împărăteşti; şi pizmuia 
atunci soarta felahilor cei gârboviţi pe brazdele ogorului, şi pe cea a 
rătăcitorilor de prin pustiurile cele fără de apă. 

Or, într-o zi, pe când sta cu ochii cufundaţi în negura gândurilor, mai 
abătut ca de obicei, nevrând nici să mănânce, nici să bea, nici să se 
îngrijească de treburile domniei, şi nu îşi dorea decât să moară, vizirul cel 
mare intră în odaia în care sultanul zăcea cu capu-ntre mâini, şi, după ce se 
temeni cumu-i datul, îi spuse: 

— O, doamne stăpâne al meu, iacătă că la uşă, cerând să-ţi vorbească, se 
află un bătrân şeic venit din zarea Apusului, din afundul Maghrebului cel 
depărtat. Şi de-ar fi să-l judec din câte am tăifăsuit cu el şi din cele puţine 
vorbe pe care le-am auzit din gura lui, fără de nicio îndoială că şeicul acesta 
este învătatul cel mai iscusit, vraciul cel mai osebit şi magul cel mai 
minunat din câţi au trăit vreodată printre oameni. Şi întrucât îl ştiam pe 
sultanul meu pradă tristeţilor şi mohorălii, am zis ca şeicul să capete 


îngăduinţa de a intra, cu nădejdea că apropierea lui are să ajute la alungarea 
gândurilor ce apasă peste vedeniile stăpânului nostru! 

Şi sultanul Mahmud făcu din cap un semn de învoire, şi pe dată vizirul îl 
pofti în sala împărătească pe seicul cel străin... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute douăzecea noapte 


Urmă: 


„„.Şi pe dată vizirul îl pofti în sala împărătească pe şeicul cel străin. 

Şi, hotărât, omul care intră era mai degrabă umbra unui om decât o făptură 
vie ca toate făpturile. Şi dacă i s-ar fi putut da vreo vârstă, de bună seamă că 
vârsta aceea ar fi trebuit să i se socotească în sute de ani. Drept orice 
veşmânt, o barbă de-a mirările flutura peste goliciunea lui aspră, pe când un 
chimir lat, de piele moale, punea o pavăză strânsă împrejurul şoldurilor 
bătrâne şi uscate. Şi ar fi putut să fie luat drept vreo momâie tare veche, ca 
acelea pe care le scot câteodată de prin mormintele de piatră plugarii de la 
Egipt, dacă pe faţa lui, sub nişte sprâncene amarnice, nu ar fi ars doi ochi în 
care strălucea înţelepciunea. 

Şi bătrânul cel dalb, fără a se temeni dinaintea sultanului, spuse cu un glas 
surd, care nu avea nimic cu glasurile de pe pământ: 

— Pacea fie asupra-ţi, o, sultane Mahmud! Sunt trimis la tine de fraţii mei, 
santonii de la marginile Apusului. Vin ca să te fac a pricepe binefacerile 
Atoatedătătorului asupra capului tău! 

Şi fără de niciun semn, se duse înspre sultan păşind semeţ şi, luându-l de 
mână, îl sili să se ridice şi să-l însoţească până la o fereastră a sălii 
domneşti. 

Or, sala aceea domnească avea patru ferestre, şi fiecare fereastră se afla în 
dreptul unui semn de zodiac. Iar bătrânul şeic îi spuse sultanului: 

— Deschide fereastra. 

Şi sultanul se supuse ca un copil, şi deschise cea dintâi fereastră. Iar 
bătrânul şeic îi spuse numai atât: 

— Priveşte! 

Şi sultanul Mahmud scoase capul pe fereastră şi văzu o oaste mare de 
călăreţi care, cu săbiile trase, veneau buluc, mâncând pământul, de pe 
culmile cetăţii din muntele Makattam. Şi cele dintâi şiruri ale acelei oşti şi 
ajunseseră la poalele saraiului, descălecaseră şi porniseră să sară peste 


ziduri, scoțând strigăte de război şi de moarte. Iar sultanul, la priveliştea 
aceea, pricepu că oștile se răzvrătiseră şi veneau să-l alunge din scaunul de 
domnie. Şi, schimbat de tot la chip, strigă: 

— Nu este alt dumnezeu decât unul Allah! Iacătă ceasul sorocului meu! 

Şi îndată şeicul închise fereastra, ci numai ca s-o deschidă iar, chiar el, 
peste o clipă. Şi toată oştirea pierise. Şi numai cetatea se ridica liniştită în 
depărtare, străpungând cu minaretele ei cerul amiezii. 

Atunci şeicul, fără a-i da răgaz sultanului să se dezmeticească din 
tulburarea-i adâncă, îl duse la cea de a doua fereastră, care da înspre cetatea 
nesfârşită, şi îi zise: 

— Deschide şi priveşte! 

lar sultanul Mahmud deschise fereastra, şi priveliştea ce i se înfăţişă 
ochilor îl facu să se tragă îndărăt cu spaimă. Cele patru sute de minarete ce 
străjuiau peste geamii, şi boltele geamiilor, şi boltele palatelor, şi terasele ce 
se înşiruiau cu miile până la marginile zării nu mai erau decât un pojar 
fumegând şi pâlpâind din care, cu urletele spaimei, se rostogoleau înspre 
toiul văzduhurilor nişte nouri negri ce orbeau ochiul soarelui. Şi un vânt 
năprasnic împingea flăcările şi spuza drept înspre sarai, ce în curând fu 
învăluit de o mare de foc, de care nu mai era despărţit decât cu perdeaua 
subţire a grădinilor. Iar sultanul, năpădit până peste poate de durerea de a-şi 
vedea nimicită cetatea cea mândră, îşi lăsă mâinile să cadă în jos şi strigă: 

— Singur Allah este mare! Lucrurile îşi au ursita lor, ca toate făpturile! 
Mâine pustiul are să se împreune cu pustiul peste câmpurile fără de nume 
ale unui pământ care a fost cel mai strălucit dintre toate! Slavă Celuia 
singur viu! 

Şi se jeli de soarta cetătii şi de soarta sa însăsi. Ci şeicul închise 
numaidecât fereastra, şi iar o deschise peste o clipită. Şi orice urmă de pojar 
pierise. lar cetatea Cairo se întindea în strălucirea ei neatinsă, în mijlocul 
livezilor şi al palmierilor săi, pe când cele patru sute de glasuri ale 
muezinilor vesteau drept-credincioşilor ceasul de rugăciune şi se topeau 
într-o singură preamărire a stăpânului lumilor. 

Iar şeicul, luându-l numaidecât pe sultan, îl duse la cea de a treia fereastră, 
care da înspre Nil, şi îl puse s-o deschidă. 

Şi sultanul Mahmud văzu apele Nilului cum ieşeau din matca lor şi cum 
valurile, năpădind cetatea şi cuprinzând repede terasele cele mai înalte, 
începuseră să bată cu mânie în zidurile saraiului. Şi un talaz mai vajnic 
decât cele de dinainte rupse dintr-odată toate piedicile din cale şi năboi 


peste catul de jos al saraiului. Şi clădirea, topindu-se în ape ca o bucată de 
zahăr, se plecă într-o parte şi sta să se surupe, când şeicul închise deodată 
fereastra şi-apoi o deschise iar. Şi tot puhoiul fu ca şi cum n-ar fi fost. Şi 
Nilul, mândru ca totdeauna, îşi ducea falnic mai departe apele, printre 
câmpurile nesfârşite de lucernă, picotind în albia lui. 

Iar şeicul îl puse pe sultan să deschidă cea de a patra fereastră, fără a-i da 
răgaz să se dezmeticească din uimirea lui. Or, cea de a patra fereastră avea 
vederea înspre minunata câmpie verde ce se aşterne de la porţile cetăţii 
până unde vezi cu ochii, plină de ape curgătoare şi de turme mari, câmpia 
pe care au cântat-o toţi poeţii, începând cu Omar, şi unde straturile de 
trandafiri, de busuioc, de zarnacadele şi de iasomii se întreţes cu tufişurile 
de portocali, unde pomii sunt plini de turturele şi de privighetori gata să-şi 
dea sufletul de-atâtea plânsete de dor, unde pământul este tot atâta de bogat 
şi de împodobit ca în grădinile cele de demult de la Iram-cel-cu-Pilaştri, şi 
tot atâta de înmiresmat ca şi pajiştile din rai. Şi în locul otavei şi al livezilor 
de pomi roditori, sultanul Mahmud nu mai văzu decât un pustiu 
înfricoşător, roşu şi alb, ars de un soare necruţător, un pustiu de piatră şi de 
nisip ce slujea de adăpost hienelor şi şacalilor, şi de câmp de goană şerpilor 
şi jigăniilor otrăvite. Şi vedenia aceea de moarte, ca şi cele de dinaintea ei, 
nu zăbovi să se stingă atunci când şeicul, cu chiar mâna sa, închise şi apoi 
deschise iar fereastra. Şi câmpia se arătă la loc minunată, zâmbind cerului 
din toate grădinile ei. 

Şi-asa! lar sultanul Mahmud nu ştia de dormea, de era treaz ori de nu 
cumva era sub puterea vreunei vrăji ori a vreunei năzăriri. 

Ci şeicul, fără a-l lăsa să se liniştească de toate năprasnicele încercări câte 
trăise, îl luă iarăşi de mână, fără ca sultanului măcar să-i fi dat prin minte să 
opună nici cea mai mică împotrivire, şi îl duse lângă un havuz mic ce 
răcorea sala cu murmurul apei lui. Şi îi spuse: 

— Apleacă-te peste apă şi priveşte! 

Şi sultanul Mahmud se aplecă peste apa din havuz, ca să se uite în ea, 
când, cu o mişcare grăbită, şeicul îi băgă capul cu totul în apă. 

Şi sultanul Mahmud se văzu aruncat de ape la poalele unui munte ce 
străjuia peste valurile mării. lar el sta acolo, ca pe vremurile de strălucire, 
împodobit cu însemnele sale împărăteşti şi cu coroana pe cap. Şi nu departe, 
nişte felahi se uitau la el ca la o minunăţie şi îşi făceau semne între ei, 
râzând cât puteau. Şi sultanul Mahmud, la priveliştea aceea, fu cuprins de o 
mânie fără de margini, nu atât împotriva şeicului, cât împotriva felahilor, şi 


strigă: „A, mag afurisit! pricină a prăpădului meu! dare-ar Allah să mă mai 
întorc odată la domnia mea, ca să te pedepsesc după nelegiuirea pe care ai 
săvârşit-o! Pentru ce m-ai viclenit cu atâta hainie?” 

Pe urmă, chibzuind mai bine, se duse la felahi şi le spuse cu glas 
împărătesc: 

— Sunt sultanul Mahmud! Plecaţi de-aici! 

Ci ei hohotiră mai departe, căscând nişte guri până la urechi. Uf, ce guri! 
nişte hăuri! chiar nişte hăuri! Şi ca să nu care cumva să fie înghiţit de viu, 
vru să fugă, când acela ce părea a fi căpetenia felahilor veni la el, îi luă 
cununa şi însemnele împărăției şi le aruncă în mare spunând: 

— O, bietul de tine! la ce-s bune toate fieroteniile astea? E prea cald ca să 
te împodobeşti aşa! Na, o, sărmane de tine, ia nişte haine de-ale noastre! 

Şi dezbrăcându-l de tot, îl înveşmântă apoi cu o cămăşoaie albastră de 
bumbac, îi puse în picioare o pereche ruptă de papuci galbeni din piele de 
hipopotam şi pe cap un fesuleţ de aba pestriță ca sturzul. Şi îi grăi: 

— Hai, o, bietul de tine, vino cu noi la muncă, de nu vrei să mori de foame 
aici unde tot omul trudeşte! 

Ci sultanul Mahmud spuse: 

— Nu ştiu să muncesc! 

Iar felahul zise: 

— Dacă-i aşa, o să ne slujeşti de hamal şi de măgar, deopotrivă... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute douăzeci şi una noapte 


Urmă: 


„„.ai să ne slujeşti de hamal şi de măgar, deopotrivă! 

Şi cum felahii tocmai îşi isprăviseră ziua de trudă, fură tare bucuroşi să-şi 
pună pe spinarea altuia şi nu pe a lor uneltele de muncă. Iar sultanul 
Mahmud, încovoiat sub povara de cazmale, de sape, de lopeţi şi de greble, 
şi-abia mai putând să se târască, fu nevoit, vrând-nevrând, să meargă după 
felahi. Şi ajunse împreună cu ei, istovit şi de-abia mai răsuflând, în sat, unde 
se văzu ţinta batjocurii ţâncilor, care alergau desculți după el, făcându-l să 
îndure un potop de ticăloşii. Şi, ca să-şi treacă noaptea, fu băgat într-un 
staul părăsit, unde i se aruncă pentru cină o coajă de pâine şi o ceapă. lar a 
doua zi se văzu de-a binelea măgar, măgar cu coadă, cu copite şi cu urechi. 
Şi i se petrecu un curmete pe după gât, şi i se puse o tarniţă în spinare, şi fu 


dus la câmp să tragă la plug. Ci întrucât se smucea amarnic, fu dat pe mâna 
morarului din sat, care îi băgă numaidecât minţile în cap punându-l să 
învârtească la roata morii, după ce îl legă la ochi. Şi cinci ani învârti el aşa 
la roata morii, neodihnindu-se decât numai atâta cât să-şi înfulece tainul de 
boabe şi cât să bea o ciutură de apă. Şi au fost cinci ani de lovituri de bâtă, 
de împunsături cu strămurarea, de înjurături cumplite şi de lipsuri. Şi nu-i 
mai rămăseseră, drept orice mângâiere şi drept orice uşurare, decât şirurile 
de vântuituri pe care le slobozea de dimineaţa până seara, ca răspuns la 
sudalme, învârtind roata morii. Şi iacătă că deodată moara se topi, iar el se 
văzu iarăşi în chipul său de la început, de om, şi nu mai era măgar. Şi se 
preumbla prin sukurile dintr-o cetate pe care nu o mai văzuse; şi habar nu 
avea încotro s-o ia. Şi cum era sătul de umblet, căuta din ochi un ungher 
unde să se odihnească; şi iacătă că un neguţător bătrân, care îl pricepuse 
după înfăţişare că este străin, îl pofti cu multă pohfală să intre în prăvălia 
lui. Şi văzându-l că era trudit, îl pofti să şadă pe laviţă şi îi zise: 

— O, străine, eşti tinerel şi nu ai s-o duci rău în cetatea noastră, unde 
tinerii sunt cât se poate de preţuiţi şi au mare căutare, mai ales când sunt ca 
tine, nişte flăcăi voinici. Spune-mi, dar, dacă ai de gând să rămâi în cetatea 
noastră, unde datinile sunt cât se poate de prielnice străinilor ce vor să se 
statornicească la noi. 

Iar sultanul Mahmud răspunse: 

— Pe Allah! nu cer alta mai mult decât să mă statornicesc aici, numai să- 
mi pot găsi de mâncare altceva decât tecile de bob cu care am fost hrănit 
vreme de cinci ani! 

Iar neguţătorul cel bătrân îi spuse: 

— Ce tot îndrugi tu de teci, o, săracul de tine! Aici ai să fii ghiftuit numai 
cu bunătăţuri întăritoare, pentru treaba pe care are să trebuiască s-o 
îndeplineşti! Ascultă-mă, aşadar, cu luare-aminte, şi ţine-te de povata pe 
care am să ti-o dau! 

Şi adăugă: 

— Du-te şi te aşază degrabă drept la poarta hammamului cetăţii, care-i 
colea, pe după colţul uliţei. Şi pe fiecare femeie care are să iasă de-acolo, 
oprind-o, s-o întrebi dacă are bărbat. Şi aceea care ţi-o spune că nu are va 
să-ţi fie soaţă pe dată, după datinile ţării! Şi mai cu seamă să ai grijă să le 
întrebi pe toate femeile, fără de nicio abatere, pe care ai să le vezi ieşind de 
la hammam, altminteri te paşte mare necaz să fii zgornit din cetatea noastră! 


Şi sultanul Mahmud se duse să şadă la poarta hammamului, şi nu se afla 
acolo de multă vreme când văzu că iese o copilandră strălucită, ca de 
treisprezece ani. Şi gândi, când o văzu: „Pe Allah! cu una ca aceasta m-aş 
alina de toate necazurile.” Şi o opri şi îi zise: 

— O, stăpâna mea, eşti măritată ori eşti fată? 

lar ea răspunse: 

— Sunt măritată de anul trecut! 

Şi îşi văzu de drum. 

Şi iacătă că iesi din hammam o bătrână de o urâţenie înfricoşătoare. Iar 
sultanul Mahmud se cutremură de greață la vederea ei, şi gândi: „Hotărât! 
mai bine să mor de foame, ori să mă schimb iar în măgar, ori în salahor, 
decât să mă împreun cu paciaura de babă! Da de vreme ce bătrânul 
neguţător mi-a spus să le întreb pe toate muierile, sunt dator să mă supun a 
o întreba şi pe pacostea asta!” Şi îi ieşi înainte şi îi spuse: 

— Eşti măritată ori trăieşti singură? 

Iar baba cea cumplită răspunse, cu bale la gură: 

— Sunt măritată, o, inima mea! 

Of, ce uşurare! Şi sultanul zise: 

— Sunt tare bucuros, o, mătuşico! 

Şi gândi: „Aibă-l Allah întru mila sa pe amărâtul care mi-a luat-o înainte!” 
Iar bătrâna îşi văzu de drum. Şi iacătă că iese din hammam o baboşniţă încă 
şi mai îngreţoşătoare decât cea de dinaintea ei, şi încă şi mai cumplită. lar 
sultanul Mahmud se duse tremurând la ea şi o întrebă: 

— Eşti măritată au ba? 

Şi baba răspunse, suflându-şi nasul printre degete: 

— Nu sunt măritată, o, ochi al meu! 

Iar sultanul Mahmud strigă: 

— Hei, na! hei, na! eu sunt un măgar, o, mătuşă a mea! Sunt un măgar! la 
uită-te la urechile mele, şi la coada mea, şi la pacostea mea! Astea-s 
urechile şi coada şi pacostea unui măgar! Nimenea nu se mărită cu măgarii! 

Ci hârca de babă se lipi de el şi vru să-l sărute! Iar sultanul Mahmud, până 
peste poate de scârbit şi de înfricoşat, începu să zbiere: 

— Hei, nu! hei, nu! sunt un măgar, ya setti, sunt un măgar! Fie-ţi milă, nu 
te mărita cu mine! Sunt un biet măgar de la o moară! Hei, nu! hei, nu! 

Şi smucindu-se în sineşi cu o dârzie peste puterile omeneşti, scoase capul 
din havuz. 


Şi sultanul Mahmud se văzu în mijlocul sălii domneşti din saraiul lui, 
avându-l de-a dreapta pe vizirul cel mare şi de-a stânga pe şeicul cel străin. 
Iar dinainte-i, una dintre cadânele lui îi aducea pe o tabla de aur un pahar cu 
sorbetul pe care i-l ceruse cu câteva clipite mai devreme, până a fi venit 
şeicul. Hei, na! Hei, na! Aşadar e sultan! aşadar e sultan! Şi toată 
întâmplarea aceea amarnică nu ţinuse decât răspasul cât băgase capu-n apă 
şi-l scosese iar! Şi nu putea să izbutească a crede într-o minune ca aceea! Şi 
începu să se uite împrejurul lui, pipăindu-se şi frecându-se la ochi. Hei, na! 
hei, na! Era el, întreg şi nevătămat, însuşi sultanul Mahmud, şi nicidecum 
amărâtul cel lepădat de apele mării, nici hamalul, nici măgarul de la moară, 
nici soţul acelei baboşniţe înfricoşătoare! Hei, pe Allah! tare mai era bine să 
se vadă iar sultan, după atâtea necazuri! Şi pe când deschidea gura ca să 
ceară lămuriri despre un lucru atâta de ciudat, glasul înfundat al bătrânului 
cel neprihănit se ridică grăindu-i: 

— Sultane Mahmud, am venit la tine trimis de fraţii mei santoni de la 
marginile Apusului, ca să te ajut să pricepi binefacerile Atoateîmpărţitorului 
asupra capului tău. 

Şi după ce grăi astfel, şeicul maghrebin pieri, fără a se şti dacă ieşise pe 
uşă sau dacă zburase pe fereastră. 

lar sultanul Mahmud, când tulburarea i se potoli, pricepu învăţătura 
Domnului său. Şi pricepu că viaţa lui era frumoasă şi că el ar fi putut să fie 
cel mai nenorocit dintre oameni. Şi pricepu că toate năpastele pe care le 
întrevăzuse, sub privirea grea a moşneagului, s-ar fi putut, de-ar fi vrut 
ursitoarea, să fie năpaste adevărate ale vieţii lui. Şi căzu în genunchi, 
izbucnind în plânset. Şi de-atunci înainte s-a scuturat de orice mâhnire de pe 
inima lui. Şi, trăind în fericire, a revărsat fericire împrejurul său. Şi aceasta 
este viaţa cea adevărată a sultanului Mahmud, iar acelea au fost vieţile pe 
care s-ar fi putut să le ducă numai la o întorsătură a ursitei sale. Întrucât 
Allah este stăpânul cel Atotputermnic! 


Iar Şeherezada, după ce istorisi aşa întâmplarea aceasta, tăcu. Iar sultanul Şahriar se minună: 
— Ce pildă pentru mine, o, Şeherezada! 

Iar fata vizirului zâmbi a râde şi spuse: 

— Ci pilda aceasta, o, Măria Ta, nu este nimic pe lângă cea cu Comoara fără de sfârşit! 

Iar Şahriar spuse: 

— Habar nu am de comoara aceea, Şeherezada! 


COMOARA FĂRĂ DE SFÂRŞIT 


Mi s-a izvodit, o, norocitule sultan, o, mult-dăruitule cu purtări alese, că 
emirul drept-credincioşilor, califul Al-Raşid, care a fost sultanul cel mai 
darnic de pe vremile lui şi cel mai strălucit, avea uneori slăbiciunea — numai 
unul Allah este fără de nicio slăbiciune! — să lase a se înţelege, când venea 
vorba, că niciun om dintre muritori nu îl întrecea în dărnicie şi în mână 
largă. 

Or, într-o zi, pe când se lăsa ispitit să se laude aşa cu bunurile care, la urma 
urmei, nu-i fuseseră hărăzite de către Atoateîmpărţitorul decât spre a le 
folosi tocmai cu mărinimie, marele vizir Giafar nu vroi nicicum, cu sufletu-i 
ales, ca stăpânul său să se dovedească mai departe lipsit de umilinţa 
datorată faţă de Allah. Şi se hotărî a-şi lua îngăduinţa să-i deschidă ochii. Se 
temeni aşadar dinainte-i şi, după ce sărută de trei ori pământul, îi spuse: 

— O, emire al drept-credincioşilor, o, cunună peste capetele noastre, iartă-l 
pe robul tău dacă se încumetă a-şi ridica glasul de faţă cu tine spre a-ţi 
zugrăvi că virtutea cea mai de seamă a unui drept-credincios este umilinţa 
dinaintea lui Allah şi că aceasta-i singurul lucru cu care se cade să se 
fălească cineva. Căci toate bunurile de pe pământ, şi toate harurile minţii, şi 
toate însuşirile cele bune ale sufletului nu sunt pentru om decât un dar de la 
cel Preaînalt — lăudat fie El! Iar omul nu se cuvine să se îngâmfe cu darul 
acesta mai mult decât un pom că e plin de roade, ori decât marea că se varsă 
în ea apele cerului. Cât despre laudele ce se cuvin dărniciei tale, lasă mai 
degrabă să le facă supușii tăi, care mulţumesc fără de încetare cerului că le- 
a menit să se nască în împărăţia ta, şi care nu au altă mulţumire decât să-ţi 
rostească plini de recunostintă numele! 

Pe urmă adăugă: 

— Şi-apoi, o, doamne al meu, să nu care cumva să crezi că tu ai fi singurul 
pe care Allah l-ar fi copleșit cu darurile lui cele fără de socoată! Să ştii, dar, 
că se află în cetatea Bassrei un tânăr care, măcar că nu este decât un om de 
rând, trăieşte cu mai multă fălnicie şi cu mai multă strălucire decât cei mai 
mari sultani. ÎI cheamă Abulcassem, şi niciun domn de pe lume, nici măcar 


emirul drept-credincioşilor însuşi, nu are mâna mai largă şi nu este mai 
filotim ca el... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute douăzeci şi doua noapte 
Urmă: 


„„„îl cheamă Abulcassem, şi niciun domn de pe lume, nici măcar emirul 
drept-credincioşilor însuşi, nu are mâna mai largă şi nu este mai filotim ca 
el! 

Când auzi vorbele astea de la urmă ale vizirului său, califul se simţi peste 
măsură de înciudat; şi se facu roşu de tot la faţă, şi cu ochii aprinşi; şi 
măsurându-l de sus pe Giafar îi spuse: 

— Vai de tine, o, câine de vizir! cum de cutezi să minţi dinaintea 
stăpânului tău, uitând că asemenea purtare îţi aduce fără de izbavă moartea? 

Şi Giafar răspunse: 

— Pe viaţa capului tău! o, emire al drept-credincioşilor, vorbele pe care m- 
am încumetat să le rostesc de faţă cu tine sunt vorbe de adevăr. Iar dacă mi- 
am pierdut toată credinţa la inima ta, poţi să pui a se cerceta, şi pe urmă să 
mă osândeşti, dacă ai să afli că sunt mincinoase. În ce mă priveşte, o, 
doamne al meu, nu mă sfiesc a-ţi mărturisi că am fost, cu prilejul călătoriei 
mele din urmă la Bassra, oaspetele uluit al tânărului Abulcassem. Iar ochii 
mei încă nu au uitat ceea ce au văzut, urechile mele ceea ce au auzit, şi 
mintea mea ceea ce a fermecat-o. Şi drept aceea, chiar cu primejdia de a 
trage asupra-mi obijduirea din partea stăpânului meu, nu am putut să mă 
opresc a spune sus şi tare că Abulcassem este omul cel mai mărinimos din 
vremile lui! 

Şi Giafar, după ce vorbi astfel, tăcu. Iar califul, până peste măsură de 
supărat, făcu semn căpeteniei străjilor să-l înşface pe Giafar. Şi porunca fu 
îndeplinită pe loc. Şi, după asta, Al-Raşid ieşi din sală şi, neştiind cum să-şi 
descarce mânia, se duse în iatacul soţiei sale Sett Zobeida, care îngălbeni de 
spaimă când îi văzu chipul de zile negre. 

Şi Al-Raşid, cu sprâncenele încruntate şi cu ochii bulbucaţi, se duse şi se 
întinse pe divan, fără a scoate o vorbă. lar Sett Zobeida, care ştia cum să-l ia 
în ceasurile lui de supărare, se feri să-l sâcâie cu vreo întrebare de prisos; ci 
luând o înfăţişare de mare îngrijorare, îi aduse un pahar plin cu apă 
înmiresmată cu trandafir şi, dându-i-o, îi spuse: 


— Numele lui Allah fie asupra-ţi, o, fiu al moşului meu! Băutura aceasta 
să te răcorească şi să te linistească! Viaţa-i întocmită din două culori, una 
albă şi alta neagră. Deie Allah ca numai culoarea albă să lumineze lungile 
tale zile! 

Şi Al-Raşid spuse: 

— Pe volniciile strămosilor noştri cei slăviţi! numai negura are să-mi 
acopere viaţa, o, fiică a moşului meu, câtă vreme am să-l mai văd dinaintea 
ochilor pe fiul barmakidului, pe Giafar ăla al pacostei, care se veseleşte să- 
mi înfrunte vorbele, să-mi precumpănească faptele şi să dea precădere 
asupra mea unor inşi oarecari dintre supuşii mei! 

Şi îi istorisi soţiei sale tot ce se întâmplase, şi i se plânse de vizirul său, cu 
nişte vorbe care o făcură să priceapă că preacinstitul cap al lui Giafar se afla 
de data aceasta la mare primejdie. Încât Sett Zobeida nu pregetă a fi dintru- 
ntâi la un gând cu emirul, mărturisindu-şi supărarea că îl vedea pe vizir 
îngăduindu-şi atari necuviinţe faţă de domnul său. Pe urmă, tare iscusit, îi 
dovedi că ar fi mai cuminte să amâie osânda numai atâta cât să trimită pe 
cineva la Bassra spre a cerceta cum stă treaba. Şi adăugă: 

— Şi-atunci ai să te poţi încredința de adevărul ori de minciuna spuselor 
lui Giafar, şi să-i faci ceea ce se va cuveni. 

Iar Harun, pe care vorbele pline de înţelepciune ale soţiei sale îl potoliseră 
pe jumătate, răspunse: 

— Dreptu-i ce spui, o, Zobeida! Hotărât! Îi datorez această chibzuinţă unui 
om cum este fiul slujitorului meu Yahia! Ba chiar, întrucât nu pot să am 
deplină încredere în seama pe care mi-ar da-o cel pe care l-aş trimite la 
Bassra, vreau să mă duc eu însumi în cetatea aceea, să cercetez lucrurile. Şi 
am să-l cunosc şi eu pe Abulcassem ăla. Şi mă jur că Giafar are să plătească 
cu capul dacă mi-o fi înflorit filotimia acelui tânăr, ori dacă mi-o fi spus 
vreo minciună. 

Şi fără a zăbovi mai mult să-şi ducă la îndeplinire gândul, Harun se ridică 
pe clipă pe dată şi, fără a vrea să mai asculte ce-i spunea Sett Zobeida spre 
a-l îndemna să nu facă de unul singur drumul până la Bassra, se străvesti în 
neguţător de la Irak, o povăţui pe sultană să vegheze în lipsa lui la treburile 
împărăției şi, ieşind din sarai pe o poartă tainică, plecă din Bagdad. 

Şi Allah îi meni bună pace; şi ajunse la Bassra fără de supărare şi trase la 
hanul cel mare al negustorilor. Şi acolo, mai înainte chiar de a-şi face un 
răgaz de odihnă şi de a mânca oleacă, se grăbi să-l iscodească pe portarul de 


la han despre ceea ce ardea să afle, întrebându-l, după schimbarea 
salamalecurilor: 

— Este adevărat, o, şeicule, că în cetatea voastră trăieşte un tânăr, pe nume 
Abulcassem, care este mai presus decât sultanii ca mărinimie, ca lărgime de 
mână şi ca fălnicie? 

Şi bătrânul portar, clătinând din cap cu o înfăţişare plină de încredințare, 
răspunse: 

— Allah coboare asupra-i binecuvântările sale! Da care-i insul care să nu 
fi cunoscut urmările dărniciei lui? În ce mă priveşte, ya sidi, apoi de-aş avea 
eu pe faţa mea şi o sută de guri, şi în fiecare gură câte o sută de limbi, şi pe 
fiecare limbă câte o comoară de limbuţie, tot n-aş putea să-ţi povestesc aşa 
cum se cuvine dărnicia cea minunată a domniei sale Abulcassem! 

Pe urmă, întrucât alti călători soseau cu calabalăcurile lor, portarul hanului 
nu avu răgaz să-i spună mai departe. lar Harun fu nevoit să plece, şi se sui 
în odaie să se odihnească şi să cineze ceva în seara aceea. 

lar a doua zi, dis-de-dimineaţă, plecă de la han şi se duse să se preumble 
prin sukuri. Şi după ce negustorii îşi deschiseră prăvăliile, emirul se duse la 
unul dintre ei, acela ce i se păru cel mai de vază, şi îl rugă să-i arate drumul 
care ducea la casa lui Abulcassem. Şi negustorul, tare minunându-se, îi 
spuse: 

— Da de prin ce ţară depărtată vei fi venind tu, de nu ai habar unde-i casa 
domniei sale Abulcassem”? Păi el, aici, este mai cunoscut decât o fi fost 
vreodată vreun sultan în împărăţia lui! 

lar Harun adeveri că venea într-adevăr de tare departe, da că ţinta 
călătoriei lui era tocmai de a-l cunoaşte pe domnia sa Abulcassem. Atunci 
negustorul porunci unui băiat de-al lui să-i slujească de călăuză, spunându-i: 

— Du-l pe acest preacinstit străin până la saraiul strălucitului nostru 
domn! 

Or, saraiul acela era un sarai uluitor. Şi era zidit numai şi numai din pietre 
de marmură ca matostatul, cu nişte porţi de jad verde. Şi Harun rămase uluit 
de frumuseţea întocmirii lui; şi când intră în curte, văzu o mulţime de robi 
tineri, albi şi negri, îmbrăcaţi cilibiu, care se veseleau jucându-se, în 
aşteptarea poruncilor de la stăpânul lor. Şi îl opri pe unul dintre ei şi îi 
spuse: 

— O, tinere, du-te rogu-te şi-i spune stăpânului tău Abulcassem: „O, 
stăpâne al meu, se află în curte un străin care a bătut drumul de la Bagdad 
până la Bassra anume pentru a-şi bucura ochii cu chipul tău binecuvântat!” 


Şi robul cel tânăr cunoscu numaidecât, din felul cum vorbea şi din 
înfăţişarea celui care îl oprise, că acela nu era om de rând. Şi dete fuga să-şi 
vestească stăpânul, care veni până în curte să-l întâmpine pe oaspetele 
străin. Şi după salamalecurile şi urările de bun venit, îl luă de mână şi îl 
duse într-o sală care era împodobită numai cu frumuseţea şi cu liniile ei 
desăvârsite. 

Şi de îndată ce şezură pe divanul cel larg de mătasă chindisită cu aur ce se 
întindea de jur împrejurul sălii, se şi iviră doisprezece tineri robi albi, tare 
frumoşi, aducând nişte oluri de agat şi de rubin, pline cu licori alese. Apoi 
intrară douăsprezece copilandre ca nişte lune, care unele aduceau castroane 
de farfuriu pline cu poame şi cu flori, iar altele aduceau cupe mari de aur 
pline cu şerbeturi de îngheţată de fructe zdrobite, minunate la gust. Şi robii 
aceia tineri şi copilandrele gustară întâi din licorile, din şerbeturile şi din 
răcoritoarele acelea, până a le da oaspetelui stăpânului lor. Şi Harun se 
îndulci cu acele băuturi felurite şi, măcar că era deprins cu cele mai alese 
bunătături din tot Răsăritul, mărturisi că nu mai băuse niciodată ceva 
asemuitor. 

După care Abulcassem îl pofti pe musafir să treacă într-o altă sală, unde 
era aşezată o masă plină cu bucatele cele mai de soi, pe nişte tablale de aur 
greu. Şi îi dete, cu chiar mâinile lui, bucatele cele mai bune. Şi Harun găsi 
că bucatele acelea erau gătite nemaipomenit. 

Pe urmă, când masa se sfârşi, tânărul îl luă de mână şi îl duse în cea de a 
treia sală, şi mai bogat împodobită decât celelalte două. Şi nişte robi, încă şi 
mai frumoşi decât cei de mai înainte, aduseră o sumedenie uluitoare de oluri 
de aur învrâstate cu nestemate şi pline cu tot felul de vinuri, precum şi nişte 
tablale mari de farfuriu pline cu uscături dulci şi nişte tăvi împodobite cu 
plăcinte de soi. Şi pe când Abulcassem îşi îmbia musafirul să guste, intrară 
nişte cântărețe şi nişte lăutărese, care începură o cântare ce-ar fi tulburat şi 
pietrele. Şi Harun, vrăjit până peste fire, îşi zicea: „Hotărât! şi în saraiul 
meu am cântărețe cu glasuri minunate, şi chiar cântăreţi ca Isac, care cunosc 
totul despre tainele meşteşugului lor, da nimeni n-ar putea să năzuiască a se 
lua la întrecere cu cei de aici! Pe Allah! au ce-a putut să facă un om de rând, 
un târgoveţ din Bassra, ca să adune atâta grămadă de lucruri desăvârsite?” 

Şi pe când Harun lua aminte cu osebire la glasul unei almee ce-l vrăjise cu 
dulceaţa ei, Abulcassem ieşi din casă şi se întoarse peste o clipă, ţinând într- 
o mână o vergea de chihlimbar, iar în cealaltă mână un copăcel cu tulpiniţa 
de argint, cu crengile şi cu frunzele de smarald şi cu poamele de rubin. Iar 


în vârful acelui pom se afla un păun de aur de o frumuseţe ce-l proslăvea pe 
acela care îl închipuise. Şi Abulcassem, după ce puse pomul jos la 
picioarele califului, lovi cu vergeaua capul păunului. Şi numaidecât pasărea 
cea mândră îşi întinse aripile şi desfăşură minunăţia cozii, şi începu să se 
învârtească repede-repede. Şi pe măsură ce se învârtea, nişte fumuri de 
ambră, de nard, de olm, de aloe şi de alte odoruri cu care era plin ţâşneau 
din toate părţile lui, în şuviţe subţiri, şi îmbălsămau sala toată. 

Ci deodată, pe când Harun privea răpit cu totul pomul şi păunul şi se 
minuna de ei, Abulcassem îi luă şi pe unul şi pe celălalt şi îi duse. Iar Harun 
se simţi tare înţepat de fapta aceea neaşteptată şi îşi zise în sineşi: „Pe 
Allah! ce lucru ciudat! Şi ce vor să însemne toate astea? Oare aşa se poartă 
o gazdă faţă cu oaspeţii săi? Tânărul ăsta, mi se pare mie, nu prea ştie să se 
arate precum îmi da de înţeles Giafar. Îmi ia pomul şi păunul tocmai când 
mă vede mai dornic să mă uit la ei. Pesemne, fără de nicio îndoială, că i-a 
fost frică să nu-i cer să mi-i dăruiască. A, nu-mi pare rău să cercetez eu 
însumi filotimia asta vestită care, după vizirul meu, nu-şi are perechea pe 
lume!” 

În vreme ce lui Al-Raşid i se vânzoleau prin minte asemenea gânduri, 
tânărul Abulcassem se întoarse în sală. Şi era însotit de un rob micuţ, 
frumos ca soarele. Şi copilul acela drăgălaş avea o mantie de atlaz de 
zarafir, împodobită cu mărgăritare şi cu diamante. Şi ţinea în mână o cupă 
făcută dintr-o singură bucată de almaz, şi umplută cu un vin purpuriu. Şi 
veni la Harun şi, după ce sărută pământul dintre mâinile lui, îi întinse cupa. 
Şi Harun o luă şi o duse la buze. Da care nu-i fu mirarea după ce, golind 
cupa, văzu că, dând-o îndărăt robului cel drăgălaş, era iarăşi plină până sus! 
Încât o luă iar din mâinile copilului şi, ducând-o la gură, o goli până la 
ultimul strop. Pe urmă o dete îndărăt robului cel micuţ, luând seama cum se 
umplea la loc fără ca nimeni să fi turnat ceva în ea. 

Văzând acestea, Harun rămase până peste poate de uluit... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute douăzeci şi treia noapte 


Urmă: 


... Văzând acestea, Harun rămase până peste fire de uluit şi nu izbuti a se 
opri să întrebe cum de se putea petrece aşa ceva. lar Abulcassem răspunse: 


— Doamne, nu este nimica năzdrăvănesc aici. Cupa este lucrarea unui 
învăţat de demult, care cunoştea toate tainele de pe pământ! 

Şi rostind vorbele acestea, luă de mână copilul şi ieşi grăbit din sală. Iar 
năprasnicul Harun, de data aceasta, rămase tare îmbufnat. Şi gândi: „Pe 
viaţa capului meu! Tânărul acesta şi-a pierdut minţile ori, şi mai rău, habar 
n-a avut vreodată de datorintele ce se cuvin faţă de un oaspete, şi habar n-a 
avut de purtările alese. Îmi aduce toate minunăţiile acestea, fără ca să-l fi 
rugat cineva, mi le întinde dinaintea ochilor, şi când bagă de seamă că mă 
cuprinde cea mai mare bucurie să mă uit la ele, mi le ia. Pe Allah! n-am 
văzut în viaţa mea ceva mai supărător şi mai bădărănesc. Afurisitule de 
Giafar! am să te învăţ eu în curând, de-o vrea Allah, să judeci mai bine 
oamenii şi să-ţi mai învârteşti limba prin gură înainte de a vorbi!” 

Pe când Al-Raşid cugeta astfel despre firea gazdei lui, îl văzu pe acesta că 
se întoarce în sală pentru a treia oară. Şi, la câţiva paşi în urma lui, venea o 
copilandră cum nu se află decât în grădinile raiului. Era toată îmbrăcată în 
mărgăritare şi în nestemate, şi încă şi mai împodobită cu chiar frumuseţea 
ei, decât cu gătelile hainelor. Iar Harun, când o văzu, uită şi de pom, şi de 
păun, şi de cupa cea mereu plină, şi îşi simţi sufletul junghiat de jinduri. Iar 
fetişcana, după ce i se temeni adânc, veni şi şezu dinainte-i şi, cu o lăută 
lucrată din lemn de aloe, din fildeş, din sandal şi din abanos, începu să cânte 
pe douăzeci şi patru de feluri osebite, cu o măiestrie atâta de desăvârşită, 
încât Al-Raşid nu-şi mai putu stăpâni mirarea şi strigă: 

— O, tinere, ce soartă vrednică de pizmuit ai avut! 

Da de îndată ce Abulcassem băgă de seamă că musafirul său era fermecat 
de fetişcană, numaidecât o luă de mână şi o scoase din sală cu mare zor. 

Când văzu purtarea aceea a gazdei sale, califul se simţi până peste măsură 
de batjocorit, şi, de teamă să nu-şi lase mânia să izbucnească, nu vru să mai 
zăbovească într-o casă în care era primit într-un chip atât de ciudat, încât, de 
îndată ce tânărul se întoarse în sală, îi spuse ridicându-se: 

— O, mărinimosule Abulcassem, sunt, într-adevăr, tare tulburat de felul 
cum te-ai purtat cu mine, fără a-mi cunoaşte cinul şi rostul. Îngăduie-mi 
aşadar să plec şi să te las în tihnă, fără să-ţi pun mai mult la încercare 
filotimia! 

Iar tânărul, de teamă să nu-l supere, nu voi să se împotrivească dorinţei lui 
şi, făcându-i o temenea cuviincioasă, îl însoţi până la poarta saraiului, 
cerându-şi iertăciune că nu l-a primit cu toată măreţia ce i s-ar fi căzut. 


Şi Harun porni înspre han, gândind cu amărăciune: „Ce om plin de fumuri 
şi Abulcassem ăsta! Îi place să-şi înşire bogăţiile sub ochii străinilor, că să- 
şi stâmpere astfel mândria şi fălosenia. Dacă asta-i dărnicie de mână, apoi 
eu nu sunt decât un smintit şi un orb! Păi nu! Că, de fapt, insul ăsta nu e 
decât un cărpănos, şi încă un cărpănos de soiul cel mai greţos. Iar Giafar are 
să afle în curând cât face să-ţi amăgeşti domnul cu minciuna cea mai 
ticăloasă!” 

Şi tot chibzuind aşa, ajunse la poarta hanului. Şi zări în curte un alai mare, 
aşezat ca o jumătate de lună şi alcătuit dintr-o mulţime mare de robi tineri, 
şi albi şi negri, cei albi de-o parte, cei negri de cealaltă. Şi în mijlocul acelui 
corn de lună şedea o copilandră frumoasă, copilandra cea cu lăuta, care îl 
vrăjise în saraiul lui Abulcassem, avându-l de-a dreapta ei pe copilul cel 
drăgălaş, cu cupa de almaz în mână, şi de-a stânga un alt copil, tot atâta de 
dulce şi de frumos, ţinând pomul de smarald şi păunul. 

Or, de cum intră pe poarta hanului, toţi robii se ploconiră până la pământ, 
iar copila cea zarifă veni înaintea lui şi îi înfăţişă, pe o pernă de atlaz, un sul 
de hârtie de mătasă. Şi Al-Rasid, măcar că tare nedumerit de toate astea, luă 
sulul, îl desfăşură şi văzu că purta aceste rânduri: 


„Pacea şi binecuvântarea fie asupra musafirului nostru cel plăcut, a cărui 
ospeţie ne-a cinstit casa şi ne-a înmiresmat-o. Şi-apoi! Binevoieşte, o, 
părinte al musafirilor prea-aleşi, să-ţi pleci privirea asupra lucrurilor fără 
de preţ pe care le trimite domniei tale mâna noastră cea prea puţin darnică, 
şi să le primeşti din partea noastră ca pe un prea sărac semn al supuşeniei 
noastre faţă de acela care ne-a luminat sălaşul. Că am băgat de seamă că 
robii aceştia care alcătuiesc alaiul, precum şi băieţii şi fetele acestea, ca şi 
pomul, ca şi pocalul, ca şi păunul, nu i-au neplăcut în chip osebit 
musafirului nostru; şi drept aceea, ne rugăm lui să le socoată ca şi cum ale 
sale ar fi fost dintotdeauna. Şi-apoi toate de La Allah vin şi la el se întorc 
toate. Uassalam!” 


Când sfârşi de citit scrisoarea şi când îi înţelese tot tâlcul şi toată 
însemnătatea, Al-Raşid rămase până peste poate de minunat de atâta 
dărnicie şi strigă: 

— Pe volniciile strămosilor mei — cinsti-le-ar Allah chipurile! — pricepem 
acuma ce greşit l-am judecat pe tânărul Abulcassem! Ce mai eşti tu, 
dărnicie a lui Al-Raşid, pe lângă o dămicie ca aceasta? Fie-ţi 
binecuvântările celui Preaînalt asupra capului, o, vizire al meu Giafar, tu, 


care mi-ai prilejuit să mă scutur de mândria mea cea păcătoasă şi de 
înfumurarea mea! lacătă că într-adevăr un ins de rând, fără a pregeta nici cât 
de cât şi fără a se arăta stânjenit în vreun fel, se dovedeşte mai presus ca 
mărinimie şi ca filotimie decât sultanul cel mai bogat de pe pământ! 

Aşa strigă. Pe urmă, chibzuind deodată, cugetă: „Da, pe Allah! ci cum se 
face că un ins de rând poate să dea asemenea daruri, şi de unde a luat sau 
unde a găsit el atâtea bogății? Şi cum de este cu putinţă ca în ţările mele un 
om să ducă o viată mai strălucită decât sultanii, fără ca eu să ştiu pe ce căi a 
ajuns el la o atare treaptă de bogăţie? Hotărât! trebuie ca fără de zăbavă, 
chiar cu primejdia de a mă arăta necuviincios, să mă duc şi să-l pun să-mi 
dezvăluie cum a putut să adune o avere atâta de peste măsură!” 

Şi numaidecât, în nerăbdarea lui de a-şi astâmpăra nedumerirea, lăsându-i 
la han pe robii săi cei noi şi tot ce-i aduseseră, Al-Raşid se întoarse la 
palatul lui Abulcassem. Şi când ajunse dinaintea tânărului, îi spuse, după 
salamalecuri: 

— O, prea damice stăpâne, Allah să-şi sporească asupra-ţi facerile de bine 
şi ajute-ţi să dăinuiască huzururile cu care eşti acoperit! Ci darurile pe care 
mi le-a făcut mâna ta binecuvântată sunt atâta de mari, încât mi-e teamă că, 
primindu-le, să nu trec peste datorinţele mele de musafir şi peste marginile 
dărniciei tale fără de asemuire. Îngăduie-mi aşadar ca, fără teama de a te 
jigni, să fiu lăsat a ţi le trimite îndărăt, şi ca, minunat de ospeţia ce mi-ai 
dat, să mă duc să povestesc la Bagdad, cetatea mea, despre filotimia ta! 

Ci Abulcassem, cu o înfăţişare tare mâhnită, răspunse: 

— Doamne, fără de îndoială că, dacă ai vorbit aşa, vei fi având vreo 
pricină să te plângi de primirea mea, ori poate că darurile mele ţi-au 
neplăcut pentru puţinătatea însemnătăţii lor! Altminteri nu te-ai fi întors de 
la han ca să mă faci să îndur o astfel de ocară. 

Şi Harun, tot străvestit în neguţător, răspunse: 

— Ferească-mă Allah să răspund la ospeţia ta într-un asemenea chip, o, 
preadamicule Abulcassem! Pricina întoarcerii mele nu vine decât numai din 
grija pe care o am văzându-te cum risipeşti aşa pe nişte străini pe care îi 
cunoşti întâia oară nişte lucruri atât de scumpe, şi din teama de a vedea cum 
se sfârşeşte, fără ca tu să dobândeşti multumirea ce ti se cuvine, o avuţie 
care, oricât de fără de sfârşit ar putea să fie, trebuie să aibă şi un capăt! 

La vorbele lui Al-Raşid, Abulcassem nu putu a se opri să zâmbească şi 
răspunse: 


— Linişteşte-ţi grijile acestea, o, stăpâne al meu, dacă chiar numai asta-i 
pricina ce mi-a prilejuit bucuria întoarcerii tale. Află, într-adevăr, că în 
fiecare zi a lui Allah eu mă plătesc de datorniţele pe care le am faţă de 
Atoateziditorul — preamărit şi proslăvit fie EI! — făcând celor ce bat la 
poarta mea unul, ori două, ori trei daruri pe potriva acelora care sunt acuma 
în mâinile mele. Întrucât avuţia pe care mi-a hărăzit-o Atoatedătătorul de 
bogății este o avuţie fără de capăt. 

Şi, băgând de seamă că pe chipul oaspetelui său se ivea o nedumerire 
mare, adăugă: 

— Văd, o, stăpâne al meu, că sunt dator să-ţi mărturisesc nişte întâmplări 
din viaţa mea şi să-ţi povestesc istoria acestei comori fără fund, care-i o 
poveste atât de minunată şi de uluitoare încât, de-ar fi scrisă cu acul în 
colţul de dinlăuntru al ochiului, ar sluji de învăţătură aceluia care ar citi-o 
cu luare-aminte! 

Şi, rostind acestea, tânărul Abulcassem îl luă pe oaspetele său de mână şi îl 
duse într-o sală plină de reveneală, în care mai multe căţui tare frumoase 
îmbălsămau aerul şi unde se vedea un jeţ larg de aur cu nişte chilimuri 
scumpe la picioare. Şi tânărul îl pofti pe Harun să se suie în jet, să şadă 
lângă el, şi îşi începu aşa povestea: 

Află, o, stăpâne al meu — Allah este stăpânul nostru al tuturora! — că eu 
sunt copilul unui mare giuvaiergiu, de baştină din Cairo, pe care îl chema 
Abdelaziz. Ci tatăl meu, măcar că s-a născut la Cairo, ca şi tatăl său, şi ca şi 
tatăl tatălui său, nu a trăit toată viaţa lui în cetatea sa de naştere. Căci 
stăpânea atâtea bogății încât, fiindu-i frică să nu tragă asupra-şi zavistia şi 
lăcomia sultanului Egiptului care, pe vremile acelea, era un asupritor fără de 
leac, s-a văzut silit să-şi lase ţara şi să vină să se statornicească în cetatea 
aceasta a Bassrei, la umbra ocrotitoare a sultanilor Bani-Abbas — reverse 
Allah asupra-le binecuvântările sale! Şi tatăl meu, nu peste multă vreme, s-a 
însurat cu singura fată a negustorului cel mai bogat din cetate. Iar eu m-am 
născut din căsătoria aceea norocită. Iar înainte de mine, şi după mine, niciun 
alt rod nu s-a mai adăugat la spita neamului lor. Şi-aşa că bucurându-mă de 
toate bunurile tatălui meu şi ale mamei mele după moartea lor — dărui-le-ar 
mântuirea Allah şi fie El multumit de ei! — încă tânăr de tot am avut de 
mânuit o avere mare, alcătuită din tot felul de bunuri şi de bogății... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a opt sute douăzeci şi patra noapte 


Urmă: 


„„„încă tânăr de tot am avut de mânuit o avere mare, alcătuită din tot felul 
de bunuri şi de bogății. Ci întrucât îmi plăceau cheltuielile şi risipa, mă 
apucai să trăiesc cu atâta necumpăt, că în nici doi ani toată moştenirea fu 
vântuită. Întrucât, o, stăpâne al meu, toate ne vin de la Allah şi toate la El se 
întorc! Eu atunci, văzându-mă într-o stare de sărăcie lucie, mă apucai să 
chibzuiesc la viaţa mea trecută. Şi mă hotărâi, după traiul şi după isprăvile 
mele de la Bassra, să las cetatea mea de naştere şi să mă duc să-mi târăsc pe 
aiurea amărâtele de zile; căci sărăcia este mai uşor de purtat sub ochii unor 
străini. Îmi vândui aşadar casa, singurul bun care îmi mai rămăsese, şi mă 
alipii la o caravană de negustori, cu care ajunsei mai întâi la Mossul şi pe 
urmă la Damasc. După care străbătui pustia, ca să mă duc în hagialâc la 
Mecca; iar de acolo mă dusei la Cairo cel mare, leagănul spiţei şi al 
neamului meu. 

Or, când ajunsei în cetatea aceea cu case frumoase şi cu geamii fără de 
număr, îmi adusei aminte că chiar acolo se născuse Abdelaziz, giuvaiergiul 
cel bogat, şi nu putui să mă opresc, la această amintire, să scot nişte suspine 
adânci şi să plâng. Şi mă gândii ce durere l-ar fi cuprins pe tatăl meu dacă ar 
fi văzut starea jalnică a singurului său copil, moştenitorul său. Şi, stăpânit 
de astfel de gânduri ce mă apăsau, ajunsei în preumblarea mea pe malurile 
Nilului, în spatele saraiului sultanului. Şi iacătă că la o fereastră se ivi un 
cap vrăjit — de fetişcană ori de copilă, nu ştiam — şi care, când o zării, mă 
înmărmuri. Ci deodată se trase îndărăt, şi nu mai văzui nimic. lar eu şezui 
acolo pierit, până seara, aşteptând zadarnic să se mai arate o dată. Şi într-un 
sfârşit plecai, ci cu inima grea, şi mă dusei să-mi petrec noaptea la hanul la 
care trăsesem. lar a doua zi, întrucât chipul fetişcanei se înfăţişa necontenit 
în mintea mea, nu pregetai să mă întorc sub fereastra cu pricina. Ci 
nădejdea şi aşteptarea îmi fură chiar degeaba; întrucât chipul cel dulce nu se 
mai ivi, măcar că perdeaua de la geamuri tremură oleacă, iar mie mi se păru 
că ghicesc o pereche de ochi babilonici dincolo de giurgiuvele. Iar neivirea 
aceea mă mohorî amarnic, fără totuşi a mă deznădăjdui, întrucât nu pregetai 
să mă întorc iarăşi tot în acel loc, a doua zi. Or, care nu-mi fu atunci 
tulburarea când văzui fereastra că se întredeschide şi că perdeaua se dă la o 
parte, lăsând să se ivească luna plină a chipului ei! Şi mă temenii degrabă, 
cu fruntea la pământ; şi după ce mă ridicai, rostii: 


— O, doamnă şi stăpână, sunt un străin venit de curând la Cairo, şi care şi- 
a început intrarea în cetatea aceasta cu vederea frumuseţii tale. Iar ursita, 
care m-a călăuzit de mână până aici, împlinească-şi minunea precum 
doreşte robul tău! 

Şi tăcui, aşteptând răspunsul. Iar fetişcana, în loc de a-mi răspunde, căpătă 
o înfăţişare atâta de înfricoşată, încât eu nu mai ştiam dacă se cădea să mai 
stau acolo ori să-mi slobozesc picioarele în vânt. Şi mă hotărâi să stau pe 
loc, nepăsător de toate primejdiile ce m-ar fi putut paşte. Or, bine am făcut, 
întrucât deodată fetişcana se plecă peste marginea ferestrei şi îmi spuse cu 
glas tremurător: 

— Întoarce-te pe la miezul nopţii. Da acuma fugi cât mai iute! 

Şi, cu vorbele acestea, pieri grabnic şi mă lăsă până peste măsură de uluit, 
de îndrăgostit şi de bucuros. Şi îmi uitai pe dată necazurile şi sărăcia. Şi mă 
grăbii să mă întorc la han, ca să trimit după bărbierul locului, care se apucă 
să mă radă pe cap, la subţiori şi pe vintre, să mă ferchezuiască şi să mă 
dichisească. Pe urmă mă dusei la hammamul săracilor unde, pe câţiva 
gologani, făcui o scaldă minunată şi mă înmiresmai şi mă împrospătai, şi 
iesii de acolo cu totul învoioşat şi cu trupul uşor ca fulgul, încât atunci când 
veni ceasul hotărât, mă dusei ocrotit de noapte sub fereastra de la sarai. Şi 
găsii la fereastra aceea o scară de mătasă, care cobora până la pământ. lar 
eu, fără a şovăi, nemaiavând de altminteri nimica de pierdut, afară de o 
viaţă care nu mai avea nicio legătură şi niciun temei, mă căţărai pe scară şi 
intrai pe fereastră în iatac. Străbătui degrabă două odăi, ajunsei în cea de a 
treia, unde, pe un pat de argint, şedea întinsă şi zâmbitoare făptura după 
care tânjeam. Ah! domnia ta negustorule, oaspetele meu, câtă minune era în 
făptura aceea a Atoateziditorului! Ce ochi! Şi ce gură! Când am văzut-o, am 
simţit că-mi zboară minţile, şi nu am putut să rostesc o vorbă. Ci ea se 
ridică pe jumătate şi cu un glas mai dulce ca zahărul candel îmi spuse să 
stau jos lângă ea pe patul de argint. Apoi mă întrebă cu luare-aminte cine 
sunt. lar eu îi istorisii povestea mea, cu inima deschisă, de la început până la 
sfârşit, fără a ocoli niciun amănunt. Ci nu ar fi de niciun folos s-o mai 
spunem o dată. Or, fetişcana, care mă ascultase cu multă băgare de seamă, 
se arătă cu adevărat tulburată de starea în care mă adusese soarta. lar eu, 
văzând-o aşa, rostii: 

— O, stăpână a mea, oricât de amărât aş fi, pun capăt jelaniei, de vreme ce 
tu eşti atâta de bună, încât să plângi de nenorocirile mele! 


lar ea la acestea îmi dete răspunsul de cuviință, şi pe nesimţite ne 
prinserăm într-o tăifăsuială care se făcea tot mai drăgăstoasă şi mai caldă. 
Şi, până la urmă, îmi mărturisi că şi ea, când m-a văzut, a simţit o ispită 
pentru mine. lar eu grăii: 

— Preaslăvit fie Allah, carele înduioşează inimile şi îndulceşte ochii 
gazelelor! 

La care ea dete iarăşi răspunsul de cuviinţă şi adăugă: 

— Întrucât tu mi-ai mărturisit că eşti Abulcassem, nici eu nu vreau să nu 
ştii cine sunt! 

Şi, după ce şezu tăcută o clipită, spuse: 

— Află, o, Abulcassem, că sunt cadâna cea mai dragă a sultanului, şi că 
mă cheamă Sett Labiba. Or, cu tot huzurul în care trăiesc aici, nu sunt deloc 
fericită. Căci pe lângă că sunt înconjurată numai de nişte potrivnice pizmaşe 
şi gata să mă dea pierzării, sultanul, care mă are dragă, nu izbuteşte să mă 
mulţumească, întrucât Allah, cel carele împarte virtute cocoşilor, pe el l-a 
uitat la împărţanie. Şi pentru aceea, când te-am zărit sub fereastră şi când te- 
am văzut plin de cutezanţă şi netemător de primejdie, am socotit că vei fi 
fiind şi bărbat destoinic. Şi te-am chemat să te încerc. Aşa încât acuma-i 
rândul tău să-mi dovedeşti că nu m-am înşelat când te-am ales, şi că 
destoinicia îţi este pe măsura cutezanţei! 

Eu atunci, o, stăpâne al meu, care nu duceam lipsă să fiu îndemnat spre a 
face cele ce se cuveneau, întrucât nu mă aflam acolo decât pentru fapte, nu 
vrusei să mai pierd nicidecum o vreme scumpă cântând stihuri, cum este 
datul în împrejurări de-acestea, şi mă pregătii de iureş. Ci în chiar clipita 
când braţele noastre se împreunau, se auzi, o bătaie năprasnică la uşa 
iatacului. Iar preafrumoasa Labiba, înfricoşată foarte, îmi spuse: 

— Nimeni nu are îngăduinţă să bată aşa, de nu cumva-i chiar sultanul. 
Suntem vânduți şi pierduţi fără de scăpare! 

Eu mă şi gândii la scara de la fereastră, ca să fug pe unde suisem. Ci vru 
soarta ca sultanul tocmai dinspre partea aceea să se abată; şi nu-mi mai 
rămânea nicio putinţă de scăpare. Încât, hotărându-mă la cel din urmă lucru 
ce-mi mai rămânea de făcut, mă ghemuii sub patul de argint, pe când 
cadâna sultanului se scula să deschidă. Şi de îndată ce usa fu deschisă, 
sultanul şi intră urmat de hadâmbii lui şi, până să apuc eu să-mi dau seama 
despre ce se întâmplă, mă şi simţii înşfăcat de sub pat de douăzeci de mâini 
amarmice şi negre, care mă traseră ca pe un sac şi mă ridicară de jos. Şi 
hadâmbii se repeziră cu mine la fereastră, în vreme ce alţi hadâmbi negri, 


înşfăcând-o pe cadână, se repezeau la fel spre cealaltă fereastră. Şi toate 
mâinile deodată îşi aruncară povara, zvârlindu-ne pe amândoi din vârful 
saraiului în apele Nilului. 

Or, fusese scris la ursita mea să-mi fie dat să scap de moartea prin înec. Şi- 
aşa, măcar că vătămat rău din cădere, izbutii, după ce ajunsei până la 
străfundul Nilului, să ies iar la faţa apei şi să mă furişez, la adăpostul nopţii, 
până la malul din partea dimpotrivă saraiului. Şi după ce scăpai dintr-o 
primejdie atâta de mare, nu mă îndurai să plec până ce nu încercai s-o 
pescuiesc şi pe aceea pe care nesăbuinţa mea o dusese la pierzanie, şi mă 
băgai îndărăt în apă, cu mai multă îndârjire decât când ieşisem, şi mă 
scufundai, şi iar mă scufundai, de-o grămadă de ori, trudindu-mă s-o găsesc. 
Ci toate strădaniile mele rămaseră zadarnice şi, cum puterile începeau să mă 
lase, mă văzui nevoit, ca să-mi scap sufletul, să mă întorc la mal. Şi, amărât 
rău, jeluiam moartea cadânei aceleia dulci, zicându-mi că nu s-ar fi căzut să 
mă apropiu de ea câtă vreme mă ştiam sub zodia nenorocului şi ştiam că 
nenorocul este molipsitor. Încât, sfâşiat de durere şi copleşit de căinţe, zorii 
să fug din Cairo şi din Egipt, şi luai calea Bagdadului, Cetatea Păcii. 

Or, Allah îmi meni cale tihnită şi ajunsei fără de necazuri la Bagdad, da 
într-o stare tare jalnică, întrucât eram fără bani, şi din toată averea mea de 
odinioară nu-mi mai rămăsese decât numai un dinar de aur pe fundul 
chimirului. Şi de cum ajunsei în sukul zarafilor, schimbai, dinarul în 
mărunţiş, apoi, ca să-mi câştig pâinea cea de toate zilele, cumpărai o tabla 
de răchită şi nişte zaharicale, şi nişte mere înmiresmate, şi nişte balsamuri, 
şi nişte chitonaguri, şi nişte trandafiri. Şi mă apucai să-mi strig marfa pe la 
uşile prăvăliilor, vânzând în fiecare zi şi câştigând cât să-mi ajungă pentru 
ziua de mâine. Or, neguţătoria aceea măruntă îmi mergea, întrucât aveam 
glas frumos şi îmi vesteam marfa nu ca vânzătorii din Bagdad, ci cântând în 
loc să strig. 

Şi într-o zi, pe când mi-o cântam cu un glas încă şi mai limpede ca de 
obicei, un preacinstit şeic, stăpân pe prăvălia cea mai frumoasă din suk, mă 
strigă, alese un măr înmiresmat de pe tablaua mea şi, după ce îl mirosi de 
mai multe ori, privindu-mă întruna cu luare-aminte, mă pofti să stau jos 
lângă el. Şi şezui, iar el îmi puse o sumedenie de întrebări, iscodindu-mă 
cine sunt şi cum mă cheamă. Ci eu, tare stânjenit de întrebările lui, 
răspunsei: 

— O, stăpâne al meu, cruţă-mă de a-ţi vorbi despre nişte lucruri de care 
nu-mi pot aminti fără să zgândăresc nişte răni pe care timpul începuse să le 


zviduiască. Pentru că şi numai a-mi pomeni numele îmi este o durere! 

Şi pesemne că oi fi rostit vorbele acestea oftând şi cu un glas tare trist, de 
vreme ce bătrânul nu mai stărui şi nu mă mai întrebă nimic. Şi numaidecât 
schimbă şirul, aducând vorba despre treburile de vânzare şi de cumpărare 
ale zaharicalelor mele; pe urmă, luându-şi rămas-bun, scoase din pungă 
zece dinari de aur, pe care mi-i strecură în palmă cu multă gingăşie, şi mă 
sărută aşa cum un părinte îl sărută pe fiul său... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute douăzeci şi cincea noapte 


Urmă: 


„„„scoase din pungă zece dinari de aur, pe care mi-i strecură în palmă cu 
multă gingăşie, şi mă sărută aşa cum un părinte îl sărută pe fiul său. Or, eu îl 
preamării în cugetul meu pe acel şeic preacinstit, a cărui dărnicie îmi era şi 
mai de preţ în sărăcia în care mă aflam, şi mă gândeam că nici cei mai de 
seamă navabi la care aveam obiceiul să le înfăţişez tablaua mea de răchită 
nu-mi dăduseră vreodată măcar a cincea parte din cât căpătasem de la mâna 
aceea pe care nu pregetam s-o sărut în semn de cinstire şi de mulţumire. 

Şi a doua zi, măcar că nu eram bine dumirit asupra gândurilor 
binefăcătorului meu din ajun, nu pregetai să mă duc iar în suk. Şi el, de cum 
mă zări, îmi făcu semn să mă apropii, şi luă oleacă de tămâie de pe tablaua 
mea. Pe urmă mă pofti să şed jos lângă el şi, după câteva întrebări şi 
răspunsuri, mă rugă cu multă luare-aminte să-i istorisesc povestea mea, pe 
care de data aceasta nu avusei cum s-o mai ocolesc fără a-l nemulţumi. Îi 
povestii aşadar cine eram şi tot ce mi se întâmplase, fără a-i ascunde nimic. 
Şi, după ce îi făcui destăinuirea, bătrânul îmi spuse, cu o mare tulburare în 
glas: 

— O, fiul meu, ţi-ai găsit în mine un părinte mai bogat decât Abdelaziz — 
Allah fie multumit de el! — şi care nu are să aibă mai puţină dragoste faţă de 
tine, şi cum nu am niciun copil, şi nicio nădejde de-a avea, te înfiez. Aşa că, 
o, fiul meu, linisteste-ţi sufletul şi înseninează-ţi ochii, căci, de-o vrea 
Allah, ai să-ţi uiţi în preajma mea necazurile trecute! 

Şi, grăind aşa, mă sărută şi mă strânse la inima lui. Pe urmă mă puse să-mi 
arunc tablaua de răchită cu tot ce era pe ea, închise prăvălia şi, luându-mă 
de mână, mă duse acasă la el, unde îmi spuse: 


— Mâine plecăm la cetatea Bassrei, care-i şi cetatea mea, şi unde vreau să 
trăiesc de-acuma înainte laolaltă cu tine, o, copilul meu! 

Şi-aşa că a doua zi pomirăm la drum amândoi înspre Bassra, cetatea mea 
de baştină, unde ajunserăm fără de necazuri, sub ocrotirea lui Allah. Şi toţi 
cei cu care mă întâlneam şi mă cunoşteau se bucurau când vedeau că 
fusesem înfiat de un negustor atâta de bogat. În ce mă priveşte, nu mai 
trebuie să-ţi spun, doamne, că m-am apucat cu tot cugetul şi cu toată 
priceperea să-i fiu pe plac bătrânului. Iar şeicul era ca vrăjit de purtarea mea 
faţă de el, şi îmi spunea adesea: 

— Abulcassem, ce zi binecuvântată a fost ziua când ne-am întâlnit noi la 
Bagdad! Ce bună a fost ursitoarea mea că mi te-a scos în cale, o, copilul 
meu! lar tu tare mai eşti vrednic de dragostea mea, şi de încrederea mea, şi 
de tot ce fac pentru tine, şi de tot ce mă gândesc să mai fac pentru viitorul 
tău! 

lar eu eram atâta de mişcat de simţămintele pe care mi le arăta încât, cu 
toată osebirea de vârstă, îl iubeam cu adevărat şi mă îngrijeam să-l 
preîntâmpin cu tot ce putea să-i fie pe plac. Aşa, de pildă, în loc să mă duc 
şi să petrec cu tinerii de seama mea, stam cu el, ştiindu-l că se înnora până 
şi de lucrul cel mai mărunt ori de fapta cea mai neînsemnată ce nu-i era 
dăruită lui. Or, când trecu un an, ocrotitorul meu fu lovit, din vrerea lui 
Allah, de o boală care îl dobori, şi toţi doftorii îşi pierdură nădejdea de a-l 
mai tămădui. Încât se grăbi să mă cheme lângă el; şi îmi spuse: 

— Ai binecuvântarea mea, o, fiul meu Abulcassem. Mi-ai dăruit fericire 
de-a lungul unui an întreg, pe când cei mai mulţi oameni de-abia dacă pot 
să-şi socotească o zi fericită în toată viaţa lor. Aşa că a venit vremea, până 
ce Atotdespărţitoarea să poposească la căpătâiul meu, să mă plătesc de prea 
marile mele datorii faţă de tine. Află, dar, o fiul meu, că am a-ţi dezvălui o 
taină a cărei cunoaştere are să te facă mai bogat decât toţi domnii de pe 
pământ. Dacă într-adevăr nu aş avea alte bunuri decât casa aceasta cu 
bogăţiile câte se află în ea, aş fi încredinţat că nu îţi las decât o avere prea 
mică; ci toate bunurile pe care le-am strâns în curgerea vieţii mele întregi, 
oricât de mari sunt pentru un neguţător, nu sunt nimic pe lângă comoara pe 
care vreau să ţi-o dăruiesc. Nu am să-ţi spun nici de câtă vreme, nici prin 
cine, nici în ce fel se află comoara în casa noastră, întrucât nu ştiu. Tot ce 
ştiu este că e tare veche. Bunicul meu, în ceasul morţii, i-a dezvăluit-o 
tatălui meu, care şi el la rându-i mi-a făcut destăinuirea cu puţine zile 
înainte de a muri! 


Şi, după ce rosti acestea, bătrânul se plecă la urechea mea, pe când eu 
plângeam văzând viaţa cum se duce din el, şi îmi spuse în ce loc din casă se 
află comoara. Pe urmă mă încredinţă că oricât de mare mi-aş închipui eu 
bogăţia pe care o cuprinde, am să văd că este şi mai mare decât închipuirile 
mele. Şi adăugă: 

— Şi iacătă-te, o, fiul meu, singur stăpân peste toate. Să fii pururea mână 
largă, fără a te teme că ai să mântui vreodată ceea ce nici nu are fund. Să fii 
fericit! Uassalam! 

Şi până să rostească vorbele acestea din urmă, se zăvârşi în pace — aibă-l 
Allah întru mila lui şi reverse-şi asupra-i binecuvântările sale! Or eu, după 
ce, ca singur moştenitor al lui, îmi îndeplinii faţă de el datorinţele cele de pe 
urmă, luai în stăpânire toate bunurile lui şi, fără a mai zăbovi, mă dusei să 
văd comoara. Şi spre uluirea mea, putui să văd că răposatul meu părinte 
înfietor nu-i înflorise întru nimic măreţia; şi mă pregătii să-i dau cea mai 
potrivită întrebuințare cu putinţă. lar cei care mă cunoşteau şi care văzuseră 
căderea mea dintâi fură încredinţaţi numaidecât că am să mă lefteresc iar. 

Şi îşi ziceau între ei: 

— De-ar fi avut bogătanul care l-a înfiat pe Abulcassem toate averile 
emirului drept-credincioşilor, ăsta tot are să le vântuiască fără de şovăire. 

Încât care nu le fu mirarea când, în loc să vadă vreo tulburare cât de cât în 
neguţătoriile mele, băgară de seamă dimpotrivă că din zi în zi erau şi mai 
înfloritoare. Şi nu izbuteau să priceapă cum de puteam să-mi sporesc 
bunurile risipindu-le, mai cu seamă când vedeau că făceam nişte cheâtuieli 
tot mai nesocotite şi că-i tineam pe banii mei pe toţi străinii în trecere prin 
Bassra, găzduindu-i ca pe nişte sultani. Încât se împrăştie în cetate zvonul 
că aş fi găsit o comoară, şi nu trebui mai mult ca să se abată asupra-mi 
lăcomia cârmuitorilor. Într-adevăr, căpetenia agiei nu zăbovi să vină la mine 
într-o zi şi, după ce îşi luă răgazul, îmi spuse: 

— Domnia ta Abulcassem, ochii mei văd şi urechile mele aud! Ci întrucât 
eu îmi îndeplinesc slujbele ca să trăiesc, pe când atâţia alţii trăiesc ca să-şi 
îndeplinească slujbele, nu am venit să-ţi cer socoteală de viaţa îmbelşugată 
pe care o duci şi nici să te întreb despre o comoară pe care ai toate pricinile 
s-o tăinuieşti. Am venit numai să-ţi spun că, dacă sunt om cu minte, nu sunt 
decât multumită lui Allah, şi nu mă fudulesc deloc cu asta. Numai că 
pâinea-i scumpă, iar vaca noastră nu mai dă strop de lapte. 

Iar eu, pricepând unde bate, îi spusei: 


— O, taică al oamenilor de duh, de cât ai trebuinţă pe zi ca să-ţi cumperi 
pâinea alor tăi şi ca să pui la loc laptele pe care vaca ta nu-l mai dă? 

El răspunse: 

— Nu de mai mult de zece dinari de aur pe zi, doamne al meu. 

Eu spusei: 

— Nu-i destul! Eu am să-ţi dau o sută pe zi. Şi pentru aceasta nu ai decât 
să vii aici la fiecare început de lună, iar vistiernicul meu are să-ţi numere 
cele trei mii de dinari trebuitori traiului tău! 

El atunci vru să-mi sărute mâna, ci eu mă ferii, neuitând că toate 
peşcheşurile sunt un dar de la Atoateziditorul. Şi el plecă chemând asupra- 
mi toate binecuvântările. Or, a doua zi după venirea căpeteniei agiei, mă 
chemă şi cadiul la el acasă şi îmi zise: 

— O, tinere, Allah este stăpân peste toate comorile şi lui i se cade, după 
pravilă, cea de a cincea parte. Plăteşte-ţi, dar, dijma, şi stăpâneşte-ţi 
celelalte patru părţi! 

Eu răspunsei: 

— Nu prea ştiu ce vrea să-i dea de înţeles stăpânul nostru cadiul 
slujitorului său. Da mă îndatorez să-i dăruiesc în fiecare zi, pentru săracii 
lui Allah, o mie de dinari de aur, cu învoiala să mă lase în tihnă. 

Şi cadiul încuviinţă întru totul vorbele mele, şi primi învoiala. Da peste 
vreo câteva zile un străjer veni să mă caute din partea valiului Bassrei. Şi 
când ajunsei dinaintea valiului, care mă primi cu un chip îndatoritor, îmi 
spuse: 

— Mă socoţi tu atâta de necinstit încât să-ţi răpesc comoara dacă mi-ai 
arăta-o? 

lar eu răspunsei: 

— Allah lungească cu o mie de ani zilele stăpânului nostru valiul! Ci şi de- 
ar fi să mi se smulgă carnea cu cleştele înroşit, nu am să dezvălui vreodată 
comoara pe care într-adevăr o am. Da mă învoiesc să plătesc în fiecare zi 
stăpânului nostru valiul, pentru amărâţii pe care îi ştie, două mii de dinari de 
aur. 

Şi valiul, înaintea unui dar care i se păru îndestul de mare, nu pregetă să 
primească învoiala şi îmi îngădui să plec, după ce mă potopi cu cinstirile 
lui. Şi de-atunci le plătesc statornic celor trei slujbaşi tainul zilnic pe care l- 
am făgăduit. Şi în schimb, ei mă lasă să duc viaţa de filotimii şi de dărmnicii 
pentru care sunt născut. Şi-acesta-i, o, doamne al meu, izvorul averii care 


te-a minunat, pe cât văd, şi despre care nimeni altul în afară de tine nici cu 
gândul nu gândeşte cât e de mare! 


Când tânărul Abulcassem isprăvi de povestit, califul, până peste măsură de 
doritor să vadă comoara cea minunată, îi spuse gazdei sale: 

— O, preabunule Abulcassem, chiar e cu putinţă să se afle pe lume o 
comoară pe care filotimia ta să nu fie în stare s-o isprăvească pe dată? Nu, 
pe Allah, nu-mi vine să cred, şi, de n-ar fi să-ţi cer prea mult, te-aş ruga să 
mi-o arăţi, şi m-aş jurui pe datorinţele cele sfinte ale ospeţiei, pe capul meu 
şi pe tot ce poate să facă de neîncălcat un jurământ, că nu am să mă 
prilejuiesc vreodată de încrederea ta, şi odată şi-odată am să ştiu şi eu să-ţi 
răsplătesc hatârul fără de pereche pe care ţi-l cer. 

La vorbele califului, Abulcassem se schimbă de tot şi la chip şi la 
înfăţişare, şi răspunse cu glas mohorât: 

— Sunt tare mâhnit, doamne, că ai dorinţa aceasta, pe care nu pot să ţi-o 
împlinesc decât cu nişte învoieli tare neplăcute, dat fiind că nu pot să mă 
hotărăsc a te lăsa să pleci din casa mea cu o plăcere curmată şi cu o bucurie 
netrăită, încât are să fie de trebuinţă să te leg la ochi şi să te călăuzesc, 
luându-ţi toate armele şi lăsându-te cu capul gol, iar eu cu iataganul în 
mână, gata să te despic dacă ai încerca să încalci datorinţele ospeţiei. Şi- 
apoi ştiu prea bine că, chiar şi aşa, săvârşesc o nechibzuinţă mare şi că nu s- 
ar cădea să mă supun chefului tău. Într-un sfârşit, hai să facem după cum 
ne-o fi scris în ziua aceasta binecuvântată! Eşti gata să primeşti învoielile 
mele? 

El răspunse: 

— Sunt gata să te urmez şi primesc învoielile acestea, precum şi altele o 
mie pe deasupra. Şi mă jur ţie pe Ziditorul cerului şi al pământului că nu ai 
să te căieşti că mi-ai împlinit dorul. Şi-apoi îţi încuviinţez chibzuinţele, şi 
nici pe departe n-am să-ţi păstrez vreo pică! 

Şi-atunci Abulcassem îi petrecu o legătură peste ochi şi, luându-l de mână, 
îl ajută să coboare, pe o scară tainică, într-o grădină întinsă. Şi acolo, după 
un şir de ocolituri pe cărările care se întreţeseau, îl duse şi îl băgă într-o 
tainiţă sub pământ, adâncă şi largă, cu intrarea acoperită de o piatră mare. Şi 
dintru-ntâi trecură printr-o hrubă lungă şi povârnită, care da într-o sală mare 
şi răsunătoare. Şi Abulcassem îl dezlegă la ochi pe calif, care văzu cu 
minunare sala aceea luminată numai de strălucirea granatelor ca de foc cu 
care şi pereţii şi tavanul erau bătute peste tot. Iar un havuz de alabastru alb, 


mare de o sută de picioare de jur împrejur, se vedea în mijlocul sălii, plin cu 
galbeni şi cu toate giuvaierurile pe care ar putea să le viseze o minte cât de 
aprinsă. Şi, de jur împrejurul havuzului, doisprezece stâlpi de aur, sprijinind 
douăsprezece chipuri cioplite din gemme de douăsprezece culori osebite, se 
înălţau ca nişte flori răsărite dintr-un pământ vrăjit. 

Iar Abulcassem îl duse pe calif la marginea havuzului şi îi spuse: 

— Vezi grămada aceasta de dinari de aur şi de giuvaieruri de toate felurile 
şi de toate culorile? Ei, află că n-a scăzut decât de două degete, pe când 
adâncimea havuzului nici nu poate fi măsurată! Da asta nu-i tot! 

Şi îl duse în a doua sală, asemenea cu cea dintâi la strălucirea pereţilor, da 
mult mai mare, având în mijlocul ei un havuz plin de pietre nestemate 
şlefuite şi de nestemate neatinse, şi adumbrit de două rânduri de pomi 
asemenea cu acela pe care i-l dăruise. Şi în mijlocul boltei acelei săli se 
înşiruia această înscriere, făcută din litere strălucitoare: „Stăpânul acestei 
comori să nu se teamă că are s-o isprăvească vreodată; că tot nu are să-i dea 
vreodată de capăt. Să se slujească de ea mai degrabă spre a duce o viaţă de 
huzur şi spre a-şi dobândi prieteni; căci viaţa nu este decât una şi nu se mai 
întoarce, iar viaţa fără de prieteni nu e viaţă!” 

După care Abulcassem îl duse pe oaspetele său să mai vadă şi alte multe 
săli, care nu erau cu nimic mai prejos decât cele de până aci; pe urmă, 
băgând de seamă că oaspetele ostenise de vederea atâtor lucruri năucitoare, 
îl călăuzi îndărăt afară din tainiţă, după ce îl legă iarăşi la ochi. 

Şi odată ajunşi iar în palat, califul îi spuse călăuzului său: 

— O, stăpâne al meu... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute douăzeci şi şasea noapte 


Urmă: 


„..Şi odată ajunşi iar în palat, califul îi spuse călăuzului său: 

— O, stăpâne al meu, din toate câte am văzut aici, şi din câte judec după 
roaba cea tânără şi după cei doi băieţi drăgălaşi pe care mi i-ai dăruit, tu 
trebuie să fii nu numai omul cel mai bogat de pe pământ, da de bună seamă 
că şi omul cel mai fericit. Întrucât pesemne că ai în saraiul tău fetele cele 
mai frumoase ale Răsăritului şi copilandrele cele mai frumoase din Insulele 
Mărilor! 

lar tânărul răspunse cu mâhnire: 


— De bună 
seamă, O, 
doamne al meu! 
Da pot eu s-o 

Iar califul se minună de statornicia simtămintelor fiului lui Abdelaziz, dar 
îl îndemnă să-şi dea toate silinţele spre a-şi birui părerile de rău. Pe urmă îi 
mulţumi pentru primirea cea strălucită pe care i-o făcuse şi îşi luă bun- 
rămas de la el, ca să se întoarcă la han, credinţat acum de adevărul spuselor 
vizirului Giafar pe care îl aruncase în temniţă. Şi-a doua zi luă drumul 
Bagdadului, cu toţi slujitorii lui, cu fetişcana, cu cei doi băieţei şi cu toate 
darurile pe care le datora dărmniciei fără de pereche a lui Abulcassem. 


Or, de îndată ce ajunse la sarai, Al-Raşid se grăbi să-i dea slobozenie 
vizirului Giafar şi, spre a-i dovedi cât de rău îi părea că îl osândise de mai 
înainte, îi dărui ca peşcheş cei doi băieţei şi îl încunună iar cu toată 
încrederea lui. Pe urmă, după ce îi povesti cele ce cunoscuse în călătoria sa, 
îi spuse: 

— Şi-acuma, o, Giafar, spune-mi ce se cuvine să fac spre a răsplăti bunele 
purtări ale lui Abulcassem! Tu ştii că recunoştinţa sultanilor se cade să fie 
mai presus decât bucuria ce li s-a făcut. Dacă m-aş mărgini să-i trimit 
strălucitului Abulcassem tot ceea ce am eu mai rar şi mai de preţ în visteria 
mea, ar fi tare puţin pentru el. Cum, dar, aş putea să-l întrec în dărnicie? 

Şi Giafar răspunse: 

— O, emire al drept-credincioşilor, singura cale pe care o ai spre a te plăti 
de datoria ta de recunoştinţă este de a-l căftăni pe Abulcassem sultan peste 
Bassra. 

Şi Al-Raşid răspunse: 

— Adevăratu-i, o, vizire al meu! Asta-i singura cale de a mă plăti faţă de 
Abulcassem. lar tu ai să pleci numaidecât la Bassra să-i duci hârtiile de 
căftănire, şi pe urmă să-l însoţeşti până aici, ca şi noi să putem a-l sărbători 
în saraiul nostru! 

Şi Giafar răspunse că ascultă şi că se supune şi plecă fără de zăbavă la 
Bassra. lar Al-Rasid se duse la Sett Zobeida în iatac şi îi dete în dar 
fetişcana, pomul şi păunul, nepăstrând pentru el decât cupa. lar Zobeida 
găsi copilandra atâta de fermecătoare încât, zâmbind, îi spuse soţului său că 
o primeşte cu chiar mai multă bucurie decât pe toate celelalte daruri. Pe 
urmă îl puse să-i istorisească de şart călătoria aceea minunată. 

Estimp, Giafar nu zăbovi să se întoarcă degrabă de la Bassra cu 
Abulcassem, pe care avusese grijă să-l înştiințeze despre toate câte se 
petrecuseră şi despre cine fusese oaspetele pe care îl găzduise în casa lui. Şi 
când flăcăul intră în sala împărătească, emirul drept-credincioşilor se ridică 
în cinstea lui, îi iesi înainte zâmbind şi îl sărută ca pe un fiu. Şi binevoi să 
meargă el însuşi la hammam cu el, cinste pe care nu i-o mai făcuse 
nimănuia încă de pe când se urcase în scaunul de domnie. Şi, după scaldă, 
în vreme ce li se aduceau răcoritoarele şi nişte şerbeturi de migdale şi de 
fructe, o roabă, proaspăt adusă la sarai, veni să le cânte. Ci Abulcassem nici 
nu apucă să se uite bine la faţa roabei, că şi scoase un strigăt mare şi se 
prăbuşi lat. Şi Al-Raşid sări să-l ajute, îl luă în braţe şi îl făcu să-şi vină 
încet-încet în simţiri. 


Or, tânăra cântăreată nu era alta decât cadâna de odinioară a sultanului de 
la Cairo, pe care un pescar o scosese din apele Nilului şi o vânduse unui 
negustor de robi. Şi negustorul, după ce o ţinuse multă vreme ascunsă în 
haremul său, o adusese la Bagdad şi o vânduse soţiei emirului drept- 
credincioşilor. 

Şi-aşa Abulcassem, ajuns sultan la Bassra, îşi găsi iubita şi putu de-aci 
înainte să trăiască laolaltă cu ea în huzururi, până la venirea Sfărâmătoarei 
de bucurii, Ziditoarea cea de neabătut a mormintelor. 


— Da să nu care cumva să crezi, o, Măria Ta, spuse Şeherezada mai departe, că povestea aceasta ar 
fi cât de cât tot atâta de minunată şi tot atât de plină de folos sufletesc ca Povestea cea întortocheată 
cu dulcele copil-din-flori. 

Iar sultanul Şahriar, încruntându-şi sprânceana, întrebă: 

— Despre ce copil-din-flori vrei să povesteşti, Şeherezada? 

Iar fata vizirului răspunse: 

— Chiar despre unul, Măria Ta, cu viaţa atâta de zbuciumată precum am să ţi-o istorisesc! 

Şi spuse: 


POVESTEA CEA ÎNCÂLCITĂ CU DULCELE COPIL DIN FLORI 


Se povesteşte — ci Allah este mai ştiutor — că într-o cetate dintre cetăţile 
părinţilor noştri arabi trăiau odată trei prieteni care erau genealogişti de 
meserie. Or, cu voia lui Allah, are să se lămurească despre ce-i vorba. 

Şi cei trei prieteni erau totodată pezevenghii pezevenghilor şi dibacii 
dibacilor. Şi dibăcia lor era atâta de mare, încât puteau, în joacă, să-l 
uşureze pe un zgârcit de punga lui fără ca acela să simtă ceva. Şi în fiecare 
zi aveau năravul să se întâlnească într-o odaie la un han mai lăturalnic, 
odaie pe care anume o luaseră cu chirie ca să poată, fără a fi supăraţi de 
nimeni, să cisluiască în tihnă la coţcăriile pe care să le mai tragă târgoveţilor 
din cetatea lor, ori la pozna de pus la cale spre a-şi petrece ziua mai cu haz. 
Ci trebuie numaidecât să spun că faptele şi năzdrăvăniile lor erau, de obicei, 
mai degrabă lipsite de răutate şi pline de ghiduşii, precum de altminteri şi 
purtările lor erau alese, iar chipurile lor blajine. Şi cum erau legaţi între ei 
cu o prietenie întru totul frăţească, îşi puneau agoniselile laolaltă, 
împărţindu-şi-le cu deplină dreptate, cât de mari ori cât de mici să fi fost 
ele. Şi din ceea ce chiverniseau niciodată nu cheltuiau mai mult de jumătate 
spre a-şi rostui de-ale gurii; iar cu cealaltă jumătate cumpărau haşiş, ca să se 
beţivănească noaptea, după ziua folosită spornic. lar beţivăneala lor, 
dinaintea lumânărilor aprinse, era totdeauna de bun gust, şi niciodată nu 
cobora până la bătăi ori până la vorbe urâte. Ba chiar dimpotrivă! Şi, în 
ceasurile acelea, născoceau nişte pehlivănii minunate care chiar că ar fi 
făcut desfătarea oricărui ascultător. 

Or, haşişul, într-o zi, până a nu se dospi în creierii lor, le năzări o ispravă 
de o cutezanţă cum nu s-a mai pomenit, întrucât, odată ce ticluiră totul, se 
duseră dis-de-dimineaţă dinaintea grădinii ce împrejmuia saraiul sultanului. 
Şi acolo se porniră, în văzul lumii, să se certe şi să se suduiască, împotriva 
obiceiului lor, şi să-şi arunce blestemele cele mai amarmnice, fluturându-şi 
năprasnic mâinile şi bulbucând ochii, cu tot felul de ameninţări, ba cu 
moartea, ba măcar cu bătaia. 

Iar sultanul, care tocmai se preumbla prin grădină, când auzi strigătele şi 
zarva stârnită, spuse: 


— Să fie aduşi la mine inşii care fac toată zarva aceea! 

Şi numaidecât musaipii şi hadâmbii dădură fuga să-i înşface şi să-i târască, 
dupăcindu-i vârtos, dinaintea sultanului. 

Or, de cum ajunseră înaintea-i, sultanul, tulburat în preumblarea lui de 
dimineaţă din pricina strigătelor supărătoare, îi întrebă cu mânie: 

— Cine sunteţi voi, bre, mişeilor? Şi pentru ce vă certaţi fără de ruşine sub 
zidurile saraiului sultanului vostru? 

lar ei răspunseră: 

— O, doamne al vremilor, noi suntem nişte hakimi în meseria noastră. Şi 
fiecare dintre noi se îndeletniceşte cu câte o meserie. lar în ce priveşte 
pricina gâlcevii — să ne ierte stăpânul! — păi s-a stârnit tocmai pentru 
priceperea noastră. Întrucât ne certam pe care-i mai bună dintre 
îndeletnicirile noastre, şi cum fiecare suntem stăpâni desăvârşiţi pe tainele 
meseriei, fiecare socoteam a fi mai presus decât ceilalţi doi. Şi din vorbă în 
vorbă ne-am lăsat năpădiţi de mânie; şi de aci până la sudalme şi până la 
mitocănii depărtarea a fost străbătută repede. Şi-aşa că uitând că ne aflam 
lângă stăpânul nostru sultanul, ne-am apucat să ne facem unii pe alţii ba 
curlangii, ba pui de lele, ba înfulecători de zebburi! Alungat fie Cel- 
Viclean! Mânia-i sfetnic păcătos, o, stăpâne al nostru, şi-i face până şi pe 
nişte oameni bine crescuţi să-şi piardă simţul cuviinţei! Ce ruşine pe capul 
nostru! Fără de cârtire, ni se cade să fim osândiţi amarnic de stăpânul nostru 
sultanul! 

Iar sultanul îi întrebă: 

— Da ce meserii aveţi? 

Şi întâiul dintre cei trei prieteni sărută pământul dintre mâinile sultanului 
şi, după ce se ridică, spuse: 

— Eu, o, doamne al meu, sunt genealogiu de pietre scumpe, şi mai toată 
obştea mă cunoaşte a fi un învăţat dăruit cu harul cel mai ales în ştiinţa 
genealogiilor lapidare! 

Iar sultanul, tare uimit, zise: 

— Pe Allah! tu, judecând după privirea ta poncişă, mai degrabă ai părea o 
pramatie, decât un învăţat. Şi-ar fi întâia oară când aş vedea îngemănate 
într-un singur ins ştiinţa şi drăcoveniile! Da, oricum ar fi, poţi să-mi spui 
ce-i aceea... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a opt sute douăzeci şi şaptea noapte 


Urmă: 


...Da, oricum ar fi, poţi să-mi spui ce-i aceea genealogie lapidară? 

Şi el răspunse: 

— Este ştiinţa obârşiei şi a soiului pietrelor nestemate, şi este dibăcia de a 
le osebi, de la întâia aruncătură de ochi, dintre pietrele calpe, şi de a le 
cunoaşte unele de altele numai privindu-le şi pipăindu-le. 

Şi sultanul se minună în sineşi: „Ciudat lucru! Da am să-i pun priceperea 
la încercare şi am să-i cântăresc harul!” Şi se întoarse înspre cel de al doilea 
mâncător de hasis şi îl întrebă: 

— Da tu ce meserie ai? 

Şi cel de al doilea, după ce sărută pământul dintre mâinile sultanului, se 
ridică şi spuse: 

— Eu, o, doamne al vremilor, sunt genealogiu de cai. Şi sunt socotit 
îndeobşte drept omul cel mai învăţat printre arabi în ce priveşte cunoaşterea 
soiului şi a obârşiei cailor. Întrucât, de la cea dintâi aruncătură de ochi, fără 
ca să mă înşel vreodată, pot să judec dacă un cal vine din tribul neamurilor 
lui Anazeh, ori din tribul celor ai lui Muteir, ori de la ai lui Beni-Khaled, ori 
din tribul lui Dafir sau al lui Jabal-Şammar. Şi ştiu să ghicesc, fără de greş, 
dacă a fost crescut pe podişurile cele de sus ale Nedjedului, ori în inima 
păşunilor Nefudului, şi dacă-i din soiul Kehilan El-Ajuz, ori Seglawi- 
Jedran, ori Seglawi-Şeifi, ori Hamdani-Simri, ori Kehilan El-Kruş. Şi pot să 
spun depărtarea întocmai, în număr de picioare, pe care poate s-o străbată 
calul acela într-un anume răstimp, fie la galop, fie la buiestru, fie la trap 
zorit. Şi pot să dezvăluiesc bolile tainice ale calului, şi bolile pe care are să 
le aibă, şi să spun de ce beteşug i-au murit şi tata şi mama şi strămoşii toţi, 
până la a cincea spiţă în urmă. Şi pot să vindec bolile socotite ca fără de 
leac ale cailor, şi să pun iarăşi pe picioare un animal care îşi trage sufletul. 
lacătă, o, doamne al vremilor, numai o parte din ceea ce ştiu, întrucât nu 
cutez, de teamă să nu-mi laud peste măsură vredniciile, să-ţi înşiruiesc şi 
alte amănunte ale stiintei mele. Ci mai ştiutor este Allah! 

Şi după ce vorbi astfel, lăsă ochii în jos cu sfială, temenindu-se dinaintea 
sultanului. 

Iar sultanul, ascultând şi auzind, se minună în sinesi: „Pe Allah! să fii şi 
învăţat, şi pungaş, mare minune! Da am să-i cercetez eu straşnic spusele şi 
am să-i pun la încercare ştiinţa genealogicească.” Pe urmă se întoarse înspre 
cel de ai treilea genealogiu şi îl întrebă: 


— Da tu, bre al treilea, care ţi-e meseria? 

lar cel de al treilea mâncător de hasis, care era cel mai dibaci dintre ei, 
răspunse, după temenelile de cuviinţă: 

— O, doamne al vremilor. Îndeletnicirea mea este cea mai aleasă, fără de 
tăgadă, şi cea mai anevoioasă. Întrucât dacă tovarăşii mei, aceşti doi învăţaţi 
aci de faţă, sunt genealogişti de pietre şi de cai, eu sunt genealogist pentru 
spita omenească. Şi dacă tovarăşii mei sunt nişte învăţaţi dintre cei mai de 
seamă, eu trec drept cununa de pe capul lor, neîndoielnic. Întrucât, o, 
doamne al meu şi cunună a capului nostru, eu am puterea de a cunoaşte 
obârşia adevărată a semenilor mei, nu numai obârşia lor mărturisită, ci şi pe 
cea nemărturisită, aceea pe care până şi mama copilului de-abia dacă poate 
s-o ştie şi de care tatăl habar nu are, îndeobşte. Află, într-adevăr, că numai 
dacă mă uit o dată la un om şi numai dacă îi aud o dată sunetul glasului, eu 
pot, fără de şovăire, să-i spun dacă este fiu drept ori fecior din flori, şi să-i 
spun, pe deasupra, dacă tătâne-său şi maică-sa au fost copii legiuiţi ori 
odrasle dintr-o împerechere nesfinţită, şi să-i dezvăluiesc pravilnicia ori 
nepravilnicia zămislirii neamului întreg, până sus la părintele nostru Ismail 
ben-Ibrahim — cu ei cu amândoi fie numele lui Allah şi binecuvântarea cea 
mai aleasă! Şi pot astfel, datorită ştiinţei cu care m-a dăruit 
Atoateîmpărţitorul — preamărit fie El! — să deschid ochii la mulţi dintre 
domnii cei mari asupra obârşiei alese a naşterii lor, şi să le dovedesc, cu 
dovezile cele mai apriate, că nu sunt decât rodul unei împreunări a mamei 
lor fie cu vreun cămilar, fie cu vreun măgărar, fie cu vreun bucătar, fie cu 
vreun hadâmb calp, fie cu vreun arap negru, fie cu vreun rob ca toţi robii, 
ori cu ceva de soiul acesta. Şi dacă, o, doamne al meu, făptura pe care o 
cercetez este o femeie, tot aşa, numai uitându-mă la ea prin iaşmacul de pe 
faţa sa, pot să-i spun şi spiţa, şi obârşia, şi până şi meseria părinţilor ei! Şi 
iată, o, doamne al neamurilor, numai o parte din ceea ce pot eu, întrucât 
ştiinţa genealogiei omeneşti este atâta de întinsă, încât ar trebui, spre a-ţi 
înşirui numai feluritele ei ramuri, să ne petrecem aici ziua toată, cu 
necioplita mea înfăţişare sub ochii stăpânului nostru sultanul. Si-asa că, o, 
doamne al meu, bine vezi că ştiinţa mea este mai de minunare, şi încă cu 
mult, decât cea a soţilor mei, aceşti doi învăţaţi de colea; că niciun om de pe 
faţa pământului nu stăpâneşte ştiinţa aceasta mai deplin decât mine. Ci toată 
ştiinţa de la Allah ne vine, toată priceperea este un har de la mărinimia sa, 
iar darul lui cel mai de preţ este tot virtutea umilinţei! 


Şi, după ce vorbi aşa, cel de al treilea genealogiu îşi lăsă ochii în jos cu 
sfială, temenindu-se iarăşi, şi se trase îndărăt între tovarăşii săi rânduiţi 
dinaintea sultanului. 

lar sultanul, până peste poate de uimit, îşi zicea: „Pe Allah, ce lucru 
nemaipomenit! Dacă laudele ăstora trei sunt întemeiate, acesta-i, fără de 
nicio îndoială, învățatul cel mai grozav din vremurile noastre şi din toate 
vremurile! Am să-i ţin, aşadar, pe aceşti trei genealogişti la saraiul meu, 
până ce s-o ivi vreun prilej care să ne îngăduie a le pune la încercare 
priceperea cea uluitoare. Şi dacă laudele lor au să se dovedească fără de 
temei, ţeapa îi aşteaptă!” 

Şi, după ce vorbi astfel cu sine însuşi, sultanul se întoarse înspre vizirul 
său cel mare şi îi spuse: 

— Să fie păziţi cu grijă aceşti trei învăţaţi, dându-li-se o odaie în sarai, 
precum şi un tain de pâine şi de carne pe zi, şi apă cât or vrea! 

Şi porunca fu îndeplinită pe clipă pe dată. Iar cei trei prieteni se uitară unul 
la altul, zicându-şi din ochi: „Ce dărnicie! N-am mai auzit să se pomenească 
vreodată despre vreun sultan care să fie tot atâta de mărinimos ca sultanul 
nostru şi tot atâta de înţelept! Ci, pe Allah! Nu degeaba suntem noi 
genealogişti. Şi-are să vină şi ceasul nostru, mai degrabă ori mai târziu!” 

Iar în ceea ce îl priveşte pe sultan, apoi prilejul pe care îl aştepta nu zăbovi 
mult până ce să se arate. Într-adevăr, un domn megieş îi trimise nişte 
peşcheşuri tare scumpe, printre care se afla şi o nestemată de o frumuseţe 
minunată, albă şi străvezie, şi cu nişte ape mai limpezi ca ochiul de cocos. 
Iar sultanul, aducându-şi aminte de vorbele genealogistului lapidar, trimise 
să-l cheme şi, după ce îi arătă piatra, îi ceru s-o cerceteze şi să-i spună cum i 
se pare. Ci genealogistul lapidar răspunse: 

— Pe viaţa stăpânului nostru sultanul, nici nu am trebuinţă să cercetez 
piatra pe toate feţele, fie prin străvezimea ei, fie prin strălucire, nici s-o iau 
în mână, nici baremi să mă uit la ea. Întrucât, spre a-i cântări preţul şi 
frumuseţea, nu am trebuinţă decât s-o ating cu vârful degetului cel mic de la 
mâna stângă şi ţinându-mi ochii închişi! 

Şi sultanul, încă şi mai uluit decât întâia oară, îşi zise: „lacătă, într-un 
sfârşit, ceasul în care avem să-i putem face socoata laudelor!” Şi puse piatra 
dinaintea genealogistului lapidar care, cu ochii închişi, întinse degetul cel 
mic şi o atinse uşurel. Şi numaidecât se trase îndărăt deodată şi îşi scutură 
mâna ca de-o muşcătură ori ca de-o arsură, şi spuse: 


— O, doamne al meu, piatra este fără de niciun preţ, întrucât nu numai că 
nu este din soiul cel curat al nestematelor, da mai are şi un vierme în inima 
ei! 

Şi sultanul, la vorbele acelea, simţi mânia cum îi dă pe nas şi strigă: 

— Ce tot îndrugi tu, o, pui de codoş? Au tu nu ştii că piatra asta are nişte 
ape minunate, străvezii întru totul şi pline de strălucire, şi că o am în dar de 
la un sultan dintre cei mai mari? 

Şi nemaiascultând decât de supărarea lui, îl chemă pe slujbaşul care avea 
în seamă teapa şi îi spuse: 

— Străpunge-l prin fund pe mincinosul ăsta nevolnic! 

Şi slujbaşul cu teapa, care era un uriaş până peste fire, îl înşfăcă pe 
genealogist şi îl săltă ca pe o păsărică, şi se şi pregătea să-l înţigluiască, 
străpungându-i ceea ce avea de străpuns, când vizirul cel mare, care era un 
bătrân plin de chibzuinţă şi de măsură şi de bun simţ, îi spuse sultanului: 

— O, doamne al vremilor! De bună seamă, insul acesta pesemne că şi-o fi 
lăudat prea mult priceperea, iar lauda de sine este întru totul de osândit. Da 
poate că ceea ce a mărturisit n-o fi chiar cu totul lipsit de temei, şi, dacă ar 
fi aşa, moartea nu ar fi îndeajuns de îndreptăţită dinaintea stăpânului 
lumilor. Or, o, doamne al meu, viaţa unui om, oricine ar fi el, este mai de 
preţ decât piatra cea mai scumpă, şi cântăreşte mai mult în terezia 
Atoatecumpănitorului! Pentru aceea, este mai bine să amâi osânda până ce 
se va face dovada. Iar dovada nu se poate dobândi decât spărgând piatra în 
două. Şi atunci, dacă viermele se află în inima pietrei, spusele omului se vor 
adeveri; dar dacă piatra este nevătămată şi fără de nicio meteahnă înlăuntrul 
ei, pedeapsa lui să fie îndealungită şi sporită de slujbaşul cu teapa. 

Şi sultanul, dând dreptate vorbelor vizirului, spuse: 

— Să fie despicată în două piatra! 

Şi piatra fu spartă pe dată. Iar sultanul şi toţi cei de faţă rămaseră până 
peste poate de uluiţi când văzură că iese la iveală un vierme alb din chiar 
inima nestematei. Şi viermele, de cum ajunse afară, se aprinse singur şi se 
mistui într-o clipită, fără a lăsa nici cea mai uşoară urmă a trecerii lui pe 
acolo. 

Or, după ce se dezmeteci din tulburarea lui, sultanul îl întrebă pe 
genealogiu: 

— Da cu ce ai putut tu să-ţi dai seama că în inima pietrei se află viermele 
pe care niciunul dintre noi nu a izbutit să-l vadă? 


— Cu agerimea vederii ochiului pe care îl am în vârful degetului meu cel 
mic, şi cu simţiciunea acestui deget la căldura şi la răceala pietrei! 

Şi sultanul, minunat de ştiinţa şi de iscusinţa lui, spuse slujbaşului ţepei: 

— Dă-i drumul! 

Şi adăugă: 

— Să i se dea pe ziua de astăzi un tain de pâine şi de carne îndoit, şi apă 
cât o vrea! 

Şi-aşa cu genealogistul lapidar! 

Ci în ceea ce îl priveşte pe genealogistul de cai, iacătă! 

La un timp după întâmplarea cu gemma cea roasă de vierme, sultanul 
primi din afundurile Arabiei, ca mărturie de supuşenie din partea unei mari 
căpetenii de trib, un cal murg închis, de o frumuseţe grozavă. Şi, bucuros de 
peşcheş, petrecea zile întregi în grajd, stând să se minuneze de el. Şi 
întrucât nu uitase că în serai se afla genealogistul de cai, îi trimise poruncă 
să i se înfăţişeze dinainte. Şi când genealogistul se află înaintea lui, sultanul 
îi spuse: 

— la ascultă, bre, tot te mai lauzi că te pricepi la cai, aşa cum ne-ai 
povestit nu de mult? Şi te simţi în stare să ne dovedeşti ştiinţa ta în ce 
priveşte obârşia şi stirpea cailor? 

Iar cel de al doilea genealogist răspunse: 

— Păi de bună seamă, o, doamne al vremilor! 

Şi sultanul strigă: 

— Mă juruiesc pe adevărul Aceluia carele m-a pus stăpân peste grumajii 
slujitorilor săi, şi care a spus fiinţelor şi lucrurilor: „Fiţi!” pentru ca ele să şi 
fie, că dacă are să se ivească o greşeală sau o nepotriveală, sau o încurcătură 
cât de mică în spusele tale, am să te dau morţii cu cea mai rea moarte! 

lar omul răspunse: 

— Ascult şi mă supun! 

Şi sultanul spuse atunci: 

— Să fie adus calul dinaintea genealogistului! 

Şi când calul cel de soi se află dinainte-i, genealogistul aruncă asupra-i o 
privire, numai una, pe urmă se încruntă la chip, zâmbi şi spuse, întorcându- 
se înspre sultan: 

— Am văzut şi m-am dumirit! 

Iar sultanul întrebă: 

— Ce ai văzut, bre, şi cum te-ai dumirit?... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a opt sute douăzeci şi opta noapte 


Urmă: 


..„.genealogistul de cai aruncă, aşadar, asupra calului cel de soi o privire, 
numai una, pe urmă se încruntă la chip, zâmbi şi spuse, întorcându-se înspre 
sultan: 

— Am văzut şi m-am dumirit! 

Iar sultanul îl întrebă: 

— Ce ai văzut, bre, şi cum te-ai dumirit? 

lar genealogistul răspunse: 

— Am văzut, o, doamne al vremilor, că acest cal este într-adevăr de o 
frumuseţe rară şi de un soi strălucit, că liniile făpturii lui sunt bine potrivite 
şi că umbletul îi este plin de fală, că este cât se poate de puternic şi de o 
vioiciune desăvârşită, că spata e tare gingaşă, grumazul minunat, crupiţa 
dreaptă, armurii oţeliţi, rădăcina cozii fudulă şi închipuind un arc fără de 
cusur, cu coada grea, stufoasă şi măturând pământul; iar în ceea ce priveşte 
capul, şi-acesta are toate semnele osebitoare care sunt de căpetenie la capul 
unui cal din ţările arăbeşti: este larg, şi nu mic, bine croit în părţile de sus, 
cu o depărtare mare de la urechi la ochi, cu depărtare mare şi de la un ochi 
la altul, şi cu o depărtare cât se poate de mică între urechi; iar partea de 
dinainte a capului este boltită; iar ochii îi sunt bulbucaţi şi frumoşi ca ochii 
de gazelă; iar pielea împrejurul ochilor este fără de păr şi netedă întru totul, 
şi neagră, şi gingaşă-lucioasă; iar osul obrajilor este lung şi subţire, iar cel al 
fălcii este vădit; iar faţa, înspre josul ei, se îngustează numaidecât şi se 
răsfrânge aproape ca un gurgui până la marginea buzei; iar nările, când stau 
liniştite, sunt totuna cu faţa şi parcă n-ar fi decât o despicătură subţire; iar la 
gură buza de jos este mai lată decât buza de sus; iar urechile sunt largi, 
lungi, subţiri şi gingaş tăiate, ca urechile de antilopă; într-un sfârşit, este un 
cal minunat întru totul. Iar culoarea lui murgă-închisă este sultana culorilor. 
Şi fără de nicio îndoială, calul ar fi cel mai dintâi cal de pe pământ, şi 
nicăieri nu i s-ar putea găsi perechea, de n-ar avea un cusur pe care ochii 
mei i l-au şi dibuit, o, doamne al vremilor! 

După ce auzi zugrăvirea aceea a calului care îi era drag, sultanul dintru- 
ntâi rămase minunat, mai cu seamă dat fiind acea singură privire pe care 
genealogistul o aruncase într-o doară asupra bidiviului. Da când îl auzi că 


pomeneşte de un cusur, ochii lui fulgerară, pieptul i se încrâncenă şi, cu un 
glas ce tremura de mânie, îl întrebă pe genealogist: 

— Ce bălmăjeşti tu, mă, pramatie afurisită? Şi ce-mi îndrugi despre vreun 
cusur la un cal atâta de desăvârşit şi care-i cea mai proaspătă mlădiţă din 
cea mai aleasă stirpe din Arabia? 

lar genealogistul, fără a se fâstăci, răspunse: 

— De vreme ce pe sultan îl supără vorbele robului său, robul nu are să mai 
spună nimic! 

Iar sultanul răcni: 

— Ba să spui ce ai de spus! 

lar omul răspunse: 

— Nu am să vorbesc decât dacă sultanul îmi făgăduieşte slobozenia! 

Şi sultanul spuse: 

— Vorbeşte, dar, şi să nu-mi tăinuieşti nimic! 

Atunci genealogistul spuse: 

— Află, o, Măria Ta, că acest cal este dintr-o stirpe curată şi aleasă după 
tatăl lui, da numai după tatăl lui! În ce o priveşte pe maică-sa, nu cutez să 
vorbesc! 

Iar sultanul, cu chipul schimonosit, strigă: 

— Cine-i, dar, maică-sa? Dă zor de ne spune! 

lar genealogistul spuse: 

— Pe Allah, o, doamne al meu, mama acestui cal minunat este dintr-un soi 
de vieţuitoare cu totul osebit, întrucât nu este o iapă, ci o bivoliţă de mare! 

La vorbele acestea ale genealogistului, sultanul se mânie până peste 
marginile mâniei, şi se umflă, pe urmă se desumflă, şi dintru-ntâi nu putu să 
rostească o vorbă. lar până la urmă strigă: 

— O, câine de genealogist, moartea ta este mai de ales decât viaţa! 

Şi îi făcu semn slujbaşului care avea în grijă teapa, spunându-i: 

— Străpunge-i fundul genealogistului ăsta! 

Şi huiduma de tătâne al ţepelor îl ridică pe genealogist în braţe şi, 
punându-l cu fundul în vârful cel străpungător cu pricina, sta să-l lase să 
cadă în ea cu toată greutatea, pentru ca pe urmă să învârtească scripeţii 
suitori, când vizirul cel mare, om dăruit cu duhul dreptăţii, îl rugă pe sultan 
să zăbovească oleacă osânda, spunându-i: 

— O, doamne stăpâne al meu, genealogistul de bună seamă că este zăticnit 
de vreo nesăbuinţă de minte şi de vreo slăbiciune de judecată, dacă se 
încumetă aşa să-l facă pe calul acesta curat să se tragă dintr-o mamă care ar 


fi o bivoliţă de mare. Încât, spre a-i dovedi limpede că i se cuvine osânda, 
este mai bine să-l chemi aci pe grăjdarul care a adus calul din partea 
căpeteniei de triburi arăbeşti. Şi stăpânul nostru sultanul să-l întrebe, de faţă 
cu genealogistul de colea, şi să-l pună să ne arate punguţa în care se află 
senetul de naştere al calului şi în care este însemnată stirpea şi obârşia lui; 
întrucât ştim că orice cal de sânge ales trebuie să poarte legată la gât o 
punguţă cu însuşirile şi cu strămoşii lui! 

Iar sultanul spuse: 

— Nu stă nimica împotrivă! 

Şi dete poruncă să fie adus dinainte-i grăjdarul cu pricina. 

Când ajunse dinaintea sultanului şi când auzi şi pricepu ce i se cere, 
grăjdarul răspunse: 

— Ascult şi mă supun! Şi iacătă punguţa! 

Şi scoțând din sân o pungă de piele împodobită şi bătută cu peruzele, i-o 
întinse sultanului care îi deznodă numaidecât băierile şi scoase o hârtie pe 
care erau aşternute peceţile de la toate căpeteniile tribului unde se născuse 
calul, şi mărturiile de la toţi martorii care fuseseră de faţă la însămânţarea 
mamei de către tată. Iar hârtia dovedea, până la urmă, că acel cârlan avea ca 
tată un armăsar de sânge curat din stirpea Seglawi-Jedran, iar ca mamă o 
bivoliţă de mare pe care armăsarul o găsise, într-o zi când gonea pe ţărmul 
mării, şi că o însămânţase de trei ori, după ce nechezase pe ea într-un chip 
ce nu mai îngăduia tăgadă. Şi se spunea acolo că bivoliţa de mare, prinsă de 
călăreţi, fătase la soroc mânzul acela murg-închis, şi că îl alăptase vreme de 
un an, în mijlocul tribului. Şi-aceasta era, pe scurt, dovada cuprinsă în senet. 

După ce ascultă citirea senetului, pe care i-o făcuse însusi vizirul cel mare, 
şi înşiruirea numelor şeicilor şi a martorilor care îl pecetluiseră, sultanul 
rămase nedumerit până peste poate de un fapt atâta de ciudat, şi totodată 
tare uluit de ştiinţa năzdrăvănească şi fără de greş a genealogistului de cai. 
Şi se întoarse înspre slujbaşul cu ţeapă şi îi spuse: 

— [a-l îndărăt de pe podina scripetului! 

Şi de îndată ce îl văzu iarăşi pe picioare dinainte-i, sultanul îl întrebă pe 
genealogist: 

— Cum de ai putut, numai dintr-o privire, să cunoşti şi stirpea, şi obârşia, 
şi însuşirile, şi naşterea armăsăraşului? Întrucât spusele tale s-au dovedit 
întemeiate, pe Allah! şi s-au adeverit într-un chip de netăgăduit. Grăbeşte- 
te, dar, de mă dumireşte din care semne ai cunoscut meteahna acestui 
bidiviu strălucit! 


lar genealogistul răspunse: 

— Treaba-i uşoară, o, doamne al meu! Nu am avut decât să mă uit la 
copitele calului. Iar stăpânul nostru nu are decât să facă aşa cum am făcut 
eu. 

Şi sultanul se uită la copitele murgului şi văzu că erau despicate, scorţoase 
şi lungi, ca ale bivolilor, în loc să fie dintr-o bucată, uşoare şi rotunde ca ale 
cailor. Şi sultanul, la priveliştea aceea, se minună: 

— Allah este Atotputemic! 

Şi se întoarse înspre slujitori şi le spuse: 

— Să i se dea astăzi acestui învăţat genealogist un tain îndoit de carne, 
precum şi două porţii de pâine, şi apă cât va voi! 

Si-atâta cu el! 

Ci în ceea ce îl priveşte pe genealogistul de neamuri de oameni, cu acesta 
treaba fu cu totul altfel. 

Întrucât sultanul, după ce văzu cum se petrecuseră cele două întâmplări 
fără de asemuire, datorate dezvăluirii celor doi genealogişti, cu gemma care 
avea un vierme în inima ei şi cu murgul născut dintr-un armăsar de sânge 
safi şi dintr-o bivoliţă de mare, şi după ce se încredinţase cu ochii lui de 
ştiinţa năzdrăvană a celor doi, îşi zise: „Pe Allah! nu ştiu, da socot că al 
treilea mişel trebuie să fie un învătat încă şi mai năzdrăvan! 

Şi cine ştie de n-o avea să ne dezvăluie ceva de care noi habar nu avem!” 
Şi porunci să fie adus pe loc dinaintea sa şi îi spuse: 

— Pesemne că îţi mai aminteşti, bre, despre ce te-ai lăudat de faţă cu mine 
în privinţa priceperii tale de genealogist al stirpelor omeneşti, cu care ştii să 
dezvăluieşti obârşia adevărată a oamenilor, aceea pe care până şi mama 
copilului de-abia dacă poate s-o bănuiască şi de care tatăl habar nu are, 
îndeobşte. Şi la fel pesemne că mai ţii minte cum te-ai împăunat cu o laudă 
ca aceasta în privinţa femeilor. Aşa încât doresc să aflu de la tine dacă mai 
stăruieşti în spusele tale şi dacă eşti gata să le dovedeşti dinaintea ochilor 
noştri? 

Şi genealogistul de stirpi omeneşti, care era cel de al treilea mâncător de 
haşiş, răspunse: 

— Aşa am spus, o, doamne al vremilor, şi stărui în spusele mele. Şi Allah 
este cel mai mare! 

Atunci sultanul se ridică din scaunul său împărătesc şi îi spuse insului: 

— Vino după mine! 


Şi ipochimenul pomi după sultan, care îl duse în harem, împotriva 
obiceiului său, însă numai după ce le prevestise pe cadâne prin hadâmbi să- 
şi pună iaşmacele şi să-şi acopere faţa. Şi când amândoi ajunseră în iatacul 
dăruit cadânei dragi în vremea aceea, sultanul se întoarse înspre genealogist 
şi îi spuse: 

— Sărută pământul dintre mâinile stăpânei tale şi uită-te la ea, ca să-mi 
spui pe urmă ce-ai văzut! 

Şi mâncătorul de haşiş îi spuse sultanului, după ce sărută pământul dintre 
mâinile cadânei: 

— Am cercetat-o, o, doamne al vremilor! 

Or, el nu făcuse decât să arunce înspre ea o privire, una numai, şi nimic 
mai mult. Iar sultanul îi spuse: 

— Dacă-i aşa, hai după mine! 

Şi ieşi, iar genealogistul porni după el, până ce ajunseră în sala domnească. 
Şi sultanul, după ce porunci să plece toată lumea din sală, rămase numai cu 
vizirul său cel mare şi cu genealogistul, pe care îl întrebă: 

— Ce ai văzut la stăpâna ta? 

Şi el răspunse: 

— O, doamne al meu, am văzut o femeie dăruită cu nuri, cu farmece, cu 
gingăşie, cu prospeţime, cu sfiiciune, şi cu toate însusirile şi cu toate 
desăvârşirile frumuseţii. Şi, hotărât! nu s-ar mai putea dori nimic la ea, 
întrucât are toate darurile ce pot să vrăjească inima şi să însenineze ochii şi, 
din orice parte ai privi-o, este întru totul potrivită şi frumos închipuită; şi, 
hotărât! dacă e să judec după ce se vede şi după isteciunea care îi 
însufleţeşte privirile, trebuie să aibă înlăuntrul lăuntrului ei toate însusirile 
cele de râvnit, ca iscusinţă şi ca minte. lacătă ce am văzut la această stăpână 
şi crăiasă, o, doamne al meu! Iar singur Allah este Atotştiutor! 

Ci sultanul strigă: 

— Nu-i vorba de toate astea, o, genealogistule, ci-i vorba să-mi spui ce ai 
văzut în privinţa obârşiei stăpânei tale, preacinstita mea cadână... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute douăzeci şi noua noapte 


Urmă: 


...După ce genealogistul îi spuse sultanului: „lacătă ce am văzut în această 
stăpână doamnă, o, doamne al meu, ci Allah este Atoateştiitor!” sultanul îi 


strigă: 

— Nu-i vorba de toate astea, o, genealogistule, ci-i vorba să-mi spui ce ai 
văzut în privinţa obârşiei stăpânei tale, preacinstita mea cadână! 

Şi genealogistul, luând deodată o înfăţişare pâclişită şi îngrijorată, 
răspunse: 

— Aceasta-i o treabă gingaşă, o, doamne al vremilor, şi nu ştiu dacă se 
cade să vorbesc ori să tac! 

Şi sultanul strigă: 

— Hai, pe Allah! nu am poruncit să vii decât ca să vorbeşti! Haide, scoate 
ce ai de scos, şi cântăreşte-ţi vorbele, o, mişelnicule! 

lar genealogistul, fără a se tulbura, spuse: 

— Pe viaţa stăpânului nostru, cadâna ar fi făptura cea mai desăvârşită 
dintre toate făpturile lui Allah, de n-ar avea un cusur din naştere, care îi 
strică desăvârşirile! 

Când auzi spusele de la urmă şi vorba „cusur”, sultanul, încruntând 
sprâncenele şi năpădit de mânie, îşi trase pe dată iataganul şi se repezi la 
genealogist, să-i reteze capul, răcnind: 

— O, câine şi pui de câine, de bună seamă că ai să-mi spui că această 
cadână a mea se trage din cine ştie ce bivoliţă de mare, sau că cine ştie ce 
vierme o mai fi având în ochiul ei ori în altă parte! A, pui dintr-o mie de 
încornoraţi ai neruşinării, paloşul acesta are să-ţi amestece lungimea cu 
lăţimea! 

Şi l-ar fi făcut să bea dintr-o sorbitură moartea fără de cruţare, dacă vizirul 
cel chibzuit şi drept nu s-ar fi aflat acolo spre a-i abate braţul şi a-i spune: 

— O, doamne al meu, este mai bine să nu-i curmi viaţa până a nu te fi 
încredinţat de nelegiuirea lui! 

Iar sultanul îl întrebă pe insul pe care îl doborâse la pământ şi îl ţinea sub 
genunchi: 

— Fi, hai! vorbeşte! Care-i cusurul pe care l-ai aflat la cadâna mea? 

Şi genealogistul de oameni răspunse, tot cu glas liniştit: 

— O, doamne al vremilor, stăpâna mea, prea-aleasa ta cadână, este un 
lucru mândru şi desăvârsit, da maica ei a fost dănţuitoare de bâlci, o muiere 
slobodă din tribul cel rătăcitor al Ghaziylor, o fată de teleleică! 

La vorbele acestea, mânia sultanului se făcu atâta de amarmică, încât 
răcnetele i se împotmoliră în fundul gâtului. Şi numai după un răstimp 
izbuti să mai grăiască, spunându-i vizirului său: 

— Dă fuga şi adu-mi-l aici pe părintele cadânei, baş-ceauşul saraiului! 


Şi îl ţinea mai departe sub genunchi pe genealogist, care era cel de al 
treilea mâncător de hasis. Şi când tatăl cadânei veni, sultanul răcni: 

— Vezi teapa ceea, ori n-o vezi? Ei, dacă nu vrei să te vezi în vârful ei, 
grăbeşte de-mi spune care-i adevărul în ce priveşte naşterea fetei tale, 
cadâna mea! 

Şi baş-ceauşul saraiului, părintele cadânei, răspunse: 

— Ascult şi mă supun! 

Şi spuse: 

— Află, o, doamne şi stăpâne al meu, că am să-ţi mărturisesc adevărul, 
care-i singura mântuire. În tinereţele mele, eu am dus viaţa slobodă a 
pustiurilor, şi drumeţeam însoţind caravanele care îmi plăteau dabila de 
trecere pe la otacurile tribului meu. Or, într-o zi, pe când aşezasem tabăra 
lângă fântâna Zobeidei — milele şi blagoslovenia lui Allah fie asupra-i! — 
iacătă că trece o ceată de femei din tribul cel rătăcitor al Ghaziylor, ale căror 
fete, de cum ajung mai măricele, se vând bărbaţilor de prin pustiuri, 
hoinărind de la un trib la altul şi de la un otac la altul, neguţătorindu-şi pe la 
flăcăi drăgănelele şi priceperea la iubit. Şi ceata aceea a şezut cu noi vreme 
de câteva zile, şi pe urmă ne-a lăsat spre a se duce şi pe la cei din tribul 
megieş. Şi iacătă că după plecarea lor, când ele se şi aflau dincolo de 
vederile noastre, dau de-o fetiţă de vreo cinci anişori, ghemuită sub un pom, 
pe care maică-sa, o Ghaziya, pesemne că o pierduse ori o uitase în oaza de 
lângă fântâna Zobeidei. Şi, într-adevăr, o, doamne şi stăpâne al meu, fetiţa 
aceea, oacheşă ca o curmală coaptă, era atâta de mititică şi de frumuşică, 
încât hotărâi, atunci pe loc, s-o iau în seama mea. Şi măcar că era sperioasă 
ca o căpriţă sălbatică ieșită întâiaşi dată din păduri, izbutii s-o domesticesc 
şi o încredinţai mamei copiilor mei, care o crescu ca şi cum ar fi fost fata ei. 
Şi crescu printre noi şi se facu atâta de frumoasă încât, când ajunse mare, 
nicio copilă de prin pustiuri, oricât de frumoasă ar fi fost, nu se putea 
asemui cu ea. lar eu, o, doamne al meu, îmi simţeam inima lipită de fată şi, 
nevrând să mă împreun cu ea în chip nelegiuit, o luai de soţie după pravilă, 
şi mă însurai cu ea, măcar că era de obârşie ticăloasă. Şi, din mila lui Allah, 
îmi dărui fata pe care ai binevrut să ţi-o alegi de cadână, o, doamne al 
vremilor! Şi-acesta-i adevărul despre mama fiicei mele, şi despre neamul şi 
obârşia ei. Şi mă juruiesc, pe viaţa Prorocului nostru Mahomed — cu el fie 
rugăciunea şi pacea! — că nu am adăugat la adevăr nicio vorbă mai mult şi 
că nu am rostit nicio vorbă mai puţin. Ci Allah este cel mai adevărat şi 
numai El este desăvârşit. 


După ce auzi mărturisirea aceea fără de ascunzişuri, sultanul se simţi 
uşurat de gândul amar şi de îngrijorarea cea plină de durere. Întrucât îşi 
nălucise că dulcea lui cadână era fata vreunei teleleice din neamul fiicelor 
Ghaziylor, şi iacătă că afla tocmai dimpotrivă, de vreme ce, măcar că era o 
Ghaziye, mama ei fusese fecioară până la măritişul cu baş-ceauşul saraiului. 
Şi-atunci se lăsă cuprins de uimirea pe care i-o pricinuia ştiinţa iscusitului 
genealogist. Şi îl întrebă: 

— Da cum ai făcut tu de-ai ghicit, o, învăţatule, că această cadână a mea 
este o fiică de Ghaziya, fată de dănţuitoare, fată, la rându-i, de femeie a 
desfăturilor? 

Şi genealogistul mâncător de haşiş răspunse: 

— lacătă! Mai întâi, a fost ştiinţa mea — ci numai Allah este Atoateştiitor! 
— care m-a dus pe calea acestei descoperiri. Şi-apoi a fost faptul că toate 
femeile din neamul Ghaziya, ca şi cadâna ta, au sprâncenele foarte groase şi 
îngemănate la rădăcina nasului, şi mai au, ca şi ea, ochii cei mai amarnic de 
negri din Arabia! 

Şi sultanul, minunat de toate câte auzise, nu vroi să-l lase pe genealogist să 
plece fără a-i da o dovadă apriată despre mulţumirea sa. Se răsuci aşadar 
înspre slugile care se întoarseră şi le spuse: 

— Să-i dati acestui învătat de seamă un tain îndoit de came şi două pâini 
pe zi, precum şi apă pe săturate! 

Şi-aşa cu genealogistul de neamuri omeneşti. Da atâta nu este tot, căci nu 
s-a sfârşit. 

Întrucât sultanul, a doua zi, după ce îşi trecuse toată noaptea cugetând la 
cele ce săvârşiseră cei trei ortaci şi la adâncimea priceperii lor la osebitele 
feluri de genealogii, îşi zise în sineşi: „Pe Allah! din cele ce mi-a spus 
genealogistul de stirpe despre obârşia şi neamul cadânei mele, nu-i mai 
rămâne decât să fie numit omul cel mai învăţat din împărăţia mea. Ci, mai 
întâi, tare aş vrea să ştiu ce-ar putea să-mi spună despre obârşia mea, care 
sunt sultan şi coborâtor dintr-un sir de sultani!” Şi gândul i se preschimbă în 
faptă în chiar clipita aceea, şi porunci să fie adus iarăşi dinainte-i 
genealogistul de stirpe omeneşti, şi îi spuse: 

— Acum, o, taică al ştiinţei, când nu mai am niciun temei să mă îndoiesc 
de vorbele tale, tare aş vrea să te aud ce-mi spui despre obârşia mea şi 
despre obârşia neamului meu împărătesc! 

Iar el răspunse: 


— Pe capul şi pe ochii mei, o, doamne al vremilor! da nu până a nu-mi 
făgădui ocrotirea! Căci spune zicala: „Între mânia sultanului şi gâtul tău 
aşterne depărtarea şi mai degrabă lasă-te osândit în lipsă!” Or, eu, o, stăpâne 
al meu, sunt cam simţitor şi gingaş, şi îmi place mai degrabă o ţeapă cu care 
să nu prea am treabă, decât o ţeapă care nu te mai scapă şi care te înţeapă”. 

Iar sultanul îi spuse: 

— Pe capul meu! Îţi dăruiesc ocrotirea şi eşti iertat dintru bun început, 
orice vei avea a spune! 

Şi îi aruncă năframa ocrotirii. 

lar genealogistul ridică de jos năframa ocrotirii şi spuse: 

— Dacă-i aşa, o, doamne al vremilor, mă rog ţie să nu laşi în sală pe 
nimeni altul în afară de noi doi! 

Iar sultanul întrebă: 

— Da pentru ce, bre, omule? 

El spuse: 

— Pentru că, o, stăpâne al meu, Allah cel Atotputemic, printre 
binecuvântatele lui nume, mai are şi numele de „învăluitorul”, întrucât îi 
place să învăluiască în vălurile tainei lucrurile a căror dezvăluire ar fi 
primejdioasă! 

Şi sultanul porunci la toată lumea, până şi vizirului cel mare, să iasă din 
sală. 

Atunci genealogistul, aflându-se singur-singurel cu sultanul, se duse lângă 
el şi, plecându-se la urechea lui, spuse: 

— O, doamne al vremilor, nu eşti decât un copil din flori şi de soi rău... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute treizecea noapte 


Urmă: 


Atunci genealogistul, aflându-se singur-singurel cu sultanul, se duse lângă 
el şi, plecându-se la urechea lui, spuse: 

— O, doamne al vremilor, nu eşti decât un copil din flori şi de soi rău! 

Când auzi aceste vorbe amarnice şi de o cutezanţă nemaiauzită, sultanul se 
îngălbeni cu totul şi se schimbă la chip; şi mâinile îi căzură frânte; şi îşi 
pierdu auzul şi văzul; şi se făcu de parcă era beat de vin; şi se clătină, cu 
spume la gură; şi, până la urmă, se prăbuşi la pământ, şi rămase multă 
vreme în starea aceea, fără ca genealogistul să ştie întocmai dacă era mort 


de-a binelea, ori numai pe jumătate, ori dacă mai trăia. Ci, într-un sfârşit, îşi 
veni în fire şi, dezmeticindu-se şi dobândindu-şi iarăşi simţirile, se întoarse 
înspre genealogist şi îi spuse: 

— Acuma, bre, pe adevărul Aceluia carele m-a pus deasupra grumazurilor 
slujitorilor săi, dacă spusele tale mi se vor dovedi întemeiate, şi dacă am să 
capăt încredințarea, cu dovezi apriate, sunt hotărât, fără putinţă şi fără chip 
de răzgândire, să mă lepăd de scaunul domniei de care nu aş mai fi volnic, 
şi să mă dezbrac de puterea mea împărătească pe care am să ţi-o trec ţie. 
Întrucât tu eşti cel mai dăruit, şi nimenea nu s-ar pricepe ca tine să se facă 
vrednic de o stare ca aceasta. Da dacă am să dau de minciună la capătul 
cuvintelor tale, am să te sugrum! 

Şi genealogistul răspunse: 

— Ascult şi mă supun! Şi nu am nimica împotrivă! 

Atunci sultanul, ridicându-se în picioare, fără de amânare şi fără de 
zăbavă, se repezi înspre iatacul sultanei valide, cu paloşul în mână, şi intră, 
ŞI zise: 

— În numele Aceluia carele a înălţat cerul şi l-a despărţit de ape, dacă nu 
ai să-mi răspunzi cu adevărul la ceea ce am să te întreb, am să te toc 
bucățele cu paloşul ăsta! 

Şi îşi roti paloşul, bulbucind nişte ochi de foc, şi spumegând de turbare. Iar 
sultana validé, înspăimântată şi înăbuşită totodată de asemenea vorbe atâta 
de puţin obişnuite, strigă: 

— Numele lui Allah fie cu tine şi asupra ta! Linişteşte-te, o, copilul meu, 
şi întreabă-mă despre tot ce vrei să ştii, căci nu am să-ţi răspund decât după 
poveţele Adevărului! 

Şi sultanul îi spuse: 

— Atunci grăbeşte de-mi spune, fără niciun fel de ocoliş şi de tâlcuiş, dacă 
eu sunt fiul sultanului, tatăl meu, şi dacă sunt din spita împărătească a 
strămoşilor mei. Căci numai tu poţi să-mi dezvăluieşti taina! 

lar ea răspunse: 

— Am să-ţi spun, fără de niciun ocoliş, că eşti fiul drept al unui bucătar. Şi 
dacă vrei să ştii cum, iacătă! Când sultanul care a domnit înaintea ta, acela 
pe care până acuma l-ai crezut tatăl tău, m-a luat de soţie, s-a împreunat cu 
mine după datină. Ci Allah nu l-a miluit cu harul rodniciei, iar eu n-am 
putut să-i dăruiesc un moştenitor care să-i facă bucurie şi să-i ducă mai 
departe domnia neamului. Şi când a văzut că nu are copii, s-a cufundat într- 
o mâhnire care i-a răpit şi pofta de mâncare şi somnul şi sănătatea. Şi 


maică-sa îl tot dodolea îndemnându-l să ia încă o soţie, peste mine. lar el 
mai luă peste mine încă o soţie. Ci Allah nu o dărui cu harul zămislirii. Şi 
iarăşi maică-sa îl povăţui să ia o a treia soţie. Eu atunci, văzând că până la 
urmă am să fiu aruncată pe cea mai de jos treaptă şi că de altminteri starea 
sultanului nu se urnea din loc, m-am hotărât să-mi izbăvesc rosturile, 
izbăvind totodată şi moştenirea scaunului domnesc. Şi nu am aşteptat decât 
o împrejurare prielnică spre a-mi îndeplini gândul cel minunat. Or, într-o zi, 
sultanul, care ca şi până aci nu avea nici poftă de mâncare şi slăbise rău, a 
avut poftă să mănânce un pui fript. Şi a dat poruncă bucătarului să taie un 
puiandru dintre păsările închise în nişte coteţe sub ferestrele saraiului. Şi 
bucătarul a venit să prindă puiul din coteţ. Eu atunci, cercetându-l bine pe 
bucătar, l-am văzut cu totul potrivit pentru treaba plănuită, întrucât era un 
vlăjgan tânăr, zdravăn şi spătos. Şi aplecându-mă peste fereastră, i-am făcut 
semn să intre printr-o uşă tainică. Şi l-am aşteptat în iatacul meu. lar ce s-a 
petrecut între mine şi el n-a ţinut decât un răstimp tare scurt. Întrucât, de 
îndată ce şi-a isprăvit treaba, i-am şi înfipt în inimă un jungher. lar el a 
căzut lat, cu capu-naintea picioarelor, mort. Şi am poruncit slujnicelor mele 
de credinţă să-l ia şi să-l îngroape tainic într-o groapă săpată de ele în 
grădină. Şi, în ziua aceea, sultanul nu a mâncat pui fript, şi a fost cuprins de 
o mânie mare din pricina pieirii nelămurite a bucătarului. Da, peste nouă 
luni, zi la zi, te-am adus pe lume, zdravăn sănătos, aşa cum ai fost mereu. 
Iar naşterea ta a fost prilej de bucurie pentru sultan, care şi-a dobândit la loc 
sănătatea şi pofta de mâncare, şi i-a coperit cu hatâruri şi cu daruri pe toţi 
vizirii, şi pe toţi credincerii lui, şi pe toţi cei de la sarai, şi a dat nişte ospeţe 
mari şi nişte petreceri obşteşti care au ţinut patruzeci de zile şi patruzeci de 
nopţi. Şi-acesta-i adevărul despre naşterea, despre spiţa şi despre obârşia ta. 
Şi mă jur pe Prorocul — asupra-i fie rugăciunea şi pacea! — că nu am spus 
decât ce am ştiut. Ci numai Allah este Atoateştiutor! 

După ce auzi istorisirea aceea, sultanul se ridică şi ieşi plângând din 
iatacul mamei sale. Şi se întoarse în sala domnească, şi şezu jos dinaintea 
celui de al treilea genealogist, fără a rosti o vorbă. Iar lacrimile îi curgeau 
întruna din ochi şi îi lunecau printre firele din barba-i tare lungă. Şi peste un 
ceas de vreme, ridică fruntea şi îi spuse genealogistului: 

— Allah fie cu tine, o, gură a adevărului! ia spune-mi, cum de-ai putut să 
vezi că sunt copil din flori şi de soi rău? 

Şi genealogistul răspunse: 


— O, stăpâne al meu, atunci când noi trei ţi-am dovedit harurile pe care le 
aveam şi când tu ai fost cât se poate de mulţumit, ai poruncit să ni se dea ca 
răsplată un tain îndoit de carne şi de pâine, şi apă oricât. lar eu am judecat, 
după nevolnicia unei atari filotimii şi după felul însuşi al dărniciei, că nu 
puteai să fii decât feciorul vreunui bucătar, vlăstar de bucătar şi sânge de 
bucătar. Întrucât domnii fii de domni nu au obiceiul să cinstească un har 
plătindu-l cu carne ori cu alte astfel de lucruri, ci pe cei hăruiţi îi răsplătesc 
cu daruri strălucite, cu haine falnice şi cu bogății nedrămuite, încât nu am 
putut decât să-ţi văd obârşia amărâtă de copil din flori, după o asemenea 
dovadă fără de tăgadă. Şi nu este niciun fel de vrednicie să vezi una ca 
aceasta! 

Când genealogistul sfârşi de vorbit, sultanul se ridică şi îi spuse: 

— Dezbracă-te! 

Şi genealogistul se supuse, iar sultanul se despuie de hainele şi de 
însemnele sale împărăteşti, şi îl îmbrăcă cu ele pe genealogist. Şi îi spuse să 
se suie în scaunul de domnie şi, plecându-se dinainte-i, sărută pământul 
dintre mâinile lui şi i se închină ca un supus stăpânului său. Şi pe clipă pe 
dată chemă în sală pe vizirul cel mare, şi pe ceilalţi viziri, şi pe toţi mai- 
marii împărăției, şi le porunci să-l primească pe genealogist ca stăpân 
legiuit al lor. Iar sultanul cel proaspăt trimise numaidecât după prietenii săi, 
ceilalți doi genealogişti mâncători de haşiş, şi îi căftăni străjeri, pe unul 
străjer de-a dreapta, iar pe celălalt străjer de-a stânga lui. Iar pe vizirul cel 
mare de până aci îl lăsă în slujbă, dat fiind duhul lui plin de dreptate. Şi fu 
un sultan mare. 

Şi-atâta cu cei trei genealogişti! 

Ci în ce îl priveşte pe sultanul de mai înainte, apoi istoria lui de-abia 
începe. Întrucât iacătă!... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. Iar 
soră-sa, micuța Doniazada, care din zi în zi şi din noapte în noapte se făcea tot mai frumoasă şi mai 
împlinită, şi mai deşteaptă, şi mai gânditoare, şi mai tăcută, se ridică pe jumătate de pe chilimul pe 
care şedea ghemuită şi îi spuse: 

— O, sora mea, ce dulci, şi ce miezoase, şi ce veselitoare, şi ce dulci sunt vorbele tale! 

Iar Şeherezada îi zâmbi, o sărută şi îi spuse: 

— Aşa-i, da ce sunt ele pe lângă cele ce am să mai povestesc în noaptea următoare, dacă, fireşte, va 
binevoi să-mi îngăduie stăpânul nostru sultanul! 

Iar sultanul Şahriar spuse: 

— O, Şeherezada, să nu te îndoieşti! Poţi, de bună seamă, să ne spui mâine urmarea la povestirea 
aceasta plină de minunăţie şi care de-abia acuma începe. Şi poţi, dacă nu eşti ostenită, să-i dai drumul 
chiar din noaptea asta, atâta de tare doresc să aflu ce are să i se întâmple sultanului dintâi, născutul 
acela din flori! Bătu-le-ar Allah pe femeile stricate! Ci trebuie să mărturisesc că aici soţia sultanului, 


mama feciorului din flori, nu s-a dezmăţat cu bucătarul decât cu un rost curat, şi nu ca să-şi stâmpere 
pojarurile din lăuntruri. Allah să-şi întindă asupra-i iertarea lui! Ci cât despre afurisita şi dezmăţata şi 
fata de căţea care a făcut ce-a făcut cu arapul Massud, apoi ea n-a săvârşit ticăloşia ca să dureze 
scaunul de domnie al urmaşilor mei, afurisita! În veci n-ar mai avea-o Allah întru milele sale! 

Şi sultanul Şahriar, după ce rosti acestea, îşi încruntă amarnic sprâncenele şi, uitându-se cu nişte 
ochi goi şi poncişi, adăugă: 

— Cât despre tine, Şeherezada, încep să cuget că poate n-ai fi la fel cu toate smintitele alea pe care 
am poruncit să le scurteze de cap! 

Iar Şeherezada se plecă dinaintea sultanului cel crunt şi spuse: 

— Allah să-i alungească viaţa stăpânului nostru şi să mă lase să mai trăiesc până mâine, ca să-ţi 
povestesc ce-a păţit bunul copil din flori! 

Şi, după ce spuse acestea, tăcu. 


Dar când fu cea de a opt sute treizeci şi una noapte 


Micuța Doniazada îi zise Şeherezadei: 

— Allah fie cu tine, o, sora mea! Dacă nu ţi-e somn, hai, mă rog ţie, grăbeşte de ne spune ce-a mai 
făcut sultanul, copilul din flori al bucătarului! 

Iar Şeherezada spuse: 

— Din toată inima şi ca pe o cinstire datorată strălucitului sultan, stăpânul nostru! 

Şi îşi urmă povestirea: 


...în ceea ce îl priveşte pe sultanul de mai înainte, apoi istoria lui de-abia 
începe, întrucât iacătă! 

De cum îşi părăsi scaunul împărătesc şi domnia în mâinile celui de al 
treilea genealogist, îşi puse straiele de derviş rătăcitor şi, fără să mai 
zăbovească cu bun-rămasuri, pentru el acuma cu totul zadarnice, şi fără să 
ia nimic cu sine, pomi la drum înspre ţara Egiptului, unde socotea să 
trăiască în uitare şi singurătate, cugetând la soarta lui. lar Allah îi meni bună 
pace şi, după o călătorie plină de trudă şi de primejdii, ajunse la strălucitul 
Cairo, cetatea cea nemăsurată şi atât de deosebită de cetătile din ţara sa, şi 
care, ca să-i dai ocol, cere pe puţin trei zile şi jumătate de umblet. Şi văzu 
că era cu adevărat una dintre cele patru minuni ale lumii, pe lângă podul de 
la Sanja, farul de la Al-Iskandaria şi moscheea Omiazilor de la Damasc. Şi 
se încredința că poetul era departe de a fi înflorat frumuseţile acelei cetăti şi 
ale acelei tări când spusese: 


Egiptule, pământ plin de minune, 

Pe unde e de aur şi ţărâna, 

Cu fluviu-ţi sfânt, rodind belşug genune, 
Şi cu norodul tău de toată mâna, 

Tu eşti al celui care, îndrăzneţ, 

Te poate cuceri cu orice preţ! 


Şi preumblându-se şi privind şi minunându-se fără a se mai sătura, sultanul 
de odinioară, sub straiele lui de derviş sărac, se simţea pe deplin fericit că 
poate să se bucure în tihnă şi să rătăcească în voie şi să se oprească după 
plac, uşurat de grijile şi de sarcinile domniei. Şi gândea: „Mărire lui Allah 
cel Atoateîmpărţitorul! El le dă unora puterea cu poverile şi cu grijile ei, şi 
altora sărăcia cu negrijile şi cu zburda inimii. Şi-aceştia din urmă sunt cei 
mai norociţi! Binecuvântat fie El!” Şi-aşa ajunse, plin de privelişti vrăjite, 
dinaintea saraiului sultanului de la Cairo, care pe atunci era sultanul 
Mahmud. 

Şi se opri sub ferestrele saraiului şi, sprijinit în cârja lui de derviş, începu 
să cugete la viaţa pe care va fi ducând-o în locuinţa aceea măreaţă domnul 
tării, şi la alaiul de griji, de gânduri şi de necazuri felurite în care trebuie să 
fie pururea cufundat, fără a mai pune la socoteală şi datorinţele lui faţă de 
cel Preaînalt, carele vede şi judecă faptele domnilor. Şi se bucura în sufletul 
său că-i venise gândul să se lepede, ca urmare a dezvăluirii obârşiei sale, de 
o viaţă atâta de grea şi de încurcată, şi că o schimbase cu un trai neîngrădit 
şi slobod, neavând alte bunuri şi alte belşuguri decât cămaşa de pe el, şi 
mantia de lână, şi cârja. Şi simţea cum o linişte mare îi însenina sufletul şi îl 
făcea să-şi uite pe deplin tot zbuciumul de mai înainte. 

Or, taman atunci sultanul Mahmud, întorcându-se de la vânătoare, intra în 
saraiul său. Şi îl zări pe dervişul sprijinit în cârjă, care nu vedea nimica din 
toate câte se petreceau în juru-i şi sta cu privirea pierdută în nişte zări 
depărtate. Şi se simţi tulburat de înfăţişarea aleasă a dervişului şi de privirea 
lui mândră şi de chipul lui falnic. Şi îşi zise: „Pe Allah, iacătă cel dintâi 
derviş care nu întinde mâna la trecerea unor domni bogaţi! Fără de nicio 
îndoială că povestea lui trebuie să fie o poveste osebită!” Şi trimise pe unul 
dintre mai-marii din alaiul domnesc să-l poftească să intre în sarai. Întrucât 
vroia să stea cu el de vorbă. Şi dervişul nu putu să facă alta decât să se 
supună rugăminţii sultanului. lar pentru el aceasta fu cea de a doua 
întorsătură a sorții. 

Şi sultanul Mahmud, după ce se odihni oleacă de ostenelile vânătoarei, 
porunci să vină dervişul dinainte-i şi îl primi cu bunăvoință şi îl întrebă cu 
bunătate despre starea lui, spunându-i: 

— Fii binevenit, o, preacinstite derviş al lui Allah! Judecând după chipul 
tău, trebuie să fii din neamul cel ales al arabilor din Hedjaz ori din Yemen! 

lar dervişul răspunse: 


— Numai Allah este ales, o, doamne al meu! Eu nu sunt decât un om sărac 
şi un cerşetor. 

Iar sultanul Mahmud grăi: 

— Nu am împotrivă nimic! Da care-i pricina sosirii tale în ţara mea şi a 
venirii tale sub zidurile saraiului meu, o, dervişule? Întrucât de bună seamă 
că trebuie să fie o poveste vrednică de mirare! 

Şi adăugă: 

— Allah fie cu tine, o, dervişule binecuvântat, istoriseşte-mi povestea ta, 
fără să-mi ascunzi nimica! 

lar dervişul, la vorbele sultanului, nu se putu opri să lase o lacrimă să-i 
cadă din ochi, şi o tulburare mare îi sugrumă inima. Şi răspunse: 

— Nu am să-ţi ascund nimica, doamne, din povestea mea, măcar că îmi 
este o amintire plină de amărăciune şi de durere. Ci îngăduie-mi să nu ţi-o 
povestesc de faţă cu alţii! 

Iar sultanul Mahmud se ridică din scaunul său împărătesc, coborî până la 
derviş şi, luându-l de mână, îl duse într-o odaie lăturalnică, unde se închise 
cu el. Pe urmă îi spuse: 

— Acuma poţi să vorbeşti fără de teamă, o, dervişule! 

Atunci sultanul de odinioară, stând jos pe chilim dinaintea sultanului 
Mahmud, spuse: 

— Cel mai mare este Allah! lacătă povestea mea! 

Şi îi povesti tot ce i se întâmplase, de la început până la sfârşit, fără să dea 
uitării niciun amănunt, nici cum se lepădase de scaunul de domnie şi se 
străvestise în derviş, ca să bată drumurile şi să caute să-şi uite nenorocirile. 
Ci nu ar fi de nicio trebuinţă să le mai spunem încă o dată. 

După ce auzi întâmplările dervişului, sultanul Mahmud se aruncă la 
pieptul lui şi îl sărută cu dragoste şi îi spuse: 

— Slavă Aceluia carele ridică şi coboară, carele nevolniceşte şi cinsteşte, 
cu hotărârile înţelepciunii sale şi cu Atotputerea sa! 

Pe urmă adăugă: 

— Într-adevăr, o, fratele meu, povestea ta este o poveste mare, iar pilda ei 
este o pildă mare! Să fii dară răsplătit că mi-ai cinstit urechile şi mi-ai sporit 
mintea cu ea. Durerea, o, fratele meu, este un foc curăţitor, iar cotiturile 
vremii vindecă ochii cei orbi din născare. 

Pe urmă spuse: 

— Şi acuma, când înţelepciunea şi-a ales inima ta ca lăcaş şi când virtutea 
umilinţei dinaintea lui Allah ţi-a dat mai multe însemne de viţă aleasă câte 


nu le dau fiilor de domni nicio mie de ani de domnie, fi-mi-va mie oare 
îngăduit să rostesc o dorinţă, o, tu, care eşti cel mai mare? 

Şi sultanul de odinioară spuse: 

— Pe capul şi pe ochii mei, o, preafalnicule sultan! 

Iar sultanul Mahmud zise: 

— Aş vrea să-ţi fiu prieten! 

Şi, după ce spuse asta, îl mai sărută o dată pe sultanul de odinioară, ajuns 
derviş, şi îi zise: 

— Ce viată minunată are să fie viaţa noastră de-aici înainte, o, fratele meu! 
Laolaltă avem să plecăm de-acasă, laolaltă avem să ne întoarcem, iar 
noaptea avem să ne ducem şi să străbatem, îmbrăcaţi teptil, toate mahalalele 
cetăţii, întru folosul sufletesc pe care vor putea să ni-l aducă asemenea 
preumblări. Iar în saraiul meu totul are să fie şi al tău pe jumătate, spre 
desăvârşită prietenie! Mă rog ţie să nu zici că nu primeşti, întrucât 
neprimirea este un chip al nevrerii! 

Şi după ce sultanul-derviş primi cu inima tulburată rugămintea aceea 
prietenească, sultanul Mahmud adăugă: 

— O, frate şi prieten al meu, află că la rându-mi şi eu am o poveste la viaţa 
mea. Şi povestea mea este atâta de uluitoare încât, de-ar fi scrisă cu acul pe 
colţul dinlăuntru al ochiului, ar sluji de învăţătură izbăvitoare aceluia care 
ar citi-o cu luare-aminte. Şi nu vreau să tărăgănez mai mult a ţi-o povesti, 
ca să ştii şi tu, chiar dintru începutul prieteniei noastre, cine sunt eu şi cine 
am fost! 

Şi sultanul Mahmud, adunându-şi laolaltă toate amintirile, îi spuse 
sultanului-derviş, acum prieten al lui: 


Povestea cu maimuţoiul flăcău 


Află, o, fratele meu, că începutul vieţii mele a fost în toate privinţele 
asemenea sfârşitului rosturilor tale, căci dacă tu ai început cu a fi dintru-ntâi 
sultan, ca să îmbraci pe urmă hainele de derviş, eu am făcut tocmai 
dimpotrivă, întrucât eu am fost mai întâi derviş, cel mai sărac dintre dervişi, 
ca să ajung pe urmă sultan şi să mă aşez în scaunul de domnie al sultăniei 
Egipetului. 

M-am născut, într-adevăr, dintr-un tată tare sărac, care îşi îndeplinea pe 
ulite meseria de stropitor de caldarâm. Şi în fiecare zi purta în spinare 


burduful de piele de capră plin cu apă şi, încovoindu-se sub greutatea lui, 
stropea drumul dinaintea prăvăliilor şi a caselor, dobândind o simbrie de 
mizerie. Şi tot aşa şi eu, când am ajuns la vârsta de a munci, îl ajutam la 
truda lui şi căram în spinare un burduf cu apă pe potriva puterilor mele, ba 
mai degrabă ceva mai greu decât se cuvenea. lar când părintele meu se 
săvârşi întru mila Domnului, căpătai drept orice moştenire, orice bun şi 
orice avere burduful cel mare de piele de capră, cu care să stropesc ulițele. 
Şi nu avusei încotro, ca să-mi câştig pâinea cea de toate zilele, decât să mă 
apuc de meseria tatălui meu, care era cinstit de toţi neguţătorii pe la care 
stropea ulițele dinaintea prăvăliilor, şi de toţi portarii de pe la domnii cei 
bogaţi. 

Ci, o, fratele meu, spinarea fiului niciodată nu este tot atâta de tare ca a 
tatălui, şi repede fusei silit, aşa de greu era burduful cel mare părintesc, să 
mă las de truda amarnică a stropitului, ca să nu-mi rup şira spinării sau să 
mă văd dăulat fără de izbăvire. Şi neavând nicio avere şi nicio moştenire, 
nici măcar vreo mireasmă de asemenea lucruri, trebui să mă fac derviş 
cerşetor şi să întind mâna la trecători, prin curţi pe la geamii şi prin locurile 
obşteşti. lar când se lăsa noaptea, mă întindeam lat la uşa geamiei din 
mahalaua mea, şi dormeam, după ce îmbucam agonisita cea puţintică a 
zilei, spunându-mi ca toţi amărâţii de teapa mea: „Ziua de mâine, de-o vrea 
Allah, are să fie mai darnică decât cea de azi!” Şi nu uitam că tot omul îşi 
are scris un ceas al lui pe pământ, şi că mai devreme ori mai târziu trebuie 
să vină şi ceasul acela al meu, fie că-l vreau, fie că nu-l vreau. Da lucrul cel 
mai de seamă era să nu fiu pierdut în gânduri sau adormit atunci când are să 
se ivească. Şi pentru aceea gândul la el nu-mi da pace niciodată, şi vegheam 
mereu ca un câine care pândeşte vânatul. 

Ci tot aşteptând, trăiam traiul celui sărac, în lipsuri şi nevoi, fără a 
cunoaşte vreuna dintre bucuriile vieţii, încât întâia oară când am avut în 
mână cinci drahme de argint, un dar nenădăjduit de la un navab filotim, la 
poarta căruia mă dusesem să cerşesc în ziua nunţii lui, şi de cum m-am 
văzut stăpân pe grămada aceea de bani, chibzuii să iau bine seama pe ce-i 
dau şi să-mi plătesc vreo bucurie mai acătării. Şi strângând în palmă cele 
cinci norocite drahme, zburai spre sukul cel mare, măsurând cu ochii şi 
adulmecând cu nasul în toate părţile, spre a ochi lucrul cel mai bun pe care 
să-l cumpăr. 

Or, iacătă că deodată auzii în suk nişte hohote mari de râs... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a opt sute treizeci şi doua noapte 


Urmă: 


„„„Or, iacătă că deodată auzii în suk nişte hohote mari de râs şi văzui o 
mulţime de lume cu chipurile vesele şi cu gurile căscate, strânsă împrejurul 
unui om ce ducea, la capătul unui lanţ, un maimuţoi tânăr şi mare, cu fundul 
trandafiriu. Şi maimuţoiul, călcând tare strâmb, făcea cu ochii, cu faţa şi cu 
mâinile o sumedenie de semne înspre cei care îl înconjurau, cu scopul vădit 
de a-i stârni să se veselească pe seama lui, de a-i îndupleca să-i dea fistic, 
năut şi alune. 

Iar eu, la vederea maimuţoiului, îmi zisei: „Ya Mahmud, cine ştie de nu ți- 
o fi legată soarta de gâtul maimuţoiului ăsta? lacătă-te acuma stăpân pe 
cinci drahme de argint, pe care vrei să le cheltuieşti ca să-ţi umpli pântecele 
o dată, sau de două ori, sau de trei ori cel mult. Au nu ar fi mai bine ca pe 
banii aceştia să cumperi maimuţoiul de la stăpânul lui şi să te faci arătător 
de maimuțe şi să-ţi câştigi în tihnă pâinea cea de toate zilele, în loc să duci 
mai departe viaţa de milog la poarta lui Allah?” 

Chibzuind aşa, mă slujii de o clipită când mulţimea se mai risipi şi mă 
apropiai de stăpânul maimuţoiului, spunându-i: 

— Vrei să-mi vinzi maimuţoiul, cu lanţ cu tot, pe trei drahme de argint? 

Iar el îmi răspunse: 

— Eu l-am plătit cu zece drahme sunătoare, da am să ţi-l las cu opt! 

Eu zisei: 

— Patru! 

El zise: 

— Şapte! 

Eu zisei: 

— Patru şi jumătate! 

El zise: 

— Ultimul cuvânt: cinci! Şi multumeste Profetului! 

lar eu răspunsei: 

— Cu el fie binecuvântarea şi rugăciunea şi pacea lui Allah! Primesc 
târgul, şi iacătă cele cinci drahme! 

Şi desfacându-mi degetele care ţineau cele cinci drahme încuiate în căuşul 
palmei mele mai abitir decât într-un sipet de oţel, înmânai banii aceia care 


erau toată averea mea şi, în schimb, luai maimuţoiul cel tânăr şi voinic, şi îl 
trăsei după mine ţinând de capătul lanţului. 

Ci atunci mă gândii că eu nu aveam nici casă, nici nimic unde să-l 
adăpostesc, şi că nu puteam să îndrăznesc a-l duce cu mine în curtea 
geamiei unde mă aciuiam sub tavanul cerului, întrucât m-ar fi alungat 
paznicul geamiei cu sudălmi amarnice asupra mea şi asupra maimuţoiului 
meu. Şi-atunci pornii înspre o casă năruită, care nu mai avea decât trei 
pereţi în picioare, şi mă oprii acolo să-mi petrec noaptea împreună cu 
maimuţoiul meu. lar foamea începuse să mă chinuiască rău, iar peste 
foamea aceea se mai adăuga şi pofta cea înfrântă, pe care nu putusem să mi- 
o mulţumesc cu bunătăţurile din suk şi pe care de-acuma înainte era peste 
putinţă s-o mai astâmpăr, întrucât cumpărarea maimuţoiului mă sărăcise cu 
totul. Iar nevoile mele, şi-aşa destul de grele, se făceau de două ori mai 
grele acuma, când mai aveam şi grija de a-l hrăni pe tovarăşul meu, cel care 
avea să-mi agonisească pâinea zilelor de aci înainte. Şi începeam să mă cam 
căiesc de cumpărătură, când deodată îl văzui pe maimuţoi că se scutură, 
făcând un sir de mişcări ciudate. 

Şi tot atunci, fără a mai avea răgazul să-mi dau bine seama cum, în locul 
jivinei celei slute cu fundul lustruit văzui un flăcăiandru ca luna în a 
cincisprezecea zi a ei. Şi în viaţa mea nu mai văzusem o făptură care să se 
poată asemui cu el ca frumuseţe, ca gingăşie şi ca strălucire. Şi stând drept, 
cu o înfăţişare vrăjitoare, începu să-mi vorbească cu glas dulce ca zahărul, 
spunând: 

— Mahmud, ţi-ai prăpădit, ca să mă cumperi, cele cinci drahme de argint, 
toată vistieria şi toată averea ta, iar acuma iacătă că nu ştii cum să faci spre 
a-ţi rostui ceva de mâncare, care să ne poată ajunge şi mie şi ţie! 

lar eu răspunsei: 

— Pe Allah, adevărat grăieşti, o, flăcăule? Da cum aşa? Şi cine eşti tu? Şi 
de unde vii? Şi ce vrei? 

Iar el îmi spuse zâmbind: 

— Mahmud, să nu mă întrebi nimic. Ci ia mai degrabă dinarul acesta de 
aur şi cumpără tot ce este de trebuinţă spre a ne ospăta. Şi află, Mahmud, că 
soarta ta, într-adevăr, aşa cum ai gândit, este legată de gâtul meu, şi că eu 
vin la tine ca aducător de bunăstare şi de noroc! 

Pe urmă adăugă: 

— Da, Mahmud, grăbeşte de te du să ne cumperi de mâncare, întrucât 
suntem tare flămânzi şi eu şi tu! 

toată viaţa lui. 

Iar eu nu cutezam să mă clintesc, de frică să nu-l sperii ori să-l fac să creadă 
vreun gând aşa şi-aşa din parte-mi, şi să-l văd atunci cum îşi ia la loc 
înfăţişarea dintâi de maimuţoi gras cu fundul belit. Şi, pe viaţa mea! văzui şi 
eu că între apropierea dulce de acel trup de flăcău şi pielea de capră a 
burdufurilor care îmi slujiseră de căpătâi încă din leagăn era într-adevăr 
ceva osebire! Şi adormii, la rându-mi, gândind că dorm alături de soarta 
mea. Şi îl preamăream pe Atoatedătătorul care mi-o dăruise într-o înfăţişare 
atâta de frumoasă şi de ispititoare. Or, a doua zi, flăcăul, sculându-se mai 
devreme decât mine, mă deşteptă şi îmi spuse: 


— Mahmud! ar cam fi vremea, după noaptea asta chinuită, să te duci şi să 
închiriezi pentru noi vreun sarai care să fie cel mai frumos dintre saraiurile 
din cetate! Şi să nu-ţi fie teamă că ai să fii strâmtorat cu banii, ci să 
cumperi, ca lucruri şi chilimuri, tot ce ai să găseşti mai scump şi mai de preţ 
în suk. 

lar eu răspunsei că ascult şi că mă supun, şi îndeplinii pe dată poruncile, 
fără a pierde vremea. 

Or, după ce ne aşezarăm în casa noastră cea nouă, care era cea mai 
strălucită din Cairo, închiriată de la stăpânul ei pe zece pungi de câte o mie 
de dinari de aur, flăcăul îmi spuse: 

— Mahmud! cum de nu ti-e ruşine, îmbrăcat aşa în zdrenţe, cu trupul 
slujind de adăpost la toate neamurile de pureci şi de păduchi, să te apropii 
de mine şi să trăieşti lângă mine? Şi ce aştepţi de nu te duci la hammam să 
te cureti şi să-ţi îmbunezi starea? Întrucât, în ceea ce priveşte banii, ai mai 
mulţi decât i-ar trebui unui sultan stăpân de împărăție. lar în ceea ce 
priveşte hainele, nu ai decât a te osteni să ţi le alegi! 

lar eu răspunsei că ascult şi că mă supun, şi dădui fuga să fac o scaldă 
minunată, şi ieşii din hammam uşor, înmiresmat şi luminat. 

Când flăcăiandrul mă văzu dinainte-i, schimbat şi îmbrăcat în nişte haine 
de cea mai aleasă bogăţie, se uită la mine îndelung şi păru mulţumit de 
înfăţişarea mea. Pe urmă îmi spuse: 

— Mahmud! întocmai aşa vroiam să te văd! Acum vino şi şezi colea lângă 
mine! 

Iar eu şezui lângă el, cugetând în sufletul meu: „Hei! Mi se cam pare că a 
venit ceasul!” Şi mă pregăteam să nu fiu zăbavnic şi în niciun chip şi 
oricum ar fi să fie. 

Or, peste o clipită, flăcăul mă bătu prieteneşte pe umăr şi îmi zise: 

— Mahmud! 

lar eu răspunsei: 

— Ya sidi! 

El îmi spuse: 

— Ce-ai zice tu de-o copilandră, fată de sultan, mai mândră ca luna la 
vreme de Ramadan, care să-ţi fie nevastă? 

Eu spusei: 

— Aş zice, o, stăpâne al meu, că ar fi binevenită! 

El spuse: 


— Dacă-i aşa, ridică-te, Mahmude, ia legăturica de colea şi du-te la 
sultanul din Cairo s-o ceri de nevastă pe fata lui cea mai mare! Întrucât ea-i 
scrisă la orânda ta! Iar tătâne-său, când te-o vedea, are să ştie că tu eşti acela 
care trebuie să fie soţul fetei lui. Ci tu să nu uiti, când ai să intri în sala 
domnească, îndată după salamalecuri, să-i dai legăturica aceasta în dar! 

Iar eu îi răspunsei: 

— Ascult şi mă supun! 

Şi fără a pregeta o clipită, de vreme ce aceea era orânda mea, luai cu mine 
un rob care să poarte de-a lungul drumului legăturica, şi mă dusei la saraiul 
sultanului. 

lar străjerii de la sarai şi hadâmbii, văzându-mă îmbrăcat cu atâta 
strălucire, mă întrebară cuviincioşi ce doream. Şi după ce aflară că doream 
să vorbesc cu sultanul şi că aveam un peşcheş pe care să i-l dau în mână, nu 
avură nimic împotrivă să facă în numele meu o cerere de primire la sultan, 
şi mă duseră numaidecât dinaintea sa. lar eu, fără a-mi pierde firea, de parcă 
toată viaţa aş fi fost oaspete la sultani, îi aruncai sultanului salamalecul 
îndătinat, cu multă cuviinţă, da fără slugărnicie, iar el mi-l întoarse cu 
dulceaţă şi bunăvoință. Şi luai legătura din mâinile robului si-o dăruii 
sultanului rostind: 

— Binevoieşte a primi darul acesta sărac, o, doamne al vremilor, măcar că 
nu-i pe vadul volniciilor tale, ci pe umila cărare a neputerii mele! 

Iar sultanul porunci vizirului său să ia şi să desfacă legătura, şi se uită să 
vadă ce este în ea. Şi văzu nişte giuvaieruri şi nişte diademuri şi nişte 
podoabe de o strălucire atâta de necrezut, cum pesemne niciodată nu mai 
văzuse ceva asemeni. Şi, uluit, se minună cu glas mare de frumuseţea 
darului şi îmi zise: 

— Este primit! Da grăbeşte de-mi spune ce doreşti şi ce pot să-ţi dau eu în 
schimb. Întrucât niciodată nu se cade ca sultanii să rămână mai prejos ca 
dărnicie şi ca filotimie! 

lar eu, fără a mai aştepta alta, răspunsei: 

— O, doamne al vremilor, dorul meu arzător este să-ţi fiu ginere şi fecior, 
prin acel ascuns odor, acea floare dulce mirositoare, acea fecioară cetluită 
cu lucoare, minunea-n iasmacuri uşoare, fiica ta cea mai mare! 

După ce auzi vorbele mele şi-mi pricepu cererea, sultanul se uită la mine 
un ceas de vreme, şi îmi răspunse: 

— Nu stă nimica împotrivă! 

Pe urmă se întoarse înspre vizir şi îi spuse: 


— Tu ce socoţi despre ce ne cere acest preastrălucit domn? În ce mă 
priveşte, eu îl găsesc întru totul pe potrivă! Şi cunosc, din anumite semne de 
pe chipul lui, că este trimis de ursită spre a-mi fi ginere! 

Iar vizirul întrebat răspunse: 

— Vorbele sultanului sunt asupra capului nostru! lar coconul nu este întru 
nimica o însoţire nevrednică de stăpânul nostru, nicio înrudire de aruncat. 
Departe de aceasta! Da poate că n-ar fi rău să-i ceri o dovadă, peste darul 
adus, despre puterea şi despre volnicia lui! 

Şi sultanul îl întrebă: 

— Cum se cade să mă port în treaba asta? Sfatuieşte-mă, o, vizirule! 

El spuse: 

— Sfatul meu, o, doamne al vremilor, este să-i arăţi diamantul cel mai 
frumos din visterie, şi să nu i-o dai de soţie pe domniţa fiica ta decât cu 
învoiala de a-ţi aduce, ca dar de nuntă, un diamant de preţ la fel. 

Eu atunci, măcar că în sinea mea eram tulburat rău, îl întrebai pe sultan: 

— Dacă am să-ţi aduc o piatră care să fie geamăna celei de aici, şi 
perechea ei întru totul, mi-o dai pe domniţă? 

El îmi răspunse: 

— Dacă îmi aduci într-adevăr o piatră aidoma cu cea de aici, fata mea va fi 
soţia ta. 

lar eu cercetai piatra, o întorsei pe toate părţile şi mi-o învrâstai în ochi. Pe 
urmă i-o dădui îndărăt sultanului şi îmi luai rămas-bun de la el, cerându-i 
îngăduinţa de a veni iarăşi a doua zi. 

Şi când ajunsei la saraiul nostru, flăcăul îmi zise: 

— Care-i treaba? 

lar eu îi înşirai toate câte se petrecuseră, zugrăvindu-i piatra de parcă o 
tineam între degete. Şi el îmi spuse: 

— Lucru-i lesne. Ci astăzi e prea târziu; da mâine, insallah! am să-ţi dau 
zece diamante întocmai aidoma cu cel pe care mi l-ai zugrăvit... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute treizeci şi treia noapte 


Urmă: 


...Lucru-i lesne. Ci astăzi e prea târziu; da mâine, insallah! am să-ţi dau 
zece diamante întocmai aidoma cu cel pe care mi l-ai zugrăvit. 


Şi a doua zi dimineaţa, flăcăul chiar că ieşi în grădina saraiului şi, peste un 
ceas, îmi aduse cele zece diamante, toate de o frumuseţe întru totul aidoma 
cu a diamantului sultanului, şlefuite în chip de ou de porumbel şi limpezi ca 
ochiul soarelui. lar eu plecai să le înfăţişez sultanului şi să-i spun: 

— O, stăpâne al meu, iartă-mă pentru preapuţinul adus. Da n-am avut cum 
să rostuiesc numai un diamant şi am fost nevoit să-ţi aduc o testea de zece. 
Da poţi să alegi, şi pe urmă să le arunci pe cele care n-au să-ţi placă! 

Şi sultanul îl puse pe vizirul cel mare să deschidă sipeţelul de smalţ în care 
se aflau pietrele şi rămase vrăjit de strălucirea şi de frumuseţea lor, şi tare 
uluit când văzu că erau într-adevăr zece, toate asemeni cu cel pe care îl avea 
aidoma. 

Iar când se dezmetici din uluire, se întoarse înspre vizir şi, fără a-i grăi o 
vorbă, îi făcu din mână un semn care spunea: „Ce trebuie să fac?” Şi vizirul 
răspunse, în acelaşi fel, cu un semn care vroia să zică: „Trebuie să-i dai 
fata!” 

Şi numaidecât se dădură poruncile ca să se facă toate pregătirile pentru 
nunta noastră. Şi fură chemaţi cadiul şi martorii, care scriseră senetul de 
căsătorie, atunci pe loc. lar când hrisovul cel legiuit fu întocmit, mi-l 
înmânară, după orânduirea îndătinată. Şi întrucât ţinusem ca flăcăiandrul, 
pe care i-l înfăţişasem sultanului ca pe ruda mea cea mai apropiată, să fie de 
faţă la scrierea hârtiilor, mă grăbii să-i arăt senetul, ca să-l citească în locul 
meu, dat fiind că eu nu ştiam nici să citesc, nici să scriu. Şi după ce îl citi cu 
glas tare de la un cap la altul, mi-l dete îndărăt, spunându-mi: 

— Este făcut după toate pravilele şi după datină. Şi iacătă-te însurat legiuit 
cu fata sultanului. 

Pe urmă mă luă de-o parte şi îmi spuse: 

— Toate astea sunt bune, Mahmud, da acuma vreau să-ţi cer o făgăduială! 

Iar eu răspunsei: 

— Eh, pe Allah! ce făgăduială poţi să-mi ceri care să fie mai mare decât 
aceea de a-ţi da şi viaţa mea, care-i de mult a ta! 

Iar el zâmbi şi îmi spuse: 

— Mahmud! Nu vreau să te bucuri de căsătoria ta, până ce nu am să-ţi dau 
eu învoire de a o începe. Întrucât mai este un lucru pe care trebuie să-l fac 
eu mai înainte! 

Şi răspunsei: 

— A asculta înseamnă a mă supune! 


Încât, atunci când sosi şi noaptea începăturii, intrai la fata sultanului. Ci în 
loc să fac ceea ce face soţul în atare împrejurare, mă aşezai departe de ea, în 
ungherul meu, în pofida dorinţei. Şi mă mulţumeam numai să mă uit la ea 
de departe, amărunţindu-i cu ochii desăvârşirile. Şi tot aşa făcui şi în cea de 
a doua noapte, şi în cea de a treia noapte, măcar că în fiecare dimineaţă 
mama soţiei mele venea, cumu-i datina, s-o întrebe cum a fost noaptea, 
spunându-i: „Nădăjduiesc de la Allah că nu s-a întâmplat nicio supărare şi 
că dovada fecioriei tale s-a făcut!” Ci soţia mea răspundea! „Nu mi-a făcut 
încă nimic!” 

Drept care, în dimineaţa celei de-a treia zile, mama soţiei mele se mohori 
până peste marginile mohorălii, şi strigă: 

— O, ce năpastă pe noi! pentru ce ne batjocoreşte soţul tău într-un chip 
atâta de greu, şi de ce stăruie a nu vroi să-ţi facă începătura? Şi ce-au să 
gândească despre purtarea aceasta de râs rudele noastre şi robii noştri? Şi n- 
au ele tot temeiul să creadă că nedorinţa lui se trage de la vreo pricină 
despre care e greu să faci dovada, ori de la cine ştie ce belea amarmică? 

Şi, plină de spaime, se duse, în dimineaţa acelei a treia zi, să-i povestească 
treaba sultanului, care zise: 

— Dacă în noaptea aceasta nu-i mântuie fecioria, am să-l sugrum! 

Iar vorbele lui ajunseră la urechile copilandrei soţia mea, care veni şi mi le 
aduse. 

Eu atunci nu pregetai să-i dau de ştire flăcăului. Iar el îmi spuse: 

— Mahmud, acuma se poate! Ci până a-i mântui fetia, mai trebuie încă 
ceva, şi anume să-i ceri, când ai să fii numai tu cu ea, să-ţi dea o brățară pe 
care o poartă la mâna dreaptă. lar tu s-o iei şi să mi-o aduci numaidecât. Pe 
urmă are să fie cu putinţă să-ţi îndeplineşti datorinţa şi să-i mulţumeşti pe 
mamă şi pe tată. 

lar eu răspunsei: 

— Ascult şi mă supun! 

Şi când rămăsei singur cu fata, la căderea nopţii, îi spusei: 

— Allah fie cu tine! chiar ai tu dorinţa să-ţi dau în noaptea aceasta 
plăcerea şi bucuria? 

Ea îmi răspunse: 

— Am această dorinţă într-adevăr. 

Eu urmai: 

— Atunci, dă-mi brăţara pe care o porţi la mâna dreaptă! lar domniţa 
strigă: 


— Eu vreau să ţi-o dau, da nu ştiu ce are să se întâmple când am să las în 
mâinile tale această brătară-talisman ce mi-a fost dăruită de doica mea pe 
când eram copilă mică. 

Şi, spunând acestea, scoase brăţara de la mână şi mi-o dete. Iar eu ieşii 
numaidecât şi mă dusei să i-o înmânez prietenului meu, flăcăul, care îmi 
spuse: 

— Este chiar ceea ce îmi trebuia! Acuma poţi să te întorci să-ţi faci treaba. 

lar eu dădui fuga în odaia de nuntă, ca să-mi îndeplinesc făgăduiala în ce 
priveşte luarea în stăpânire, şi astfel să mulţumesc pe toată lumea. 

Or, începând din clipita când dam să mă bucur de soţia mea, care mă 
aştepta întru totul pregătită în patul ei, nu mai ştiu, o, fratele meu, ce mi s-a 
întâmplat. Tot ce ştiu este că am văzut deodată odaia şi palatul cum se 
surupă ca într-un vis, şi m-am trezit culcat sub cerul gol, în mijlocul casei 
celei dărăpănate unde dusesem maimuţoiul când îl cumpărasem. Şi eram 
fără hainele mele cele bogate, şi pe jumătate gol, sub zdrenţele ticăloşiei de 
mai înainte. Şi cunoscui haina mea cea veche, cârpită cu petece de toate 
culorile, şi toiagul meu de derviş cerşetor, şi turbanul meu ciuruit de găuri 
ca un ciur de păsărar. 

La priveliştea aceasta, o, fratele meu, nu prea pricepeam cam ce vrea să 
însemne totul, şi mă întrebam: „Ya Mahmud, eşti treaz sau dormi? Visezi 
ori eşti cu adevărat Mahmud, dervişul cerşetor?” Şi, după ce îmi venii în 
simţiri, mă ridicai şi mă scuturai, cum îl văzusem pe maimuţoi mai înainte. 
Da rămâneam tot aşa cum eram, un băiat sărac de om sărac, şi nimic mai 
mult. 

Atunci, cu sufletul zdrobit şi cu minţile risipite, plecai să rătăcesc fără să 
prea ştiu încotro, cugetând la ursita cea de nepriceput, care mă adusese în 
starea aceea. Şi, hoinărind aşa, ajunsei într-o uliţă nu prea umblată, unde 
văzui, stând jos pe un preşuleţ şi având dinainte-i o rogojină mică plină cu 
hârtii scrise şi cu felurite lucruri de ghicit, un maghrebin din Barbar. 

Iar eu, bucuros de acea întâlnire, mă apropiai de maghrebin, cu gândul de 
a-l pune să-mi tragă ursita şi să-mi tălmăcească horoscopul, şi îi aruncai un 
salamalec, la care el îmi răspunse. Şi şezui jos pe pământ, cu picioarele 
strânse sub mine, mă ghemuii dinaintea lui şi îl rugai să cerceteze 
Nevăzutul pentru mine. 

Atunci maghrebinul, după ce mă măsură cu nişte ochi prin care treceau 
limbi de cutite, strigă: 


— O, dervişule, au nu tu ai fost cel păgubit de o ursită ticăloasă care te-a 
despărţit de soţia ta? 

lar eu grăii: 

— Hei, uallah! hei, uallah! ba eu sunt! 

El îmi spuse: 

— O, săracul de tine! Maimuţoiul pe care l-ai cumpărat pe cinci drahme de 
argint, şi care s-a preschimbat aşa, dintr-odată, într-un flăcău plin de 
gingăşie şi de frumuseţe, nu este o făptură omenească dintre fiii lui Adam, 
ci un ginn de neam rău. Şi nu s-a slujit de tine decât ca să-şi ajungă ţinta. 
Află, într-adevăr, că el de multă vreme este îndrăgostit cu patimă de fata 
sultanului, chiar aceea cu care te-a pus să te însori. Ci întrucât, în pofida 
tuturor puterilor lui, nu putea să se apropie de ea, dat fiind că fata purta o 
brăţară-talismanică, s-a slujit de mijlocirea ta ca să pună mâna pe brățară şi 
ca să pună stăpânire nepedepsit pe domniţă. Da eu nădăjduiesc că nu peste 
mult am să spulber puterea amarnică a acelui ticălos, unul dintre ginnii 
spurcaţi care s-au răzvrătit împotriva legii stăpânului nostru Soleiman — cu 
el fie rugăciunea şi pacea! 

Şi după ce grăi astfel, maghrebinul luă o foaie de hârtie, scrise pe ea nişte 
litere încâlcite, şi mi-o dete spunând: 

— O, dervişule, să nu ai vreo îndoială în ce priveşte strălucirea triştei tale, 
întremează-ţi sufletul şi du-te unde am să-ţi arăt. Şi acolo să aştepţi până ce 
are să se ivească o ceată de oameni, la care să te uiti cu luare-aminte. Şi 
când ai să-l vezi pe acela care ţi se va părea că le este căpetenie, să-i dai 
răvaşul; iar el are să-ţi împlinească dorinţele! 

Pe urmă îmi dete îndrumările de trebuinţă spre a ajunge la locul despre 
care era vorba, şi adăugă: 

— În ce priveşte plata pe care mi-o datorezi, ai să mi-o dai când ursita are 
să ţi se împlinească! 

Eu atunci, după ce îi mulţumii maghrebinului, luai răvaşul şi pornii la 
drum înspre locul pe care mi-l arătase. Şi mersei, pe drumul acela, toată 
noaptea şi toată ziua următoare, şi încă o parte din cea de a doua noapte. Şi 
ajunsei atunci la o câmpie goală în care nu se afla drept toată vietatea decât 
ochiul cel nevăzut al lui Allah şi iarba sălbatică. Şi şezui jos şi aşteptai cu 
nerăbdare ceea ce avea să mi se întâmple. Şi auzii împrejurul meu ca un fel 
de zbor de păsări de noapte pe care nu le vedeam. Şi spaima de pustietate 
începea să-mi facă inima să tremure, iar frica de noapte îmi umplea sufletul. 
Şi iacătă că deodată zării, la o oarecare depărtare, o mulţime mare de făclii 


ce păreau că vin singure înspre mine. Şi în curând putui să întrezăresc şi 
mâinile care le purtau; ci oamenii care aveau mâinile acelea rămâneau în 
golul nopţii, iar ochii mei nu îi vedeau. Şi o mulţime fără de sfârşit de făclii, 
purtate de nişte mâini fără de stăpâni, trecură aşa, perechi-perechi, pe 
dinaintea mea. Şi într-un sfârşit văzui, înconjurat de un număr mare de 
lumini, un sultan care sta în jeţul lui, înveşmântat în strălucire. Şi, când 
ajunse dinaintea mea, mă privi şi mă scrută îndelung, în vreme ce genunchii 
mei se loveau între ei de spaimă, şi îmi spuse: 

— Unde este răvaşul de la prietenul meu, maghrebinul Barbari? 

Iar eu atunci îmi întării inima şi, înaintând, îi întinsei răvaşul, pe care el îl 
desfăcu şi îl citi, pe când alaiul se oprise. Iar el strigă la careva pe care nu îl 
vedeam: 

— Ya Atraş, vino încoace! 

Şi numaidecât, ieşind din beznă, se ivi un sol gata împodobit, care sărută 
pământul dintre mâinile sultanului. Şi sultanul îi spuse: 

— Du-te degrabă la Cairo, pune-l în lanţuri pe ginnul cutare, şi adu-mi-l 
fără de zăbavă! 

lar solul se supuse şi pieri pe dată. Or, peste un ceas, solul se întoarse 
aducându-l în lanţuri pe flăcăiandrul meu, care se făcuse cumplit de văzut şi 
hâd de privit. Iar sultanul răcni la el: 

— Pentru ce, o, blestematule, i-ai răpit acestui adamit îmbucătura? Şi 
pentru ce i-ai înfulecat-o tu? 

Iar el răspunse: 

— Îmbucătura este încă neatinsă, iar eu doar am pregătit-o. 

Şi sultanul zise: 

— Trebuie să-i dai pe dată îndărăt brăţara-talisman acestui fiu de adamit, 
că de nu, vei avea a face cu mine! 

Ci ginnul, care era un ticălos împieliţat, răspunse mândru: 

— Brăţara este la mine şi nimeni nu are să mi-o ia! 

Şi, rostind acestea, căscă o gură cât o şură şi aruncă în ea brăţara ce se 
afundă înlăuntru-i. Când văzu aşa, sultanul acela de noapte ridică mâna şi, 
aplecându-se, îl înşfăcă pe ginn de ceafa şi, învârtindu-l ca pe o praştie, îl 
izbi de pământ strigându-i: 

— Ca să te înveţi minte! 

Şi îi mestecă lungimea cu lăţimea. Pe urmă porunci uneia dintre mâinile 
purtătoare de făclie să scoată brăţara din lăuntrul acelui trup fără de viaţă şi 


să mi-o dea. Lucru care fu îndeplinit pe loc. Şi, o, fratele meu, de îndată ce 
brătara-talisman fu în mâinile mele, sultanul şi tot sultanatul lui... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute treizeci şi patra noapte 


Urmă: 


„„.Şi, O, fratele meu, de îndată ce brăţara-talisman fu în mâinile mele, 
sultanul şi tot sultanatul lui de mâini pieriră, iar eu mă pomenii iarăşi 
îmbrăcat cu hainele mele scumpe, în saraiul meu, în chiar iatacul soţiei 
mele. Şi pe ea o găsii cufundată într-un somn adânc. Ci de cum îi pusei 
brăţara la mână, se trezi şi scoase un țipăt de bucurie când mă văzu. lar eu, 
ca şi cum nimic nu s-ar fi petrecut în răstimp, mă alipii de ea. Iar ce-a mai 
fost este taina credinţei musulmane, o, fratele meu. lar a doua zi tatăl şi 
mama ei fură până peste poate de bucuroşi, văzându-mă îndărăt după atâta 
lipsă, şi uitară, aşa de mare le era bucuria de a şti isprăvită fetia copilei lor, 
să mă mai iscodească în privinţa aceasta. Şi de-atunci trăim laolaltă în 
saraiul acesta, în tihnă şi în bună-învoire. 

Iar la un timp de la nunta mea, sultanul, socrul meu, tatăl soţiei mele, muri 
fără a lăsa vreun urmaş de parte bărbătească şi, întrucât eram însurat cu fata 
lui, îmi lăsă mie ca moştenire scaunul de domnie. Şi ajunsei ce sunt acuma, 
o, fratele meu. Ci Allah este cel mai mare. Şi de la el ne tragem, şi la el 
avem să ne întoarcem. 


Şi sultanul Mahmud, după ce îi istorisi astfel povestea lui prietenului său 
cel proaspăt, sultanul-derviş, îl văzu pe acesta până peste poate de minunat 
de o întâmplare atâta de ciudată, şi îi spuse: 

— Nu te minuna, o, fratele meu; căci tot ceea ce este scris se împlineşte, şi 
nimic nu este peste putinţă la vrerea Aceluia carele a zămislit totul! Şi- 
acuma, după ce m-am arătat faţă de tine în deplinătatea adevărului, fără a 
mă teme că m-aş micşora în ochii tăi dezvăluindu-ţi obârşia mea umilă, ci 
anume tocmai pentru ca pilda mea să-ţi fie ca o mângâiere, şi ca să nu te 
socoţi mai prejos decât mine ca stirpe şi ca stepenă, poţi să fii prieten cu 
mine în toată liniştea; întrucât niciodată nu am să mă socotesc îndrituit, 
după toate câte ţi-am povestit, să mă îngâmf de starea mea faţă de tine, o, 
fratele meu! 

Pe urmă adăugă: 


— lar pentru ca starea ta să fie mai limpede, o, fratele meu de obârşie şi de 
cin, am să te căftănesc ca mare vizir al meu. Şi aşa ai să fii mâna mea cea 
dreaptă, şi sfetnic al faptelor mele; şi nimic nu are să se facă în împărăție 
fără de mijlocirea ta şi fără ca priceperea ta să fi încuviinţat mai înainte! 

Şi, fără a mai amâna, sultanul Mahmud îi chemă pe emirii şi pe mai-marii 
împărăției sale şi le porunci să-l ştie pe sultanul-derviş de vizirul-cel-mare, 
şi îl îmbrăcă cu chiar mâinile sale într-o haină mândră de fală, şi îi dete în 
seamă turaua domnească. 

Şi proaspătul mare-vizir ţinu divan în chiar ziua aceea, şi tot aşa şi în zilele 
care urmară, împlinindu-şi datorinţele slujbei cu atâta duh al dreptăţii şi al 
nepărtinirii, încât lumea, aflând de noua stare a lucrurilor, venea din 
afundurile ţării spre a-şi înfăţişa jalbele şi spre a se supune hotărârilor lui, 
luându-l de singur judecător al pricinilor lor. Iar el punea atâta înţelepciune 
şi atâta chibzuială în judeţele sale, încât îi aduceau mulţumire şi laudă până 
şi cei împotriva cărora se rosteau hotărârile. În ce priveşte clipele de răgaz, 
apoi pe acestea şi le petrecea laolaltă cu sultanul, cu care ajunsese soţ 
nedespărţit şi prieten la toartă. 

Or, într-o zi, sultanul Mahmud, simţindu-şi cugetul pustiu, se duse degrabă 
la prietenul său şi îi spuse: 

— O, frate şi vizir al meu, astăzi mi-e inima grea în piept, şi cugetul mi-e 
pustiu. 

Iar vizirul, sultanul de odinioară al ţării Arabiei, răspunse: 

— O, doamne al vremilor, bucuriile şi necazurile sunt în noi şi numai 
inima noastră le zămisleşte. Ci adesea vederea lucrurilor din afara noastră 
poate să ne schimbe starea sufletului. Ai încercat astăzi asupra ochilor tăi 
priveliştea lucrurilor din afară? 

Iar sultanul răspunse: 

— O, vizire al meu, am încercat astăzi asupra ochilor mei priveliştea 
nestematelor din vistieria mea, şi le-am luat una câte una în mâinile mele, şi 
rubinele, şi smaraldele, şi safirele, şi gemmele de toate felurile de culori; ci 
ele nu m-au îndemnat nicidecum înspre voioşie, iar sufletul mi-a rămas 
mobhorât şi inima tristă. 

Şi m-am dus pe urmă în haremul meu, şi mi-am petrecut privirile peste 
toate neamurile mele de femei, şi albe, şi oacheşe, şi bălaie, şi arămii, şi 
negre, şi grase, şi gingaşe, ci niciuna dintre ele nu a izbutit să-mi risipească 
tristeţea. Şi mi-am cercetat pe urmă grajdurile, şi m-am uitat la caii şi la 
iepele şi la cârlanii mei, ci toată frumuseţea lor nu a putut să mişte vălul 


care întunecă lumea dinaintea ochilor mei. Şi acuma vin la tine, o, vizire al 
meu plin de înţelepciune, ca să găseşti tu un leac pentru starea mea, sau să- 
mi spui nişte vorbe tămăduitoare. 

Iar vizirul răspunse: 

— O, doamne al meu, ce-ai zice de un drum pe la lăcaşul nebunilor, pe la 
maristan, pe care de atâtea ori am vrut să-l vedem împreună, fără să fi ajuns 
încă la el? Mă gândesc că, într-adevăr, nebunii sunt nişte făpturi dăruite cu 
alt fel de înţelegere decât a noastră, şi că ei văd între lucruri nişte legături pe 
care cei care nu sunt nebuni nu le bagă niciodată în seamă, şi că sunt 
cercetaţi de duhuri. Şi poate că drumul acesta are să ridice tristeţea care 
apasă pe sufletul tău şi are să-ţi uşureze pieptul! 

Iar sultanul răspunse: 

— Pe Allah, o, vizire al meu, hai să-i vedem pe nebunii din maristan! 

Atunci sultanul şi vizirul său, sultanul-derviş de odinioară, ieşiră din sarai, 
fără a lua niciun fel de alai cu ei, se duseră, fără a se mai opri pe undeva, 
drept la maristan, adică la casa de nebuni. Şi intrară şi se preumblară peste 
tot; spre uimirea lor cea mare, nu găsiră acolo pe nimenea în afară de chelar 
şi paznici; cât despre nebuni, nu se afla nici umbră, nici mireasmă de 
vreunul. Şi sultanul îl întrebă pe chelar: 

— Unde sunt nebunii? 

Iar el răspunse: 

— Pe Allah, o, doamne al meu, nu mai găsim nebuni de un lung răspas de 
vreme, şi pricina acestei sărăcii nu poate să stea decât în slăbirea 
deşteptăciunii la făpturile lui Allah! 

Pe urmă adăugă: 

— Ci totuşi, o, doamne al vremilor, am putea să-ţi arătăm trei nebuni care 
se află aici de o bucată de vreme, şi care ne-au fost aduşi, unul după altul, 
de nişte oameni de vază, care ne-au oprit să-i arătăm cuiva, fie acela mic ori 
mare. Ci nimica nu se cade să-i fie ascuns stăpânului nostru sultanul! 

Şi mai adăugă: 

— Aceştia, fără de nicio îndoială, sunt nişte mari învăţaţi, căci toată ziua 
citesc în cărti! 

Şi îi duse, pe sultan şi pe vizir, la nişte odăi lăturalnice, apoi, cuviincios, îi 
lăsă singuri. 

Iar sultanul Mahmud şi vizirul său văzură trei inşi tineri legaţi cu lanţuri de 
un zid. Şi unul din ei citea, pe când ceilalţi doi ascultau cu luare-aminte. Şi 


tustrei erau frumoşi, bine făcuţi, şi nu dădeau niciun semn de sminteală ori 
de nebunie. Şi sultanul se întoarse înspre tovarăşul său şi îi zise: 

— Pe Allah, o, vizire al meu, necazul acestor trei tineri trebuie să fie un 
necaz tare de-a mirare, iar povestea lor o poveste nemaipomenită! 

Şi se întoarse înspre ei şi îi întrebă: 

— Voi chiar din pricina nebuniei aţi fost închişi în maristan? 

lar ei răspunseră: 

— Nu, pe Allah, nu suntem nici nebuni, nici smintiţi, o, doamne al 
vremilor, şi nu suntem nici măcar nerozi sau tâmpi. Da atâta de ciudate sunt 
întâmplările noastre, şi atâta de nemaipomenite istoriile, că, de-ar fi 
însăilate cu acul pe colţul ochilor noştri, ar fi o învăţătură mistuitoare pentru 
aceia care ar fi în stare s-o slovenească! 

lar sultanul şi vizirul, la vorbele lor, şezură jos dinaintea celor trei tineri 
legaţi în lanţuri şi spuseră: 

— Urechea noastră-i deschisă şi stă gata să vă asculte! 

Atunci cel dintâi, acela care citise din carte, spuse: 


Povestea celui dintâi dintre nebuni 


Eu de meserie, o, stăpânii mei şi cunună pe capul meu, am fost neguţător 
în sukul mătăsarilor, aşa cum înaintea mea fuseseră părintele şi părintele 
părintelui meu. Şi, ca marfă, nu vindeam decât lucruri indienesti, de toate 
felurile şi de toate culorile, da numai la preţuri ridicate. Şi vindeam şi 
cumpăram cu câştig şi cu agoniseală mare, cum e datul la neguţătorii cei 
mari. 

Or, într-o zi, stam ca de obicei în prăvălia mea, când se ivi o bătrână care 
îmi ură ziua-bună şi mă cinsti cu salamalecul ei. Iar eu îi răspunsei la urări 
şi la vorbele îndătinate, când ea şezu jos pe marginea tejghelei mele şi mă 
iscodi, zicând: 

— O, stăpâne al meu, ai marfă de soi, adusă chiar din ţara Indului? 

Eu răspunsei: 

— O, stăpână a mea, am cu ce să te mulţumesc în prăvălia mea. 

Iar ea spuse: 

— Scoate-mi un vig din acela, ca să-l văd. 

lar eu mă ridicai şi trăsei, anume pentru ea, din dulapul cu scumpeturi puse 
deoparte un vig de zarpa indienească din cele mai scumpe zarpale, şi i-l 


pusei dinainte. Iar ea îl luă şi, după ce îl cercetă, fu pe deplin mulţumită de 
frumuseţea ţesăturii şi îmi spuse: 

— O, stăpâne al meu, cu cât dai zarpaua aceasta? 

Eu răspunsei: 

— Cu cinci sute de dinari. 

lar ea îşi scoase numaidecât punga şi îmi numără cei cinci sute de dinari de 
aur; pe urmă îşi luă zarpaua şi plecă în calea ei. lar eu, o, stăpâne şi doamne 
al nostru, îi vândui astfel o marfa care nu mă costase decât o sută cincizeci 
de dinari. Şi îi mulţumi Atoatedătătorului pentru binefacerile sale. 

Or, a doua zi, bătrâna veni iar la mine şi îmi mai ceru o zarpa, şi mi-o plăti 
tot cu cinci sute de dinari, şi plecă apoi cu târguiala şi cu procopseala ei. Şi 
iarăşi veni şi în ziua următoare să cumpere de la mine încă o bucată de 
zarpa indienească, pe care mi-o plăti pe loc; şi, o, doamne sultane al meu, 
tot aşa făcu vreme de cincisprezece zile la rând, cumpără şi plăti mereu la 
fel. Iar în cea de a şaisprezecea zi o văzui că vine ca de obicei şi îşi alege o 
bucată. Şi tocmai se pregătea să mi-o plătească, când băgă de seamă că nu 
avea punga la ea, şi îmi spuse: 

— Ya Khawaga, pesemne că mi-am lăsat punga acasă. 

lar eu răspunsei: 

— Ya setti, nu-i niciun zor. Dacă vrei să-mi aduci banii mâine, vei fi 
binevenită; de nu, tot binevenită ai să fii! 

Ci ea se lepădă, spunând că niciodată nu s-ar învoi să primească o marfă 
pe care nu a plătit-o, iar eu la rându-mi îi spusei de mai multe ori: 

— Poţi s-o iei, pe temeiul prieteniei noastre şi pe prețuirea pe care o am 
pentru tine! 

Şi începu între noi o înfruntare de mărinimii, ea nevroind să primească, iar 
eu vroind să dau. Întrucât, o, doamne al meu, se cădea ca, după ce 
dobândisem atâta câştig de pe urma ei, să mă port frumos cu ea, ba eram 
gata, la nevoie, să-i dau pe degeaba chiar una ori două bucăţi de zarpa. Ci la 
urmă îmi zise: 

— Ya Khawaga, văd că niciodată n-avem să ajungem a ne înţelege dacă o 
tinem tot aşa. Încât cel mai lesne ar fi să-mi faci hatârul de a mă însoţi până 
acasă la mine, unde să-ţi capeti preţul pentru marfa ta. 

Eu atunci, nevroind s-o supăr, mă sculai, închisei prăvălia şi pornii după 
ea. 

Şi merserăm, ea înainte, iar eu la zece paşi în urma ei, până ce ajunserăm 
la intrarea în uliţa pe care se afla casa. Atunci se opri şi scoțând din sân o 


năframă îmi spuse: 

— Trebuie să primeşti a te lăsa legat la ochi cu năframa aceasta. 

lar eu, cu totul nedumerit de o ciudăţenie ca aceea, o rugai cuviincios să- 
mi spună pentru care pricină. Şi ea îmi spuse: 

— Pentru că pe uliţa pe care avem s-o străbatem se află nişte case cu uşile 
deschise şi unde femeile stau cu faţa dezvelită în odaia de la intrare; şi-aşa 
că s-ar putea ca privirea ta să cadă pe vreuna dintre ele, măritată ori fată, iar 
inima ta s-ar putea ispiti atunci în vreo încurcătură de dragoste, şi ai fi tare 
necăjit în viaţa ta; întrucât în această mahala a cetăţii se află destule chipuri 
de femei măritate ori de fecioare, atâta de frumoase că l-ar ispiti până şi pe 
schivnicul cel mai cucernic. lar eu tare mă tem pentru tihna inimii tale... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute treizeci şi cincea noapte 


Urmă: 


„„„întrucât în această mahala a cetătii se află destule chipuri de femei 
măritate ori de fecioare, atâta de frumoase că l-ar ispiti până şi pe schivnicul 
cel mai cucemic. lar eu tare mă tem pentru tihna inimii tale. 

Eu, la astea, gândii: „Pe Allah, bătrâna nu are gânduri necurate”. Şi mă 
supusei la ce îmi cerea. Ea atunci mă legă la ochi cu năframa şi mă făcu 
astfel să nu mai văd nimic. 

Mă luă pe urmă de mână şi merse cu mine până ce ajunserăm dinaintea 
unei case, unde bătu în poartă cu veriga de fier. Şi ni se deschise pe dată, 
din lăuntru. Şi de cum intrarăm, călăuza mea cea bătrână îmi dete jos 
năframa, iar eu văzui uluit că eram într-o încăpere împodobită şi îmbrăcată 
cu toată strălucirea saraiurilor împărăteşti. Şi, pe Allah! o, doamne şi 
sultane al nostru, în viaţa mea nu mai văzusem ceva asemenea, nici nu 
visasem nişte lucruri atâta de minunate. 

Estimp, bătrâna mă rugă s-o aştept în odaia în care mă aflam şi care da 
într-o sală încă şi mai frumoasă, cu perdele. Şi lăsându-mă singur în odaia 
aceea, din care puteam să zăresc tot ce se petrece în cealaltă, plecă. 

Şi iacătă! văzui la intrarea în cea de a doua sală, aruncate claie peste 
grămadă într-un colţ, toate zarpalele cele scumpe pe care i le vândusem 
bătrânei. Şi îndată intrară două tinerele ca două lune, aducând fiecare câte o 
găleată plină cu apă de trandafiri. Şi îşi puseră găleţile jos pe lespezile de 
marmură albă şi, ducându-se la mormanul de atlazuri, luară unul la 


întâmplare şi îl despicară în două, ca pe o cârpă de vase. Pe urmă se duseră 
fiecare la găleata ei şi, suflecându-şi mânecile până la subsuoară, băgară 
bucata de atlaz în apa de trandafiri şi începură să ude şi să spele lespezile şi 
să le şteargă apoi cu alte bucăţi din zarpalele mele cele scumpe, şi, într-un 
sfârşit, să le frece şi să le lustruiască cu ce mai rămăsese din minunile care 
costaseră cinci sute de dinari fiecare. Şi când îşi sfârşiră treaba, şi când 
marmura se făcu ca argintul, fetişcanele acoperiră podeaua cu nişte preşuri 
atâta de frumoase încât, dacă aş fi vândut prăvălia mea întreagă, tot n-aş fi 
dobândit banii trebuitori spre a-l putea cumpăra chiar şi pe cel mai 
sărăcăcios dintre ele. Şi peste preşurile acelea fetele aşternură un chilim de 
lână de capră înmiresmat cu mosc şi nişte perne umplute cu pene de strut. 
După care, aduseră cincizeci de bucăţi de atlaz de zarafir şi le rânduiră 
frumos împrejurul chilimului din mijloc; pe urmă ieşiră din odaie. 

Şi iacătă! perechi-perechi, intrară nişte fete ţinându-se de mână şi veniră şi 
se rânduiră fiecare dinaintea câte uneia dintre bucăţile cele pătrate de atlaz, 
şi, întrucât ele erau cincizeci, se aflară aşezate astfel, într-o desăvârşită 
rânduială, dinaintea atlazurilor acelea. 

Şi iacătă! sub un baldachin purtat de zece lune de frumuseţe, se ivi la 
intrarea în sală o fetişcană, atâta de orbitoare în albeaţa ei şi în strălucirea 
ochilor săi cei negri, că ochii mei se închiseră singuri. Şi când îi deschisei 
iar, o văzui lângă mine pe bătrâna care mă călăuzise acolo şi care mă pofti 
s-o însoțesc spre a mă înfățișa fetişcanei ce se tolănise galeş pe chilimul de 
la mijloc, între cele cincizeci de fete care şedeau în picioare pe bucăţile de 
atlaz. Iar eu, nu fără o mare tulburare, mă văzui aţintit aşa de privirile celor 
cincizeci şi una de perechi de ochi negri, şi îmi zisei: „Nu este putere şi 
izbăvire decât întru Allah cel Preamărit şi Preaînalt! E vădit că moartea mea 
o vor!” 

Or, când ajunsei dinaintea ei, copilandra crăiţă îmi zâmbi, îmi ură bun 
venit şi mă pofti să stau jos pe chilim lângă ea. Şi, tare încurcat şi fâstăcit, 
şezui, ca să mă supun ei, iar ea îmi spuse: 

— O, tinere, ce zici de mine şi de frumuseţea mea? Şi socoţi că aş putea 
să-ţi fiu soţie? 

Iar eu, la vorbele acelea, uluit până peste marginile uluirii, răspunsei: 

— O, stăpână a mea, cum aş cuteza să mă cred vrednic de-un atare hatâr? 
Căci, cu adevărat, eu nu mă socot la un preţ atâta de mare încât să ajung un 
rob, ori încă şi mai puţin dinaintea ta! 

Ci ea urmă: 


— Nu, pe Allah, o, tinere, vorbele mele nu cuprind niciun vicleşug, şi nu 
este nimica amăgitor în spusele mele, care-s din inimă. Aşa încât răspunde- 
mi la fel de curat şi alungă-ţi din minte toată spaima. Întrucât inima mea 
este plină până sus de dragostea pentru tine! 

La vorbele acelea, pricepui, o, doamne sultane al nostru, pricepui, fără 
putinţă de îndoială, că fetişcana chiar avea de gând să se mărite cu mine, ci 
fără să fiu în stare a ghici pentru care pricină mă alesese tocmai pe mine 
dintre miile de tineri, nici de unde ştia de mine. 

Şi, până la urmă, îmi zisei: „O, Cutărică, ceea ce este de nepătruns are 
însuşirea de a nu cere gânduri chinuitoare. Nu căuta, aşadar, să înţelegi, şi 
lasă lucrurile să-şi urmeze calea.” Şi răspunsei: 

— O, stăpână a mea, dacă chiar nu vorbeşti aşa ca să le faci pe fetele 
acestea să râdă de mine, adu-ţi aminte de zicala care spune: „Când drugu-i 
roşu, este gata pentru ciocan.” Or, socot că inima mea este atâta de aprinsă 
de jind, încât e vremea să împlinim împreunarea noastră. Spune-mi, dar, pe 
viaţa ta! ce trebuie să-ţi aduc ca zestre şi ca avere din parte-mi! 

Iar ea răspunse zâmbind: 

— Zestrea şi averea sunt de mult date şi nu ai a te îngriji de ele. 

Şi adăugă: 

— Întrucât aşa-i şi dorinţa ta, am să trimit pe dată după cadiu şi după 
martori, spre a putea să fim uniţi fără de amânare. 

Şi într-adevăr, o, doamne al meu, cadiul şi martorii nu zăboviră să vină. Şi 
înnodară nodul, cumu-i pravila. Şi fuserăm însuraţi fără de păsuire. Şi toată 
lumea plecă, după împlinirea datinei. lar eu mă întrebam: „O, Cutărică, 
visezi ori eşti treaz?” Şi-apoi fu iarăşi cu totul altceva când ea le porunci 
roabelor cele frumoase să gătească hammamul pentru mine şi să mă 
îndrume acolo. Şi fetele mă poftiră să intru într-o odaie de scaldă 
înmiresmată cu aloe de la Comorin, şi mă dădură în seama scăldătoarelor 
care mă dezbrăcară şi mă frecară şi mă scăldară de mă făcură mai uşor ca 
păsările. Pe urmă turnară pe mine parfumurile cele mai alese, mă îmbrăcară 
cu găteli bogate şi îmi aduseră tot felul de răcoritoare şi de sorbituri. După 
care mă scoaseră din hammam şi mă duseră în odaia soţiei mele, care mă 
aştepta împodobită numai cu frumuseţea ei. 

Iar ea veni numaidecât la mine şi mă munci cu o patimă uluitoare. 

Şi trăirăm împreună, o, doamne al vremilor, douăzeci de nopţi la rând, 
peste măsură de bucuroşi şi de fericiţi. Şi după acest răstimp, gândul la 


maică-mea veni de se înfăţişă în mintea mea, şi îi spusei copilandrei soţia 
mea: 

— Ya setti, iacătă că a trecut un potop de vreme de când lipsesc de acasă, 
iar maică-mea, care nu mai are niciun fel de ştire despre mine, trebuie să fie 
tare îngrijorată. Pe deasupra, treburile negustoriei mele tare or mai fi 
lâncezit pesemne în toate zilele acestea câte au trecut. 

lar ea îmi răspunse: 

— Nu te necăji! Şi mă învoiesc cu dragă inimă să te duci s-o vezi pe mama 
ta şi s-o linişteşti. Ba poţi, începând de-acum, să te şi duci în fiecare zi şi să- 
ţi vezi de daraveli, dacă-ţi place; ci vreau ca de fiecare dată să vină să te ia 
bătrâna mea şi tot ea să te aducă înapoi. 

lar eu răspunsei: 

— Nu este nimica împotrivă! 

Cu aceasta, bătrâna cea de la început veni la mine, îmi puse o năframă 
peste ochi, mă duse la locul unde mă legase la ochi întâia oară şi îmi spuse: 

— Să te întorci aici deseară, la ceasul rugăciunii, şi ai să mă găseşti chiar 
în locul acesta, ca să te duc la soţia ta. 

Şi, cu aceste vorbe, mă dezlegă la ochi şi plecă. 

lar eu zorii să alerg la mine acasă, unde o găsii pe maică-mea copleşită de 
jale şi scăldată de lacrimile deznădejdii, trudindu-se să-şi coase hainele de 
doliu. Şi de cum mă zări, se repezi la mine şi mă cuprinse în braţe, plângând 
de bucurie; iar eu îi zisei: 

— Nu mă plânge, o, maică a mea, şi înseninează-ţi ochii, întrucât lipsa 
aceasta a mea m-a dus la o fericire la care n-as fi cutezat să năzuiesc 
vreodată. 

Şi îi istorisii întâmplarea mea cea norocită, iar ea se minună cu bucurie: 

— Ocrotească-te şi lumineze-te Allah, o, fiul meu! Da făgăduieşte-mi că ai 
să vii să mă vezi în fiecare zi, întrucât dragostea mea are trebuinţă să fie 
răsplătită cu iubirea ta. 

lar eu nu pregetai să-i făgăduiesc, întrucât soţia îmi şi dăduse slobozenie, 
să plec de acasă oricând. După care îmi trecui ziua cu alişverişurile mele în 
prăvălia din suk, iar când veni vremea mă întorsei la locul hotărât, unde o 
găsii pe bătrâna care mă legă la ochi ca de obicei şi mă duse în palatul soţiei 
mele, spunându-mi: 

— Aşa este mai bine pentru tine, întrucât, precum ţi-am spus, pe uliţa 
noastră se află o sumedenie de femei, măritate ori fete, care şed în tinda 
caselor lor şi care toate nu au decât un dor, şi-anume de a sorbi dragostea de 


pe drum aşa cum adulmecă aerul şi cum înghit apa pe care o beau! Şi ce s- 
ar face inima ta între năvoadele lor? 

Or, când ajunsei la saraiul în care locuiam acuma, soţia mea mă primi cu o 
bucurie mare, iar eu răspunsei aşa cum ilăul răspunde ciocanului. lar 
cocoşul meu cel fără de creastă şi fără de glas nu rămase mai prejos faţă de 
puicuţa aceea ispititoare, şi izbuti să nu se facă de ocară în faima lui de 
viteaz dezbătelnic, întrucât, pe Allah! o, stăpâne al meu, în noaptea aceea 
berbecul a dat nu mai puţin decât treizeci de izbituri de corn în oiţa aceea 
bătelnică, şi nu şi-a curmat truda decât atunci când potrivnica a strigat 
aman, cerând îndurare. 

Şi vreme de trei luni trăii aşa mai departe viaţa aceasta neostenită, plină de 
înfruntări de noapte, de harte de dimineaţă şi de iuruşuri de zi. Iar în sufletul 
meu mă minunam în fiecare zi de ursita mea, zicându-mi: „Ce soartă 
norocoasă am avut de m-a dus la fetişcana aceasta pojarnică, şi pe care mi-a 
dat-o de soţie! Şi ce ursită uluitoare ca aceea care odată cu bucăţica asta de 
unt proaspăt mi-a menit şi un sarai cum nu au nici sultanii!” 

Şi nu trecea zi fără ca să încerc a afla de la robi numele şi cinul celei cu 
care mă însurasem fără s-o fi cunoscut şi fără să ştiu a cui fată este şi din ce 
neam se trage. 

Ci într-o bună zi, aflându-mă singur mai deoparte cu o arăpoaică tânără 
dintre roabele cele negre ale soţiei mele, o iscodii pe roabă, spunându-i: 

— Allah fie cu tine, o, copilandră binecuvântată, o, albo înlăuntrul tău, 
spune-mi ce ştii despre stăpâna ta, iar vorbele tale am să le aşez adânc în 
cotlonul cel mai adumbrit al inimii mele. 

lar tânăra arăpoaică, tremurând de spaimă, îmi răspunse: 

— O, stăpâne al meu, povestea stăpânei mele este un lucru cu totul şi cu 
totul nemaiauzit; ci dacă ţi l-as dezvălui, mă tem să nu fiu dată morţii fără 
de izbăvire şi fără de zăbavă! Tot ce pot să-ţi spun este că ea te-a băgat de 
seamă într-o zi în suk, şi că i-ai căzut cu drag. 

Şi nu putui nimic să mai scot de la arăpoaică, peste cuvintele acestea. Ba 
chiar, întrucât stăruiam, mă ameninţă că se duce să-i povestească stăpânei 
sale încercarea mea de-a o ispiti la destăinuiri. Atunci o lăsai să-şi cate de 
calea ei, iar eu mă întorsei la nevastă-mea ca să stârnesc o zbântuială fără de 
însemnătate. 

lar viaţa mea se scurgea aşa, între desfătări năprasnice şi harţe drăgostoase, 
până într-o după-amiază, când mă aflam în prăvălia mea, cu îngăduinţa 


soţiei mele, şi când, aruncându-mi privirile înspre uliţă, zării o copilandră 
cu iaşmacul pe faţă... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute treizeci şi şasea noapte 


Urmă: 


„..ar viaţa mea se scurgea aşa, în desfătări năprasnice şi harţe drăgăstoase, 
până într-o după-amiază, când mă aflam în prăvălia mea, cu îngăduinţa 
soţiei mele, şi când, aruncându-mi privirile înspre uliţă, zării o copilandră 
cu iaşmacul pe faţă, care venea înspre mine, în chip făţiş. lar când fu 
dinaintea prăvăliei mele, îmi aruncă salamalecul cel mai gingaş şi îmi 
spuse: 

— O, stăpâne al meu, iată un cocoş de aur împodobit cu diamante şi cu 
nestemate, pe care degeaba m-am străduit să-l vând la preţul potrivit, pe la 
toţi neguţătorii din suk. Ci toţi sunt nişte inşi fără gust şi fără subţirime la 
frumuseți, întrucât mi-au răspuns că un asemenea giuvaier nu-i lesne de 
vândut şi că nici n-ar putea să-l mărite cu vreun câştig. De aceea am venit 
să ţi-l dau ţie, care eşti om de gust, la preţul pe care vei binevoi să-l 
hotărăşti singur! 

lar eu răspunsei: 

— Nici eu nu am vreo trebuinţă de giuvaierul tău. Dar ca să-ţi fac voia, îţi 
dau pe el o sută de dinari, niciunul mai mult, niciunul mai puţin. 

Iar copilandra răspunse: 

— a-l, şi să-ţi fie o cumpărătură aducătoare de câştig! 

lar eu, măcar că nu aveam chiar nicio dorinţă să cumpăr cocoşul de aur, 
mă gândii totuşi că pasărea ar putea să-i placă soţiei mele, aducându-i 
aminte de virtuțile mele temeinice, aşa că pornii înspre sipetul meu de bani 
să iau o sută de dinari. Ci când vrusei să-i dau fetei, ea nu vroi să-i 
primească, zicându-mi: 

— Într-adevăr, nu-mi sunt de niciun folos, şi nu doresc altă plată decât 
îngăduinţa de a mă lăsa să te sărut numai o dată pe obraz. Şi aceasta-i 
singura mea dorinţă, o, tinere! 

Iar eu îmi zisei în sinea mea: „Pe Allah! numai un sărut pe obraz pentru un 
giuvaier care preţuieşte mai bine de o mie de dinari de aur, ăsta-i un chilipir 
pe cât de ciudat, pe-atâta de mare!” Şi nu pregetai să-i dau îngăduinţa. 


Atunci copilandra, o, doamne al meu, veni lângă mine şi, ridicându-şi 
iaşmăcuţul de pe faţă, mă sărută pe obraz — până peste poate de dulce! — ci 
deodată, de parcă i-ar fi venit poftă să guste din carnea mea, îşi înfipse în 
obrazul meu dinţii de tigroaică tânără şi îmi arse o muşcătură de-i mai port 
şi-acuma urma. Apoi plecă râzând cu un râs mulţumit, pe când eu îmi 
ştergeam sângele ce curgea de pe obraz. Şi mă gândeam: „Păţania asta a ta, 
o, Cutare, este o păţanie uluitoare! Şi în curând ai să vezi toate muierile din 
suk cum au să vină să-ţi ceară care o bucăţică de obraz, care o bucăţică de 
bărbie, care o bucăţică de ce ştii tu, şi poate că atunci ar fi mai bine să-ţi 
leftereşti marfa din prăvălie toată şi să nu mai vinzi decât bucăţi din tine!” 

Şi când veni seara, mai râzând, mai mânios, mă întorsei la baba care mă 
aştepta ca de obicei, la colţul uliţei noastre, şi care, după ce îmi puse 
năframa la ochi, mă duse la saraiul nevestei mele. Şi, de-a lungul drumului, 
o auzii cum mormăia printre dinţi nişte vorbe neînţelese ce-mi păreau a cam 
fi un soi de ameninţări, ci gândeam: „Babele-s nişte făpturi cărora le place 
să boscorodească şi care îşi petrec bătrânele lor zile amărâte cârtind de toate 
şi trăncănind!” 

Or, când intrai la soţia mea, o găsii în sala de primire, stând cu sprâncenele 
încruntate şi îmbrăcată din talpă până-n creştet într-o culoare roşie stacojie, 
cum poartă sultanii în ceasurile lor de mânie. Iar înfăţişarea ei era aprigă, iar 
chipul coperit de gălbeneală. Şi, la priveliştea aceea, zisei în sinea mea: „O, 
Ocrotitorule, scapă-mă!” Şi neştiind de unde-i vine pornirea vrăjmaşă, mă 
dusei la soţia mea care, împotriva obiceiului, nu se ridică să mă întâmpine, 
ci îşi întoarse capul de la mine; şi, întinzându-i cocoşul de aur pe care îl 
cumpărasem, îi spusei: 

— O, stăpâna mea, primeşte cocoşul acesta de preţ, care-i un lucru într- 
adevăr minunat şi care-i vrednic de privit; întrucât l-am cumpărat spre a-ţi 
face o bucurie! 

Ci, la vorbele mele, fruntea i se posomori, ochii i se înnegurară, şi până să 
am eu vreme să mă feresc dobândii un dos de palmă care mă răsuci ca pe un 
titirez şi era mai-mai să-mi rupă falca din stânga. Şi strigă: 

— O, câine şi plod de câine, dacă chiar ai cumpărat cocoşul, atunci de 
unde ai muşcătura de pe obraz? 

lar eu, năucit şi de palma cea năprasnică, simţii că mă clatin; şi fusei 
nevoit să mă încordez strasnic, ca să nu cad cât eram de lung. Da asta nu fu 
decât începutul, o, doamne al meu, asta nu fu, vai! decât începutul 
începutului! Căci, la un semn al soţiei mele, văzui deodată cum se dau la o 


parte perdelele din fund şi cum intră patru roabe călăuzite de babă. Şi 
aduceau un trup de copilandră, cu capul tăiat şi pus pe mijlocul trupului. Şi 
cunoscui pe dată că acel cap era al fetei ce-mi dăduse, pe o muşcătură, 
giuvaierul. Iar priveliştea aceea izbuti să mă topească de tot. Şi mă prăbuşii 
la pământ, fără de simţire. 

lar când îmi venii în fire, o, doamne sultane al meu, mă văzui legat cu 
lanţuri în maristanul de aici. Şi paznicii îmi spun că sunt nebun. Şi altceva 
nimic nu-mi mai spun. 

Şi-aşa-i cu povestea prepusei mele nebunii şi a întemniţării mele în casa de 
nebuni. Şi numai Allah v-a trimis pe amândoi, şi pe tine, o, doamne sultane 
al meu, şi pe tine, o, înţeleptule şi dreptule vizir, ca să mă scoateţi de aici. Şi 
voi amândoi să judecaţi, din nesminteala ori din sminteala spuselor mele, 
dacă sunt stăpânit de duhuri, ori cumva sunt lovit de vreo aiureală, de vreo 
pandalie sau de vreo scrânteală, ori dacă sunt întreg la minte. 


După ce ascultară povestea tânărului, sultanul şi vizirul său, care era 
sultanul-derviş de odinioară, cel născut din flori, se cufundară în cugetări 
adânci şi rămaseră gânditori, cu fruntea plecată şi cu ochii aţintiţi în 
pământ, vreme de un ceas. După care sultanul ridică cel dintâi fruntea şi-i 
spuse soţului său: 

— O, vizire al meu, mă jur pe adevărul Aceluia carele m-a pus ocârmuitor 
peste împărăţia Egiptului că nu voi avea tihnă şi nici n-am să mănânc ori să 
beau nimic până n-oi da de copilandra care s-a măritat cu tânărul acesta. 
Aşa că, grăbeşte-te să-mi spui ce s-ar cădea să facem. 

Şi vizirul răspunse: 

— O, doamne al vremilor, trebuie să-l luăm fără de zăbavă pe tânărul 
acesta, lăsându-i deocamdată pe ceilalţi doi în lanţuri, şi să străbatem cu el 
ulițele cetăţii, de la răsărit la apus şi de la dreapta spre stânga, până ce el are 
să poată găsi intrarea în uliţa unde bătrâna avea obiceiul să-l lege la ochi. 
Şi-atunci noi avem să-l legăm la ochi, iar el are să-şi aducă aminte câţi paşi 
făcea însoţit de babă şi are să ne facă astfel să ajungem la poarta casei, la 
uşa la care i se scotea legătura de la ochi. Şi acolo, Allah are să ne lumineze 
cum să ne purtăm în treaba aceasta gingaşă. 

Iar sultanul spuse: 

— Să se facă după sfatul, tău, o, vizire al meu plin de iscusinţă. 

Şi se ridicară amândoi pe dată, porunciră să se dezlege lanţurile tânărului 
şi îl scoaseră din maristan. 


Şi totul se petrecu aşa cum prorocise vizirul. Întrucât după ce străbătură o 
sumedenie de uliţe prin fel de fel de mahalale, ajunseră într-un sfârşit la 
intrarea uliţei cu pricina, pe care tânărul o cunoscu fără de şovăire. Şi, legat 
la ochi ca odinioară, putu să-şi socotească paşii şi să-i ducă dinaintea unui 
sarai, pe care sultanul când îl văzu rămase năuc. Şi strigă: 

— Alungat fie Cel-Rău, o, vizire al meu! În saraiul acesta şade una dintre 
soțiile sultanului de odinioară de la Cairo, acela care mi-a lăsat scaunul de 
domnie, din pricină că n-a avut ca urmaşi copiii de spiţă bărbătească. lar 
soţia aceasta a sultanului de odinioară, părintele nevestei mele, trăieşte aici 
cu fata ei, care de bună seamă că ea trebuie să fie soţia tânărului nostru! 
Allah este cel mai mare, o, vizirule! Aşadară-i scris la orânda tuturor fetelor 
de crai să se împreune cu nimicurile lumii, aşa cum am fost şi noi! Osândele 
Atoateorânduitorului au pururea pricinile lor, ci nu putem pricepe acele 
pricini! 

Şi adăugă: 

— Să dăm zor şi să intrăm, ca să vedem urmarea acestei istorii. 

Şi bătură cu belciugul de fier în poarta care răsună. 

lar tânărul spuse: 

— Chiar ăsta-i sunetul! 

Şi poarta fu numaidecât deschisă de nişte hadâmbi, care rămaseră 
împietriţi cunoscându-i pe sultan, pe vizirul cel mare şi pe tânărul soţ al 
stăpânei lor... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute treizeci şi şaptea noapte 


Urmă: 


„„„Şi bătură cu belciugul de fier în poartă, şi poarta fu numaidecât deschisă 
de nişte hadâmbi, care rămaseră împietriţi cunoscându-i pe sultanul, pe 
vizirul cel mare şi pe tânărul soţ al copilandrei. lar unul dintre ei zbură s-o 
prevestească pe stăpână-sa de sosirea sultanului cu cei doi însoțitori ai săi. 

Atunci fetişcana se împodobi şi se dichisi şi ieşi din harem şi veni în sala 
de oaspeţi, să-şi aştearnă temenelile dinaintea sultanului, soţul surorii ei 
după tată, da nu şi după mamă, şi să-i sărute mâna. Iar sultanul o cunoscu 
într-adevăr şi făcu un semn de înţelegere înspre vizirul său. Pe urmă îi spuse 
crăiţei: 


— O, fiică a socrului meu, ferească-mă Allah să-ţi fac vreo certare pentru 
purtarea ta; întrucât trecutul se află la stăpânul cerurilor, şi numai vremea de 
faţă este a noastră. Pentru aceasta eu acuma doresc ca tu să te împaci cu 
acest tânăr, soţul tău, care-i un tânăr plin de bune însuşiri la temelia lui, şi 
care, fără a-ţi păstra niciun fel de pică, nu cere nimic mai mult decât să 
dobândească iarăşi bunăvoința ta. De altminteri, îţi jur pe vredniciile 
răposatului meu socru sultanul, părintele tău, că soţul tău n-a săvârşit niciun 
păcat greu împotriva cuviinţei faţă de soţia sa. Şi a şi ispăşit destul de greu 
slăbiciunea lui de o clipă! Nădăjduiesc, dar, că ai să primeşti rugămintea 
mea! 

Iar copilandra răspunse: 

— Dorinţele stăpânului nostru sultanul sunt porunci pentru noi şi ele se 
află asupra capetelor şi a ochilor noştri. 

Şi sultanul se bucură mult de supunerea aceea şi spuse: 

— Dacă-i aşa, o, fiică a socrului meu, îl căftănesc pe soţul tău în slujba de 
baş-cămăraş al meu. Şi de-acum înainte are să fie oaspetele meu la masă şi 
tovarăş al meu de pahar. Şi chiar în seara aceasta am să ţi-l trimit pentru ca, 
fără martori stânjenitori, să înfăptuiţi amândoi împăcarea făgăduită. Ci, 
deocamdată, îngăduie-mi să-l iau cu mine, întrucât avem de ascultat 
împreună istorisirile celor doi tovarăşi ai săi de lanţ! 

Şi plecă, adăugând: 

— Se înţelege că de-aici înainte rămâne limpede între voi doi că ai să-l laşi 
să plece şi să vină în toată voia, fără legătură la ochi, iar el, la rându-i, 
făgăduieşte că niciodată, sub niciun cuvânt, nu are să se mai lase sărutat de 
vreo femeie, fie ea măritată, fie fată. 


Şi aceasta-i, o, norocitule sultan, urmă Şeherezada, sfârşitul poveştii pe care i-a istorisit-o sultanului 
şi vizirului său tânărul cel dintâi, acela care citea dintr-o carte, la maristan. Ci în ceea ce îl priveşte pe 
cel de al doilea tânăr, unul dintre cei doi care ascultau citirea, iacătă! 


Când sultanul cu vizirul şi cu cămăraşul cel nou ajunseră îndărăt la 
maristan, şezură jos pe pământ dinaintea celui de-al doilea tânăr, zicând: 

— Acuma-i rândul tău. 

Iar cel de-al doilea tânăr spuse: 


Povestea celui de al doilea nebun 


— O, stăpâne sultane al nostru, şi tu, preadreptule vizir, şi tu, fost tovarăş 
al meu de lanţ, aflaţi că pricina întemniţării mele în maristan este încă şi 
mai de-a mirările decât cea pe care o ştiţi, întrucât, dacă tovarăşul meu de 
colea a fost întemnițat ca nebun, apoi el a fost cam din vina lui şi din pricina 
credulităţii şi a încrederii de sine. Ci eu, dacă am păcătuit, am păcătuit 
tocmai dimpotrivă, aşa cum aveţi să auziţi, dacă chiar binevoiţi a-mi 
îngădui să purced chibzuit! 

lar sultanul şi vizirul său şi cămăraşul cel proaspăt, care era nebunul de 
mai înainte, răspunseră într-un glas: 

— Da, de bună seamă! 

lar vizirul adăugă: 

— De altminteri, cu cât ai să pui mai multă chibzuinţă în istorisirea ta, cu 
atâta avem şi noi să fim mai gata să te privim ca băgat pe nedrept printre 
nebuni şi smintiţi. 

Şi tânărul îşi începu astfel povestea: 


Aflaţi, dar, o, stăpânii mei şi cunună peste capul meu, că şi eu sunt tot un 
negustor, fiu de negustor şi, până a nu fi fost aruncat în maristanul acesta, 
tineam prăvălie în suk, unde vindeam soțiilor de navabi brățări şi podoabe 
de toate felurile. Iar pe vremea când începe istorisirea mea nu aveam ca 
vârstă decât şaisprezece ani şi mă făcusem vestit în suk şi pentru chibzuinţă, 
şi pentru cinstea, şi pentru capul meu cuminte, şi pentru grija pe care o 
dovedeam la negustorie. Şi niciodată nu căutam să mă înnădesc la taifas cu 
femeile care erau muşteriile mele; şi nu le spuneam decât numai vorbele de 
trebuinţă pentru încheierea târguielii. Şi de altminteri mă ţineam de poveţele 
Cărţii celei Sfinte şi nu ridicam niciodată ochii asupra vreunei femei dintre 
fiicele musulmanilor. Şi neguţătorii mă dădeau de pildă feciorilor lor, când 
îi luau cu ei în suk pentru întâia oară. Şi multe mame intraseră în vorbă cu 
maică-mea, în privinţa mea, pentru vreo cumetrie cinstită. Ci maică-mea 
zăbovea răspunsul pentru vreun prilej mai bun, şi ocolea primejdia pe 
cuvânt că sunt prea tânăr şi că nu mă are decât pe mine, şi că sunt cam 
plăpând din fire. 

Or, într-o zi, stam dinaintea cărţii mele de socoteli şi-i cercetam cuprinsul, 
când văzui că intră în prăvălie o arăpoaică micuță şi dulce care, după ce mă 
salută cuviincios, îmi spuse: 

— Aici este oare prăvălia domniei sale neguţătorul Cutare? 

Iar eu răspunsei: 


— Adevărat este! 

Ea atunci scoase din sân, cu mare luare-aminte şi uitându-se grijulie şi la 
dreapta şi la stânga, un răvăşel pe care mi-l întinse spunând: 

— Este din partea stăpânei mele. Şi aşteaptă bună-voinţa unui răspuns. 

Şi înmânându-mi răvaşul, se trase deoparte, aşteptând să vadă ce fac. 

Iar eu, după ce îl desfăcui, citii şi văzui că se aflau scrise în el nişte stihuri 
de laudă, pătimaşe, spre mărirea şi cinstirea mea. lar stihurile de la urmă 
cuprindeau în țesătura lor numele aceleia care se da drept îndrăgostită de 
mine. 

Eu atunci, o, doamne sultane al meu, mă simţii până peste poate de oţărât 
de acea ispitire, şi socotii că era o grea lovitură la buna mea purtare, ori 
poate o încercare de a mă târî în vreun crailâc primejdios ori plin de 
încurcături. Şi luai mărturisirea aceea şi o rupsei şi o călcai sub picioare. Pe 
urmă mă dusei la arăpiţă, o apucai de ureche şi îi altoii câteva palme şi 
câteva ghionturi bine aduse. Şi desăvârşii pedeapsa mai trăgându-i şi o 
lovitură de picior care o aruncă de-a berbeleacul afară din prăvălie. Şi o 
scuipai în obraz, cât mai fățiș, aşa ca toţi vecinii să vadă fapta mea şi să nu 
aibă cum se îndoi de cuminţenia şi de cădenia mea, şi îi strigai: 

— A, plod dintr-o mie de încornoraţi ai neruşinării, du-te de-i povesteşte 
toate astea fetei aceleia de codoşi, stăpână-ta! 

Şi toţi vecinii începură să şoptească minunându-se bucuraţi; iar unul dintre 
ei mă arătă lui fiu-său cu degetul, spunându-i: „Binecuvântarea lui Allah fie 
asupra capului acestui tânăr cuviincios! Deie Cel-de-Sus ca şi tu, o, fiul 
meu, când ai să ajungi de vârsta lui, să ştii să te lepezi de ispitele 
ticăloaselor şi ale stricatelor care stau să-i pândească pe flăcăii frumoşi!” 

Şi iacătă, o, stăpânii mei, ce am făcut la şaisprezece ani. Şi, cu adevărat, 
numai acuma văd eu limpede ce purtare necioplită a fost purtarea mea, 
lipsită de judecată, plină de o mândrie smintită şi de o îngâmfare prostească, 
şi prefăcută, şi ticăloasă, şi mârlănească. Şi oricâte necazuri mi-a fost dat să 
pat mai târziu pentru fapta aceea nevrednică, socot că mi s-ar fi căzut încă şi 
mai mult, şi că lanţul care îmi atârnă acuma de gât, pentru o pricină cu totul 
alta, s-ar fi cuvenit să-mi fie legat încă de la acel început smintit. Ci, cum a 
fost, cum n-a fost, nu vreau să încurc luna sabanului cu luna ramadanului, 
aşa încât urmez în bună rânduială istorisirea poveştii mele. 

Aşadar, o, stăpânii mei, zilele şi lunile şi anii au curs de la acea întâmplare, 
iar eu am ajuns bărbat în toată firea. Şi cunoscusem femeile şi tot ceea ce 
urmează, măcar că eram tot becher; şi simţeam că venise într-adevăr ceasul 


să-mi găsesc o fată care să-mi fie soţie dinaintea lui Allah, mamă a copiilor 
mei. Or, aveam să fiu slujit după pofta inimii precum veţi auzi. Ci nu vreau 
să răstorn curgerea faptelor şi purced după şart. 

Şi-aşa, într-o după-amiază, văzui că vine înspre prăvălia mea, împresurată 
de vreo cinci sau şase roabe albe, care îi alcătuiau alaiul, o copilandră 
numai bună de îndrăgit, împodobită cu giuvaierurile cele mai scumpe, cu 
mâinile date cu hennea, şi cu cosiţele părului unduindu-i pe umeri; şi păşea 
în toată gingăşia ei, legănându-se cu fălnicie şi cu alint... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute treizeci şi opta noapte 
Urmă: 


...0 copilandră numai bună de îndrăgit, împodobită cu giuvaierurile cele 
mai scumpe, cu mâinile date cu hennea, şi cu cosiţele părului unduindu-i pe 
umeri; şi păşea în toată gingăşia ei, legănându-se cu fălnicie şi cu alint. Şi 
intră ca o domniţă în prăvălia mea, urmată de roabele ei, şi şezu jos, după ce 
mă cinsti cu un salamalec dulce. Şi îmi spuse: 

— O, tinere, ai cumva vreo podoabă frumoasă de aur şi argint? 

lar eu răspunsei: 

— O, stăpână a mea, am de toate soiurile cu putinţă, şi încă altele! 

Ea atunci îmi ceru să vadă nişte belciuge de aur pentru glezne. Iar eu îi 
adusei tot ce aveam mai bun şi mai frumos printre podoabele de aur de pus 
la glezne. lar ea repezi o aruncătură de ochi nepăsătoare înspre ele şi îmi 
zise: 

— Încearcă-mi-le! 

Şi numaidecât una dintre roabele ei se aplecă şi, ridicându-i poala rochiei, 
dezvălui ochilor mei glezna cea mai gingaşă şi mai albă care a ieşit vreodată 
din mâinile Atoateziditorului. lar eu îi încercai belciugele, ci nu putui să 
găsesc în prăvălia mea niciunul care să fie îndeajuns de strâmt faţă de 
gingăşia vrăjitoare a picioarelor acelea turnate după tiparul desăvârşirii. Iar 
ea, văzându-mi necazul, îmi spuse: 

— Nu face nimica, o, tinere! Am să-ţi cer altceva. Ci, mai întâi, ia să 
vedem! într-adevăr, mi s-a spus, acasă, că aş avea nişte picioare de elefant. 
Aşa este? 

Iar eu strigai: 


— Numele lui Allah fie asupra ta şi împrejuru-ţi, şi asupra desăvârşirii 
gleznelor tale, o, stăpână a mea! Gazela, dacă le-ar vedea, s-ar topi de 
ciudă! 

Ea îmi spuse atunci: 

— lar eu credeam dimpotrivă! 

Pe urmă adăugă: 

— Dă-mi să văd nişte brățări! 

lar eu, cu ochii încă plini de icoana acelor glezne vrăjite şi a acelor 
picioare de pierzanie, căutai tot ce aveam mai acătării şi mai gingaş printre 
brăţările de aur şi de smalţ, şi i le adusei. Ci ea îmi zise: 

— Încearcă-mi-le chiar tu. Eu sunt cam ostenită astăzi. 

Şi numaidecât una dintre roabele ei se repezi şi sumese mânecile stăpâne- 
sii. Şi li se ivi ochilor mei un braţ, ai! ai! gât de lebădă nu alta, mai alb şi 
mai neted decât cleştarul, şi isprăvit cu o încheietură şi cu un pumnişor şi cu 
nişte degete, ai! ai! de zahăr candel, o, stăpâne al meu, curmale cu miere, 
bucuria sufletului, o dulceaţă, o curată dulceaţă, nu altceva. lar eu, 
aplecându-mă, încercai pe braţul acela al minunilor brăţările mele. Ci până 
şi cele mai strâmte, închipuite pentru mâini de copii, se bălăbăneau larg pe 
încheieturile ei subţirele şi străvezii; şi le scosei repede, de teamă ca nu 
cumva greutatea lor să vatăme pielea aceea neprihănită. 

Iar fata zâmbi a râde iarăşi de încurcătura mea şi îmi zise: 

— Ce-ai văzut, o, tinere? Oare-s ciungă, ori poate că am nişte labe de rață, 
ori poate că am vreo mână de hipopotam? 

Iar eu strigai: 

— Numele lui Allah fie asupra-ţi şi împrejuru-ţi, şi asupra mâinii tale albe, 
şi asupra gingăşiei încheieturii tale de copil, şi asupra subţirimii degetelor 
tale de hurie, o, stăpâna mea! 

lar ea îmi zise: 

— Cum, cum? nu e adevărat! Că acasă la mine mi s-a spus adesea 
dimpotrivă! 

Pe urmă adăugă: 

— Dă-mi să văd nişte gherdane şi nişte salbe de aur... 

lar eu, clătinându-mă fără a fi gustat vreun vin, sării să-i aduc ce aveam 
mai de preţ şi mai uşor printre gherdanele şi salbele de aur. Şi numaidecât 
una dintre roabe, cu o grijă cucernică, dezveli, odată cu gâtul stăpâne-sii, şi 
o parte din pietul ei. Şi, oliolio! oliolio! cei doi sâni, amândoi deodată, o, 
doamne al meu, amândoi sânişorii de fildeş trandafiriu se iviră rotunzi şi 


cumplit de obraznici peste zăpada ameţitoare a pieptului; şi păreau că 
spânzură de gâtul de marmură, ca doi copilaşi mândri şi gemeni la gâtul 
mamei lor. lar eu, la priveliştea aceea, nu mă putui opri să nu strig, 
întorcând ochii: 

— Acopere-i! Acopere-i! Allah aştearnă-şi vălurile sale! 

lar ea îmi zise: 

— Cum, nu vrei să-mi încerci gherdanele şi salbele? Da nu-i nimica! Am 
să-ţi cer altceva. Da mai întâi ia spune-mi: sunt cumva slută, ori pieptoasă 
ca bivoliţele, şi neagră, şi păroasă? Ori poate că sunt veştejită şi uscată ca 
un peşte sărat, şi dreaptă ca o tejghea de tâmplar? 

Iar eu strigai: 

— Numele lui Allah fie asupra-ţi şi împrejuru-ţi, şi asupra farmecelor tale 
cele tainice, şi asupra poamelor tale cele tainice, şi asupra întregii tale 
frumuseți tainice, o, stăpâna mea! 

Iar ea zise: 

— Oare să mă fi amăgit, aşadar, cei care de atâtea ori mi-au spus că nu s-ar 
putea găsi nimic mai urât ca părţile cele tainice ale trupului meu? 

Şi adăugă: 

— Fie! Ci întrucât nu îndrăzneşti, o, flăcăule, să-mi încerci gherdanele de 
aur şi salbele, ai putea măcar să-mi încerci nişte centuri? 

lar eu, după ce îi adusei tot ce aveam mai moale şi mai uşor printre 
centurile cu filigrane de aur, le pusei la picioarele ei, sfios. Ci ea îmi zise: 

— Ba nu! ba nu! pe Allah, încearcă-mi-le acuma chiar tu! 

Iar eu, o, doamne sultane al meu, nu ştiui să răspund decât că ascult şi că 
mă supun şi, ghicind dintru început care putea să fie subţirimea acelei 
gazele, o alesei pe cea mai micuță şi mai strâmtă dintre centuri şi, pe 
deasupra rochiilor şi izarelor, i-o încinsei peste mijloc. Da centura, lucrată 
anume pentru o copilă domniţă, se dovedi prea largă pentru mijlocul acela 
atâta de subţire, încât nu arunca niciun fir de umbră pe pământ, şi atâta de 
drept încât l-ar fi dus la deznădejde pe un calemgiu al literei alef, şi atâta de 
mlădiu, încât ar fi făcut să se usuce de ciudă arborele ban, şi atâta de dulce 
încât ar fi făcut să se topească de pizmă o bucată de unt ales, şi atâta de 
zarif încât ar fi făcut să fugă ruşinat păunul cel tânăr, şi atâta de unduios 
încât ar fi făcut să piară firul de bambus. Şi văzând că nu ajung în niciun fel 
să găsesc ceea ce trebuia, rămăsei tare încurcat şi nu mai ştiam cum să-mi 
cer iertăciune. 

Ci ea îmi zise: 


— Precum pare, pesemne că sunt rău făcută, cu un gheb straşnic dindărăt 
şi cu un gheb straşnic dinainte, cu un burduhan vârtos şi cu o spinare de 
cămilă. 

Iar eu strigai: 

— Numele lui Allah fie asupra-ţi şi împrejuru-ţi şi asupra mijlocelului tău, 
şi asupra a ceea ce are înainte, şi asupra a ceea ce îl însoţeşte, şi asupra a 
ceea ce îi urmează, o, stăpâna mea! 

lar ea îmi zise: 

— Sunt nedumerită, o, flăcăule! Întrucât acasă, de-atâtea ori mi s-a 
adeverit o părere neprielnică despre mine! Oricum, întrucât nu poţi să-mi 
găseşti o centură, nădăjduiesc că nu are să-ţi fie cu neputinţă să-mi găseşti 
nişte cercei şi un pieptene de aur pentru prins părul! 

Şi, spunând acestea, îşi ridică singură iaşmăcuţul de pe faţă şi lăsă să se 
ivească ochilor mei o faţă care era chiar luna plină mergând înspre cea de a 
paisprezecea noapte a sa. lar eu, la vederea acelor două nestemate care erau 
ochii ei babilonici, şi a obrajilor ei ca bujorii, şi a guriţei ei, toc de corai 
cuprinzând o brățară de mărgăritare, şi tot acel chip ameţitor, îmi pierdui 
răsuflarea şi nu mai putui să fac nicio mişcare ca să caut ceea ce îmi ceruse. 

Iar ea zâmbi a râde şi îmi zise: 

— Înţeleg, o, flăcăule, că vei fi fiind tulburat de urâţenia mea. Ştiu, într- 
adevăr, de vreme ce am tot auzit spunându-mi-se asta de atâtea ori, că faţa 
mea este înfricoşător de urâtă, ciuruită şi presărată de ciupituri de bubat, că 
sunt chioară de ochiul drept şi zbanghie de ochiul stâng, că am un nas 
borcănat şi hâd, şi o gură împuţită cu nişte dinţi beliţi şi scălâmbi, şi că, într- 
un sfârşit, sunt cioampă şi ciulă de urechi. Şi nu mai pomenesc de pielea 
mea râioasă, nici de părul meu scămoşat şi sârmos, nici de toate pacostele 
cele nevăzute din lăuntrul meu! 

Iar eu strigai: 

— Numele lui Allah fie asupra-ţi şi împrejuru-ţi, şi asupra întregii tale 
frumuseți văzute, o, stăpână a mea, şi asupra frumuseţii tale celei nevăzute, 
o, înveşmântato în strălucire, şi asupra curăţiei tale, o, mlădiţă de crin, şi 
asupra miresmei tale, o, boboc de trandafir, şi asupra strălucirii tale şi 
asupra albeţei tale, o, iasomio, şi asupra a tot ce poate fi văzut, mirosit şi 
atins de tine. Şi preafericit este cel care poate să te vadă, să te miroasă şi să 
te atingă! 

Şi rămăsei zdrobit de tulburare, beat de o beţie ucigaşă. 


Atunci copila iubirii se uită la mine cu un zâmbet în ochii ei prelungi şi 
îmi zise: 

— Vai! vai! pentru ce, dar, tatăl meu mă scârbeşte atâta, încât îmi pune în 
seamă toate sluţeniile pe care ţi le-am înşirat? Căci chiar tatăl meu, şi nu 
altcineva, m-a făcut totdeauna să cred în toate acele zise beteşuguri ale 
făpturii mele. Ci slăvit fie Allah carele îmi dovedeşte dimpotrivă, prin 
mijlocirea ta! Încât acum sunt încredinţată că părintele meu nu m-a amăgit, 
ci că se află sub puterea vreunei năluciri care îl face să vadă totul urât 
împrejurul său. Şi, în ce mă priveşte, este gata ca să scape de vederea mea 
care îl apasă, să mă vândă roabă neguţătorului de robi de chilipir. 

lar eu, o, doamne al meu, strigai: 

— Da oare cine-i părintele tău, o, sultăniţă a frumuseţii? 

Ea îmi răspunse: 

— Este însusi Şeicul al-Islam! 

Iar eu, împătimit, mă minunai: 

— He, pe Allah! decât să te vândă negustorului de robi, pentru ce nu s-ar 
învoi să te mărite cu mine? 

Ea spuse: 

— Tatăl meu este un om drept şi cinstit. Şi întrucât îşi închipuie că fata lui 
este o pocitanie jalnică, nu ar vroi să aibă pe sufletul lui împerecherea ei cu 
un flăcău ca tine! Da poate că ai izbuti, totuşi, să încerci a-i face o cerere. 
Şi, pentru aceasta, am să-ţi arăt căile ce ţi-ar fi mai de folos spre a-l 


îndupleca. 
Şi, după ce vorbi aşa, copila desăvârşitei iubiri chibzui o clipită şi îmi 
spuse: 


— lacătă! Când ai să te înfăţişezi dinaintea tatălui meu, care-i Şeicul al- 
Islam, şi când ai să-i faci cererea ta de căsătorie, el de bună seamă că are să- 
ţi spună: „O, fiul meu, trebuie să deschizi ochii. Află că fata mea este o 
oloagă, o beteagă, o cocoşată, o...” Ci tu să-l opreşti şi să-i spui: „Eu sunt 
mulţumit! eu sunt mulţumit!” Şi el are să urmeze: „Fata mea este o chioară, 
o ciulă de urechi, o împuţită, o şchioapă, o pişăcioasă, o...” Ci tu să-l 
opreşti şi să-i spui: „Eu sunt mulţumit! eu sunt mulţumit!” Şi el are să 
urmeze: „O, bietul de tine, fata mea este o scârbavnică, o stricată, o 
băşinoasă, o băloasă, o...” Ci tu să-l opreşti şi să-i spui: „Eu sunt mulţumit! 
eu sunt mulţumit!” Şi el are să urmeze: „Da tu nu ştii, o, săracul de tine! 
Fata mea este o mustăcioasă, o burduhănoasă, o muma-pădurii, o ciungă, o 
şoantă, o ciacâră de ochiul stâng, o mucoasă îngălată la nas, o împistrată de 


bubat la chip, o împuţită la gură, o belită şi o scălâmbă la dinţi, o vătămată 
înlăuntrul ei, o chelboasă, o râioasă înfricoşătoare, o spaimodivă întru totul, 
o pedeapsă amarnică.” lar tu, după ce ai să-l laşi să-şi verse asupra-mi toată 
căldarea lui de spaime, să-i spui; „Hei, pe Allah, eu sunt multumit! eu sunt 
multumit...” 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute treizeci şi noua noapte 


Urmă: 


...[ar tu, după ce ai să-l laşi să-şi verse asupra-mi toată căldarea lui de 
spaime, să-i spui: „Hei, pe Allah! Eu sunt multumit! eu sunt multumit!” 

Iar eu, o, doamne al meu, numai auzind-o şi numai la gândul că asemenea 
vorbe puteau să fie spuse de părintele său acelei copile de desăvârşită 
iubire, simţii că mi se suie sângele la cap de supărare şi de mânie. Ci până 
la urmă, de vreme ce trebuia să trec prin încercarea aceea spre a ajunge să 
mă însor cu minunea de gazelă, îi spusei: 

— Încercarea este aspră, o, stăpâna mea, şi aş putea să mor când l-aş auzi 
pe tatăl tău că vorbeşte aşa despre tine. Ci Allah are să-mi dea tăria de 
trebuinţă şi bărbăţia! 

Pe urmă o întrebai: 

— Şi când aş putea să mă înfăţişez dinaintea preacinstitului Şeic al-Islam, 
părintele tău, spre a te cere de la el? 

Ea îmi răspunse: 

— Mâine, fără de abatere, în temeiul dimineţii. 

Şi se ridică, la vorbele acestea, şi plecă urmată de fetele roabe ale ei, 
luându-şi rămas-bun de la mine cu un zâmbet. lar sufletul meu porni pe 
urmele sale şi se lipi de paşii ei, pe când eu rămâneam în prăvălie, pradă 
chinurilor aşteptării şi ale iubirii. 

Încât a doua zi, la vremea hotărâtă, nu pregetai să zbor înspre casa Şeicului 
al-Islam, şi cerui să fiu primit de el, trimiţându-i vorbă că era pentru o 
treabă grabnică de o însemnătate mare. lar el mă primi fără de zăbavă şi îmi 
răspunse la salamalec cu multă preţuire, şi mă pofti să stau jos. Şi luai 
seama că era un bătrân cu înfăţişarea preacinstită, cu barba albă neprihănită 
şi cu un chip plin de fălnicie şi de măreție, dar care avea pe obraz şi în ochi 
un nor de mâhnire fără de nădejde şi de durere fără de leac. Şi gândii: 
„Asta-i! Are nălucirea urâţeniei! Deie Allah să se vindece!” Pe urmă, 


şezând jos, da numai după cea de a doua poftire, din cinstire şi preţuire fată 
de vârsta şi de cinul lui înalt, îi rostii încă o dată salamalecurile şi urările 
mele, şi le mai spusei şi pentru a treia oară, ridicându-mă de fiecare dată. Şi 
după ce le arătai astfel buna-cuviinţă şi buna mea creştere, şezui jos iarăşi, 
da ţinându-mă cât mai pe marginea scaunului, şi aşteptai ca el să deschidă 
vorba cel dintâi şi să mă întrebe de temeiul pricinii. 

Şi într-adevăr, după ce aga ce se afla de slujbă aduse sorbeturile îndătinate, 
şi după ce Şeicul al-Islam schimbă cu mine câteva vorbe fără de 
însemnătate despre arşiţă şi despre secetă, îmi zise: 

— O, negustorule Cutare, cu ce aş putea să te mulţumesc? 

lar eu răspunsei: 

— O, doamne al meu, m-am înfăţişat dinaintea ta spre a te ruga şi a cere 
de la tine mâna mândreţei tăinuite sub perdeaua curăţiei din preacinstita ta 
casă, mărgăritarul cel pecetluit cu pecetea neprihănirii şi floarea cea ascunsă 
în bobocul sfiiciunii, fiica ta cea strălucită, fecioara fără de asemuire cu care 
doresc eu, nevrednicul, să mă unesc întru legăturile cele sfinte şi cu senetul 
cel legiuit! 

La vorbele mele, văzui chipul preacinstitului bătrân cum se înnegurează, 
pe urmă cum îngălbeneşte şi fruntea cum i se lasă mâhnită în pământ. Şi 
şezu o vreme cufundat, fără de nicio îndoială, în cugetări amare despre 
starea fetei lui. Pe urmă ridică încet capul şi îmi spuse cu glas de mâhnire 
nemărginită: 

— Allah păstreze-ţi tinereţea şi binecuvânteze-te pururea cu milele sale, o, 
fiul meu! Ci fata pe care o am în casa mea, sub perdeaua curăţiei, este fără 
de nădejde! Şi nu se poate face nimic cu ea, şi nimic nu se poate aştepta. 
Întrucât... 

Ci eu, o, doamne sultane al meu, îi luai vorba numaidecât, ca să grăiesc: 

— Eu sunt mulţumit! eu sunt mulţumit! 

Şi preacinstitul bătrân îmi spuse: 

— Învăluiască-te Allah cu milele sale, o, fiul meu! Da fata mea nu e pe 
potriva unui flăcău frumos ca tine, plin de însuşiri alese, de putere şi de 
sănătate. Întrucât ea este o biată pocită, pe care maică-sa a născut-o înainte 
de soroc, din pricina unui pojar. Şi-i atâta de scălâmbă şi de slută pe cât eşti 
tu de frumos şi de chipeş. Şi întrucât se cade să fii lămurit asupra pricinii 
care mă face să nu-ţi primesc cererea, aş putea, dacă vrei, să ţi-o zugrăvesc 
aşa cum este, căci teama de Allah sălăsluieste în inima mea şi n-aş vroi 
nicidecum să te ajut a cădea în greşeală! 


Ci eu strigai: 

— O iau cu toate cusururile ei, şi sunt multumit, întru totul mulţumit! 

Ci el îmi spuse: 

— Ah, fiul meu, nu-l sili pe un părinte, care ţine la cinstea sufletului său, 
să-ţi vorbească despre fiica lui cu nişte vorbe grele! Ci stăruința ta mă 
nevoieşte să-ţi spun că, dacă te-ai însura cu fata mea, te-ai însura cu 
pocitania cea mai înfricoşătoare a vremurilor acestea. Întrucât este o făptură 
pe care numai dacă ai vedea-o... 

Ci eu, temându-mă de înşiruirea cea cumplită de metehne înfricoşătoare cu 
care se pregătea să-mi muncească auzul, îi tăiai vorba, ca să strig cu un glas 
în care îmi pusei tot sufletul şi tot dorul: 

— Eu sunt multumit! eu sunt multumit! 

Şi adăugai: 

— Allah fie cu tine, o, părinte al nostru, cruţă-te de durerea de a vorbi 
despre preacinstita-ţi fată cu nişte vorbe grele, întrucât, orice mi-ai spune tu 
şi oricât de sâloasă ar fi zugrăvirea pe care mi-ai făcea-o, eu tot aş urma să 
ţi-o cer de soţie, de vreme ce mie hâdoşeniile îmi plac mai cu osebire decât 
orice, atunci când sunt de felul acelora de care suferă fiica ta, şi, îţi mai 
spun o dată, o primesc aşa cum e, şi sunt mulţumit de ea, sunt mulţumit, 
mulţumit! 

Când Şeicul al-Islam mă auzi vorbind aşa, şi după ce pricepu că hotărârea 
mea era de neclintit şi dorința mea de nestrămutat, îşi plesni palmele una de 
alta de uimire şi de minunare, şi îmi spuse: 

— Mi-am uşurat sufletul dinaintea lui Allah şi dinaintea ta, o, fiul meu, şi 
nu vei avea să dai vina decât numai pe tine pentru fapta ta smintită. Ci, pe 
de altă parte, pravilele cele dumnezeieşti nu-mi îngăduie să opresc o dorinţă 
de a se împlini, şi nu pot decât să-ţi dau îngăduinţa. 

lar eu, peste măsură de fericit, îi sărutai mâna, şi ţinui ca nunta să fie 
încheiată şi sărbătorită în chiar ziua aceea. Iar el îmi spuse oftând: 

— Nu mai este nimica împotrivă! 

Şi senetul fu scris şi legiut cu martori, şi fu însemnat în el că o primesc pe 
soţia mea cu toate cusururile, sluţeniile, beteşugurile, şoimănelile, lipsurile, 
vătămăturile, hidoşeniile şi celelalte asemenea ale ei. Şi tot aşa fu însemnat 
că dacă, dintr-o pricină ori alta, m-aş despărţi de ea, urma să-i plătesc, ca 
daune de despărţenie şi ca zestre, douăzeci de pungi de câte o mie de dinari 
de aur. lar eu, de bună seamă, primii din toată inima învoielile. Şi de 
altminteri aş fi primit oricâte altele şi mai păguboase. 


Or, după ce senetul fu scris, socrul meu, tatăl soţiei mele, îmi spuse: 

— O, Cutare, mai bine este ca nunta să se petreacă în casa mea, şi aci să 
vă aşezaţi şi rosturile căsniciei. Întrucât mutarea de aici a soţiei tale oloage 
tocmai la casa ta ar cere anevoinţă grea. 

lar eu răspunsei: 

— Ascult şi mă supun! 

Iar în sine-mi ardeam de nerăbdare şi îmi ziceam: „Pe Allah! este oare cu 
putinţă ca eu, un neguţătoraş de rând, să fi ajuns stăpânul acelei copile a 
desăvârşitei iubiri, fiica preacinstitului Şeic al-Islam? Şi eu sunt oare cel 
care cu adevărat are să se bucure de frumuseţea ei, şi să fac ce-mi place cu 
ea, şi să-i mistui pe săturate nurii cei tainici, şi să-i sorb pe săturate şi să mă 
dedulcesc cu ei până la saţiu?” 

Şi când, într-un sfârşit, veni şi noaptea, intrai în odaia miresei, după ce 
rostii rugăciunea de seară şi, cu inima zvâcnind de tulburare, mă apropiai de 
soţia mea şi îi trăsei la o parte iaşmacul de pe faţă şi îi dezvăluii obrazul. Şi 
mă uitai cu sufletul şi cu ochii mei. 

Şi — bătu-l-ar Allah pe Cel-Viclean, o, doamne sultane al meu, şi nicicând 
nu te aducă el să vezi o privelişte asemeni cu aceea ce se ivi atunci privirilor 
mele! — văzui făptura omenească cea mai balcâză, cea mai îngreţoşătoare, 
cea mai slinoasă, cea mai jegoasă şi cea mai urduroasă ce s-ar putea vedea 
până şi în visul cel mai urât. Şi, hotărât! era de o urâţenie cu mult mai 
spăimântătoare decât cum mi-o zugrăvise copilandra, şi o dabulă de 
hidoşenie, şi o fleoaşcă atâta de năclăită în scârbe de mi-ar fi peste putinţă, 
o, doamne al meu, să ţi-o zugrăvesc fără a mă năpădi greaţa şi fără a mă 
prăbuşi pierit la picioarele tale. Ci-i de ajuns să-ţi spun că aceea care, cu 
bunăvoia mea, îmi ajunsese soţie, aduna în făptura sa îngălată toate 
ticăloşiile scrise şi toate scârboşiile nescrise, toate murdăriile, toate 
împuţiciunile, toate scâmăviile, toate grozăviile, toate hâziile şi toate 
băloşiile câte ar putea să lovească o făptură peste care s-a abătut blestemul. 
Iar eu, astupându-mi nasul şi întorcând capul, lăsai iaşmacul să cadă la loc 
şi fugii de lângă ea tocmai în ungherul cel mai depărtat al odăii, întrucât de- 
aş fi fost eu chiar şi vreun jegos de printebaida, mâncător de crocodili, şi tot 
n-aş fi izbutit să-mi înduplec sufletul a se apropia cu trupul de o făptură ce 
spurca atâta de amarnic chipul Zămislitorului său. 

Şi, şezând jos în ungherul meu, cu faţa întoarsă înspre perete, simţeam 
cum toate spaimele îmi năpădeau minţile şi cum toate durerile de pe lume 
îmi sfâşiau lăuntrurile. Şi gemui din adâncul ghemului inimii mele. Ci nu 


aveam temei să crâcnesc o vorbă, ori să rostesc nici cea mai mică plângere, 
de vreme ce o primisem de soţie nesilit de nimeni. Întrucât numai eu, cu 
chiar gura mea, îl oprisem de fiecare dată pe preacinstitul părinte, strigând: 
„Eu sunt mulţumit! Eu sunt mulţumit!” Şi îmi ziceam: „Ei, da! iacăt-o, dar, 
pe copila desăvârşitei iubiri! Ah! mor! mor! mor! oh, smintitul de mine! ah, 
vită fără de minte! ah, dobitocul dobitocilor!” Şi îmi muşcam degetele, şi 
îmi ciupeam mâinile în tăcere. Şi o mânie împotriva mea însumi dospea în 
mine clipă de clipă, şi îmi petrecui pe jăratic noaptea aceea a ursitei mele, 
de parcă aş fi fost în năprasna schingiurilor din temnita medului' ori a 

„„„Şi o mânie împotriva mea însumi dospea în mine clipă de clipă, şi îmi 
petrecui pe jăratic noaptea aceea a ursitei mele, de parcă aş fi fost în 
năprasna schingiurilor din temnita medului ori a deilamitului. 

Încât, de cu zori, nu pregetai să pier din odaia de nuntă şi să dau fuga la 
hammam să mă curăţ de atingerea cu soţia aceea a grozăvniciei. Şi după ce 
îmi făcui spălările urmând datina Ghosului pentru stările de necurăţie, mă 
lăsai oleacă furat de somn. După care mă întorsei la prăvălia mea şi şezui 
jos, cu capul cuprins de ameţeală, beat fără să fi băut vin. 

Şi în curând prietenii mei şi negustorii care mă cunoşteau şi muşterii cei 
mai de seamă din suk începură să intre la mine, câte unul singur, iar alţii doi 
câte doi, ori trei câte trei, ori mai mulţi deodată, şi veneau ca să mă 
firitisească şi să-mi rostească urările lor. Şi îmi spuneau: „O, binecuvântare! 
o, binecuvântare! o, binecuvântare! Bucuria fie cu tine! bucuria fie cu tine! 
bucuria fie cu tine!” Iar alţii îmi spuneau: „Hei vecine, nu te ştiam atâta de 
zgârcit! Unde-i ospăţul, unde sunt bunătăţurile, unde sunt şerbeturile, unde 
sunt plăcinţile, unde sunt tăvile cu halva, unde este cutare lucru, şi unde 
este cutare lucru? Pe Allah, mi se pare că nurii copilandrei, soţia ta, ţi-au 
cam tulburat minţile şi te-au făcut să-ţi uiţi prietenii şi să nu-ţi mai aduci 
aminte de îndatoririle cele de rând! Da nu-i nimica! Bucuria fie cu tine! 
bucuria fie cu tine!” 


Iar eu, o, doamne al meu, neizbutind să-mi dau seama dacă îşi bat joc ori 
dacă mă firitisesc cu adevărat, nu ştiam ce înfăţişare să iau şi mă 
mulţumeam să fac nişte semne nelămurite şi să răspund cu câteva vorbe 
fără de cap. Şi simţeam nasul cum mi se încâlţuie de mânie înfundată, şi 
ochii gata să se topească în lacrimi de deznădejde. 

Şi chipul meu avea să ţină aşa de dimineaţă până la ceasul rugăciunii de 
amiază, iar cei mai mulţi dintre negustori plecaseră la geamie ori mâncau de 
prânz, când iacătă: la câţiva paşi dinaintea mea, copila desăvârşitei iubiri, 
cea adevărată, aceea care era izvoditoarea prăpădului meu şi pricina 
chinurilor mele! Şi venea înspre mine, zâmbitoare, între cele cinci roabe ale 
ei, şi se pleca moale, şi se legăna dulce la dreapta şi la stânga, cu vălurile şi 
cu mătăsurile ei, mlădie ca o ramură fragedă de ban în mijlocul unei grădini 
de miresme. Şi era încă şi mai strălucit împodobită decât în ziua de dinainte, 
şi atâta de tulburătoare în umbletul ei încât, ca s-o vadă mai bine, oamenii 
din suk se rânduiau ca nişte ciorchini la trecerea ei. Şi, cu înfăţişare de 
copil, intră în prăvălia mea şi îmi aruncă salamalecul cel mai gingaş, şi îmi 
spuse şezând jos: 

— Ziua aceasta să fie pentru tine o binecuvântare, o, stăpâne al meu Ola 
Ed-Din, şi Allah să-ţi ţie bunăstarea şi fericirea şi să puie vârf la multumirea 
ta! Şi bucuria fie cu tine! bucuria cu tine! 

Or eu, o, doamne al meu, de cum o zărisem, îmi şi încruntasem 
sprâncenele şi mormăiam nişte afurisenii în inima mea. Da când văzui cu 
câtă cutezanţă îşi râdea de mine şi cum venea să mă stârnească, după 
năpasta pe care mi-o precugetase, nu putui să mă stăpânesc mai mult; şi 
toată neciopleala mea de odinioară, de pe când eram copil neprihănit, îmi 
veni pe buze, şi izbucnii în sudălmi, zicându-i: 

— O, ceaun plin de smoală, o, tingire de păcură, o, fântână de viclenii! au 
ce ţi-am făcut eu de m-ai bătut cu ticăloşia asta şi m-ai afundat într-o 
genune fără de ieşire? Blestema-te-ar Allah, şi blestemare-ar ceasul când te- 
am văzut, şi cătrăni-ţi-ar chipul pe veci, o, ticăloaso! 

Ci ea, fără să se arate tulburată în vreun fel, răspunse zâmbind: 

— Da ce, o, daireao, ai şi uitat de necazurile câte mi le-ai făcut, şi cum tį- 
ai bătut joc de stihurile mele întru lauda ta, şi ce-a îndurat de la tine trimisa 
mea, arăpoaica aceea micuță, şi sudalmele pe care i le-ai aruncat, şi lovitura 
de picior cu care ai cinstit-o, şi ocările pe care mi le-ai trimis prin ea? 

Şi, după ce rosti acestea, fetişcana îşi strânse vălurile şi se sculă să plece. 


Ci eu, o, doamne al meu, pricepui atunci că nu culegeam decât ce 
semănasem, şi simţii toată povara răutătii mele trecute, şi ce lucru de scârbă 
este virtutea cea posomorâtă, şi ce lucru de blestem este cuvioşia prefăcută. 

Şi fără a mai zăbovi, mă aruncai la picioarele copilei desăvârşitei iubiri, şi 
o rugai fierbinte să mă ierte, spunându-i: 

— Mă căiesc! Mă căiesc! cu adevărat mă căiesc întru totul! 

Şi îi spusei cuvintele acestea la fel de dulci şi de înduioşătoare ca 
picăturile de ploaie într-un pustiu încins. 

Şi, într-un sfârşit, o înduplecai să rămână; iar ea binevoi să mă ierte şi îmi 
spuse: 

— De data aceasta mă înduplec să te iert, da să nu mai faci! 

Iar eu strigai, sărutându-i poala rochiei şi coperindu-mi cu ea fruntea: 

— O, stăpâna mea, mă aflu sub ocrotirea ta şi sunt robul tău care îşi 
aşteaptă slobozenia din ceea ce ştii tu, cu ajutorul tău! 

lar ea îmi spuse, zâmbind a râde: 

— M-am şi gândit la asta. Şi întocmai cum am ştiut să te prind în 
năvoadele mele, tot aşa am să ştiu să te şi scap! 

Iar eu strigai: 

— Yallah! yallah! grăbeşte-te! grăbeşte-te! 

Atunci ea îmi spuse: 

— la aminte la vorbele mele şi să faci întocmai cum te povățuiesc. Şi ai să 
izbuteşti să te descotoroseşti fără de necaz de soţia ta. 

lar eu mă plecai: 

— O, boboc de trandafir! o, răcoareo! 

lar ea urmă: 

— lacătă! Ridică-te şi du-te sub zidurile cetăţii să-i cauţi pe toţi circarii, pe 
scamatori, pe pehlivani, pe măscărici, pe dănţuitori, pe panglicari, pe 
caraghiozi, pe maimuţari, pe ursari, pe toboşari, pe trâmbiţaşi, pe gornişti, 
pe tâmpinari şi pe ceilalţi ipochimeni, şi învoieste-te cu ei să vină fără de 
zăbavă la tine la saraiul Şeicului al-Islam, tatăl soţiei tale. Iar tu, la venirea 
lor, să te afli stând lângă şeic şi luând niscaiva răcoritoare cu el, sub 
umbrarul din curte. Iar ei, de cum vor intra, să te şi firitisească şi să-ţi ureze, 
strigând: „O, fiu al moşului nostru, o, sângele nostru, o, vână din ochiul 
nostru, ne bucurăm laolaltă cu tine în ziua aceasta binecuvântată a 
însurătorii tale! Într-adevăr, o, fiu al moşului nostru, ne bucurăm pentru tine 
de cinul la care ai răzbit. Şi dacă tu te-i ruşina de noi, apoi noi ne socotim 
cinstiţi că suntem de-ai tăi; şi chiar dacă tu, uitându-i pe cei care te-au adus 


pe lume, ai să ne alungi şi ai să te lepezi de noi, apoi noi tot n-o să te 
părăsim; întrucât eşti fiul moşului nostru, sânge din sângele nostru şi viţă 
din ochiul nostru.” Iar tu atunci să te faci a fi tare încurcat de dezvăluirea 
rubedeniilor tale, şi, ca să te descotoroseşti de ei, să începi să arunci cu 
pumnii asupra lor drahmele şi dinarii. Şi la priveliştea aceea, Şeicul al-Islam 
are să înceapă să te întrebe, fără de nicio îndoială; iar tu să-i răspunzi, 
lăsând capu-n jos: „Trebuie să mărturisesc adevărul, de vreme ce rudele 
mele se află aici ca să mă dea de gol. Părintele meu a fost, într-adevăr, un 
măscărici arătător de urşi şi de maimute, şi-aceasta-i meseria neamului alor 
mei, şi obârşia lor. Ci pe urmă Atoateîmpărţitorul ne-a deschis poarta 
bogăției, iar noi am dobândit prețuirea negustorilor din suk şi a starostelui 
lor.” Iar tatăl soţiei tale are să-ţi spună: „Aşadar eşti fecior de măscărici, din 
breasla caraghiozilor şi a arătătorilor de maimuțe?” lar tu să răspunzi: „Nu 
am cum să mă lepăd de obârşia şi de neamul meu, pentru dragostea de 
copila ta şi pentru cinstirea ei. Întrucât sângele nu poate să-şi tăgăduiască 
sângele, cum nici râul nu poate să-şi tăgăduiască izvorul!” Iar el are să-ţi 
spună, fără de nicio îndoială: „Dacă-i aşa, o, tinere, senetul de nuntă nu este 
întocmit cum cere legea, întrucât ne-ai tăinuit viţa şi obârşia ta. Şi nu se 
cade să rămâi soţul fetei Şeicului al-Islam, capul cel mai înalt al cadiilor, 
care şade pe chilimul legii şi care este un șerif şi un şaiied dintr-o spiţă care 
suie până la părinţii profetului lui Allah! Şi nu se cade ca fiica lui, cât ar fi 
ea de uitată de binefacerile Atoateîmpărţitorului, să fie la cheremul unui 
fecior de măscărici.” lar tu să i-o întorci: „He! he! Ya efendi, fiica ta este 
soţia mea legiuită, şi fiecare fir de păr de-al ei preţuieşte cât o mie de vieţi. 
lar eu, pe Allah! nu am să mă despart de ea, chiar de mi-ai da toate 
împărăţiile lumii!” Ci, încet-încet, să te laşi înduplecat, iar când are să fie 
rostită vorba despre despărţenie, tu să te învoieşti anevoie a te despărţi de 
soţia ta. Şi să rostesti, de trei ori, de faţă cu Şeicul al-Islam şi cu doi 
martori, vorbele de despărţenie. Şi dezlegat astfel, să vii să mă cauţi aici. lar 
Allah are să orânduiască tot ce va mai fi de orânduit! 

Eu atunci, la sfatul copilei desăvârşitei iubiri, simţii cum mi se zbat 
străfundurile inimii şi strigai: 

— O, sultăniţă a deşteptăciunii şi a frumuseţii, iatămă-s gata să mă supun 
ţie, pe capul şi pe ochii mei... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a opt sute patruzeci şi una noapte 

...la sfatul copilei desăvârşitei iubirii, simţii cum mi se zbat străfundurile 
inimii Şi strigai: 

— O, sultăniţă a deşteptăciunii şi a frumuseţii, iatămă-s gata să mă supun 
ţie, pe capul şi pe ochii mei! 

Şi, luându-mi rămas-bun de la ea, o lăsai în prăvălie şi mă dusei pe 
meidanul de sub cetate unde intrai în vorbă cu starostele isnafului 
panglicarilor, al caraghiozilor, al măscăricilor, al dănţuitorilor, al 
umblătorilor pe sârmă, al comedianţilor, al maimuţarilor, al ursarilor, al 
toboşarilor, al trâmbiţaşilor, al titeriştilor, al fluieraşilor, al cântăreților şi al 
tuturor celorlalţi pehlivani, şi mă înţelesei cu starostele să mă ajute în 
necazul meu, făgăduindu-i o răsplată grasă. Şi după ce căpătai făgăduiala 
ajutorului lui, plecai înainte-i la saraiul Şeicului al-Islam, părintele soţiei 
mele, şi mă dusei să stau jos, lângă el, sub umbrarul din curte. 

Şi nu şezui de taină cu el acolo mai mult de un ceas, bând sorbeturi, până 
ce pe poarta cea mare lăsată deschisă îşi făcu intrarea, cu patru măscărici ce 
mergeau în frunte, şi cu patru dănţuitori pe sârmă ce călcau în vârful 
degetelor, şi cu patru ghiduşi ce mergeau în mâini, într-o zarvă fără de 
asemuire, toată liota vuvăitoare, duduitoare, urlătoare, dănţuitoare, 
ameţitoare şi pestriță a aiuriţilor care îşi aveau sălaşele la poalele cetăţii. Şi 
veniseră toţi, maimuţarii cu maimuţele, măscăricii cu tinicheluţele lor, 
panglicarii cu tichiile lor lungi de pâslă şi cântăreții cu sculele lor vuitoare 
din care se revărsa un tărăboi fără de capăt. Şi veniră de se înşiruiră în curte, 
rânduiţi frumos, cu maimuţele şi cu urşii la mijloc, şi fiecare lucrând în felul 
său. Ci deodată răsună o bubuitură năprasnică de tingire, şi toată hărmălaia 
se stinse ca printr-o vrajă. Şi căpetenia liotei veni la pragul scării şi, în 
numele tuturor nemoteniilor mele adunate, începu să predice cu un glas 
măreț, urându-mi spor şi viaţă lungă, şi bălmăjindu-mi toată lălăiala pe care 
îl învăţasem. 

Şi într-adevăr, o, doamne al meu, totul se petrecu aşa cum prevestise 
copilandra. Întrucât Şeicul al-Islam, când auzi, din chiar gura căpeteniei 
liotei, pricina acelui zulum, îmi ceru să-l lămuresc. Iar eu îl încredinţai că 
aşa-i, eram văr, după tată şi după mamă, cu toţi inşii de acolo, şi că eu 
însumi sunt fiul unui măscărici cu maimuţoi şi îi înşirai toate vorbele 
dăscăliei cu care mă dăscălise fetişcana, şi pe care ţi-am mai spus-o, o, 


doamne al vremilor. Iar Seicul al-Islam, schimbându-se amarnic la chip şi 
supărat rău, îmi spuse: 

— Nu poţi să 
mai rămâi în 
casa şi în 
neamul 
Şeicului al- 
Islam, întrucât 
mi-e frică să nu 
fii scuipat în 
obraz şi să nu 
se arate 
oamenii faţă de 
tine mai rău 
decât faţă de un 
câine de ghiaur P 
ori faţă de un - 
porc de gâldan. A ze 

lar eu, dintru- șx 
întâi, răspunsei: 

— Pe Allah, * 

lar Şeicul al- %7" sut 
Islam, care ştia ` N 
prea bine că 
despărţenia cu 
de-a sila este oprită de şariat, mă luă deoparte şi mă rugă fierbinte cu tot 
felul de vorbe dulci să primesc despărţenia, spunându-mi: 

— Acopere-mi cinstea, şi Allah are s-o acopere pe a ta! 

lar eu mă înduplecai într-un sfârşit să primesc despărţenia, şi rostii de faţă 
cu martorii, vorbind despre fata Seicului al-Islam: 

— Mă leapăd de ea o dată, de două ori, de trei ori, mă leapăd de ea! 


Or, acestea erau vorbele pentru despărţenia cea fără de întoarcere. Şi 
rostindu-le, întrucât fuseseră cerute stăruitor de chiar părintele soţiei, mă 
vedeam totodată scăpat şi de plata despăgubirii şi a zestrei, şi izbăvit din cel 
mai înfricoşător vis de spaimă care s-a abătut peste pieptul vreunei făpturi 
omeneşti. 

Şi fără a mai zăbovi să-mi iau ziua-bună de la acela care fusese vreme de o 
noapte tatăl soţiei mele, îmi slobozii picioarele în vânt şi ajunsei cu sufletul 
la gură în prăvălia mea, unde mă aştepta neclintită copila desăvârşitei iubiri. 
lar ea, cu limba ei cea mai dulce, îmi ură bun venit şi, din toată bună 
creşterea purtărilor sale, mă firitisi pentru izbândă şi îmi spuse: 

— Acuma iată că a sosit şi clipa împerecherii noastre. Ce zici de asta, o, 
stăpâne al meu? 

lar eu răspunsei: 

— S-o facem în prăvălia mea, ori la tine acasă? 

lar ea zâmbi şi îmi spuse: 

— O, bietul de tine! au tu nu ştii câte griji trebuie să aibă faţă de sine o 
femeie, ca să facă lucrurile aşa cum se cuvine? Încât se cade să mergem 
acasă la mine! 

Iar eu răspunsei: 

— Pe Allah, o, sultăniţa mea, au de când se duce crinul la hammam şi 
trandafirul la scaldă? Prăvălia mea este destul de mare ca să te încapă, fie 
crin, fie trandafir. Şi dacă prăvălia mea ar arde, ar fi ca inima mea. 

Iar ea îmi răspunse râzând: 

— Sclipeşti, într-adevăr! Şi ia uite cum te-ai scuturat de purtările tale de 
odinioară, cele atâta de grosolăneşti! Şi bine te mai pricepi să ticluieşti o 
drăgălăşenie. 

Şi adăugă: 

— Acuma ridică-te, încuie prăvălia şi vino după mine. 

Or eu, care nu aşteptam decât vorbele acelea, răspunsei zorit: 

— Ascult şi mă supun! 

Şi ieşind apoi din prăvălie, închisei cu cheia şi pornii, la zece paşi în urmă 
de ceata alcătuită de copilandră şi de roabele sale. Şi ajunserăm astfel 
dinaintea unui sarai la care se deschise poarta de cum ne apropiarăm. Şi, de 
la intrare, doi hadâmbi veniră la mine şi mă poftiră să mă duc cu ei la 
hammam. lar eu, hotărât să fac toate fără a cere vreo lămurire, mă lăsai dus 
de hadâmbi la hammam, unde mi se făcu o scaldă de curăţenie şi de 
răcoreală. După care, îmbrăcat cu haine subţiri şi înmiresmat cu ambră 


chinezească, fusei dus în iatacurile din lăuntru, unde mă aştepta, tolănită 
galeş pe un pat de atlaz, copila dorurilor mele şi a desăvârşitei iubiri. 

Or, de îndată ce rămaserăm singuri, îmi spuse: 

— Vino, o, vino! Pe Allah! tu pesemne că eşti un prostovan de la capătul 
capătului prostovanilor, dacă te-ai lepădat odinioară de o noapte ca aceasta 
de acum! Ci, ca să nu te tulbur, n-am să-ţi mai aduc aminte ce-a fost. 

lar eu, o, doamne al meu, la vederea acelei copilandre goale toată, şi albă 
toată, şi-atâta de subţirică, şi la vederea podoabelor părţilor ei cele gingaşe, 
şi a mărimii dolofanului ei fund, şi a minunatei întocmiri dintre feluritele-i 
haruri, simţii cum se răstoarnă în mine toate zăbăvniciile mele de altădată. 

Şi mă dădui înapoi, pregătindu-mă să sar. Dar ea mă opri, cu un gest şi cu 
un zâmbet, şi îmi zise: 

— Înainte de bătălie, o, şeicule, trebuie să ştiu dacă cunoşti care-i numele 
adversarului tău. Cum se numeşte? 

Şi eu răspunsei: 

— Izvorul fericirii! 

Ea zise: 

— Nu! 

Eu zisei: 

— Părintele neprihănirii! 

Ea zise: 

— Nu! 

Eu zisei: 

— Susan cojit! 

Ea zise: 

— Nu! 

Eu zisei: 

— Busuiocul punților! 

Ea zise: 

— Nu! 

Eu zisei: 

— Catârul încăpățânat! 

Ea zise: 

— Nu! 

Eu zisei: 

— Pe Allah, stăpâna mea, nu mai cunosc decât un singur nume, şi gata: 
hanul tatălui meu Mansur! 


Ea zise: 

— Nu! 

Şi adăugă: 

— O, tăntălăule, ce te-au învăţat savanții teologi şi grămăticii? 

Eu răspunsei: 

— Nimic! 

Ea zise: 

— Atunci ascultă! Iată câteva din numele sale: „Graurul mut; mielul gras; 
limba tăcută; vorbăreţul rămas fără cuvinte; menghina adaptabilă; 
cramponul pe măsură; muşcătorul furios; scuturătorul neobosit; genunea 
magnetică; fântâna lui Iacob; copaia pruncului; cuibul fără ou; pasărea fără 
pene; porumbelul neprihănit; pisica fără mustăţi; puiul fără piuit; şi iepurele 
fără urechi”. 

Şi, sfârşind să-mi îmbunătăţească, în acest fel, cunoştinţele, şi să-mi 
lumineze cugetul, mă cuprinse între pulpele şi braţele ei, şi îmi zise: 

— Yallah! Yallah! o, tăntălăule! Grăbeşte-te la asalt şi fii zăbavnic la 
coborâre, şi uşor în greutate, şi puternic în îmbrăţişare, şi înotător de fond, 
şi astupuş ermetic, şi săritor neobosit; că e demn de dispreţ acela care se 
ridică o dată sau de două ori, ca apoi să se pleoştească, şi care ridică în sus 
capul ca să-l lase imediat în jos, şi care se scoală ca să cadă. Aşadar, hai, 
vioi! 

Şi eu, o, doamne al meu, eu răspunsei: 

— Eh! Pe viaţa ta, o, stăpâna mea, să o luăm în ordine! Să o luăm în 
ordine! 

Şi adăugai: 

— Cu se să încep? 

Şi ea răspunse: 

— Cu ce vrei, tăntălăule! 

Eu zisei: 

— Atunci, să dăm seminţe graurului. 

Ea zise: 

— Abia aşteaptă! Abia aşteaptă! 

Atunci eu, o, doamne al meu sultane, îi spusei pruncului: 

— Satisfă graurul! 

Şi pruncul răspunse „ascult şi mă supun”, şi fu mare şi generos cu tainul 
graurului mut care, pe dată, începu să vorbească în limba graurilor, 
spunând: 


— Mări-te-ar Allah! Mări-te-ar Allah! 

Şi eu îi spusei pruncului: 

— Acum temeneşte-te mielului gras care aşteaptă! 

Şi pruncul făcu o temenea mai profundă mielului despre care este vorba. 

Şi mielul răspunse în limbajul lui: 

— Mări-te-ar Allah! Mări-te-ar Allah! 

Şi eu îi spusei pruncului: 

— Vorbeste-i acum limbii tăcute. 

Şi pruncul îşi frecă degetul lui pe limba tăcută, care răspunse pe dată cu un 
glas armonios: 

— Mări-te-ar Allah! Mări-te-ar Allah! 

Şi îi spusei pruncului: 

— Îmblânzeşte-l pe muşcătorul furios! 

Şi el se apucă să mângâie muşcătorul, despre care este vorba, cu multă 
grijă, şi o făcu atâta de bine că ieşi din gura lui fără vătămare şi fără durere, 
şi muşcătorul, mulţumit de curajul şi lucrarea lui, îi zise: 

— Respectele mele! ah! ce băutură lecuitoare. 

Şi eu îi spusei pruncului: 

— Umple fântâna lui Iacob, o, cu mai multă răbdare decât Iov! 

Şi pruncul răspunse pe dată: 

— Mă înghite! Mă înghite! 

Şi fântâna, despre care e vorba, fu umplută fără oboseală, şi fără opunere, 
şi astupată fără niciun loc gol şi fără întrerupere. 

Şi eu îi spusei pruncului: 

— Încălzeşte pasărea fără pene! 

Şi pruncul răspunse: 

— Ca ciocanul pe nicovală. 

Şi pasărea încălzită răspunse: 

— Însămânţez! Însămânţez! 

Şi eu îi spusei pruncului: 

— Minunat, dă, de această dată, boabe păsării fără glas! 

Şi minunatul prunc nu zise nu şi dădu din plin boabe păsării despre care 
este vorba, care se apucă să cânte zicând: 

— Fii binecuvântat! Fii binecuvântat! 

Şi eu îi spusei pruncului: 

— Nu uita nici de bunul iepure fără urechi, şi trezeşte-l din somn, o, tată al 
ochiului fără pereche! 


Şi pruncul, veşnic treaz, îi vorbi iepurelui, deşi n-avea urechi, şi-i dete 
sfaturi atât de bune, încât acesta strigă: 
— Ce minune! Ce minune... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute patruzeci şi doua noapte 


Urmă: 


„„.Şi pruncul, veşnic treaz, îi vorbi iepurelui, deşi n-avea urechi, şi-i dete 
sfaturi atât de bune, încât acesta strigă: 

— Ce minune! Ce minune! 

Şi eu continuai, o, domnul meu, să încurajez pruncul să discute în felul 
acesta cu oponentul său, schimbând de fiecare dată locul discuţiei, şi 
făcând-o să se abată după fiecare atribut, posedându-se unul pe altul, 
satisfăcându-l fiecare pe celălalt, fără să uite nici pisica fără mustăţi, nici 
porumbelul neprihănit, nici copaia pruncului — care fu găsită caldă, nici 
cuibul fără ou — care era nou-nouţ, nici cramponul pe măsură — pe care îl 
înfruntă fără jupuituri, nici genunea magnetică — în care se afundă oblic ca 
să rămână pudic, şi care strigă, pentru proprietara sa, zicând: „Mă predau! 
Mă predau! Ah! ce bâtă!” nici menghina adaptabilă, de unde a ieşit mai 
inatacabil şi mai enorm, nici, în fine, hanul tatălui meu Mansur, mai 
fierbinte decât un cuptor, de unde a ieşit mai gros şi mai greu decât un nap 
porcesc. 

Şi ne hărţuirăm, o, doamne sultane al meu, până se făcu lumină deplină, 
când ne oprirăm ca să ne facem îndătinata rugă şi să plecăm la hammam în 
fugă. 

Şi când ieşirăm de la hammam şi ne întâlnirăm iarăşi, la masa de 
dimineaţă, copila desăvârşitei iubiri îmi spuse: 

— Pe Allah, o, cotoiule, chiar că ai fost strălucit, şi soarta m-a 
binecuvântat când m-a făcut să-mi pun ochii pe tine. Or, acuma se cade să 
legiuim legătura noastră. Ce zici? Vrei să rămâi cu mine, după legea lui 
Allah, ori vrei să alegi pe totdeauna a nu mă mai vedea? 

lar eu răspunsei: 

— Mai degrabă îndur moartea cruntată decât să nu mă mai bucur de chipul 
tău de lumină, o, stăpână a mea! 

lar ea îmi spuse: 

— Dacă-i aşa, să vină cadiul şi martorii! 


Şi trimise după cadiu şi după martori, tot atunci, să scrie fără de zăbavă 
senetul nostru de căsătorie. După care mâncarăm împreună cea dintâi masă 
a noastră, şi aşteptarăm să se îndeplinească mistuirea, şi să treacă toată 
primejdia vreunei tulburări de pântece pentru ca apoi să luăm de la cap 
zbătaniile şi desfătările, şi a înnădi noaptea cu ziua. 

Şi trăii o viaţă ca aceea, o, doamne al meu, cu copila desăvârşitei iubiri, 
vreme de treizeci de nopţi şi treizeci de zile, geluind ceea ce era de geluit, şi 
şlefuind ceea ce era de şlefuit, şi umplând ceea ce era de umplut, până ce 
într-o zi, cuprins de un fel de ameţeală, mă scăpai să-i spun soaţei mele: 

— Nu ştiu, da, pe Allah! astăzi nu pot să împlânt şi cea de a douăsprezecea 
dardă! 

lar ea strigă: 

— Ce? Ce? Păi această a douăsprezecea este cea mai de trebuintă! 
Celelalte nici nu se socotesc! 

Iar eu spusei: 

— Cu neputinţă, cu neputinţă! 

Ea atunci începu să râdă şi îmi spuse: 

— Îţi trebuieşte odihnă! Noi ţi-o dăm! 

lar eu nu aşteptai mai mult. Căci puterile mă lăsaseră, ya sidi, şi mă 
prăvălii la pământ ca un măgar fără căpăstru. 

lar când mă deşteptai din amorţire, mă văzui legat cu lanţuri în maristanul 
de aici, alături de aceşti tovarăşi ai mei, doi preacuminţi tinerei. lar paznicii, 
când îi întrebai, îmi spuseră într-un grai: „Asta-i spre odihna ta! asta-i spre 
odihna ta!” Or eu, pe viaţa ta, o, doamne sultane al meu, mă simt acuma 
destul de odihnit şi de înzdrăvenit, şi cer de la mărinimia ta să orânduieşti 
împăcarea mea cu copila desăvârşitei iubiri. Dar a-ţi spune numele sau 
stepena ei, aceasta-i mai greu, fiind un lucru care trece dincolo de ceea ce 
ştiu eu. 

Şi ţi-am povestit tot ce-am ştiut. Şi-aceasta-i, în orânduiala şi curgerea 
întâmplărilor, povestea mea, de la început, aşa cum s-a petrecut. Ci Allah 
este mai ştiutor! 


După ce sultanul Mahmud şi vizirul său, sultanul-derviş de mai înainte, 
auziră povestea aceasta a celui de al doilea flăcău, se minunară până peste 
marginile minunării de rânduiala şi de limpezimea cu care le fusese 
istorisită. Iar sultanul îi spuse tânărului: 


— Pe viaţa mea! chiar şi dacă pricina întemniţării tale n-ar fi fost atâta de 
nedovedită, eu tot te-aş fi slobozit, după ce te-aş fi ascultat. 

Şi adăugă: 

— Ai putea să ne călăuzeşti la saraiul copilandrei? 

El răspunse: 

— Pot şi cu ochii închişi! 

Atunci sultanul şi vizirul şi cămărasul, care era nebunul de mai înainte, se 
ridicară; iar sultanul îi spuse tânărului, după ce porunci să i se dea jos 
lanţurile: 

— [a-o înaintea noastră pe drumul care duce la casa soţiei tale! 

Şi se găteau tuspatru să plece, când cel de al treilea tânăr, care încă mai 
avea lanţurile la gât, strigă: 

— O, stăpânii mei, pe Allah care ne vede! Înainte de a pleca, ascultați şi 
povestea mea, întrucât este şi mai ciudată decât poveştile tovarăşilor mei! 

Iar sultanul îi spuse: 

— Înseninează-ţi inima şi linişteşte-ţi sufletul, întrucât nu avem să 
zăbovim mult, şi ne întoarcem. 

Şi porniră la drum, cu tânărul înaintea lor, până ce ajunseră la poarta unui 
sarai, pe care, când îl văzu, sultanul strigă: 

— Allahu akbar! Afurisit să fie Eblis cel amăgitor! Saraiul acesta, o, 
prietenii mei, este casa celei de a treia fete a socrului meu, răposatul sultan. 
Mărire Aceluia carele împreună ceea ce era despărţit şi carele înjghebează 
la loc ceea ce era împrăştiat! 

Şi intră în sarai, urmat de tovarăşii săi, şi trimise să se dea ştire de sosirea 
lui fiicei socrului său, care zornici să se înfăţişeze dinaintea-i. 

Or, chiar că fata era într-adevăr copila desăvârşitei iubiri! Şi-i sărută mâna 
sultanului, soţul surorii ei, şi spuse că stă la poruncile sale. Iar sultanul îi 
spuse: 

— O, copilă a socrului meu, ţi-l aduc pe soţul tău, isteţul acesta minunat, 
pe care îl căftănesc tot acum în slujba de cel de al doilea cămăras al meu, şi 
care de aci înainte are să-mi fie oaspete la masă şi tovarăş de pahar, întrucât 
îi ştiu povestea şi cunosc necazul cel trecător care s-a petrecut între voi. Ci 
de aci înainte lucrul acela nu are să se mai întâmple, întrucât acuma este 
hodinit şi înzdrăvenit. 

Iar copilandra răspunse: 

— Ascult şi mă supun! Şi de vreme ce se află sub ocrotirea şi sub slava ta, 
şi dacă mă încredinţezi că s-a întremat, primesc să trăiesc iarăşi cu el! 


Iar sultanul îi spuse: 

— Fie-ţi răsplătită bunătatea, o, fiică a socrului meu! Îmi ridici o greutate 
mare de pe inimă! 

Şi adăugă: 

— Îngăduie-ne numai să-l iau cu mine vreme de un ceas. Întrucât avem a 
asculta laolaltă o poveste care trebuie să fie întru totul nemaipomenită! 


Povestea celui de al treilea nebun 


Aflaţi, o, doamne şi stăpâne al meu, şi tu, o, vizire bun de sfat, şi voi, 
preacinstiţi cămăraşi, tovarăşi de lanţuri cu mine de mai înainte, aflaţi că 
povestea mea nu are nimica asemeni cu cele ce au fost istorisite până acum, 
întrucât dacă cei doi soţi ai mei au păţit-o de pe urma unor fetişcane, apoi 
eu am dat de bucluc din cu totul altă pricină. Şi, la sfârşit, aveţi să cântăriţi 
singuri spusele mele, în cumpăna judecății voastre. 

Aşadar, o, domniilor voastre, încă eram copil atunci când tatăl şi mama 
mea au răposat întru mila Atoatedătătorului. lar eu am fost strâns de pe 
drumuri de nişte vecini miloşi, săraci ca şi noi, care, neavând de niciunele, 
nu puteau să plătească vreun ban cu învăţătura mea, şi mă lăsau să bat 
ulițele, cu capul şi cu picioarele goale, şi purtând pe mine, drept toată 
îmbrăcămintea, numai jumătate dintr-o cămaşă de stambă albastră. Şi 
pesemne că nu eram urât la înfăţişare, de vreme ce trecătorii care mă 
vedeau prăjindu-mă la soare se opreau deseori ca să rostească: „Ferească-l 
Allah de deochi pe copilul acesta! Că e mândru ca un ciob de lună!” Şi, de 
multe ori, câte unii dintre ei îmi cumpărau halva cu năut ori acadele galbene 
de zahăr moale, din cele care se întind ca aţa; şi când mi le dăruiau, mă 
băteau pe obraz, sau mă mângâiau pe cap, sau mă trăgeau drăgăstos de 
moţul de păr pe care îl aveam chiar pe creştetul căpăţânii mele rase. Iar eu 
căscam o gură cât o şură şi înghiţeam dintr-o înfulecătură toată zaharicala. 
Lucru care îi făcea să strige de uimire pe toţi cei care mă priveau, iar pe toţi 
ţâncii care se jucau cu mine să-şi zgâiască ochii de zavistie. 

Or, într-o bună zi, m-am dus cu tovarăşii mei obisnuiţi să căutăm cuiburi 
de găi şi de ciori pe la nişte case năruite, când am văzut într-o cocioabă 
coperită cu rămurişuri de palmier, în fundul unei curţi părăsite, chipul 
nedesluşit şi nemişcat al unei făpturi vii. Şi cunoscând că ginnii şi marezii 
sălăşluiesc prin casele pustii, am cugetat: „Acela este un mared!” Şi cuprins 
de spaimă, mi-am dat drumul din vârful casei părăginite şi am vrut să-mi 


iau călcâiele la spinare şi să aştern depărtarea între mine şi maredul acela. 
Ci un glas tare dulce, care venea din colibă, m-a strigat zicând: 

— De ce fugi, copilule frumos? Vino să te înfrupţi din înţelepciune! Vino 
fără de teamă la mine. Nu sunt nici ginn, nici efrit, ci o fiinţă omenească, şi 
care trăieşte în schivnicie şi în cugetare. Vino, copilul meu, şi am să te învăţ 
înţelepciunea... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute patruzeci şi treia noapte 
Urmă: 


... Vino, copilul meu, şi am să te învăţ înţelepciunea! 

Iar eu, oprit deodată din fugă de o putere de neînfrânt, m-am întors îndărăt 
şi am pornit înspre colibă, pe când glasul cel dulce îmi şoptea mai departe: 
„Vino, copilule frumos, vino!” Şi am intrat în colibă şi am văzut că acel 
chip nemişcat era al unui moşneag tare bătrân, care părea să aibă un număr 
de ani fără de socoată. Iar chipul lui, în pofida vârstei adânci, era ca soarele. 
Şi bătrânul mi-a spus: 

— Binevenit fie orfanul care vine să dobândească de moştenire învăţătura 
mea! 

Şi mi-a mai spus: 

— Am să-ţi fiu şi tată şi mamă. 

Şi m-a luat de mână şi a adăugat: 

— Iar tu ai să fii ucenicul meu. Şi într-o zi ai să ajungi şi tu dascăl pentru 
alţi ucenici. 

Şi rostind acestea, mi-a dat sărutul păcii, şi m-a poftit să şed lângă el, şi a 
început pe dată să mă dăscălească. 

lar eu mă simţeam robit de vorba şi de frumuseţea învăţăturii lui, şi, pentru 
el, m-am despărţit de jocurile şi de tovarăşii mei. lar el mi-a fost şi tată şi 
mamă. lar eu îi arătam o cinstire adâncă, o dragoste până peste poate şi o 
supunere fără de margini. Şi cinci ani s-au scurs, vreme în care am dobândit 
o învăţătură minunată. lar mintea mea s-a hrănit cu înţelepciunea. 

Ci, o, doamne al meu, orişice înţelepciune este zadarnică dacă nu e 
însămânţată într-un ogor cu pământul sănătos, întrucât se pierde de la cea 
dintâi vânturare a nebuniei, care răscoleste stratul cel rodnic. Şi nu mai 
rămâne dedesubt decât uscăciunea şi sterpiciunea. 


Şi aveam să simt în curând, pe chiar pielea mea, puterea pornirilor firii 
care biruieşte învăţăturile. 

Într-o zi, iacătă, înțeleptul cel bătrân, dascălul meu, trimiţându-mă să 
cerşesc în curtea geamiei bucăţica noastră de pâine, eu îmi îndeplinii 
sarcina; şi, după ce fusei miluit de dărnicia drept-credincioşilor, plecai de la 
geamie şi luai calea înspre sihăstria noastră. Ci pe cale, o, doamne al meu, 
mă încrucişai cu o liotă de hadâmbi între care se legăna o copilandră 
învăluită în iaşmac, iar ochii ei de sub văl mi se părură că poartă cerul în 
adâncul lor. lar hadâmbii aveau nişte ciomege lungi cu care îi loveau pe 
umeri pe trecători, ca să-i dea la o parte din drumul urmat de stăpâna lor. Şi 
din toate părţile auzeam lumea cum şoptea: „Fata sultanului! Fata 
sultanului!” Iar eu, o, doamne al meu, mă întorsei la dascălul meu, cu 
sufletul tulburat şi cu creierii vântuiti. Şi dintr-odată uitai toate poveţele 
dascălului meu, şi cei cinci ani ai mei de învăţătură, şi pildele înfrânării. 

Iar învățătorul meu se uita la mine cu durere, pe când eu plângeam. Şi ne 
trecurăm noaptea toată unul lângă altul, fără a rosti o vorbă. Iar dimineaţa, 
după ce îi sărutai dreapta, după deprinderea mea, îi spusei: 

— O, taică al meu şi maică, iartă-i nevolnicului tău de ucenic! Da trebuie 
ca sufletul meu s-o mai vadă o dată pe fata sultanului, măcar de-ar fi să-i 
mai arunc baremi o privire. 

Iar dascălul meu îmi spuse: 

— O, fecior al tătânelui tău şi al maicii tale, o, copilul meu, de vreme ce 
aşa vrea sufletul tău, ai s-o vezi pe fata sultanului. Da cugetă la depărtarea 
care se află între schivnicii înţelepciunii şi domnii pământului! O, fiu al 
tatălui tău şi al maicii tale, o, tu, cel hrănit cu dragostea mea, au uiţi cât de 
nepotrivită este înţelepciunea faţă de încârduirea cu mlădiţele lui Adam, 
mai ales dacă-s fete de crai? Şi oare te-ai lepădat de pacea inimii tale? Şi 
vrei oare ca eu să mor încredinţat că odată cu moartea mea are să piară şi 
cel mai de pe urmă sipet al poveţelor schivniciei? O, fiul meu, nimic nu este 
atâta de plin de bogăţie ca înfrânarea, şi nimic nu este atâta de mulţumitor 
ca singurătatea! 

Ci eu răspunsei: 

— O, taică al meu şi maică, dacă n-am să pot s-o văd pe domniţă, măcar 
fie şi numai cât să-i mai arunc o privire, am să mor. 

Atunci dascălul meu, care mă îndrăgea, văzându-mi jalea şi mâhnirea, îmi 
spuse: 

— Copile, dacă ai vedea-o pe domniţă o dată, ţi-ar domoli dorurile toate? 


lar eu răspunsei: 

— Fără de nicio îndoială! 

Atunci învățătorul meu veni suspinând lângă mine, mă frecă peste arcul 
sprâncenelor cu un fel de alifie şi, în chiar clipita aceea, o parte din trupul 
meu pieri şi nu mai rămase la vedere din mine decât jumătate de om, un 
trunchi dăruit cu mişcare. lar dascălul meu zise: 

— Acuma du-te în cetate. Şi ai să ajungi astfel la ţinta pe care o jinduieşti. 

Iar eu răspunsei că ascult şi că mă supun, şi ajunsei într-o clipire de ochi în 
inima sukului, unde, de cum ajunsei, mă şi văzui înconjurat de o mulţime 
fără de număr. Şi fiecare se uita la mine cu minunare. Şi din toate părţile 
veneau oamenii fuga să cerceteze acea făptură ciudată care nu avea dintr-un 
om decât jumătate şi care se mişca atâta de sprinten. Şi zvonul acelei arătări 
ciudate se împrăştie îndată în cetate, şi răzbătu şi la saraiul în care sta fata 
sultanului cu mama sa. Şi amândouă doriră să-şi potolească nedumerirea 
asupra mea, şi trimiseră hadâmbii să mă ia şi să mă ducă dinaintea lor. 

Şi fusei dus la sarai şi călăuzit în harem, unde domniţa şi mama ei îşi 
potoliră nedumerirea asupra mea, în vreme ce eu priveam. După care îi 
puseră pe hadâmbi să mă ia de acolo, iar aceştia mă duseră îndărăt, de unde 
mă luaseră. Iar eu, cu sufletul şi mai chinuit şi cu minţile şi mai răvăşite, mă 
întorsei la dascălul meu, în colibă. 

Şi îl găsii culcat pe rogojină, cu pieptul chinuit şi cu chipul galben, de 
parcă s-ar fi aflat pe moarte. Ci eu aveam inima prea rătăcită aiurea ca să 
mă îngrijorez în privinţa lui. Iar el mă întrebă cu un glas stins: 

— Ai văzut-o, o, copilul meu, pe fata sultanului? 

Şi răspunsei: 

— Am văzut-o, da e mai rău decât dacă nu aş fi văzut-o. Şi de-acuma 
înainte sufletul meu nu are să-şi poată găsi tihna, dacă nu am să ajung să 
stau lângă ea şi să-mi satur ochii de bucuria de a o privi! 

Şi el îmi spuse, scoțând un suspin adânc: 

— O, preaiubite învățăcel al meu, tare mai tremur pentru tihna inimii tale! 
Of, ce legătură poate să fie vreodată între cei însinguraţi şi cei puternici? 

lar eu răspunsei: 

— O, părinte al meu, până ce n-am să-mi odihnesc tâmpla lângă tâmpla ei, 
până ce n-am să mă uit la ea şi n-am să-i ating gâtul cel vrăjitor cu mâna 
mea, am să mă socotesc peste poate de nenorocit, şi am să mor de jale. 

Atunci stăpânul meu, care mă avea drag, îngrijorat şi de minţile mele şi de 
tihna inimii mele, îmi spuse, pe când sughiţurile îl zguduiau amarnic: 


— O, fiu al tătâne-tău şi al maică-ţii, o, copile care porţi în tine viaţa şi uiţi 
cât de tulburătoare şi de stricătoare este femeia, hai, du-te de-ţi împlineşte 
toate dorurile! Ci, ca pe cea mai de pe urmă milă, mă rog ţie să-mi sapi 
chiar aici mormântul şi să mă îngropi fără a pune niciun fel de piatră de 
pomenire pe locul sub care am să mă hodinesc. Apleacă-te, fiul meu, ca să- 
ţi dăruiesc puterea de a-ţi ajunge ţinta. 

lar eu, o, doamne al meu, mă plecai înspre dascălul meu, care mă frecă pe 
pleoape cu un fel de kohl dintr-un praf negru şi tare mărunt, şi îmi spuse: 

— O, ucenic al meu, iacătă că mulţumită puterilor acestui kohl ai ajuns 
nevăzut pentru ochii oamenilor. Şi poţi acuma, fără de nicio teamă, să-ţi 
împlineşti toate dorurile! Şi binecuvântarea lui Allah să fie asupra capului 
tău şi să te ferească, pe cât este cu putinţă, de vicleşugurile blestemăţiilor 
care împrăştie tulburarea printre cei meniţi sihăstriei! 

Şi, după ce rosti acestea, preacinstitul meu dascăl fu de parcă nici n-ar fi 
fost vreodată. lar eu dădui zor să-l îngrop într-o groapă pe care o săpai în 
coliba în care trăise — îngăduiască-l Allah întru mila sa şi deie-i loc de fală! 
După care grăbii să zbor la saraiul fetei sultanului. 

Or, cum eram de nevăzut pentru orice ochi, intrai în sarai fără a fi zărit şi, 
urmându-mi drumul, ajunsei la harem şi mersei de-a dreptul la iatacul 
domniţei. Şi o găsii pe domniţă culcată în crivatul ei, făcându-şi somnul de 
după-amiază, şi neavând pe ea, drept orice veşmânt, decât o cămăşuţă 
lucrată dintr-un zaimf de la Mossul. Iar eu, o, doamne al meu, care nu mai 
avusesem prilejul în viaţa mea să văd goliciunea unei femei, fusei cuprins 
de o înfrigurare ce mă făcu să uit toate înţelepciunile şi toate învăţăturile. Şi 
strigai: „Allah! Allah!” Şi strigai cu un glas atâta de tare, încât fata deschise 
ochii pe jumătate, scoțând un suspin adânc şi întorcându-se în pat. Da atâta 
tot, spre norocul meu. Şi rămăsei uluit că o fată atâta de gingaşă şi de 
subţire avea un dolofanel atâta de mare. Şi, tare nedumerit, mă apropiai şi 
mai mult de ea, ştiindu-mă de nevăzut, şi, încetişor de tot, îmi pusei degetul 
pe dolofănelul acela, spre a-l pipăi şi spre a-mi mulţumi inima în privinţa 
lui. Şi simţii că era plin, şi durduliu, şi untos, şi brobonos. Ci nu izbuteam 
să mă dezmeticesc din uluiala în care mă aflam în ce priveşte mărimea lui, 
şi mă întrebam: „De ce este aşa de mare? de ce este aşa de mare?” Şi tot 
cugetând astfel, fără a găsi răspunsul mulţămitor, nu pregetai să mă lipesc 
cu totul de fată. Şi făcui lucrul cu mare grijă să n-o trezesc. Şi când socotii 
că primejdia dintâi trecuse, mă încumetai la câteva mişcări de început. Şi 
binişor, binişor, copilul pe care-l ştii, o, doamne al meu, intră şi el în joc la 


rându-i. Ci se feri să fie cumva bădăran, ori să se slujească de mijloace 
vinovate, în niciun chip; şi se mulţumi şi el numai să dea ochii cu ceea ce 
până atunci nu mai văzuse. Şi nimic mai mult, o, doamne al meu. Şi 
gândirăm amândoi că, de această dată dintâi, era prea îndestul că ne-am 
putut întocmi o judecată. 

Ci iacătă! Taman în clipita când dam să mă scol, mă împinse Pârdalnicul s- 
o ciup pe fată, chiar în mijlocul uneia dintre rotunjiturile acelea uluitoare 
care mă lăsaseră năuc cu mărimea lor, şi nu putui să mă împotrivesc ispitei, 
şi iacătă! o ciupii pe fată de vârful rotunjiturii aceleia. Şi — alungat fie Cel- 
Viclean! — durerea pe care o simţi domnita fu atâta de ascutită încât, trezită 
acuma de-a binelea, sări din pat scoțând un țipăt de spaimă, şi o chemă pe 
maică-sa cu strigăte amarmnice... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute patruzeci şi patra noapte 


Urmă: 


...durerea pe care o simţi domniţa fu atâta de ascuţită încât, trezită acuma 
de-a binelea, sări din pat scoțând un țipăt de spaimă, şi o chemă pe maică-sa 
cu strigăte amamice. 

Or, auzind strigătele de chemare ale fetei, şi ţipetele ei de spaimă, şi 
răcnetele după ajutor, maică-sa o luă la fugă prinzându-şi picioarele în fuste 
şi urmată de-aproape de bătrâna doică a fetei şi de hadâmbi. Iar fata ţipa 
întruna, ducându-şi mâna acolo unde fusese ciupită: 

— Mă adăpostesc întru Allah de Şeitan cel bătut cu pietre! 

lar maică-sa şi bătrâna doică o întrebară amândouă deodată: 

— Ce-ai păţit? Ce-ai păţit? Şi pentru ce ţii mâna la prea-cinstitul? Şi ce-a 
păţit preacinstitul? Şi ce i s-a întâmplat preacinstitului”? Ia arată-ne ce-a păţit 
preacinstitul! 

Iar doica se întoarse înspre hadâmbi, aruncându-le o privire poncişă, şi le 
strigă: 

— Duceţi-vă mai încolo! 

Şi hadâmbii se duseră mai încolo, blestemând-o printre dinţi pe afurisita de 
babă. 

Si-asa! lar eu vedeam fără să fiu văzut, mulţumită kohlului de la răposatul 
meu dascăl — aibă-l Allah întru multă mila lui! 


Or, aşadar, după ce maică-sa şi doica, într-o clipită, o năpădiră cu 
întrebările acelea repezite, lungindu-şi gâtul ca să vadă cam ce treabă putea 
să fie, fata, roşie de ruşine şi de durere, rosti într-un sfârşit: 

— Colea! Colea! ciupitura! ciupitura! 

lar cele două femei se uitară şi văzură pe dolofanei urma roşie şi umflată 
lăsată de degetul meu cel gros şi de cel mijlociu. Şi se traseră cu spaimă şi 
cu mirare până peste poate, strigând: 

— O, afurisito, cine ţi-a făcut asta? cine ţi-a făcut asta? 

Iar fata începu să plângă, spunând: 

— Habar nu am! habar nu am! 

Şi adăugă: 

— Am fost ciupită aşa, pe când visam, în somn, că mâncam un castravete 
mare! 

Şi cele două femei, când auziră acele vorbe, se aplecară amândouă deodată 
şi se uitară pe sub perdele şi pe sub chilimuri şi pe sub poloage; şi dacă nu 
găsiră nimic ciudat, îi spuseră fetei: 

— Eşti bine încredinţată că nu te-ai ciupit singură, pe când dormeai? 

Ea răspunse: 

— Mai degrabă aş muri decât să mă ciup aşa de amarnic! 

Atunci bătrâna mancă îşi dete cu gândul, zicând: 

— Nu este ajutor şi scăpare decât întru Allah Prea-înaltul şi 
Atotputernicul. Acela care a ciupit-o pe fata noastră este vreun Fără-de- 
nume dintre cei Fără-de-nume care sălăşluiesc în văzduhuri! Şi pesemne că 
o fi intrat aici prin fereastra deschisă şi, dacă a văzut-o pe fata noastră cum 
dormea cu funduleţul gol, n-a putut să-şi înfrâneze îndemnul de-a o ciupi de 
el. Şi-asta-i ceea ce s-a întâmplat, hotărât! 

Şi, spunând acestea, se repezi să închidă fereastra şi uşa, şi adăugă: 

— Înainte de-a o obloji pe fata noastră cu o cârpă înmuiată în apă rece şi în 
oţet, trebuie să dăm zor şi să-l izgonim pe Proclet. Şi nu-i decât un mijloc în 
stare să-l zgornească, şi-anume de-a arde în odaie nişte baligă de cămilă. 
Întrucât baligile de cămilă nu priesc nasurilor de ginni, de marezi şi de toţi 
cei fără-de-nume. lar eu ştiu vorbele care trebuie să se rostească în vreme ce 
se face afumarea! 

Şi numaidecât strigă la hadâmbii înghesuiți după uşă: 

— Daţi fuga de ne-aduceţi o târnă de baligă de cămilă! 

Şi pe când hadâmbii erau duşi să îndeplinească porunca, mama se apropie 
de fată şi o întrebă: 


— Eşti încredinţată, o, fata mea, că Pârdalnicul nu ţi-a mai făcut şi 
altceva? Şi n-ai simtit nimic din ce vreau să spun? 

Fata spuse: 

— Nu ştiu! 

Atunci mama şi doica îşi coborâri capetele şi o cercetară pe fată. Şi, o, 
doamne al meu, văzură că, aşa cum îţi spusei, toate erau la loc şi că nu se 
afla niciun fel de urmă de vreo siluire nici pe dos, nici pe faţă. Ci nasul 
afurisitei de doici, care era tare pătrunzător, o făcu să spună: 

— Am simţit la fata noastră mireasma unui ginn de parte bărbătească! 

Şi strigă la hadâmbi: 

— Unde-s baligile, o, blestemaţilor? 

Şi tot atunci hadâmbii se şi iviră cu coşul; şi grăbiră să i-l dea bătrânei, 
prin crăpătura uşii deschise o clipită. 

Atunci baba doică, după ce strânse preşurile aşternute pe jos, vărsă baligile 
din coş pe lespezile de marmură şi le dete foc. Şi de îndată ce fumul începu 
să se ridice, baba pomi să bolborosească peste foc nişte vorbe de 
nepriceput, făcând în vânt nişte semne vrăjitoreşti. 

Şi iacătă! Fumul de la baligile aprinse, umplând pe dată iatacul, îmi intră 
în ochi într-un chip atâta de greu de îndurat, încât mi se umplură de lacrimi 
şi fusei nevoit să mi-i şterg de mai multe ori cu pulpana hainei. Şi nu mă 
gândii, o, doamne al meu, că, ştergându-mă aşa, treptat-treptat luam şi 
kohlul care cu puterile lui mă făcuse de nevăzut şi din care, în nesocotinţa 
mea, uitasem să iau cu mine vreun pic înainte de moartea dascălului meu. 

Şi-aşa că deodată le auzii pe cele trei femei cum scot tustrele într-un glas 
nişte ţipete de spaimă, îndreptându-şi degetul înspre mine: 

— Ia uite efritul! ia uite efritul! ia uite efritul! 

Şi-i strigară în ajutor pe hadâmbi, care numaidecât năvăliră în odaie şi se 
repeziră la mine, dând să mă omoare. Ci eu strigai la ei cu glasul meu cel 
mai cumplit: 

— Dacă îmi faceţi vreun rău cât de cât, am să-i chem în ajutor pe fraţii mei 
ginni, care au să vă stârpească de pe faţa pământului şi-au să dărâme saraiul 
peste capetele celor care şed aici! 

Lor atunci li se făcu frică şi se mulţumiră să mă lege burduf. lar baba 
strigă la mine: 

— "Toate cinci degetele mele în ochiul tău drept, şi toate celelalte cinci 
degete ale mele în ochiul tău stâng! 

lar eu îi zisei: 


— Taci, o, vrăjitoare afurisită, ori îi chem pe fraţii mei ginni, care au să-ţi 
amestece lungimea cu lăţimea! 

Ei i se făcu frică atunci şi tăcu. Da numai ca să strige iar, peste o clipită: 

— Întrucât acesta-i un efrit, nu putem să-l omorâm. Da putem să-l punem 
în lanţuri, pe toate zilele lui! 

Şi le spuse hadâmbilor: 

— Luaţi-l şi duceţi-l la maristan, şi puneţi-i un lanţ de gât, şi ferecaţi lanţul 
în zid. Şi spuneţi-le paznicilor că, dacă l-ar lăsa să scape, moartea lor va fi 
fără de izbavă! 

Şi hadâmbii, o, mărite sultan, pe când eu stam cu nasu-n pământ, mă 
aduseră curând şi mă aruncară în acest maristan avan, unde îi găsii pe cei 
doi soţi ai mei de mai înainte, care acuma-s preacinstiţii tăi cămăraşi. Şi- 
acesta-i, o, sultane al meu bun, temeiul întemniţării mele în temniţa de 
nebuni, şi tot aşa şi al lanţului pe care-l port la gât. Şi ţi-am povestit totul, 
de la cap la cap, nădăjduind de la Allah şi de la tine că aşa am să scap din 
buclucul care mi-a căzut pe cap, şi că bunătatea ta cea mare are să mă 
scoată din aceste fiare, să mă duc unde-oi vedea în zare, afară din această 
închisoare. Şi cel mai bine, pe cât mi se pare, ar fi s-o iau cu însurătoare pe 
domniţa după care sufletul meu moare. Iar Cel-Preaînalt, mai apoi, este mai 
presus de noi! 


După ce ascultă istorisirea aceasta, sultanul Mahmud se întoarse înspre 
vizirul său, sultanul-derviş de odinioară, şi îi spuse: 

— lacătă cum călăuzeşte soarta întâmplările rudelor mele! Căci domniţa 
de care s-a îndrăgit tânărul este fata cea mai mică a răposatului sultan, 
părintele soţiei mele! Şi acuma nu ne mai rămâne decât să dăm întâmplării 
urmarea ce i se cuvine! 

Pe urmă se întoarse înspre flăcău şi îi spuse: 

— Într-adevăr, povestea ta este o poveste de-a mirările, şi chiar dacă nu ai 
fi cerut-o de soţie pe fata socrului meu, eu tot ţi-aş fi dat-o, spre a-ţi dovedi 
multumirea pe care am simţit-o la vorbele tale! 

Şi porunci să i se dea jos pe dată lanţurile şi îi spuse: 

— De-acuma înainte ai să fii cel de al treilea cămăraş al meu; şi am să şi 
dau poruncile, pentru sărbătorirea nunţii tale cu domniţa ale cărei însuşiri le 
cunoşti. 

lar flăcăul sărută dreapta mult-darnicului sultan. Şi ieşiră cu toţii din 
maristan şi se duseră la sarai, unde se dădură ospeţe mari şi petreceri 


obşteşti, cu prilejul celor două împăcări de mai înainte şi a însurătoarei 
flăcăului cu domniţa. Şi toată lumea din cetate, şi mici şi mari, fură îmbiaţi 
să vină la ospeţele care aveau să ţină patruzeci de zile şi patruzeci de nopţi, 
în cinstea măritişului fetei sultanului cu ucenicul înţeleptului, şi a adunării 
la loc a acelora pe care ursita îi despărţise! 

Şi vecuiră cu toţii în desfătările inimii şi în bucuriile prieteniei, până la 
despărţirea cea de neabătut. 


— Şi-aceasta-i, o, norocitule sultan, urmă Șeherezada, povestea cea încâlcită cu copilul din flori, 
care a fost sultan şi s-a făcut derviş călător, pentru ca pe urmă să fie rânduit vizir de către sultanul 
Mahmud, şi despre cele ce i s-au mai întâmplat cu prietenul său şi cu cei trei tineri închişi ca nebuni 
la maristan. Ci Allah este cel mai mare, şi cel mai darnic, şi cel mai ştiutor! 

Pe urmă adăugă, fără a se opri: 

— Ci nu care cumva să crezi că povestea aceasta ar fi mai minunată ori mai pilduitoare decât 
Vorbele de sub cele nouăzeci şi nouă de capete tăiate! 

Iar sultanul Şahriar se minună: 

— Care sunt vorbele acelea, Şeherezada, şi care sunt capetele tăiate despre care eu habar nu am? 

Iar Şeherezada povesti: 


CUVINTELE DE SUB CELE NOUĂZECI ŞI NOUĂ DE CAPETE 
RETEZATE 


Se povesteşte — ci numai Allah poate să osebească cele aievea şi cele 
neaievea şi să le despărţească fără de greş! — că a fost odată, în vechimea 
vremilor, într-o cetate dintre cetăţile rumilor de demult, un rege de stepenă 
înaltă şi de o vrednicie de pomină, stăpân peste domnii şi peste împărăţii, 
peste tării şi peste oşti. Şi regele acela avea, mai scump decât toate comorile 
sale, un fiu tinerel care era desăvârsit de frumos. Şi flăcăul, feciorul regelui, 
nu era numai frumos cu desăvârşire, ci mai era dăruit şi cu o deşteptăciune 
ce minuna pământul. Şi, mai încolo, istorisirea aceasta nu are să fie decât 
adeverirea acelei deşteptăciuni de minunare şi a acelei frumuseți a 
beizadelei. 

Şi, spre a-i pune la încercare însuşirile, Allah Cel-Preaînalt făcu vremile să 
ia o întorsătură rea asupra zilelor regelui şi ale reginei, tatăl şi mama 
flăcăului. Şi din rege şi regină cum erau, în vârful puterii şi al bogățiilor, se 
pomeniră, într-o zi, în palatul lor pustiu, mai săraci şi mai ticăloşiţi decât 
cerşetorii de pe drumurile caliciei, întrucât nimica nu îi este mai lesne 
Celui-Preaînalt decât a face să se năruiască domniile cele mai întemeiate şi 
a aduce să sălăşluiască în palate fiarele de pradă şi păsările de noapte... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute patruzeci şi cincea noapte 


Urmă: 


„„.şi mai ticăloşiţi decât cerşetorii de pe drumurile caliciei, întrucât nimica 
nu îi este mai lesne Celui-Preaînalt decât a face să se năruiască domniile 
cele mai întemeiate şi a aduce să sălăşluiască în palate fiarele de pradă şi 
păsările de noapte. 

Or, faţă cu întorsătura aceea aprigă a vremilor şi cu lovitura aceea 
neaşteptată a sorții, flăcăul îşi simţi inima cum se căleşte ca un oţel înroşit 
pus în apă, şi luă asupra-şi să-i îmbărbăteze pe părinţii lui şi să-i scoată din 
starea în care se aflau. Şi îi spuse regelui cel sărăcit: 


— O, părintele meu, spune-mi, pe Allah! ai binevoi să-ţi pleci auzul înspre 
copilul tău care ar vrea să-ţi vorbească? 

Iar regele, ridicând capul, răspunse: 

— O, fiul meu, tu eşti dăruit cu harul înţelepciunii, vorbeşte şi avem să ne 
supunem! 

Iar flăcăul spuse: 

— Scoală-te, o, doamne al meu, şi haide să ne ducem în nişte pământuri 
unde să nu ni se ştie nici măcar de nume. Căci la ce bun să te tângui 
dinaintea a ce nu se mai poate îndrepta, câtă vreme încă mai suntem stăpâni 
pe vremea de faţă? În altă parte avem să găsim o viaţă nouă şi bucurii 
proaspete! 

Iar bătrânul rigă răspunse: 

— O, copile minunat al meu, cuminte şi plin de cuviinţă, sfatul tău este un 
îndemn venit de la Domnul înţelepciunii. Şi grija pentru lucrul acesta să fie 
asupra lui Allah şi asupra ta! 

Atunci băiatul se sculă şi, după ce pregăti toate de drum, îi luă pe tatăl şi 
pe mama sa de mână şi ieşi cu ei pe calea ursitei. Şi călătoriră prin câmpii şi 
prin pustietăţi, şi nu se opriră din mers până ce nu ajunseră dinaintea unei 
cetăţi mari şi bine zidite. Şi flăcăul îi lăsă pe tatăl şi pe mama sa la umbra 
zidurilor şi intră singur în cetate. Şi trecătorii pe care îi întrebă îi spuseră că 
cetatea aceea era cetatea de scaun a unui sultan drept şi mărinimos, care era 
fala crailor şi a sultanilor. Atunci el îşi întocmi un gând şi o socotinţă, şi se 
întoarse numaidecât la părinţii săi bătrâni şi le spuse: 

— Am de gând să vă vând sultanului din cetatea aceasta, care este un 
sultan mare. Voi ce ziceţi, o, părinţii mei? 

lar ei răspunseră: 

— O, copile al nostru, tu ştii mai bine decât noi ce se cade şi ce nu se cade, 
întrucât Cel-Preaînalt ţi-a pus duioşia în inimă şi toată înţelepciunea în 
minte. lar noi nu putem decât să te ascultăm cu linişte şi cu încredere, 
punându-ne nădejdea în Allah şi în tine, copilul nostru. Şi tot ce ai să 
socoteşti tu că e bine, noi avem să primim! 

Şi flăcăul îi luă iarăşi de mână pe părinţii săi cei bătrâni şi pomi cu ei 
înspre saraiul sultanului. Şi îi lăsă în curtea saraiului, şi ceru să fie dus în 
sala împărătească, spre a vorbi cu Măria Sa. Şi întrucât avea o înfăţişare 
aleasă şi mândră, fu numaidecât dus în sala de primire. Şi se închină 
dinaintea sultanului care, uitându-se la el, văzu fără putinţă de tăgadă că era 
fiu de stăpân de pământuri, şi îi zise: 


— Ce dor ai, o, flăcău de lumină? 

lar băiatul, după ce mai sărută o dată pământul dintre mâinile sultanului, 
răspunse: 

— O, doamne al meu, am cu mine un prins, cucemic şi temător de Cel 
Atoatestăpân, o pildă de cinste şi de neprihană; şi mai am şi o prinsă, 
duioasă la fire, şi dulce la purtări, şi blajină la vorbă, şi plină de toate 
însuşirile alese căpătate de o roabă. Şi amândoi au cunoscut zile mai bune, 
iar acuma se află prigoniţi de soartă. Pentru aceea, vreau să-i vând Înălţimii 
Tale, ca să fie slujitori la picioarele tale şi robi la porunca ta, precum tustrei 
suntem bunurile vii ale tale. 

Când auzi din gura băiatului vorbele acestea spuse cu un glas vrăjitor, 
sultanul grăi: 

— O, flăcău fără de pereche, care vii la noi poate că din ceruri, dat fiind că 
cei doi prinşi de care îmi spui sunt bunuri ale tale, nu pot decât să-mi placă. 
Du-te degrabă să mi-i aduci, ca să-i văd şi să ţi-i cumpăr! 

Iar băiatul se întoarse la regele cel sărman, care era tatăl său, şi la regina 
cea sărmană, care era maică-sa, şi luându-i pe amândoi de mână, pe când ei 
se supuneau, îi duse dinaintea sultanului. 

Şi sultanul, de la cea dintâi privire pe care o aruncă asupra tatălui şi asupra 
mamei flăcăului, se minună până peste marginile minunării şi spuse: 

— Dacă aceştia doi sunt robi, atunci cum ar putea să mai fie sultani? 

Şi îi întrebă: 

— Şi sunteti amândoi robii şi averea acestui flăcău frumos? 

lar ei răspunseră: 

— Suntem cu adevărat robii şi averea lui, după toate datinile, o, doamne al 
vremilor! 

Atunci sultanul se întoarse înspre flăcău şi îi spuse: 

— Hotărăşte tu pentru mine preţul care ţi se cuvine pentru vânzarea 
acestor doi prinşi care nu-şi au perechea în saraiurile sultanilor. 

Iar tânărul spuse: 

— O, doamne al meu, nu se află comoară care să mă despăgubească de 
pierderea acestor doi prinşi. Aşa încât nu i-aş da nici de-ar fi plătiţi cu 
greutatea lor în aur şi în argint; ci i-aş lăsa în mâinile tale ca pe un zălog, 
până la ziua pe care ar hotărî-o ursita. Şi nu vreau să-ţi cer, ca preţ pentru 
zălogirea lor vremelnică, decât un lucru care să fie tot atâta de scump în 
felul său pe cât sunt ei amândoi printre făpturile lui Allah. Ţi-aş cere, 
aşadar, pentru zălogirea prinsului meu, un cal care să fie cel mai frumos din 


grajdurile tale, cu şaua, cu frâul şi cu tot tacâmul lui; şi ţi-aş cere, pentru 
zălogirea prinsei, un rând de haine aşa cum poartă fiii de domni. Şi cu 
învoiala ca, în ziua când am să-ţi dau îndărăt calul şi hainele, tu să mi-i dai 
îndărăt pe cei doi prinşi, care au să fie o binecuvântare pentru tine şi pentru 
împărăţia ta. 

Iar sultanul răspunse: 

— Să fie după dorinţa ta! 

Şi pe clipă pe dată porunci să fie scos din grajduri calul cel mai frumos 
care a nechezat vreodată sub ochiul soarelui, un roib ca focul, cu nările 
tremurând, cu ochii mari şi rotunzi, care sforăia şi bătea pământul cu copita, 
gata de goană şi de zbor. Şi porunci apoi să se scoată din vistierie şi să i se 
dea flăcăului, care se îmbrăcă numaidecât cu ele, hainele cele mai frumoase 
cu care s-a îmbrăcat vreodată vreun călăreț la vreo întrecere de viteji. Şi 
călăreţul cel proaspăt se dovedi atâta de frumos, încât sultanul strigă: 

— Dacă vrei să rămâi la mine, o, voinicule, am să te acopăr cu binefaceri! 

Iar flăcăul spuse: 

— Allah să-ţi sporească zilele pe care le ai, o, doamne al vremilor! Ci 
orânda mea nu se află aici. Şi trebuie să mă duc s-o caut acolo unde mă 
aşteaptă. 

Şi după ce grăi astfel, îşi luă rămas-bun de la părinţi, se temeni dinaintea 
sultanului şi plecă în goana mare pe roibul său. Şi străbătu câmpii şi 
pustietăţi, ape mari şi văi adânci, şi nu se opri din mers decât când ajunse 
dinaintea unei alte cetăţi, mai mare şi mai bine zidită decât cea dintâi. 

Or, de cum intră în cetatea aceea, un murmur ciudat se stârni la trecerea 
lui, şi nişte strigăte de uimire şi de milă îl întâmpinau la fiecare pas. Şi îi 
auzea pe unii cum spuneau: „Păcat de tinereţile lui! Oare pentru ce va fi 
venind un călăreț atâta de frumos să se dea fără de pricină morţii?” Iar alţii 
spuneau: „Are să fie al o sutălea! Acesta-i cel mai frumos dintre toţi! 
Acesta-i fiu de crai!” Iar alţii spuneau: „Un tinerel atâta de fraged nu are să 
poată izbândi acolo unde atâţia învăţaţi au dat greş!” lar murmurul şi 
strigătele de mirare nu făceau decât să sporească, pe măsură ce flăcăul 
înainta pe ulițele cetăţii. Şi înghesuiala dimprejurul şi de dinaintea lui 
ajunse până la urmă atâta de mare, încât nu mai putea să-şi facă roibul să 
păşească decât cu primejdia de a călca vreun târgoveţ. Şi tare nedumerit, se 
văzu nevoit să oprească şi să-i întrebe pe cei care îi închideau drumul: 

— Pentru ce, o, oameni buni, îl opriţi pe un străin şi calul lui să meargă să 
se odihnească de ostenelile lor? Şi pentru ce atâta de într-un glas nu vroiţi 


să-mi îngăduiţi găzduire? 

Atunci din mijlocul mulţimii ieşi un moşneag care se apropie de flăcău, 
luă calul de frâu şi spuse: 

— O, flăcău frumos, mântui-te-ar de năpastă Allah! Că nimenea nu poate 
să ocolească ursita, întrucât ursita ne e legată de gât, asta niciun om cu 
minte n-ar putea s-o tăgăduiască vreodată; da” că în toiul unei tinereţi în 
floare, câte unul se apucă fără de socotinţă să se repeadă în braţele morţii, 
iacătă o treabă ce tine de sminteală. Noi toţi, aşadar, ne rugăm ţie fierbinte, 
iar eu mă rog în numele tuturor târgoveţilor de aici, o, preafalnice străine, să 
faci cale întoarsă şi să nu-ţi duci aşa sufletul la o pieire fără de scăpare! 

lar băiatul răspunse: 

— O, preacinstite şeic, nu am intrat în cetatea voastră cu gândul să mor! 
Care-i, aşadar, ciudatul necaz ce pare a mă paşte, şi care-i primejdia acelei 
morţi pe care o am de înfruntat? 

Iar bătrânul răspunse: 

— De este adevărat, precum ne arată vorbele tale, că nu ştii nimic despre 
năpasta ce te aşteaptă dacă ai să mergi mai departe pe drumul acesta, păi 
atunci hai să-ţi arăt care-i necazul! 

Şi în tăcerea mulţimii spuse: 

— O, fecior de crai, o, flăcău preafrumos fără de seamăn pe lume, află că 
fata sultanului nostru este o domniţă care, nu încape îndoială, este fata cea 
mai frumoasă dintre toate fetele din vremile de-acum. Or, fata a hotărât să 
nu se mărite decât cu acela care are să răspundă în chip mulţumitor la toate 
întrebările pe care i le pune ea; ci, în schimb, cu învoiala ca moartea să fie 
osânda aceluia ce nu are să ştie a-i ghici gândul ori are să lase a trece vreo 
întrebare fără a răspunde la ea cu vorbele de cuviinţă. Şi până acuma a şi 
dus la tăiere, în felul acesta, capetele a nouăzeci şi nouă de flăcăi, toţi 
feciori de crai, de emiri ori de oameni de seamă, printre care se aflau unii 
dăscăliţi în toate laturile învățăturilor omeneşti. Şi fata stăpânului nostru 
şade ziua în vârful unui turn ce stăpâneşte peste cetate şi de acolo de sus 
pune ea întrebările către acei tineri ce se înfăţişează să le dezlege. Aşa că 
iacătă-te prevestit! Şi Allah fie cu tine! Aibi milă de tinereţile tale şi nu 
pregeta să te întorci la tatăl tău şi la maica ta, care te au drag, ca nu care 
cumva domniţa să audă zvonindu-se despre sosirea ta şi să poruncească să 
fii dus dinaintea ei. Şi Allah ferească-te de toată răutatea, o, flăcăule 
frumos! 

Când auzi vorbele moşneagului, tânărul beizadea răspunse: 


— Chiar la domniţa voastră mă aşteaptă ursita mea. O, voi toţi, arătaţi-mi 
drumul! 

Atunci din toată mulţimea se revărsă un potop de oftaturi şi de gemete, de 
bocete şi de văicăreli. Iar împrejurul flăcăului se ridicară nişte strigăte ce 
spuneau: „Se duce la moarte! la moarte! E al o sutălea! al o sutălea!” Şi tot 
puhoiul de lume se porni pe urma lui. Şi mergea însoţit de un potop de inşi, 
care îşi închiseseră prăvăliile şi îşi lăsaseră baltă îndeletnicirile, ca să se ia 
după el. Şi călca astfel înainte pe drumul ce ducea la orânda lui. 

Şi ajunse în curând dinaintea turnului, şi o zări pe terasa acelui turn pe 
domniţa ce şedea în jeţul ei, împodobită cu purpura împărătească şi 
împresurată de roabele sale tinere, îmbrăcate în purpură ca şi ea. Şi nu se 
întrezărea din chipul domniţei, acoperit cu un iaşmac roşu, decât două 
gemme întunecate, care erau ochii ei, asemeni cu două lacuri negre 
luminate de dinăuntru. Şi de jur împrejurul terasei, dedesubtul domniţei, 
spânzurate la rând unul lângă altul, se bălăngăneau nouăzeci şi nouă de 
capete retezate. 

Atunci tânărul beizadea îşi opri calul la oarecare depărtare de turn, aşa fel 
ca s-o vadă pe domniţă şi să fie şi el văzut de ea, să audă şi să fie auzit. Şi la 
priveliştea aceea, toată zarva mulţimii se stinse. Şi în mijlocul tăcerii, glasul 
domniţei se auzi rostind: 

— Întrucât eşti cel de al o sutălea, o, neînfricatule flăcău, pesemne că, fără 
de îndoială, eşti gata să răspunzi la întrebările mele? 

Şi flăcăul, stând falnic pe calul său, răspunse: 

— Sunt gata, o, domniţă! 

Şi tăcerea se făcu şi mai deplină, iar domniţa grăi: 

— Atunci spune-mi, de început, fără a şovăi, o, flăcăule, după ce ai să-ţi 
arunci ochii asupra mea şi asupra celor care mă înconjoară, cu ce mă 
asemui eu şi cu ce se asemuie ele, stând aici în vârful turnului! 

Şi tânărul, după ce îşi aruncă ochii asupra domniţei şi asupra celor care o 
înconjurau, răspunse fără a şovăi: 

— O, domnită, tu te asemuieşti cu o idoliţă, iar cele care te înconjoară se 
asemuiesc cu slujitoarele idoliţei. Iar tu te mai asemuiesti şi cu soarele, iar 
tinerele care te înconjoară se asemuiesc cu razele soarelui. Şi, tot aşa, tu te 
asemuiesti cu luna, iar aceste tinere cu stelele care slujesc de alai lunii. Şi te 
mai asemuiesc, într-un sfârşit, cu luna nissanului, care este luna florilor; iar 
pe toate aceste tinere le asemuiesc cu florile pe care le învie cu adierea sa 
luna nissanului. 


Când auzi răspunsul acela, pe care mulţimea îl primi cu un murmur de 
minunare, domniţa se arătă mulţumită şi spuse: 

— Ai strălucit, o, tinere, iar răspunsul tău cel dintâi nu-ţi aduce moartea. 
Ci întrucât ai ştiut să dezlegi întrebarea mea dintâi, asemuindu-ne, pe mine 
şi pe aceste fete, mai întâi cu o idoliţă şi cu slujitoarele idoliţei, pe urmă cu 
soarele şi razele soarelui, pe urmă cu luna şi cu stelele ce alcătuiesc alaiul 
lunii, şi, la sfârşit, cu luna nissanului şi cu florile ce răsar în luna nissanului, 
nu am să-ţi pun vreo întrebare nici prea încurcată, nici prea grea de 
dezlegat. Şi am să te întreb mai întâi să-mi spui ce înseamnă de fapt 
cuvintele: „Dă-i miresei Apusului pe fiul sultanului Răsăritului, şi din ei se 
va naşte un copil ce va fi sultanul chipurilor frumoase”. 

Iar flăcăul, fără a şovăi o clipită, răspunse: 

— O, domniţă, cuvintele acestea închid toată taina pietrei filosofale, şi vor 
să zică misticeşte că: „Pune să se îmbie cu umezeala ce vine din Apus 
pământul cel adamic neprihănit care vine din Răsărit, şi din această 
amestecare se va zămisli mercuriul filozoficesc, care-i Atotputernic în fire 
şi care va zămisli soarele, şi va zămisli aurul, care-i fiul soarelui, şi luna, şi 
argintul, care-i fiul lunei, şi care schimbă pietrele în diamante...” 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute patruzeci şi şasea noapte 


Urmă: 


„...Va zămisli soarele, şi va zămisli aurul, care-i fiul soarelui, şi luna, şi 
argintul, care-i fiul lunei, şi care va schimba pietrele în diamante.” 

Şi, auzind răspunsul acesta, domniţa făcu un semn de adeverire şi spuse: 

— Întrucât, o, tinere, ai ştiut să lămureşti tâlcul ascuns al împerecherii 
fiului Răsăritului cu fiica Apusului, ai scăpat şi de data aceasta de moartea 
spânzurată deasupra capului tău. Da ai putea să-mi spui acuma pe ce se 
întemeiază virtuțile talismanelor? 

Şi flăcăul, de pe calul său, răspunse: 

— O, domniţă, talismanele îşi datoresc însuşirile cele minunate şi puterile 
cele năzdrăvane literelor ce le alcătuiesc, căci literele au legătură cu 
duhurile, şi nu se află nicio literă în limbă care să nu fie sub ocârmuirea 
unui duh. Dar dacă mă întrebi ce-i acela un duh, îţi voi spune că este o 
sclipire ori o revărsare a virtuţilor Atotputinţei şi însuşirilor Celui-Preaînalt. 
Iar duhurile ce lăbăduiesc în lumea cugetului le diriguiesc pe cele care 


sălăşluiesc în lumea cerurilor; iar duhurile care locuiesc în lumea cerurilor 
le diriguiesc pe cele din lumea de sub lună. Şi literele alcătuiesc cuvinte, iar 
cuvintele izvodesc oracolele; şi numai duhurile înfăţişate de litere şi 
îngemănate în oracolele scrise pe talismane săvârşesc minunile care îi 
uimesc pe oamenii de rând, însă nu-i tulbură deloc pe cei înţelepţi, care 
cunosc bine puterea cuvintelor şi ştiu că totdeauna cuvintele vor dirigui 
lumea şi că totdeauna cuvintele scrise sau rostite pot să răstoarne domniile 
şi să spulbere împărăţiile! 

lar când auzi răspunsul acesta, pe care mulţimea îl întâmpină cu strigăte de 
bucurie şi de minunare, domniţa spuse: 

— Ai strălucit, o, tinere, lămurindu-mi puterea cuvintelor şi a vorbelor 
care diriguie lumea şi sunt mai puternice decât toţi craii. Ci nu ştiu dacă ai 
să poţi răspunde şi la întrebarea pe care iacăt-o! Vei şti tu, aşadar, să-mi spui 
care sunt cei doi vrăjmaşi veşnici? 

Iar flăcăul, de pe calul său, răspunse: 

— O, domniţă, nu am să spun că acei doi vrăjmaşi veşnici sunt cerul şi 
pământul, întrucât depărtarea care îi desparte nu este vreun răspas adevărat, 
dat fiind că depărtarea aceasta şi răspasul acesta, ce se par a fi nişte genuni, 
pot să fie umplute într-o clipită, iar cerul poate să se împreune cu pământul 
în mai puţin de-o clipire de ochi: întrucât, spre a se făptui această 
împreunare, nu este trebuinţă nici de oști de ginnii ori de făpturi omeneşti, 
nici de potop de aripi, ci numa de un lucru care este mai tare decât toate 
puterile ginnilor şi ale oamenilor, şi care-i mai uşor şi mai dăruit cu virtute 
decât aripile vulturului ori ale porumbelului, iar acesta-i rugăciunea! Şi nu 
am să-ţi spun, o, domniţă, că acei doi vrăjmaşi veşnici sunt noaptea şi ziua, 
dat fiind că dimineaţa le împreună, iar înserarea le desparte, rând pe rând. Şi 
nu am să-ţi spun că acei doi vrăjmaşi veşnici sunt soarele şi luna, întrucât 
acestea luminează pământul şi sunt legate prin aceleaşi binefaceri. Şi nu am 
să-ţi spun că acei doi vrăjmaşi veşnici sunt sufletul şi trupul, întrucât dacă 
noi îl cunoaştem pe unul, nu ştim nimic despre celălalt, şi nu poţi să-ţi dai o 
părere despre ceea ce nu cunoşti! Dar îţi mărturisesc, o, domniţă, că acei doi 
vrăjmaşi veşnici sunt moartea şi viaţa, întrucât amândouă sunt la fel de rele, 
şi una ca şi cealaltă, de vreme ce se slujesc de făptura zămislită ca de o 
jucărie, se înfruntă fără de răgaz pe seama acestei jucării şi, până la urmă, 
jucăria ajunge să fie jertfa cea adevărată a jocului lor, pe când ele nu fac 
decât să sporească şi să înflorească. Într-adevăr, iată-i pe cei doi vrăjmaşi 
veşnici, vrăjmaşi ai lor înşişi şi vrăjmaşi ai făpturilor. 


Când auzi răspunsul acesta al flăcăului, toată mulţimea strigă într-un 
singur glas: 

— Laudă Aceluia carele te-a dăruit cu atâta deşteptăciune şi carele ţi-a 
împodobit mintea cu atâta judecată şi stiintă! 

lar dominţa, stând în turn în mijlocul tinerelor ei, îmbrăcate ca şi ea în 
purpură împărătească, spuse: 

— Ai strălucit, o, tinere, în răspunsul tău despre cei doi vrăjmaşi ai lor 
înşişi şi vrăjmaşi ai făpturilor. Ci eu nu sunt încredinţată că acum ai să mai 
răspunzi şi la întrebarea pe care am să ţi-o pun. Poţi tu, aşadar, să-mi spui 
care este arborele cu douăsprezece ramuri, purtând pe fiecare ramură câte 
doi ciorchini, unui alcătuit din treizeci de poame albe, iar celălalt din 
treizeci de poame negre? 

Şi flăcăul răspunse, fără a şovăi: 

— Întrebarea aceasta, o, domniţă, poate să fie dezlegată şi de un copil. 
Întrucât arborele acela nu este decât anul, care are douăsprezece luni, 
alcătuite fiecare din două părţi, cei doi ciorchini; căci fiecare ciorchine 
poartă treizeci de nopţi, care sunt cele treizeci de poame negre, şi treizeci de 
zile, care sunt cele treizeci de poame albe! 

Şi răspunsul acesta, primit cu minunare, ca şi cele de dinainte, o făcu pe 
domniţă să spună: 

— Ai strălucit, o, tinere. Ci socoţi tu că ai mai putea să-mi spui şi care este 
pământul ce n-a văzut soarele decât o dată? 

El răspunse: 

— Este fundul Mării Roşii, când cu trecerea fiilor lui Israel, sub poruncile 
lui Moise — cu ei fie rugăciunea şi pacea! 

Ea spuse: 

— Da, de bună seamă! Ci poţi să-mi spui cine a născocit toaca? 

El răspunse: 

— Cel care a născocit toaca nu-i altul decât Noe, când se afla pe avlia 
arcei sale! 

Ea spuse: 

— Da! Ci ai putea să-mi spui care este fapta nelegiuită pe care o săvârşeşti 
şi nu o săvârşeşti? 

El răspunse: 

— Este rugăciunea de om beat! 

Ea întrebă: 


— Da care este locul de pe pământ cel mai aproape de cer? Este un munte 
ori o câmpie? 

El răspunse: 

— Este Kaaba cea sfântă, de la Mecca! 

Ea spuse: 

— Ai strălucit! Da poţi să-mi dezvăluieşti care este lucrul cel amar care se 
cade să fie tinut ascuns? 

El răspunse: 

— Este sărăcia, o, domniţă! Întrucât, măcar că sunt tânăr, eu am şi gustat 
sărăcia, şi, măcar că sunt fiu de domn, i-am cunoscut amarul. Şi am găsit că 
este mai amară decât smirna şi decât pelinul! Şi se cuvine s-o ascunzi de 
orice ochi, întrucât şi prietenii şi vecinii şi-ar râde cei dintâi de tine, iar 
văicărelile nu ar aduce decât silă. 

Ea spuse: 

— Ai vorbit cu dreptate şi după gândul meu. Da poţi să-mi spui care este 
lucrul cel mai de preţ, după sănătate? 

El răspunse: 

— Acela-i prietenia, când se întemeiază pe dragoste. Ci pentru a găsi 
prietenul în stare de o dragoste adevărată, se cere mai întâi să-l încerci şi 
numai pe urmă să-l alegi. Şi odată ce ţi l-ai ales pe un asemenea prieten de 
inimă, nu trebuie să te mai desparţi de el niciodată: căci pe cel de-al doilea 
nu l-ai ţine mult. Pentru aceea, înainte de a-l alege, trebuie să-l cercetezi 
bine, ca să vezi dacă este înţelept ori nevolnic la minte; căci mai degrabă se 
face albă o cioară, decât să ajungă un nevolnic la minte să priceapă 
înţelepciunea; căci vorbele celui înţelept, chiar dacă ne lovesc ca băţul, sunt 
mai de dorit decât laudele şi florile nerodului: întrucât înțeleptul nu lasă să-i 
scape din gură vreo vorbă până ce nu şi-a cercetat inima. 

Ea întrebă: 

— Şi care este pomul cel mai anevoie de altoit? 

Iar flăcăul răspunse, fără a şovăi: 

— Este firea cea rea! Se povesteşte că un pom fusese sădit pe malul unor 
ape într-un pământ prielnic; iar el nu da roade. Şi stăpânul lui, după ce a 
risipit cu el toate îngrijirile, fără a dobândi nici rodul cel mai mărunt, a vrut 
să-l taie; atunci pomul i-a spus: „Mută-mă în alt loc, şi am să dau roade!” 
lar stăpânul lui i-a zis: „Eşti aici pe malul apelor, şi n-ai rodit nimic. Cum ai 
să fii rodnic dacă am să te mut în altă parte?” Şi l-a tăiat! 

Iar tânărul se opri o clipă, după care spuse: 


— Se povesteşte, tot aşa, că într-o zi un lup a fost dat la şcoală, ca să 
înveţe a citi. Şi dascălul, ca să-l înveţe părţile de vorbire, îi spunea: „Alef, 
ba, ta...”; iar lupul răspundea: „Oaie, ied, miel...”, pentru că numai astea 
erau în cugetul şi firea lui. Şi se mai povesteşte, tot aşa, că un om a vrut să-l 
deprindă pe un măgar să trăiască în curăţenie; şi a vrut să-l dedea cu gustul 
lucrurilor alese; şi l-a băgat pe măgar într-un hammam, unde a fost scăldat, 
şi a fost parfumat, şi a fost dus într-o sală falnică, şi a fost pus să şadă pe un 
chilim scump. Şi iacătă că măgarul a făcut toate necuviinţele pe care poate 
să le facă un măgar slobod într-o pajişte, de la vuvăiturile cele mai nesimţite 
până la ticăloşiile cele mai deşănţate. După care a răsturnat pe chilim, cu 
capul, căţuia de aramă care era plină cu cenuşă, şi a început să se tăvălească 
în cenuşă, cu toate patru picioarele în sus şi cu urechile pe spate, frecându-şi 
spinarea şi năclăindu-se după plac. Iar stăpânu-său le-a spus robilor care 
dăduseră fuga să-l pedepsească: „Lăsaţi-l să se tăvălească, pe urmă luaţi-l şi 
daţi-i drumul în oborul lui. Căci nu aveţi să puteţi a-i schimba firea”. Şi se 
mai povesteşte, într-un sfârşit, că s-a spus într-o zi unei pisici: „Stăpâneşte- 
te să mai furi şi avem să-ţi facem un gherdan de aur şi, în fiecare zi avem 
să-ţi dăm să mănânci ficat, şi bojoci, şi rărunchi şi oscioare de pui, şi 
şoricei”. Iar pisica a răspuns cinstit: „Furtişagul a fost meseria tatălui meu şi 
a bunicului meu, cum vreţi voi să mă las de el, ca să vă fac cheful?” 


Şi-aşa... 
În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute patruzeci şi şaptea noapte 


Urmă: 


Şi-asa! 

lar tânărul crăişor, după ce vorbi astfel despre năravurile şi despre firea 
omului, spuse: 

— O, domniţă, nu mai am nimica de adăugat! 

Atunci, din mijlocul mulţimii strânse sub tum, un val de strigăte de 
minunare se ridică spre cer. lar domniţa spuse: 

— Hotărât, o, tinere, ai biruit. Ci întrebările nu s-au isprăvit, şi trebuie, 
pentru ca învoiala să fie împlinită, să te cercetez până la ceasul rugăciunii 
de seară! 

Iar flăcăul spuse: 


— O, domniţă, poţi să-mi pui încă toate întrebările câte ţi s-ar părea de 
nedezlegat şi, cu ajutorul Celui-Preaînalt, am să le dezleg. Drept aceea mă 
rog ţie să nu-ţi osteneşti glasul tot întrebându-mă aşa, ci îngăduie-mi să-ţi 
spun că, fără de nicio îndoială, este mai de dorit să-ţi pun şi eu o întrebare. 
lar dacă ai să răspunzi, să mi se taie capul, precum a fost tăiat şi celor de 
dinaintea mea; ci dacă nu ai să răspunzi, căsătoria noastră să fie săvârşită 
fără de zăbavă! 

lar domniţa spuse: 

— Pune întrebarea, întrucât primesc învoiala! 

Şi flăcăul întrebă: 

— Poţi să-mi spui, o, domniţă, cum se face că eu, robul tău, stând aici 
călare pe calul acesta de soi, pot să fiu totodată călare pe chiar tatăl meu, şi 
cum se poate ca, fiind cu totul în bătaia tuturor ochilor, să fiu ascuns în 
hainele maicii mele? 

lar domniţa cugetă vreme de un ceas şi nu izbuti să găsească niciun 
răspuns. Şi zise: 

— Lămureşte asta chiar tu! 

Atunci flăcăul, dinaintea întregului norod adunat, istorisi domniţei toată 
povestea lui, de la început până la sfârşit, fără a uita niciun amănunt. Ci nu 
are niciun rost s-o mai spunem o dată. Şi adăugă: 

— Şi iacătă cum, schimbându-l pe tatăl meu, regele, pentru calul acesta, şi 
pe mama mea, regina, pentru hainele acestea, mă aflu călare pe chiar 
părintele meu şi stau ascuns în hainele mamei mele! 

Şi-atâta! 

Şi iacă-aşa flăcăul, fiul regelui sărac şi al reginei sărace ajunse soţul 
domniţei celei cu întrebări de dezlegat. Şi iacă-aşa, ajungând sultan la 
moartea tatălui soţiei sale, putu să dea calul şi straiele îndărăt aceluia care i 
le împrumutase, sultanul din cetatea aceea, şi să-i aducă lângă sine şi pe 
tătâne-său şi pe mumână-sa, ca să trăiască laolaltă cu ei şi cu soţia sa, peste 
marginile desfătărilor şi ale huzururilor. Şi-aceasta-i povestea cu flăcăul 
care spunea vorbe iscusite sub cele nouăzeci şi nouă de căpăţâni retezate. Ci 
Allah este mai ştiutor! 


Iar Şeherezada, după ce istorisi aşa povestea aceasta, tăcu. 

Iar sultanul Şahriar spuse: 

— Mi-au plăcut, Şeherezada, vorbele flăcăului. Ci-i multă vreme de când nu mi-ai mai povestit 
snoave din cele scurte şi zemoase, şi tare mi-e teamă să nu ţi se fi isprăvit sacul cu ele. 

Iar Şeherezada răspunse repede: 


— Snoavele cele scurte sunt cele pe care le ştiu cel mai bine, o, norocitule sultan. Şi, de altminteri, 
nu vreau să zăbovesc a-ţi face dovada! 
Şi numaidecât Şeherezada spuse: 


TICĂLOŞIA SOŢIILOR 


Mi s-a povestit, o, norocitule sultan, că a fost odată, trăitor la curtea unui 
oarecare sultan, un oarecare ins care era măscărici de meseria lui şi 
neînsurat ca stare. Or, într-o bună zi, sultanul stăpânul său îi spuse: 

— O, taică al înţelepciunii, eşti becher şi chiar că vreau să te văd însurat. 

lar măscăriciul răspunse: 

— O, doamne al vremilor, pe viaţa ta! izbăveşte-mă de bucuria asta! Că eu 
sunt om burlac, şi mult mă tem de partea cu pricina. Zău, chiar aşa, mult mă 
tem să nu dau peste vreo stricată şi înșelătoare, ori peste vreo dezmăţată de 
soi rău, şi-atunci ce mă fac? Fie-ţi milă, o, doamne al vremilor, nu mă sili să 
ajung prea fericit, în pofida metehnelor şi a nevolniciei mele. 

Iar sultanul, la vorbele acestea, se puse pe un râs de căzu pe spate. Şi 
spuse: 

— Ba nu! chiar astăzi trebuie să te însori! 

Şi soitariul făcu o mutră spăşită, lăsă capu-n jos, îşi încrucişă mâinile pe 
piept şi răspunse oftând: 

— Taiieb! Bun şi-aşa! E bine! 

Atunci sultanul porunci să fie chemat vizirul său cel mare şi îi spuse: 

— Trebuie să se găsească, pentru credinciosul nostru slujitor de colea, o 
soţie care să fie frumoasă şi fără de cusur ca purtare, şi plină de cuviinţă şi 
de sfioşenie. 

Iar vizirul răspunse cu ascultare şi cu supunere, şi plecă pe dată să caute o 
slujnică bătrână de la sarai, căreia îi porunci să rostuiască numaidecât 
pentru măscăriciul sultanului o soţie care să îndeplinească însuşirile spuse 
mai înainte. lar bătrâna nu se află luată pe nepregătite; şi se ridică pe clipă 
pe dată şi-i rostui de soţie măscăriciului o tinerică, aşa şi-aşa. Şi se sărbători 
cununia chiar în ziua aceea. lar sultanul fu mulţumit şi nu pregetă să-l 
copere pe soitariul său cu daruri şi cu hatâruri, cu prilejul nunţii. 

Or, măscăriciul trăi în tihnă cu nevastă-sa vreme de o jumătate de an, ori 
poate că şapte luni. După care păţi ceea ce păţi, căci nimenea nu scapă de 
scrisa lui. 


Într-adevăr, femeia cu care sultanul îl însurase avusese răgaz destul ca să- 
şi ia, pentru desfătarea ei, patru bărbaţi, afară de soţul ei, taman patru, şi de 
patru feluri. Iar cel dintâi dintre drăguţii de ibovnici era de meserie 
plăcintar; cel de al doilea era zarzavagiu; cel de al treilea era măcelar de 
carne de oaie; iar cel de al patrulea era mai de soi, întrucât era baş-clarinet 
în meterhaneaua sultanului, şi şeic al isnafului clarinetiştilor, un ins de vază. 

Şi, dar, într-o zi, soitariul, biv-holteiul, proaspătul taică al coarnelor, fiind 
chemat dis-de-dimineaţă la sultan, îşi lăsă nevasta în pat şi zori să plece la 
sarai. Şi se brodi că în dimineaţa aceea plăcintarul se simţi chefos de 
împreunare şi, prilejuindu-se de plecarea soţului, veni să bată la usa 
nevestuicii. lar ea îi deschise şi-i spuse: 

— Astăzi ai venit mai de dimineaţă ca de obicei. 

lar el îi răspunse: 

— Hei, uallah, ai dreptate! Da în dimineaţa aceasta, după ce îmi pregătii 
aluatul spre a-mi întocmi tăvile cu plăcinte, şi după ce-l bătui şi-l întinsei şi- 
] făcui foi, şi stam gata să-l umplu cu fistic şi cu migdale, băgai de seamă că 
era un ceas cam prea timpuriu şi că muşteriii încă nu erau pe cale de-a veni. 
Atunci zisei în sine-mi: „O, Cutare, ia scoală-te şi scutură-te de făina de pe 
haine, şi du-te în dimineaţa aceasta proaspătă la Cutărică-, şi petrece-ţi cu 
ea, întrucât e femeie petrecăreaţă”. 

Şi codana răspunse: 

— Bine te-ai gândit, pe Allah! 

Şi, într-o clipită, se dovedi faţă de el ca un aluat sub întinzător, iar el faţă 
de ea ca o umplutură într-o plăcintă. Şi nici nu-şi isprăviră ei bine treaba, că 
şi auziră nişte bătăi în uşă. Iar plăcintarul o întrebă pe femeie: 

— Cine-ar putea să fie? 

Şi ea răspunse: 

— Habar n-am. Da până una alta, fugi de te ascunde la umblătoare. 

Şi plăcintarul, spre mai deplină pază, zori să se ducă şi să se încuie acolo 
unde îi spusese femeia. 

Iar femeia deschise uşa şi-l văzu dinainte-i pe cel de al doilea mândruţ al 
ei, zarzavagiul, care îi aducea în dar o chită de legume trufanda. Şi ea îi 
spuse: 

— E cam devreme, şi ceasul acesta nu-i ceasul tău. 

Iar el îi spuse: 

— Pe Allah! ai dreptate. Ci, pe când mă întorceam în dimineaţa aceasta de 
la zarzavageria mea, îmi zisei în mine: „O, Cutare, ceasul este într-adevăr 


prea devreme pentru suk, şi ai face mai bine să te duci să-i dai chita aceasta 
de zarzavat proaspăt Cutăricăi, care are să-ţi bucure inima, întrucât e 
femeie tare dulce.” 

Şi femeia spuse: 

— Atunci fii binevenit! 

Şi îi bucură inima, iar el îi dete ce-i plăcea ei mai mult, un castravete falnic 
şi un praz de preţ. Şi nici nu sfârşiseră bine treaba cu zarzavaturile, că şi 
auziră nişte bătăi în uşă; iar el întrebă: 

— Cine-i? 

Şi ea răspunse: 

— Nu ştiu, da tu du-te repede, până una alta, şi ascunde-te la umblători. 

Iar el zori să se ducă şi să se încuie acolo înlăuntru. 

Şi găsi locul prins de către plăcintar, şi îi spuse: 

— Cine eşti? Şi ce faci aici? 

Iar celălalt răspunse: 

— Sunt ceea ce eşti, şi fac ceea ce vii să faci şi tu. 

Şi se rânduiră unul lângă celălalt, zarzavagiul ţinând pe umăr chita de 
legume pe care codana îl povăţuise s-o ia cu el ca să nu i se dea în vileag 
venirea în casă. 

Or, estimp, nevestica se duse să deschidă uşa. Şi iacătă-l dinainte-i pe cel 
de-al treilea drăguţ, măcelarul, care venea să-i aducă în dar o blană 
frumoasă de berbec, cu lâna creaţă şi cu coarnele nedate jos. Iar ea îi spuse: 

— Cam devreme! cam devreme! 

Iar el răspunse: 

— Fi, da, pe Allah! tocmai înjunghiasem oile de vânzare şi le atârnasem în 
cinghire în prăvălie, când îmi zisei: „O, Cutare, sukurile încă-s pustii şi-ai 
face mai bine să te duci să-i dai în dar Cutăricăi blana aceasta împodobită 
cu coarnele ei, din care să-şi facă un preşuleţ moale. Şi, cum Cutărică este 
plină de dulceaţă, are să-ţi facă dimineaţa aceasta mai albă ca de obicei.” 

Şi ea răspunse: 

— Intră, atunci! 

Şi se arătă faţă de el mai dulce decât coada unui berbec de-al gras, iar el îi 
dete ceea ce dă unei oi berbecul. Şi nu apucară ei să sfârşească de luat şi de 
dat, că şi auziră nişte bătăi în uşă. lar ea îi spuse: 

— Haide, şi repede! ia-ţi blana cu coarne şi du-te de te ascunde la 
umblători! 


lar el făcu ce-i spuse ea. Şi găsi umblătorile prinse de plăcintar şi de 
zarzavagiu; şi le aruncă acestora salamalecul, iar ei îi răspunseră la 
salamalec; şi îi întrebă: 

— Pentru care pricină vă aflaţi aici? 

lar ei răspunseră: 

— Pentru pricina pentru care te afli şi tu! 

El atunci se rândui lângă ei, la umblători. 

Estimp, femeia, ducându-se să deschidă, îl văzu dinainte-i pe cel de-al 
patrulea iubit, căpetenia clarineţilor din meterhaneaua sultanului. Şi îl pofti 
să intre, spunându-i: 

— Chiar că vii la un ceas mai devreme ca de obicei, în dimineaţa aceasta. 

Şi el răspunse: 

— Pe Allah! ai dreptate. Ci, în dimineaţa aceasta, plecând de-acasă ca să 
mă duc să-i dăscălesc pe cântăreții sultanului, băgai de seamă că era un ceas 
cam prea de dimineaţă, şi zisei în sine-mi: „O, Cutare, bine ai face să te 
duci şi să aştepţi ceasul de dăscăleală la Cutărică, femeie dulce, şi care are 
să te facă să petreci cele mai desfătate clipe.” 

lar ea răspunse: 

— Socoteala-i minunată. 

Şi cântară la clarinet; şi nu sfârşiră ei încă bine cel dintâi cântec, că şi 
auziră nişte bătăi zorite în uşă. Şi baş-clarinetul o întrebă pe drăguţa sa: 

— Cine-i? 

Ea răspunse: 

— Singur Allah este Atoateştiutor, da poate c-o fi bărbatu-meu. Şi bine-ai 
face să dai fuga şi să te încui, cu clarinetul tău, la umblători. 

lar el zori să se supună, şi-i găsi la locul cu pricina pe plăcintar, pe 
zarzavagiu şi pe măcelar. Şi le zise: 

— Pacea fie cu voi, o, tovarăşilor! Ce faceţi, rânduiţi aşa în locul acesta 
osebit? 

lar ei răspunseră: 

— Şi cu tine să fie pacea şi milele lui Allah, şi binecuvântările lui! Facem 
aici ceea ce ai venit să faci şi tu! 

Şi se rândui şi el, ca al patrulea, lângă ei. 

Şi-aşadar, cel de-al cincilea care bătuse la usă era chiar măscăriciul 
sultanului, soţul codanei. Şi se ţinea cu mâinile de burtă şi spunea: 

— Izgonit fie Cel-Rău, pârdalnicul! Dă-mi degrabă o fiertură de anison şi 
de fenicel, o, nevastă! Îmi fierbe pântecele! Îmi fierbe pântecele! Şi nu mi-a 


îngăduit să stau mai mult cu sultanul, şi-am venit să mă culc! Dă-mi o 
fiertură de anison şi de fenicel, o, nevastă! 

Şi dete fuga drept la umblători, fără a băga de seamă spaima neveste-sii, şi, 
când deschise uşa, îi văzu pe cei patru inşi stând pe vine şi rânduiţi frumos 
pe scânduri, deasupra haznalei, unul dinaintea celuilalt... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute patruzeci şi opta noapte 


Urmă: 


„„„Şi dete fuga drept la umblători, fără a băga de seamă spaima neveste-sii, 
şi, când deschise uşa, îi văzu pe cei patru inşi stând pe vine şi rânduiţi 
frumos pe scânduri, deasupra haznalei, unul dinaintea celuilalt. 

La priveliştea aceea, măscăriciul sultanului nu mai avu nicio îndoială în ce 
priveşte ocara lui. Şi întrucât era plin de chibzuinţă şi de isteciune, îşi zise: 
„Dacă mă arăt gata să-i pedepsesc cumva, au să mă omoare fără de izbavă. 
Încât cel mai bine-i să fac pe prostul.” Şi, cugetând aşa, se aruncă în 
genunchi la uşa umblătoarei şi strigă la cei patru ipochimeni ghemuiţi pe 
vine: 

— O, preasfinţilor trimişi de Allah, vă cunosc! Tu, cel plin de pete de lepră 
albă, şi pe care ochii nepricepuţi ai neştiutorilor te-ar lua de plăcintar, tu, 
fără de nicio îndoială, eşti sfântul patriarh Iov cel bubos, cel lepros, cel 
coperit cu pecingini! Iar tu, o, preasfinte carele ţii pe umăr legătura aceea 
minunată de legume, tu, fără îndoială, eşti Khizir cel mare, ocrotitorul 
livezilor şi al grădinilor de zarzavat, cel carele îmbracă pomii în cununa lor 
verde, carele face să curgă apele repezi, carele aşterne covorul cel verde 
peste câmpii, şi carele, înveşmântat în mantia-i verde, îngemănează, în 
fiecare seară, vopselile uşoare cu care se zugrăvesc văzduhurile amurgului! 
Iar tu, o, vajnicule viteaz carele porţi pe umeri blana aceea de leu, şi pe cap 
cele două coarne de berbec, tu, fără de nicio îndoială, eşti Iskandar slăvitul, 
Cel cu Două Coarne! lar tu, într-un sfârşit, preafericite îngere ce ţii în 
dreapta-ţi clarineta aceea falnică, tu, fără de nicio îndoială, eşti îngerul 
Judecăţii de Apoi! 

La cuvântarea aceasta a măscăriciului sultanului, cei patru pezevenchi se 
ciupiră unul pe altul de fund şi îşi spuseră şuşotind între ei, în vreme ce 
soitariul săruta întruna pământul, îngenuncheat la oarecare depărtare: 
„Avem noroc! Şi, întrucât chiar ne socoteşte nişte prea-sfinţi, hai să-l 

— O, preacuvioşilor şi preafalnicilor, Iov cel lepros, Khizir, taică al 
anotimpurilor, Iskandar Cel cu Două Coarne, şi tu, sol vestitor al Judecăţii, 
de vreme ce-mi faceţi osebita cinste de a fi venit la mine, îngăduiţi-mi să 
rostesc o dorinţă dinaintea voastră! 

lar ei răspunseră: 

— Rosteşte! rosteşte! 

El spuse: 

— Faceţi-mi hatârul de a merge cu mine la saraiul sultanului cetăţii, care 
îmi este stăpân, pentru ca să vă înfăţişez lui şi pentru ca, pe urmă, să-mi 
rămână îndatorat şi să mă aibă întru nazârurile sale! 


lar ei răspunseră, măcar că şovăind destul: 

— Îţi facem hatârul! 

Atunci soitariul îi duse dinaintea sultanului şi spuse: 

— O, stăpâne doamne al meu, îngăduieşte robului tău să ti-i înfăţişeze pe 
aceşti patru sfinţi aci de faţă! Acesta dintâi, carele-i făinit tot, este stăpânul 
nostru lov cel lepros; iar acestălaltul, carele poartă în spinare legătura de 
legume, este stăpânul nostru Khizir, străjerul izvoarelor, părintele verdeţii; 
iar cestălaltul, carele poartă pe umeri blana ceea de jivină ce-l împodobeşte 
cu două coarne este domnul cel mare şi viteaz, Iskandar Cel cu Două 
Coarne; şi-acesta din urmă, cel carele ţine în mână o clarinetă, este stăpânul 
nostru Israfil, vestitorul Judecăţii de Apoi. 

Şi adăugă, în vreme ce sultanul era până peste poate de uluit: 

— O, doamne sultane al meu, datoresc cinstea cea mare a venirii în casa 
mea a acestor preasfinte obraze preacucernicei nevestei mele, aceea pe care 
cu mărinimie mi-ai hărăzit-o. Că i-am găsit ciuciţi frumuşel, unul în spatele 
celuilalt, la umblătorile de la haremul din casa mea; şi ciucitul cel dintâi era 
proorocul Iov — cu el fie rugăciunea şi pacea! — iar ciucitul de la urmă era 
îngerul Israfd — cu el fie pacea şi milele Celui-Preaînalt! 

Auzind vorbele măscăriciului, sultanul se uită cu luare-aminte la cele patru 
obraze cu pricina; şi deodată fu cuprins de un râs cu sughiţuri, atâta de 
năprasnic că începu să se zgâlţâie şi să se hurduce şi să-şi zvârle picioarele 
în sus, prăbuşindu-se pe spate. După care strigă: 

— Aşadar, o, vicleanule, vrei să mă faci să mor de râs? Ori te pomeneşti că 
te-ai smintit? 

lar măscăriciul spuse: 

— Pe Allah, o, doamne al meu, ceea ce ţi-am povestit este ceea ce am 
văzut, şi ceea ce am văzut aceea ţi-am povestit! 

Iar sultanul, râzând, strigă: 

— Păi tu nu vezi că ăsta pe care-l numeşti profetul Khizir nu-i decât un 
zarzavagiu, şi că ăstălaltul pe care-l numeşti profetul Iov nu-i decât un 
plăcimar, şi că acela pe care îl numeşti Israfil nu-i decât baş-clarinetul meu, 
căpetenia meterhanalei? 

Iar soitariul zise: 

— Pe Allah, o, doamne al meu, ceea ce ţi-am povestit este ceea ce am 
văzut, şi ceea ce am văzut aceea ţi-am povestit! 

Sultanul înţelese atunci toată întinderea pacostei măscăriciului său; şi se 
înturnă înspre cei patru ibovnici ai soţiei dezmăţate şi le zise: 


— O, fii dintr-o liotă de încornoraţi, povestiţi-mi adevărul în treaba 
aceasta, ori pun să vi se taie boaşele! 

Şi cei patru, tremurând, îi povestiră sultanului ce era adevărat şi ce nu era 
adevărat, fără a minţi, aşa de tare se speriaseră să nu fie văduviţi de 
moştenirea ce le-o lăsaseră tătânii lor. Iar sultanul, uluit, strigă: 

— Prăpădire-ar Allah hăul cel ticălos şi tagma deşănţatelor şi-a viclenelor! 

Şi se înturnă înspre măscăriciul său şi îi spuse: 

— Îţi dau despărţenia de soţia ta, o, taică al înţelepciunii, ca să fii iar 
becher. 

Şi îl îmbrăcă într-un caftan falnic. Pe urmă se întoarse înspre cei patru 
fârtaţi şi le zise: 

— În ce vă priveşte, nelegiuirea voastră este atâta de mare, încât n-aveţi 
cum scăpa de osânda ce vă aşteaptă! 

Şi-i făcu semn gâdelui să vină aproape, şi-i zise: 

— Taie-le boaşele, ca să fie hadâmbi în slujba slujitorului nostru cel 
credincios, acest preacinstit holtei! 

Atunci, cel dintâi dintre liuboveţii cei culpaşi, acela care era plăcintar, şi 
nicidecum lov cel lepros, înaintă şi sărută pământul dintre mâinile 
sultanului, şi grăi: 

— O, preamărite doamne, o, tu cel mai strălucit dintre sultani, dacă am să- 
ţi istorisesc o poveste mai năstruşnică decât povestea noastră cu nevasta de 
mai înainte a acestui preacinstit burlac, ai să-mi dai iertare în ce priveşte 
fuduliile mele? 

Iar sultanul se întoarse înspre măscăriciul său şi îl întrebă prin semne ce 
zice de întrebarea plăcintarului. lar soitariul făcând „da” din cap, sultanul 
spuse plăcintarului: 

— Da, de bună seamă! O, plăcintarule, dacă îmi istoriseşti povestea cu 
pricina, şi dacă am s-o găsesc osebită ori minunată, am să-ţi dau iertarea 
pentru ceea ce ştii! 

Şi plăcintarul spuse: 


Povestea istorisită de plăcintar 


Mi s-a povestit, o, norocitule sultan, că a fost odată o femeie care era din 
feleşugul ei o stricată de pomină şi o soaţă a păcatului. Şi era măritată — aşa 
vrusese ursitoarea — cu un preacinstit kaiem-makam, zabetul cetăţii în 
numele sultanului. Şi preacinstitul dregător habar nu avea — aşa vrusese 


ursitoarea — de răutatea femeilor şi de vicleniile lor, da nu avea habar deloc 
deloc. Şi, pe deasupra, era multă vreme de când nu mai putea să facă nimic 
cu soţia sa pojarnică, da nimic nimic. Încât femeia îşi găsea singură iertarea 
pentru dezmăţurile şi pentru chiolhanurile ei, zicându-şi: „Îmi iau şi eu 
pâinea de unde o găsesc, şi carnea de unde atâmă.” 

Or, cel pe care îl îndrăgea cel mai osebit dintre cei ce ardeau pentru ea era 
un tânăr saiz, un grăjdar al soţului ei kaiem-makamul. Ci, întrucât de-o bună 
bucată de vreme soţul se aşternuse pe neplecat de acasă, întâlnirile celor doi 
ibovnici ajunseseră mai rare şi mai anevoioase. Or, muierea nu zăbovi mult 
până ce să găsească o pricină spre-a avea mai multă slobozie, şi îi spuse 
atunci soţului ei: 

— O, stăpâne al meu, află că vecina mamei mele a murit, şi as vrea, cumu- 
i cădenia şi datorinţa de bună megieşie, să mă duc să stau cele trei zile de 
jale în casa mamei mele. 

Şi kaiem-makamul răspunse: 

— Răscumpănească Allah moartea aceea sporindu-ţi tie zilele! Poţi să te 
duci la mama ta şi să stai acolo cele trei zile ale jalei. 

Ci ea zise: 

— O, stăpâne al meu, da eu sunt femeie tânără şi sfioasă, şi tare mi-e frică 
să umblu singură pe uliti, spre a mă duce la casa maică-mii, care-i departe! 

Şi kaiem-makamul zise: 

— Da de ce să te duci singură? Au n-avem noi în casă un saiz plin de 
osârdie şi de bunăvoință, care să te însoţească la nişte drumuri cumu-i 
acesta? Trimite după el şi spune-i să pună pentru tine plocadul cel roşu pe 
măgar şi să te însoţească, mergând cu tine şi ţinând dârlogii măgarului. Şi 
povăţuieşte-l să nu aţâţe măgarul nici cu vorba, nici cu strămutarea, ca nu 
care cumva să înceapă a zvârli din picioare şi să te trântească! 

lar ea răspunse: 

— Da, o, stăpâne al meu, ci cheamă-l chiar tu ca să-i dai poveţele. Că eu 
nu sunt în stare. 

Şi preacinstitul kaiem-makam trimise după saiz, care era un hăndrălău 
voinic, şi îi dete sfaturile. Iar flăcăul, dacă auzi spusele stăpânului său, fu 
mulţumit cu asupra de măsură. 

Şi-aşa, o ajută pe stăpână-sa, nevasta kaiem-makamului, să încalece pe 
măgar, în şaua ce fusese acoperită cu un plocad roşu, şi plecă împreună cu 
ea. Ci în loc să se ducă la casa maică-sii, pentru înmormântarea cu pricina, 
cei doi dezmăţaţi se duseră la o grădină pe care o ştiau ei, luându-şi merinde 


pentru gură şi nişte vinuri de soi. Si-acolo, la umbră şi răcoare, se simţiră în 
largul lor. Şi saizul, pe care tatăl său îl dotase cu o moştenire voluminoasă, 
scoase cu generozitate toată marfa sa şi o etală sub ochii hrăpăreţi ai 
fetişcanei, care o luă în mână şi o frecă pentru a-i cerceta calitatea şi, 
găsind-o de prima mână, şi-o însuşi, fără multe fasoane din partea 
proprietarului. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute patruzeci şi noua noapte 


Urmă: 


„„„Şi găsind-o de prima mână, şi-o însuşi fără multe fasoane din partea 
proprietarului. Şi în lungime şi în lăţime, se potrivea de minune, chiar mai 
bine decât o marfă comandată pe măsură. Şi de aceea ea îl aprecie cu 
înfocare pe proprietarul mărfii. Şi acesta explică de ce, fără a dovedi vreun 
moment de oboseală, o mânui şi o munci până seara, şi nu o lăsă până când 
nu mai văzu nici cât să bage firul în ac. 

Apoi se sculară amândoi, şi saizul sui fetişcana pe măgar şi se duseră 
împreună la casa saizului, unde, după ce-i dădură măgarului tainul, se 
grăbiră să se ducă să-şi ia şi ei tainul lor. Şi se satisfăcură unul pe celălalt 
până la saţietate, şi dormiră timp de o oră. După care, se treziră ca să-şi 
potolească din nou foamea mistuitoare, şi nu încetară decât odată cu venirea 
dimineţii. Şi atunci, ca să se scoale şi să meargă împreună în grădină, şi să 
reînceapă mânuirea din ajun şi aceleaşi giumbuşlucuri. Şi trei zile, din zori 
în seară, fără tihnă, nici odihnă, lăsară apa să învârtească roata la moară, să 
sfârâie fusul flăcăului iară, să sugă mielul la mă-sa mioară, să doarmă 
pruncul în copaia uşoară, să se ia în braţe gemenii-amândoi, menghina să 
strângă de priboi, cămila să-şi salte gâtul bârzoi, vrăbiuţa să-l ciugulească 
pe vrăbioi, păsărelul să ciripească sprinţar în cuibul lui ca de jar, 
porumbelul guşa să şi-o ghiftuiască, iepuraşul otava să-şi pască, viţelul să 
rumege pe săturate, iedul să zburde cât poate, pielea pe piele să ardă, până 
ce tătânele bătăliilor la toartă, fără de ofuri deşarte, îşi puse fluierul 
deoparte. 

Iar în dimineaţa celei de-a patra zile, saizul îi spuse codanei, soţia kaiem- 
makamului: 

— Cele trei zile de învoire s-au scurs. Să ne sculăm şi să plecăm acasă la 
soţul tău. 


Ci ea îi răspunse: 

— Ba nu! Când ai trei zile învoire, asta-i ca să iei altele trei! Da ce! nici n- 
am avut răgazul trebuitor ca să ne bucurăm cu adevărat, eu pe deplin de 
tine, şi tu pe deplin de mine. În ce priveşte pe nevolnicul ăla de codoş, lasă-l 
să mucegăiască singur-singurel acasă, el să-şi fie soţ şi tot el plapumă, 
ghemuit în sine, ca un câine, cu coada strânsă între picioare. 

Aşa zise ea din gură, şi aşa făcură. Şi mai petrecură amândoi alte trei zile, 
dezmăţându-se şi împreunându-se, până dincolo de marginile drăgosteniilor 
şi ale desfătărilor. Şi, în dimineaţa celei de-a şaptea zile, se întoarseră acasă 
la kaiem-makam, pe care îl găsiră stând tare îngrijorat, dinainte-i cu o 
arăpoaică bătrână care-i povestea ceva. Şi amărâtul de boşmondit, care nici 
gând s-o bănuiască pe vicleană de vreo stricăciune, o primi cu bucurie şi cu 
drag, şi îi zise: 

— Binecuvântat fie Allah, carele te aduce îndărăt cu bine şi teafără! Pentru 
ce ai zăbovit atâta, o, fiică a socrului meu? Ne-ai pricinuit mare spaimă! 

lar ea răspunse: 

— O, stăpâne al meu, mi l-au dat în seamă, la răposata, pe copilul rămas 
singur, ca să-l potolesc şi să-l deprind fără sânul mamei. Şi-aşa că grijile 
date pruncului m-au ţinut acolo până acuma. 

Şi kaiem-makamul zise: 

— Pricina-i limpede, şi se cade să te cred, şi sunt tare bucuros că te văd 
acasă iară. 

Şi-aceasta-i povestirea mea toată, o, sultane plin de slavă luminată! 


După ce ascultă povestirea plăcintarului, sultanul se puse pe-un râs de căzu 
pe jos. Ci măscăriciul strigă: 

— Beleaua kaiem-makamului nu este atâta de mare ca a mea! Iar povestea 
lui nu este atâta de nepilduită cumu-i a mea! 

Atunci sultanul se întoarse înspre plăcintar şi îi spuse: 

— Întrucât aşa judecă păgubitul, nu pot, o, desfrânatule, să-ţi dăruiesc 
iertarea decât numai de-o fudulie. 

Şi soitariul, care biruia şi care îşi plătea astfel necazul, spuse ca învăţătură 
de minte: 

— Asta-i osânda, aşadar, pentru fiece curvar care fără de habar se repede 
într-un cuibar, ca un pleşcar pe-o găină haină, o paţachină care-i şi-aşa şi- 
aşa, pân-o răzghină. 

Pe urmă adăugă: 


— O, doamne al vremilor, ci iartă-l şi de ouşorul celălalt! 

Şi atunci ieşi în faţă cel de al doilea dezmăţat, zarzavagiul; şi sărută 
pământul dintre mâinile sultanului, şi spuse: 

— O, Măria Ta, tu, cel mai mărinimos dintre toţi sultanii, ierta-mă-vei oare 
de ce ştii, dacă vei fi minunat de povestea mea? 

Iar sultanul se întoarse înspre măscărici, care îşi dete cu un semn învoirea. 
Şi sultanul îi spuse zarzavagiului: 

— Dacă-i minunată, îţi voi da ceea ce îmi ceri! 

Atunci zarzavagiul, care fusese luat drept Khizir, prorocul cel verde, 
spuse: 


Povestea istorisită de zarzavagiu 


O, doamne al vremilor, cică a fost odată un om care era astronom de 
meseria lui, şi care ştia să citească pe chipuri şi să ghicească gândurile pe 
trăsăturile feţei. Şi astronomul acela avea o nevastă care era de o frumuseţe 
osebită şi de o vrajă aparte. Şi nevasta aceea sta pururea pe urma lui să-şi 
laude virtuțile şi să se fălească pretutindenea cu harurile ei, spunând: „O, 
bărbate, nu se mai află nicăierea printre suratele mele vreuna care să se 
asemuie cu mine ca neprihană, ca simţire curată şi ca sfiiciune”. Şi 
astronomul, care era un mare priceput la obraze, nu se îndoia de vorbele ei, 
atâta dulceaţă şi nevinovăție revărsa chipul femeii, într-adevăr. Şi îşi zicea: 
„Uallahi, nu este bărbat pe lume care să aibă o soţie ce să se asemuie cu 
soţia mea, paharul acesta al tuturor virtuţilor.” Şi peste tot pe unde se ducea 
preamărea harurile soţiei sale, şi îi cânta laude, şi se minuna de purtarea şi 
de sfiala ei, pe când sfiala cea adevărată, pentru el, s-ar fi căzut să fie a nu 
vorbi niciodată despre haremul său dinaintea unor bărbaţi străini. Ci 
învățații, o, doamne al meu, şi astronomii mai cu seamă, nu fac niciodată 
cum face toată lumea. Pentru aceea păţaniile care li se întâmplă lor nu sunt 
păţanii ca la toată lumea. 

Şi-aşa, într-o zi, pe când, după năravul lui, lăuda virtuțile neveste-sii 
dinaintea unei liote de bărbaţi străini, se ridică un ins care îi zise: 

— Nu eşti decât un mincinos, bre, Cutare! 

Iar astronomul se îngălbeni de tot la chip şi, cu un glas clocotind de mânie, 
întrebă: 

— Şi care-i dovada minciunii mele? 

Acela spuse: 


— Eşti un mincinos, ori mai degrabă un prostănac, întrucât nevastă-ta nu e 
decât o dezmăţată! 

Când auzi atare ocară năprasnică, astronomul se repezi la omul acela, să-l 
sugrume şi să-i bea sângele. Cei de faţă însă îi despărţiră, şi îi spuseră 
astronomului: 

— Dacă omul acesta nu-şi dovedeşte spusele, ţi-l dăm pe mână să-i bei 
sângele. 

Iar ocărâtorul spuse: 

— Bre, omule, ia te du şi dă-i de ştire neveste-tii preacinstita că pleci de- 
acasă pe patru zile. Şi ia-ţi rămas-bun de la ea, şi ieşi din casă, şi ascunde-te 
în vreun loc de unde să poţi vedea tot fără ca tu să fii văzut. Şi-ai să vezi ce- 
ai să vezi. Uassalam! 

Iar cei de faţă spuseră: 

— Aşa, pe Allah! cercetează-i astfel vorbele. Şi, dacă nu-s adevărate, să-i 
bei sângele. 

Atunci astronomul, cu barba tremurând de mânie şi de tulburare, se duse la 
preacinstita de nevastă-sa şi îi spuse: 

— O, femeie, ia scoală-te şi pregăteşte-mi nişte merinde pentru un drum 
pe care îl am de bătut, şi care o să mă facă să lipsesc de-acasă vreme de 
patru, ori poate că şi de şase zile. 

lar soţia strigă: 

— O, stăpâne al meu, au tu vrei să-mi umpli sufletul de mâhnire şi să mă 
faci să pier de dor? Pentru ce nu mă iei mai degrabă cu tine, să călătoresc cu 
tine, şi să te slujesc, şi să te îngrijesc pe drum, dacă ai să fii ostenit ori 
necăjit? Şi pentru ce să mă laşi aici singură cu durerea cea sfâşietoare a 
lipsei tale? 

lar astronomul, auzind asemenea vorbe, îşi zise: „Pe Allah! soţia mea nu-şi 
are perechea printre alesele din neamul muieresc.” Şi îi răspunse nevesti-sii: 

— O, lumină a ochiului, să nu te mâhneşti din pricina lipsei mele, care nu 
are să dureze decât patru zile, cel mult şase. Şi nu te gândi decât cum să te 
îngrijeşti şi cum să te simţi cât mai bine. 

Iar soţia începu să plângă şi să se văicărească spunând: 

— Of, greu îmi mai e! of, tare amarâtă mai sunt, şi părăsită, şi neiubită! 

Iar astronomul se strădui pe cât putea s-o aline, spunându-i: 

— Potoleşte-ţi sufletul şi însenină-ţi ochii. Am să-ţi aduc, când m-oi 
întoarce, nişte daruri frumoase de sosire acasă! 


Şi lăsând-o în plânsetele mâhnirii, leşinată în braţele arăpoaicelor, plecă în 
calea lui. 

Ci peste două ceasuri se întoarse îndărăt şi intră binişor pe portiţa de la 
grădină şi se duse de se piti într-un loc pe care-l ştia şi de unde putea să 
vadă tot din casă fără ca el să fie văzut... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute cincizecea noapte 


Urmă: 


„„.Şi intră binişor pe portiţa de la grădină şi se duse de se piti într-un loc pe 
care-l ştia şi de unde putea să vadă tot din casă fără ca el să fie văzut. 

Şi nu trecu bine un ceas de vreme de când sta în ascunzătoarea lui, când 
iacătă! Văzu că intră în casă un om pe care îl cunoscu numaidecât a fi 
neguţătorul de trestie de zahăr ce şedea peste drum de casa lui. Şi avea în 
mână o trestie de zahăr frumoasă. Şi o văzu, tot atunci, pe nevastă-sa cum 
vine înaintea lui, legănându-se, şi cum îi spune râzând: 

— Asta-i tot ce-mi aduci ca trestie de zahăr, o, taică al trestiilor de zahăr? 

Şi omul spuse: 

— O, stăpâna mea, trestia de zahăr pe care o vezi nu este nimica pe lângă 
aceea pe care nu o vezi. 

Pe urmă adăugă: 

— Bun, da unde-i soţul tău, astronomul? 

Ea zise: 

— Rupe-i-ar Allah picioarele şi mâinile! S-a dus într-o călătorie de patru 
zile, ori poate că de şase! De-ar da Cel-de-Sus să-l îngroape vreo năruire de 
minaret! 

Şi se porniră amândoi pe râs laolaltă. Şi omul scoase trestia lui de zahăr şi 
i-o dădu adolescentei, care ştiu s-o belească şi să o strângă şi să-i facă ceea 
ce se face, în asemenea cazuri, cu toate trestiile de zahăr de acest soi. Şi el o 
cuprinse în braţe, şi ea îl cuprinse pe el, şi el o îmbrăţişă, şi îl îmbrăţişă şi 
ea, şi el o umplu cu o încărcătură grea şi fără milă. Şi se bucură de 
farmecele ei până îşi făcu plinul. Pe urmă o lăsă şi se duse în calea lui. 

Şi-asa! lar astronomul vedea şi auzea. Şi iacătă că peste un răstimp văzu 
cum intră în casă alt bărbat, pe care îl cunoscu a fi neguţătorul de păsări din 
mahala. Şi puicana îi ieşi înainte, mişcându-şi şoldurile, şi îi zise: 

— Salamaleikum, o, taică al păsărilor, ce-mi aduci astăzi? 


El răspunse: 

— Un cocoşel, o, stăpână a mea, un cocoşel rotunjor şi rotofei, tinerel şi 
vioi, neobosit, cu o bonetă roşie în vârf, împodobit cu un snop frumos de 
păr, care n-are pereche printre puicuţe, şi pe care ţi-l ofer ţie, dacă îmi dai 
voie. 

Şi adolescenta răspunse: 

— Îţi dau voie, îţi dau voie. 

Şi ei făcură exact aşa, o, stăpânul meu, cum se petrecuse mai înainte, şi cu 
cocoşelul neguţătorului de păsări se repetă întocmai. După care omul se 
ridică, se scutură şi îşi văzu de drumul lui. Şi tot aşa! Iar astronomul vedea 
şi auzea. Şi iacătă că peste un răstimp veni un ins pe care îl cunoscu 
numaidecât a fi starostele măgărarilor din mahala. lar mânza se şi repezi în 
calea lui, şi îl cuprinse în braţe tot aşa, zicând iar: 

— Ce-i aduci astăzi în dar mânzei tale de jar, o, taică de măgărari? 

El spuse aşa: 

— O banană, o, stăpână a mea, o banană în dar! 

Ea zise râzând: 

— Bătu-te-ar Allah să te bată, fanfaronule! Unde este această banană? 

El zise: 

— O, sultană înzestrată cu piele fragedă şi diafană, am primit-o de la tatăl 
meu, acest om, de pe când era conducător de caravană, şi e singura 
moştenire, împreună cu cabana mea. 

Ea zise: 

— Eu nu văd în mâna ta decât bâta de conducător de măgari! Unde este 
banana? 

El zise: 

— Este o fructă care se teme de ochii profanilor, şi se ascunde de frică să 
nu pălească. Dar uite-o cum se ridică! Uite-o cum se ridică! 

Şi-aşa! Ci, până a înfuleca la banană, o, doamne al meu, astronomul nerod, 
care văzu tot şi auzi tot, dete un țipăt de gheaţă, şi se prăbuşi din pod în bot, 
trup fără viaţă! Şi-acea puicană, care era mai lăcomoasă la banană decât la 
trestia de zahăr, ori la cocoşelul bun de tocană, după vremea cerută de lege 
se grăbi să se lege, măritându-se, de voia sa, cu baş-măgărarul din mahala. 

Şi asta-i tot ce-am avut eu de povestit, o, doamne al meu preamărit! 


Iar sultanul, ascultând povestea zarzavagiului, se înfioră de voie bună şi se 
cutremură de mulţumire. Şi îi spuse măscăriciului: 


— Povestea aceasta, o, taică al înţelepciunii, este cu mult mai amarnică 
decât povestea ta. Şi suntem datori să-i dăm iertăciune zarzavagiului de 
fuduliile sale. 

Şi îi zise poznaşului: 

— Si-acuma dă-te îndărăt! 

lar neguţătorul se trase în rând cu tovarăşii săi, apoi cel de-al treilea 
pezevenghi, care era măcelarul de carne de oaie, ieşi înainte şi ceru şi el 
hatârul, la fel; iar sultanul, în nepărtinirea sa, nu putu să nu i-l dea, da tot cu 
aceeaşi învoială. 

Atunci măcelarul, care fusese Iskandar Cel cu Două Coarne, spuse: 


Povestea istorisită de măcelar 


Era la Cairo un om, şi omul acela avea o nevastă vestită pentru 
drăgălăşenia ei, pentru firea-i bună, pentru voioşia-i din sânge, pentru 
supunerea-i şi teama-i faţă de Cel-de-Sus. Şi avea în casă o pereche de gâşte 
dolofane şi grele, de o grăsime minunată; şi tot aşa avea, da în afundul 
vicleniei şi al casei sale, un iubit după care era topită de tot. 

Şi-aşa, într-o bună zi, ibovnicul acela veni la ea pe ascuns, şi văzu 
dinaintea ei cele două gâşte minunate; şi deodată i se aprinse pofta de ele; şi 
îi zise femeii: 

— O, Cutare, tare-ar mai trebui să ne găteşti gâştele astea două şi să ni le 
umpli în chipul cel mai straşnic, ca să ne putem bucura gâtlejul cu ele. 
Întrucât sufletul meu arde astăzi de dor de carne de gâscă. 

lar ea răspunse: 

— Asta chiar că e lesne; iar a-ţi mulţumi poftele este multumirea mea. Şi, 
pe viaţa ta, o, Cutare, am să tai cele două gâşte şi am să le gătesc; şi-am să 
ţi le dau pe amândouă; iar tu să le iei şi să le duci acasă la tine, şi să le 
mănânci cu deplină desfătare şi cu bucurie în inima ta. Şi astfel parpalecul 
ăsta al pacostei, soţul meu, nu are să le ştie nici gustul, nici mireasma. 

El întrebă: 

— Da cum ai să faci? 

Ea răspunse: 

— Am să-i prăjesc o coţcărie în felul meu, de s-o ţină minte, şi am să-ţi 
pun cele două gâşte dinainte; întrucât nimenea nu-i atâta de drag şi haihui 
ca tine, o, lumină a ochilor mei! Şi-aşa cum spusei, ticălosul acela fără de 
spor nu are să ştie nici gustul gâştelor, nici mireasma lor. 


Şi numaidecât se şi luară pe după gât. Şi, cu gândul la gâştele cele grăsui, 
flăcăul plecă-n calea lui. Şi-atât. 

Ci, în ceea ce o priveşte pe muieruşcă, apoi ea, pe la asfinţit de soare, când 
omu-său se întoarse acasă de la muncă, îi zise: 

— Chiar, bre, omule, cum de poţi tu să năzuieşti la numele de bărbat, când 
eşti atâta de lipsit de acea virtute care îi face pe bărbaţi să fie cu adevărat 
vrednici de numele de bărbat, virtutea dămiciei? Au poftit-ai tu vreodată pe 
cineva în casa ta, şi spusu-mi-ai tu vreodată, în vreo zi: „O, nevastă, am 
astăzi un oaspete în casă?” Şi zisu-ţi-ai tu vreodată înde sinea ta: „Dacă am 
să trăiesc tot aşa, în cărpănoşenia aceasta, până la urmă are să înceapă 
lumea să spună că sunt un nevolnic care habar nu are de căile ospeţiei.” 

Şi bărbatul răspunse: 

— O, nevastă, nimica nu este mai lesne de îndreptat decât zăbava aceasta! 
Şi mâine — inşallah! — am să-ţi cumpăr nişte carne de miel şi nişte orez; iar 
tu să găteşti ceva minunat pentru prânz ori pentru cină, cum vrei tu, ca să 
pot să poftesc la masă pe careva dintre prietenii mei buni. 

Şi ea zise: 

— Nu, pe Allah, bre, omule. În loc de carnea aceea, mai degrabă mi-ar 
plăcea să-mi cumperi nişte haşiş de gătit, ca să pot să fac o umplutură de 
care să mă folosesc ca să umplu cele două gâşte ale noastre, după ce ai să 
mi le tai. lar eu am să le coc la cuptor. Căci nimica nu este mai gustos decât 
gâştele umplute şi rumenite, şi nimica nu poate mai bine decât gâştele să 
lumineze obrazul unei gazde dinaintea oaspetelui său. 

Iar el răspunse: 

— Pe capul şi pe ochii mei! Aşa să fie! 

Şi-aşa că, a doua zi de cu zori, omul tăie gâtul la amândouă gâştele, şi 
plecă să cumpere un ratl de haşiş pentru carne şi un ratl de orez, şi o uncie 
de piper şi de alte mirodenii. Şi le aduse pe toate acasă, şi-i spuse nevesti- 
sii: 

— Cată să ai gâştele rumenite gata de prânz, întrucât la ceasul acela am să 
vin cu oaspeţii mei. 

Şi plecă în calea lui. 

Ea atunci se sculă, curăţă gâştele de pene şi de fulgi, şi le netezi, şi le 
umplu cu o umplutură minunat întocmită cu haşiş pentru came, cu orez, şi 
cu migdale, şi cu stafide, şi cu boabe de pehin, şi cu mirodenii alese, şi 
veghe lângă foc până ce friptura fu întocmai cum se cere. Şi o trimise pe 
arăpoaica ei să-l cheme pe flăcău, mândruţul, care veni pe fugă. Şi ea îl 


înfurci, şi el o înfurci, şi, după ce se îndulciră şi se mulţumiră unul pe altul, 
îi dete cele două gâşte gustoase, cu tot ce era în ele şi pe lângă ele. Iar el le 
luă şi se duse în calea lui. Şi-atâta cu el, pe totdeauna... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute cincizeci şi una noapte 


Urmă: 


...după ce se îndulciră şi se mulţumiră unul pe altul, îi dete cele două gâşte 
gustoase, cu tot ce era în ele şi pe lângă ele. Iar el le luă şi se duse în calea 
lui. Şi-atâta cu el, pe totdeauna. 

Estimp, soţul puiandrei nu lipsi a venit punct la ceas. Şi sosi acasă la 
prânz, însoţit de un prieten, şi bătu la uşă. Iar muierea se ridică şi se duse să 
le deschidă, şi îi pofti să intre, şi îi primi cu bucurie. Pe urmă îl luă deoparte 
pe bărbatu-său şi îi zise: 

— Noi am tăiat amândouă gâştele, pe amândouă deodată, şi tu nu aduci cu 
tine decât un om? Păi patru musafiri ar mai putea să vină ca să cinstească 
bucătăria mea. Hai, ieşi şi du-te de mai caută vreo doi prieteni de-ai tăi, ori 
chiar trei, ca să mănânce gâştele. 

Şi bărbatul, cuminte, plecă să facă aşa cum i se poruncise. 

Atunci muierea se duse la oaspete şi, cu faţa întoarsă, intră în vorbă cu el 
şi îi spuse cu glasul tremurat de tulburare: 

— Of, vai de tine! Eşti pierdut fără de scăpare! Pe Allah! tu pesemne că nu 
ai nici copii, nici casă, de te-ai aruncat aşa, cu capu-n jos, într-o moarte 
neîndoielnică! 

lar oaspetele, auzind asemenea vorbe, simţi cum îl năpădeşte spaima şi 
cum îi intră până în adâncurile inimii. Şi întrebă: 

— Da ce este, o, femeie de treabă? Şi ce năpastă amarmică mă paşte în 
casa ta? 

lar ea răspunse: 

— Pe Allah! nu pot să ţin taina! Încât află că soţul meu are a se plânge rău 
de purtarea ta faţă de el, şi nu te-a adus aici decât cu gândul de a te văduvi 
de fudulii şi de a te face să ajungi în starea de hadâmb scopit. Şi pe urmă, 
de-i muri ori de-i trăi, amar şi vai de tine cât ai fi! 

Şi adăugă: 

— Soţul meu s-a dus să găsească doi prieteni care să-l ajute să te 
jugănească! 


Dacă auzi mărturisirea pe care i-o făcu nevasta, oaspetele se sculă pe clipă 
pe dată, ieşi în uliţă curând şi îşi slobozi picioarele în vânt. 

Şi tot atunci intră şi soţul, însoţit de doi prieteni, de data aceasta. Iar 
afurisita de nevastă îl întâmpină, strigând: 

— O, ce năpastă! o, ce năpastă! gâştele! gâştele! vai, ah! 

Iar el întrebă: 

— Pe Allah! ce-i nevastă? ce fel de năpastă? 

Ea iar: 

— Of, ce amar! Uf, ce belea! vai de viaţa mea! Gâştele! Gâştele s-au dus! 
Ah! 

El întrebă: 

— Hei, ce-i cu gâştele? Pe Allah! of, moară neferecată, mai vezi-ţi de 
beregată şi spune-mi odată ce jale-i cu gâştele tale! Ce prăpăd! Dă să le 
văd! dă să le văd! 

Ea iar: 

— Păi, vezi-le, dară! uite-le-afară! uite-le-afară! oaspetele tău, deodată, le- 
a înşfăcat ca pe-o pradă şi-a fugit pe fereastră grămadă! 

Şi mai spuse: 

— Ce fuse, se duse! Acuma, na, ospătează, ospătează! 

La aceste vorbe ale soţiei sale, omul ieşi în uliţă degrabă şi îl văzu pe 
oaspetele lui dintâi cum scapără din călcâi, cu tunica în dinţi. Şi strigă după 
el: 

— Pe Allah: stai niţel! stai niţel! Întoarce-te, nu fi nerod, că n-am să-ţi 
răpesc tot! Pe Allah mă jur, bre, fârtate! Întoarce-te, că nu-ţi iau decât 
jumătate! 

Cu asta, o, Măria Ta, el vroia să zică aşa: că nu-i ia decât o gâscă, şi că pe 
cealaltă are să i-o dea. Dar celălalt fugea, fugea... 

Şi-asta mi-e întreaga istorisire, o, doamne plin de strălucire. 


lar sultanul, după ce ascultă povestirea măcelarului, era să se prăpădească 
de râs. 

Şi după ce insul se trase îndărăt între tovarăşii săi, ieşi înainte cel de-al 
patrulea ipochimen, care se rugă de sultan să-i îngăduie şi lui acelaşi hatâr, 
cu aceeaşi învoială. Şi după ce sultanul îi dete îngăduinţa, cel de al patrulea 
ticălos, care era căpetenia de clarineţi, chiar acela ce fusese luat drept 
îngerul Israfil, spuse: 


Povestea istorisită de baş-clarinet 


Se povesteşte că trăia într-o cetate dintre cetăţile Egiptului un om destul de 
vârstnic şi care avea un fiu flăcăiandru, un măgădan teleleu şi chisnovat, 
care de dimineaţa până seara nu gândea decât cum să-şi istovească 
moştenirea pe care o avea de la tătâne-său. lar matofitul, tatăl hăndrălăului, 
avea în casa lui, în pofida vârstei sale înaintate, o soţie de cincisprezece ani, 
frumoasă fără de cusur. Şi flăcăul nu mai contenea să se tot învârtească 
primprejurul soţiei tatălui său, cu gândul de a-i dovedi adevărata tărie a 
fierului, şi osebirea dintre acesta şi ceara cea moale. Iar bătrânul, care ştia 
că fecioru-său era o pramatie de soiul cel mai rău, nu ştia cum să facă spre a 
o pune pe tânăra sa nevastă la adăpost de înghesuielile lui. Şi, până la urmă, 
găsi de cuviinţă că mijlocul de fereală cel mai neîndoielnic era, pentru el, 
să-şi mai ia o nevastă pe lângă cea dintâi, în aşa fel ca, având două soţii una 
lângă cealaltă, să poată să se păzească una pe alta, şi să le facă să se apere 
laolaltă de coţcăriile fiului său. Şi găsi o soţie, încă şi mai frumoasă şi mai 
tânără decât cea dintâi. Şi trăia cu amândouă, pe rând. 

Or, copilandrul cel pişicher, pricepând tertipul lui tătâne-său, îşi zise: „Hei, 
pe Allah! voi avea un tain îndoit acuma”. Ci îi era tare anevoie să-şi 
împlinească dorul; întrucât taică-său, ori de câte ori era nevoit să plece de- 
acasă, îşi făcuse obiceiul să le spună celor două soţii ale sale: „Păziţi-vă cu 
grijă de cercările lui fiu-meu, hăndrălăul acela. Întrucât e o puşlama fără de 
pereche, care îmi tulbură zilele şi care m-a silit până acum să mă despart de 
trei soţii, până la voi. Fiţi cu grijă! fiţi cu grijă!” Iar cele două copilandre 
răspundeau: „Uallahi, dacă vreodată s-ar ispiti, fie şi cu cel mai mărunt 
semn asupra noastră, ori dacă ne-ar zice vreo vorbă cât de cât nepotrivită, 
avem să-l plesnim peste ochi cu papucii!” Iar bătrânul stăruia, spunând: 

„Fiţi cu grijă! Fiţi cu grijă!” Şi ele răspundeau: „Suntem cu grijă! Suntem 
cu grijă!” 

lar pramatia îşi zicea: „Pe Allah, avem să vedem noi dacă au să mă 
plesnească peste ochi cu papucii! avem să vedem noi!” 

Or, într-o zi, isprăvindu-se zahereaua de grâu din casă, bătrânul îi spuse lui 
fiu-său: 

— Hai la târgul de grâu, să cumpărăm vreo doi saci. 

Şi plecară amândoi, tatăl mergând înaintea fiului său. 

lar cele două neveste, spre a-i privi cum se duc, se suiră pe terasa casei. 


Or, pe drum, bătrânul băgă de seamă că nu-şi luase papucile, pe care la 
drum avea năravul să le ţină în mână sau să şi le agaţe pe umeri. Şi îi spuse 
lui fiu-său: 

— Întoarce-te degrabă acasă de mi le adu. 

Şi pişicherul se întoarse într-un suflet acasă şi, când le văzu pe cele două 
puiandre, soțiile tatălui său, stând pe terasa casei, le strigă de jos: 

— M-a trimis taică-meu la voi cu o treabă! 

Ele întrebară: 

— Cu ce treabă? 

El spuse: 

— Mi-a poruncit să mă întorc şi să vin sus la voi să vă sărut cât mi-o 
plăcea, pe amândouă, pe amândouă! 

Şi ele răspunseră: 

— Ce tot latri tu acolo, câine ce eşti! Pe Allah! tatăl tău n-a putu să te 
trimită cu o treabă ca aceasta; şi minţi, o, pramatie de soiul cel mai rău, o, 
poamă rea ce eşti! 

El spuse: 

— Uallahi, nu mint deloc! 

Şi adăugă: 

— Şi am să vă dovedesc că nu mint! 

Şi strigă cât îl ţinea gura înspre taică-său, care era departe: 

— Bre, taică! bre, taică! numai pe una, ori chiar pe amândouă? numai pe 
una, ori chiar pe amândouă? 

Iar bătrânul răspunse, cât îl ţinea gura: 

— Pe amândouă, o, dezmăţatule, pe amândouă deodată. Şi Allah să te 
bată! 

Or, o, doamne sultane al meu, bătrânul vroia să-i spună lui fiu-său să-i 
aducă amândouă papucile, şi nu să le drăgostească pe amândouă nevestele. 

Când auziră răspunsul acela al soţului lor, cele două copile îşi ziseră una 
alteia: 

— Flăcăul n-a minţit! Să-l lăsăm, dar, să facă cu noi ceea ce i-a poruncit 
taică-său să facă. 

Şi-aşa, o, doamne sultane al meu, isteţul de derbedeu, cu vorbele acestea 
şirete despre ghete, putu să suie la cele două neveste, şi să se bucure de ele 
pe îndelete. După care îi duse lui tătâne-său cele două ghete. Iar cele două 
fete, de-atunci, nu se mai săturau să-l sărute cu sete, spunându-i: „Hai, 


băiete! Hai, băiete!” Iar ochiul bătrânului nimica nu vedea, că era cam 
orbete. 
Şi-aceasta mi-e întreaga povestire, o, doamne, plin de strălucire! 


După ce auzi povestirea baş-clarinetului său, sultanul fu cuprins de o 
voioşie până peste poate, şi îi dărui iertarea deplină cerută pentru fuduliile 
lui. Pe urmă îi dete afară pe cei patru dezmăţaţi, spunându-le: 

— Sărutaţi mai întâi mâna preacinstitului meu slujitor, pe care l-aţi înşelat, 
şi cereţi-i iertăciune! 

Iar ei răspunseră cu ascultare şi cu supunere, şi se împăcară cu măscăriciul, 
şi trăiră de-atunci în cele mai bune legături cu el. Şi el la fel. 


— Ci, urmă Şeherezada, povestea ticăloşiei soțiilor, o, norocitule sultan, este atâta de lungă, încât 
mai bine-i acuma să-ţi povestesc Povestea cu Ali Baba şi cu cei patruzeci de hoţi. 
Şi Şeherezada îi spuse sultanului: 


POVESTEA CU ALI BABA ŞI CU CEI PATRUZECI DE HOȚI 


Mi s-a izvodit, o, norocitule sultan, că au fost odată, în anii tare de demult 
şi în zilele trecutului dus, într-o cetate dintre cele cetăţi ale ţării persieneşti, 
doi fraţi; şi pe unul îl chema Kassim, iar pe celălalt Ali Baba. Preamărit să 
fie Acela dinaintea căruia se şterg toate numele şi răsnumele şi strănumele, 
şi carele vede sufletele întru goliciunea lor, şi gândurile până în adâncuri, 
Cel-Preaînalt, stăpânul ursitelor! Amin! 

Şi-apoi! Când tatăl lui Kassim şi al lui Ali Baba, care era un ins de rând şi 
tare sărac, se zăvârşi întru mila lui Allah, cei doi fraţi îşi împărţiră cu 
dreptate deplină partea cea puţină ce li se cădea de moştenire; ci nu mult 
zăboviră până ce să toace tot ce dobândiră din amărâta aceea prea subţire de 
moştenire, şi-aşa că se pomeniră, de la o zi la alta, fără de pâine şi fără de 
niciun fel de fărâmitură de pus în gură, şi cu nasul alungit, şi cu chipul 
smerit. Şi iacătă ce va să zică să fii la o vârstă mai tinerică, şi să nu pui preţ 
pe sfaturile celor înţelepţi, la o adică! 

Ci nu peste mult, cel mai vârstnic, care era Kassim, dacă se văzu gata să se 
topească de foame în chiar pielea lui, se apucă să-şi rostuiască o 
chivermniseală mai de fală. Şi, cum era dibaci şi plin de isteciune, nu zăbovi 
mult până ce să dea de o codoaşă — izgonit fie Cel-Rău! care, după ce îi 
puse la încercare harurile de călăreț şi vredniciile de cocoş osârdnic şi 
volnicia de hăndrălău, îl însură cu o puicană bine gospodărită, bine rostuită 
şi bine zidită, şi care era o bucăţică bună întru totul. Binecuvântat fie Cel- 
Atoateleîmpărţitorul! Şi dobândi astfel, ca zestre, pe lângă bucuria unei 
neveste, şi o prăvălie bine chibzuită în inima sukului neguţătorilor, întrucât 
asta era ursita scrisă pe fruntea lui, încă de la născare. Si-asa cu el! 

Cât despre cel de al doilea, care era Ali Baba, iacătă! Cum din firea lui era 
lipsit de patimi şi cu doruri cuminţi, mulţumindu-se cu puţin şi neavând 
ochiul lacom, începu să ducă o viaţă de sărăcie şi de trudă. Ci, cu toate 
astea, se pricepu să trăiască atâta de drămuit, datorită învățăturilor trase din 
necazurile cele aprige, încât izbuti să pună deoparte ceva bănişori, pe care îi 
folosi cu înţelepciune, cumpărându-şi un măgar, pe urmă încă un măgar, pe 
urmă şi al treilea măgar. Şi începu să-i ia în fiecare zi cu el la pădure, şi să-i 


încarce cu lemne şi cu crengi, pe care până aci era nevoit să le care el în 
spinare. 

Or, dacă ajunse astfel stăpân pe cei trei măgari, Ali Baba dobândi atâta 
preţuire la oamenii din tagma lui, toţi tăietori de lemne săraci, încât unul 
dintre ei se simţi prea cinstit să i-o dea pe fiică-sa de soţie. lar măgarii lui 
Ali Baba fură scrişi în senet, dinaintea cadiului şi a martorilor, drept toată 
zestrea şi toată lăsata fetei, care, altminteri, nu aducea în casa soţului nicio 
tearfă, nici nimic de soiul acesta, dat fiind că era fată de oameni săraci. Ci 
sărăcia, ca şi bogăţia, numai o vreme durează, pe când Allah Preaslăvitul în 
veci viază. 

Şi Ali Baba, din mila cerului, avu de la soţia lui, fata de tăietori de lemne, 
nişte copii ca nişte lune, care îl preamăreau pe Zămislitorul lor. Şi trăia 
cumpătat şi cinstit, cu toţi ai lui, din ce agonisea de pe urma vânzării în 
cetate a lemnelor şi a vreascurilor lui, necerându-i Ziditorului său nimic 
peste acea fericire cuminte şi fără cârtire. 

Or, într-o bună zi, pe când Ali Baba era prins cu tăiatul lemnelor într-un 
hăţiş neatins de buză de secure, şi pe când cei trei măgari ai lui, în 
aşteptarea poverii obişnuite, huzureau păscând şi vântuindu-se prin 
preajmă, paşii ursitei se auziră deodată tropotind pentru Ali Baba în pădure. 
Ci lui Ali Baba nu avea de unde să-i dea prin gând că soarta sa îşi urma 
drumul de ani şi ani! 

Dintru-ntâi, fu ca un vuiet surd în depărtare, şi care se apropia repede spre 
a răzbate limpede la urechea lipită de pământ, ca o goană de copite multe şi 
tot mai grele. Iar Ali Baba, om paşnic şi nedornic de belele şi de încurcături, 
se simţi tare speriat ştiindu-se singur-singurel, cu cei trei măgari ai lui drept 
toată tovărăşia, în sihăstria din păduri. Şi chibzuiala îl povăţui să se caţere 
fără de zăbavă în vârful unui copac voinic ce se înălța pe dunga unui colnic 
de unde stăpânea peste toată pădurea pustie. Şi, cocoţat acolo şi ascuns 
printre crengi, putu să cerceteze cam ce ispravă putea să fie. 

Or, bine făcu! 

Întrucât, de cum ajunse în vârf, zări numaidecât o ceată de haidamaci 
înarmaţi înfricoşător, ce veneau în goana mare înspre locul unde se afla el. 
Şi, după chipul lor smoliu, după ochii de aramă lucie şi după bărbile 
despicate crunt peste mijloc în două aripi de corb prădalnic, se vedea 
neîndoios că erau nişte hoţi cumpliţi, tâlhari de drumul mare, de soiul cel 
mai ticălos. 

Judecată în care Ali Baba nu greşea deloc. 


lar când ajunseră chiar lângă colnicul de piatră pe care Ali Baba sta 
cocoţat, nevăzut, da văzând tot, descălecară la un semn al căpeteniei lor, un 
ins cât un munte, scoaseră dârlogii din gura cailor, trecură la fiecare bidiviu 
pe după gât câte o traistă de nutreţ plină cu ovăz, care fusese purtată pe 
crucea şalelor, în spatele şeii, şi îi legară cu funia de pomii de primprejur. 
După care dezlegară desagii de la şa şi îi aburcară în spinare. Şi întrucât 
desagii aceia erau prea grei, tâlharii mergeau gheboşaţi sub povara lor. 

Şi toţi trecură în şir pe sub Ali Baba, care lesne putu să-i numere şi să vadă 
că erau în număr de patruzeci: niciunul mai mult, niciunul mai puţin... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute cincizeci şi doua noapte 
Urmă: 


„„„în număr de patruzeci: niciunul mai mult, niciunul mai puţin. 

Şi ajunseră, împovăraţi aşa, la o stâncă mare ce se afla la temelia 
dâmbului, unde se opriră rânduindu-se frumos. lar căpetenia lor, care se afla 
în fruntea rândului, îşi lăsă o clipită jos pe pământ desagii cei grei, stătu 
drept, cât era de lung, dinaintea stâncii şi, cu glas tunător, strigând vreunui 
om ori vreunui lucru de nevăzut pentru orice ochi, grăi: 

— Susam, deschide-te! 

Şi pe dată stânca se şi deschise larg. 

Atunci căpetenia haraminilor se trase oleacă mai la o parte, spre a-i lăsa 
mai întâi pe oamenii lui să treacă înainte-i. Şi când toţi intrară, îşi luă iarăşi 
în spinare desagii şi intră şi el după ei. 

Pe urmă răcni, cu un glas de poruncă fără de cârtire: 

— Susam, închide-te! 

Şi stânca se închise la loc, pecetluindu-se de parcă niciodată vraja 
tâlharului n-ar fi despicat-o cu puterea vorbelor cele năzdrăvăneşti. 

La priveliştea aceea, Ali Baba se minună mult în cugetul său şi îşi zise: 
„Cu priceperea lor la vrăjitorie, măcar de nu mi-ar dibui ascunzătoarea, să- 
mi mestece lungimea cu lăţimea!” Şi se păzi ca nu care cumva să se 
clintească vreun pic, în ciuda îngrijorării ce-l frământa pentru măgarii lui 
care zburdau slobozi prin tufărişuri. 

Iar cei patruzeci de hoţi, după o şedere cam îndelungată în peştera în care 
Ali Baba îi văzuse afundându-se, dădură oarecare semn de întoarcere, 
printr-un vuiet subpământean asemeni unui tunet depărtat. Şi stânca, într-un 


sfârşit, se deschise iar şi-i lăsă pe cei patruzeci să iasă afară, cu bulibaşa lor 
în frunte şi ţinând în mâini desăgile goale. Şi se duseră fiecare la calul său, 
îi puseră frâul şi săriră călare, după ce îşi legară desagii la oblânc. Iar 
căpetenia se întoarse atunci înspre deschizătura peşterii şi rosti cu glas tare 
vraja: 

— Susam, închide-te! 

Şi cele două jumătăţi de stâncă veniră la loc şi se alipiră fără niciun fel de 
urmă a despărțirii. Şi toţi, cu chipurile lor de catran şi cu bărbile lor de 
tâlhari, luară drumul îndărăt pe unde veniseră. Şi-atâta cu ei. 

Ci, în ceea ce îl priveşte pe Ali Baba, chibzuinţa ce-i fusese parte hărăzită 
din darurile lui Allah îl îndemnă să mai zăbovească în ascunzătoarea sa, în 
pofida îndemnului ce-l îmboldea să se ducă să-şi caute măgarii, întrucât îşi 
zise: „Iâlharii aceştia amarmici s-ar putea ca, de-or fi uitat ceva în peşteră, 
să se întoarcă îndărăt pe nepusă masă şi să dea peste mine. Şi-atunci, ya Ali 
Baba, ai să vezi tu cât face ca un amărât de împieliţat ca tine să se pună în 
drumul unor preaputernici jupani!” Aşa că, după ce chibzui astfel, Ali Baba 
se mulţumi să-i urmeze cu ochiul pe călăreţii cei înfricoşători, până ce-i 
pierdu din vedere. Şi numai după o bună bucată de vreme de când ei 
pieriseră şi de când toată pădurea intrase iarăşi într-o tăcere liniştitoare, se 
hotărî şi el, într-un sfârşit, să se dea jos din pom, şi şi-atunci cu o sumedenie 
de griji şi tot răsucindu-se ba la dreapta, ba la stânga, pe măsură ce cobora 
de pe o creangă mai de sus pe o creangă mai de jos. 

lar când ajunse pe pământ, Ali Baba se îndreptă înspre stânca aceea, da 
binişor-binişor şi numai în vârful picioarelor, ţinându-şi răsuflarea. Şi tare 
ar fi vrut mai întâi să se ducă să-şi caute măgarii şi să se liniştească în 
privinţa lor, dat fiind că aceştia erau toată averea lui şi toată pâinea copiilor 
săi. Ci un imbold nemaiîncercat până atunci i se aprinsese în inimă la tot ce 
văzuse şi la tot ce auzise din vârful copacului. Şi-apoi, îl mâna neabătut 
ursita lui înspre primejdia aceea. 

Or, când ajunse dinaintea stâncii, Ali Baba o cercetă de sus până jos şi o 
văzu netedă şi fără de nicio crăpătură în care să fi putut să strecori baremi 
un ac. Şi îşi zise: „Ci chiar aci au intrat cei patruzeci, şi cu chiar ochii mei i- 
am văzut când au pierit înăuntru! Ya Allah! Ce pişicherlăc! Şi cine ştie ce- 
or fi intrat să facă în hruba asta, poprită cu tot soiul de talismanuri de care 
eu habar n-am!” Pe urmă cugetă: „Pe Allah! da ţin minte limpede vraja cu 
care se deschide şi vraja cu care se închide!Ce-ar fi de le-aş încerca oleacă, 


numai ca să văd dacă din gura mea au puterea pe care o au din gura acelui 
tâlhar înfricoşător şi uriaş!” 

Şi, uitându-şi de toate sfiiciunile de până aci, şi mânat de glasul triştei lui, 
Ali Baba, tăietorul de lemne, se întoarse înspre stâncă şi rosti: 

— Susam, deschide-te! 

Şi măcar că cele trei vorbe fuseseră rostite cu glas cam îndoielnic, stânca 
se despică şi se deschise larg. Şi Ali Baba, într-o înfricoşare până peste 
poate, tare ar mai fi vrut să dea dosul la toate celea şi să-şi sloboadă 
picioarele în vânt; ci puterea ursitei lui îl ţintui dinaintea deschizăturii şi îl 
sili să se uite înăuntru. Şi, în loc să vadă acolo vreo gropniță de neguri şi de 
spaime, rămase până peste măsură de uluit când văzu cum se aşterne 
dinainte-i o hrubă largă, ce da de-a dreptul într-o sală mare, cu bolta cioplită 
chiar în stâncă şi străluminată din belşug prin nişte despicături piezişe teşite 
în tavan. Aşa că se hotărî să pună un picior dinaintea altuia şi să intre în 
locul acela care, la cea dintâi privire, nu avea anume nimic înfricoşător. 
Rosti aşadar vorbele mântuitoare: „În numele lui Allah, Multîndurătorul şi 
Multiertătorul!” care îl mai îmbărbătară, şi păşi fără să tremure prea tare în 
sala boltită. Şi, de cum ajunse acolo, văzu cele două jumătăţi ale stâncii 
cum se împreună la loc fără niciun scârţâit şi închizând cu totul intrarea; 
fapt care îl cam tulbură, oricum, dat fiind că statornicia în cutezanţă nu era 
tocmai partea lui cea mai tare. Da chibzui că are să poată mai pe urmă, cu 
ajutorul vorbelor magiceşti, să facă a se deschide dinainte-i toate porţile. Şi- 
atunci se lăsă ispitit să cerceteze în linişte deplină cele ce i se înfăţişau 
înaintea ochilor. 

Şi văzu peste tot de-a lungul zidurilor, stivuite până sus la boltă, grămezi- 
grămezi de mărfuri scumpe, şi viguri de mătăsării şi de atlazuri, şi saci cu 
merinde pentru gură, şi lăzi mari pline ochi cu gologani de argint, şi altele 
pline cu drugi de argint, şi altele pline cu dinari de aur şi cu drugi de aur, 
puse în şir. Şi întrucât toate lăzile acelea şi toţi sacii nu fuseseră îndeajuns 
spre a cuprinde toate bogăţiile adunate acolo, podeaua era şi ea plină cu 
mormane de aur, de giuvaieruri şi de argintării, de nici nu mai ştiau 
picioarele unde să calce ca să nu se taie în vreo năstrăpată ori să nu se 
afunde în vreo grămadă de dinari sclipitori. Şi Ali Baba, care în viaţa lui nu 
văzuse culoarea aurului, ba nici măcar mireasma nu i-o ştia, se minuna până 
peste marginile minunării. Şi dacă văzu acele comori grămădite acolo, 
înşirate la nimereală, şi acele odoare fără de număr, de până şi cu cel mai 
mic dintre ele s-ar fi putut împodobi din belşug saraiul unui sultan, îşi zise 


că trebuie să fie nu ani, ci veacuri de când peştera aceea slujea totodată şi de 
tainiţă şi de adăpost la neamuri din neamuri de hoţi, fii de hoţi, coborâtori 
din cei care prădaseră cetatea Babilonului. 

Când se mai dezmetici oleacă din buimăceală, Ali Baba îşi zise: „Pe Allah, 
ya Ali Baba, iacătă că soarta ta ia un chip luminat şi te mută de lângă 
măgarii şi de lângă lemnele tale în mijlocul unui noian de aur cum n-au mai 
văzut decât strălucitul Soleiman şi Iskandar Cel cu Două Coarne! Şi afli 
deodată vorbele cele vrăjitoreşti, şi te slujeşti de puterile lor, şi faci să ţi se 
deschidă porţile de piatră şi peşterile cele de poveste, o, binecuvântatule 
tăietor de lemne! Asta-i o mare milă a Atoateîmpărţitorului, carele te face 
astfel stăpân peste comorile adunate din tâlhării de neamurile de hoţi şi de 
haramini. Şi dacă s-a întâmplat aşa, asta-i anume pentru ca să poţi să fii de- 
aci înainte, cu toţi ai tăi, la adăpost de nevoie şi ca să slujească la o treabă 
bună aurul furtişagurilor şi al jafurilor!” 

Şi punându-şi sufletul în tihnă cu judecata aceasta, Ali Baba cel sărac se 
aplecă înspre un sac cu merinde, îl goli de ce se afla în el şi îl umplu apoi 
numai cu dinari de aur şi cu alţi gălbiori bătuţi, fără să se atingă de argint 
ori de alte lucruri de preţ. Şi îşi aburcă sacul pe umeri şi îl duse la capătul 
hrubei. Pe urmă se întoarse în sala cea boltită şi umplu la fel încă un sac, şi 
încă un sac, şi mulţi alţi saci, atâţia cât socoti el că putea să care fără a-i 
beteji pe cei trei măgari ai lui. Şi când sfârşi se întoarse înspre intrarea 
peşterii şi zise: 

— Susam, deschide-te! 

Şi tot atunci cele două laturi ale intrării de stâncă se şi traseră larg la o 
parte, iar Ali Baba dete fuga să-şi caute măgarii şi să-i aducă la gura 
peşterii. Şi îi încărcă cu sacii pe care avu grijă să-i ascundă dibaci, punând 
deasupra lor o grămadă de crengi. Şi, după ce isprăvi treaba aceasta, rosti 
vorbele pentru închiderea stâncii, iar cele două jumătăţi de piatră se alipiră 
numaidecât. 

Atunci Ali Baba îşi mână din urmă măgarii încărcaţi cu aur, îndemnându-i 
cu un glas plin de cinstire, şi nu coperindu-i cu blestemele şi cu sudalmele 
tunătoare cu care îi firitisea de obicei, când îşi trăgănau picioarele, întrucât 
dacă Ali Baba, ca toţi mănătorii de măgari, îşi împodobea asinii cu sudalme 
ca: „O, legea zebbului tătâne-tău!”, ori „parascovenia soră-tii!”, ori „fecior 
de giuvangiu!”, ori „marfă de codoş”, de bună seamă că nu o făcea spre a-i 
batjocori, întrucât îi erau tot atât de dragi ca şi copiii lui, ci o făcea numai 
spre a-i îndemna să fie cuminţi. Da de data aceasta simţi că nu putea, cu tot 


temeiul, să-i împodobească cu asemenea blagosloveli, de vreme ce cărau în 
spinare mai mult aur decât se afla în haznaua sultanului. Şi fără a-i 
boscorodi în vreun chip, luă cu ei calea spre cetate... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute cincizeci şi treia noapte 


Urmă: 


„„„Şi fără a-i boscorodi în vreun chip, luă cu ei calea spre cetate. 

Or, când ajunse dinaintea casei lui, găsi poarta încuiată pe dinlăuntru cu 
drugul cel mare de lemn şi îşi zise: „Ce-ar fi să încerc asupra ei puterea 
vrăjii?” Şi rosti: „Susam, deschide-te!” Şi numaidecât poarta, desfăcându-se 
din zălogul ei, se deschise larg. lar Ali Baba, fără a-şi vesti în niciun fel 
venirea, intră cu măgarii în bătătura cea strâmtă a casei sale. Şi spuse, 
întorcându-se către poartă: „Susam, închide-te!” Şi poarta, răsucindu-se în 
ţâţâni, se prinse fără niciun zgomot în zăvor. Şi, în felul acesta, Ali Baba se 
încredintă că de aci înainte era stăpân pe o taină fără de asemuire, dăruită cu 
o putere vrăjită, a cărei dobândire nu-i ceruse alt preţ decât spaima cea 
trecătoare datorată mai degrabă chipurilor crunte ale celor patruzeci. 

Când nevasta lui Ali Baba văzu măgarii în curte şi pe Ali Baba trudindu-se 
să-i despovăreze, dete fuga bătându-şi palmele una de alta şi strigă: 

— O, bărbate, cum ai făcut de-ai deschis poarta, pe care chiar eu am 
încuiat-o cu zăvorul? Numele lui Allah fie asupra noastră a tuturora! Şi ce 
aduci, în ziua aceasta binecuvântată, în sacii aceştia mari şi aşa de grei, pe 
care nu i-am mai văzut în casa noastră? 

Iar Ali Baba, fără a răspunde la întrebarea dintâi, spuse: 

— Sacii ne vin de la Allah, bre femeie. Ci hai de mă ajută să-i car în casă, 
şi nu mă tot bârâi cu întrebări despre porţi şi despre zăvoare. 

Iar soţia lui Ali Baba, strunindu-şi nedumerirea, se duse să-l ajute a aburca 
sacii în spinare şi a-i căra, unul câte unul, înlăuntrul casei. Şi cum îi tot 
pipăia de fiecare dată, simţi că în ei se aflau bani, şi gândi că banii aceia or 
fi fiind niscaiva bani vechi de aramă sau ceva asemenea. Şi descoperirea 
aceasta, măcar că tare neîntreagă şi cu mult alături de adevăr, îi aruncă 
sufletul într-o mare îngrijorare. Şi până la urmă îi intră în cap că bărbatu-său 
s-o fi înhăitat cu niscaiva hoţi ori cu alti inşi de soiul acesta, altminteri cum 
să priceapă ea de unde veneau atâţia saci plini cu bani? Încât, după ce toţi 
sacii fură căraţi în casă, femeia nu mai putu să se stăpânească şi, izbuncind 


deodată, începu să se bată peste obraji cu amândouă mâinile şi să-şi sfâşie 
hainele, strigând: 

— O, păcatele noastre! O, pieire fără de mântuire a copiilor noştri! O, 
ştreangul ne paşte! 

Când auzi ţipetele şi văicărelile nevesti-sii, Ali Baba fu cuprins de o 
supărare până peste poate şi răcni la ea: 

— Ştreangu-n ochiul tău, o, alimănito! Ce te-a apucat de cucuveşti aşa a 
cobie? Şi ce ai, de vrei să tragi asupra capetelor noastre osânda hoţilor? 

Ea spuse: 

— Năpasta are să intre în casă odată cu sacii ăştia de bani, o, fiu al 
socrului meu! Pe viaţa mea şi a ta, repede-te de-i pune îndărăt pe spinarea 
măgarilor şi du-i departe de aci. Întrucât inima mea nu mai are tihnă de 
când îi ştie în casa noastră! 

El răspunse: 

— Bătu-le-ar Allah pe muierile cele fără de minte! Văd bine, o, fiică a 
socrului meu, că ţi se năzăreşte cum că aş fi furat sacii! He, he, schimbă-ţi 
socoata şi înseninează-ţi ochii, întrucât ne vin de la Cel-Atoateîmpărţitorul, 
carele m-a mânat să-mi găsesc norocul astăzi în pădure. Şi am să-ţi şi 
povestesc cum a fost cu norocul acesta, da nu până n-am să golesc sacii, ca 
să-ţi arăt ce se află în ei. 

Şi Ali Baba, luând sacii de un capăt, îi goli unul câte unul pe rogojină. Şi 
valurile de aur curseră zuruind şi revărsând potoape de flăcări în odaia 
amărâtă a tăietorului de lemne. Şi Ali Baba, mândru că o vedea pe nevastă- 
sa năucă de priveliştea aceea, se aşeză pe grămada de aur, îşi strânse 
picioarele sub el şi zise: 

— Acum ian ascultă-mă, o, femeie! 

Şi îi tărăşi toată întâmplarea de la început până la sfârşit, fără a sări niciun 
amănunt. Ci nu ar fi de niciun folos s-o mai spunem o dată. 

Când auzi istorisirea întâmplării, nevasta lui Ali Baba simţi în inima ei 
cum spaima face loc unei bucurii mari, şi se dezdănui şi se însenină şi zise: 

— O, zi de lapte, o, zi de albeaţă! Mărire lui Allah, cel carele a făcut să 
intre în casa noastră averile agonisite de cei patruzeci de tâlhari de drumul 
mare, şi carele în felul acesta a întors înspre legiuire ceea ce fusese 
nelegiuire. El este Atoatedătătorul şi Atoateîmpărţitorul! 

Şi se duse pe clipă pe dată şi şezu jos pe vine dinaintea grămezii de aur, şi 
se pregătea să înceapă a număra unul câte unul dinarii cei fără de număr. Ci 
Ali Baba începu să râdă şi îi spuse: 


— Ce faci acolo, o, sărmana de tine? Cum de socoţi că ai putea să numeri 
toată grămada asta? Mai degrabă ridică-te şi hai de-mi ajută să sap o groapă 
în cuhnie, ca să ascund cât mai repede tot aurul şi să-i piară urmele. Că 
altminteri ne primejduim rău să tragem asupra noastră lăcomia vecinilor şi a 
vătafilor de la agie! 

Ci soţia lui Ali Baba, care în toate cele îndrăgea buna rânduială şi care 
ţinea morţiş să-şi dea seama cât mai limpede despre grămada de bogăţie ce 
le intra în casă în ziua aceea binecuvântată, răspunse: 

— Nu, hotărât, nu vreau să preget a socoti aurul acesta. Că nu pot să-l las 
să intre în groapă până ce nu-l cântăresc ori nu-l măsor. Pentru aceea mă rog 
ție, o, fiu al socrului meu, dă-mi răgaz să mă duc să caut vreo dimirlie pe la 
megieşi. Şi am să-l măsor, în vreme ce tu ai să sapi groapa. Şi aşa avem să 
putem cu bună chiverniseală să cheltuim ce este de trebuinţă şi să ştim ce 
rămâne de prisosinţă pentru copiii noştri! 

lar Ali Baba, măcar că socoteala i se părea cu totul de prisos, nu vroi să se 
împotrivească nevesti-sii într-o împrejurare atâta de plină de bucurie pentru 
ei toţi, şi îi spuse: 

— Fie! Da du-te şi întoarce-te repede, şi mai ales ia bine seama să nu 
dezvăluieşti taina noastră ori să scapi vreo vorbă cumva! 

Şi-aşa că nevasta lui Ali Baba plecă să caute dimirlia cu pricina, şi gândi 
că drumul cel mai scurt ar fi să se ducă să ceară una de la Kassim, fratele lui 
Ali Baba, care avea casa nu departe de acolo. Şi intră la nevasta lui Kassim, 
bogătana şi plina de îngâmfare, cea care niciodată n-ar fi catadicsit să 
poftească la vreo masă nici pe sărăcanul de Ali Baba şi nici pe soţia lui, dat 
fiind că aceştia nu aveau nici avere, nici sprijinitori, şi cea care niciodată n- 
ar fi trimis niciun strop de dulce copiilor lui Ali Baba, pe la vreo sărbătoare 
ori vreun praznic, nici măcar nu le-ar fi cumpărat vreun pumn de năut, aşa 
cum le cumpără cei bogaţi copiilor de oameni săraci. Şi, după 
salamalecurile de datină, o rugă să-i împrumute o dimirlie pentru olecuţă de 
vreme. 

Când auzi vorba dimirlie, nevasta lui Kassim fu până peste poate de 
nedumerită, întrucât pe Ali Baba şi pe soţia lui îi ştia tare săraci, şi nu putea 
să priceapă la ce treabă le-ar fi folosind acea măsurătoare de care îndeobşte 
nu se slujesc decât cei stăpâni pe hambare mari de grâne, pe când ceilalţi se 
mulţumesc să-şi cumpere grăunţele, pentru o zi sau pentru o săptămână, de 
pe la jitniceri. Încât, măcar că, fără de nicio îndoială, în alte împrejurări nu 


i-ar fi dat nimic, pe cine ştie ce pricină, acuma se simţi prea arsă de zavistie 
spre a lăsa să-i scape prilejul de a-şi mulţumi sufletul. Şi-aşa că îi spuse: 

— Sporească-şi Allah bunurile asupra capetelor voastre, o, mamă a lui 
Ahmad! Vrei o dimirlie mare sau una mai mică? 

Ea răspunse: 

— Mai degrabă mică, o, stăpâna mea! 

Şi soţia lui Kassim se duse să aducă măsura cerută. 

Or, nu degeaba femeia aceea fusese dobândită din vânzarea la codoşlăc — 
nu le-ar mai milui Allah pe poamele de soiul ei şi prăpădi-le-ar pe toate 
viclenele! — căci, vrând cu orice preţ să afle ce fel de grăunţe avea să 
măsoare ruda cea săracă, se sluji de un tertip dintre cele de care plodurile 
astea de lele au pururea între degetele lor. Aşa că dete fuga de luă nişte seu 
şi mânji cu el frumuşel fundul măsurii, pe dedesubt, pe partea pe care se 
pune jos o măsură ca aceea. Pe urmă se întoarse la cumnată-sa, cerându-şi 
iertăciune că o făcuse să cam aştepte, şi îi dete dimirlia. lar soţia lui Ali 
Baba se topi în mulţumiri, şi îndemnă să se întoarcă acasă. 

Şi, dintru început, puse măsura în mijlocul grămezii de aur. Şi începu s-o 
umple şi apoi s-o deşerte oleacă mai încolo, trăgând pe perete, cu un 
tăciune, câte o dungă neagră de fiecare dată când o golea. Şi tocmai când îşi 
isprăvea treaba, veni şi Ali Baba, care la rându-i sfârşise de săpat groapa în 
cuhnie. Şi nevastă-sa îi arătă pe perete dungile de cărbune, nemaiputând de 
bucurie, şi îi lăsă în samă grija de-a îngropa tot aurul, iar ea plecă degrabă 
să ducă măsura îndărăt soţiei celei nerăbdătoare a lui Kassim. Şi nu ştia, 
săraca de ea, că un dinar de aur se lipise pe fundul măsurii, datorită seului 
vicleniei. 

Îi dete aşadar dimirlia îndărăt rudei bogate, vândute la codoşlâc, şi îi 
mulţumi îndelung şi îi spuse: 

— Am vrut să mă ţin de vorbă, o, stăpână a mea, pentru ca nici altă dată 
bunăvoia ta să nu se istovească faţă de mine. 

Şi plecă în calea ei. Şi-atâta cu soţia lui Ali Baba! 

Ci soţia lui Kassim, vicleana, nu aşteptă decât să dea dosul cumnată-sa, ca 
să şi întoarcă dimirlia şi să se uite pe fundul ei. Şi rămase peste măsură de 
buimăcită când văzu un ban de aur lipit de seu, în loc de vreun bob de linte, 
de orz sau de ovăz. Şi ca de şofran i se făcu pielea feţei, şi de smoală tare 
neagră culoarea ochilor. Şi împietrită de zavistie şi de pizmă mistuitoare i se 
făcu inima. Şi strigă: „Prăpădul peste casa lor! Da de când au amărâţii ăştia 
atâta aur de să-l cântărească şi să-l măsoare cu dimirlia?” Şi, în mânia de 


nespus în care se afla, nu mai putu să aştepte ca soţul ei să se întoarcă de la 
prăvălie, ci îşi trimise slujnica să-l cheme în graba mare. Şi de îndată ce 
Kassim, cu sufletul la gură, trecu pragul casei, muierea îl şi întâmpină cu 
nişte ţipete sugrumate, de parcă l-ar fi prins tocmai când da să se 
mursăcească cu vreun tinerel. 

Pe urmă, fără a-i da răgaz să priceapă ce e cu el în furtuna aceea, îi vâri 
sub nas dinarul cu pricina şi răcni: 

— Îl vezi! Na, ăsta nu-i decât ce-a scăpat de la nevolnicii aceia! A, tu te 
crezi bogat şi te fuduleşti în fiecare zi că ai prăvălie şi muşterii, pe când 
frate-tău nu are decât trei măgari drept toată partea lui pe lume! Schimbă-ţi 
gândul, o, şeicule! Întrucât Ali Baba, vreascagiul ăla, maţe-goale ăla, 
nimicura nimicului ăla nu se mulţumeşte să-şi socotească aurul ca tine: el îl 
măsoară cu stamboala! Pe Allah! Îl măsoară cum îşi măsoară jitnicerul 
grânele! 

Şi, într-un potop de vorbe, de ţipete şi de vaicăre, îi povesti toată tărăşenia 
şi îl lămuri de ce tertip se slujise ca să afle taina cea uluitoare a bogăției lui 
Ali Baba. Şi adăugă: 

— Da asta nu e tot, o, şeicule! Tu acuma se cade să afli izvorul averii 
amărâtului de frate-tău, prefăcutul ăla afurisit care face pe săracul şi care 
prefiră banii cu dârmoanele şi cu pumnii! 

Auzind vorbele soţiei sale, Kassim nu se mai îndoi de adevărul bogăției lui 
frate-său. Şi, departe de a se simţi bucuros să-l ştie pe fiul lui tătâne-său şi 
al mumâne-sei la adăpost de aci înainte de orice nevoie, şi să se voioşească 
de norocul aceluia, fu cuprins de o pizmă otrăvită şi simţi cum crapă 
fierea... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute cincizeci şi patra noapte 


Urmă: 


...fu cuprins de o pizmă otrăvită şi simţi cum crapă fierea-n el de ciudă. Şi 
se ridică pe clipă pe dată şi dete fuga la frate-său să vadă cu chiar ochii lui 
ceea ce avea de văzut. 

Şi îl găsi pe Ali Baba, care încă mai ţinea cazmaua în mână, cum isprăvea 
de ascuns aurul. Şi, luându-l repede, fără a-i spune salamalecul de cuviinţă 
şi fără a-i zice nici pe numele cel mare, nici pe numele cel mic, şi nici 
purtându-se faţă de el ca faţă de un frate, întrucât de când se însurase cu 


poama cea îmbelşugată a codoşlâcului îşi uitase de această rudenie 
apropiată, îi spuse: 

— A, care va să zică-aşa, 0, taică al măgarilor, faci pe ascunsul şi pe 
tainicul cu noi! Bine, ţine-te mai departe de sărăcia şi de ticăloşia ta 
prefăcute, şi arată-te calic dinaintea oamenilor, ca să-ţi măsori aurul în 
cuibarul tău de păduchi şi de ploşniţe aşa cum îşi măsoară jitnicerul 
grânele! 

Când auzi vorbele acestea, Ali Baba rămase până peste măsură de tulburat 
şi de buimac, nu că era zgârcit ori afurisit, ci din pricină că se temea de 
răutatea şi de lăcomia ochiului lui frate-său şi al soţiei lui frate-său, şi 
răspunse: 

— Allah fie cu tine! habar nu am unde bati. Mai degrabă dă zor de 
dumireşte-mă, şi nu am să mă dovedesc lipsit nici de inimă deschisă faţă de 
tine, nici de simţăminte bune, măcar că de ani şi ani ai uitat legătura de 
sânge dintre noi şi îţi întorci faţa de la mine şi de la copiii mei! 

Atunci repezitul de Kassim zise: 

— Nu e vorba de toate astea, Ali Baba! E vorba numai să nu te prefaci faţă 
de mine că habar n-ai de nimic, întrucât cunosc ce vrei tu să-mi ţii ascuns! 

Şi arătându-i dinarul de aur încă uns de seu, îi spuse uitându-se la el 
ponciş: 

— Câte dimirlii de dinari asemenea cu ăsta ai în hambarul tău, o, 
vicleanule? Şi de unde ai furat tu atâta aur, ia spune, o, ruşine a neamului 
nostru? 

Pe urmă, în puţine vorbe, îi dezvălui cum unsese nevastă-sa cu seu fundul 
dimirliei pe care le-o împrumutase, şi cum banul acela de aur se brodise să 
se lipească acolo. 

Dacă auzi vorbele fratelui său, Ali Baba pricepu că greşeala fusese 
săvârşită şi că nu mai avea cum să fie îndreptată. Încât, fără a lăsa să i se 
mai depene un şir lung de întrebări, şi fără a-i da fratelui său nici cel mai 
mărunt semn de uimire ori de supărare că se pomenea răzvedit, spuse: 

— Allah e darnic, o, fratele meu! El ne trimite darurile sale până chiar a le 
dori noi! Preamărit fie EI! 

Şi îi povesti, cu toate amănuntele, întâmplarea din pădure, da fără a-i 
dezvălui vorbele de vrajă. Şi adăugă: 

— Noi, o, fratele meu, suntem fraţi de un tată şi de o mamă. Drept care tot 
ce este al meu este şi al tău, şi, dacă îmi faci hatârul de-a primi, aş vrea să-ţi 
dăruiesc jumătate din aurul pe care l-am adus din peşteră! 


Ci câinosul de Kassim, a cărui lăcomie era pe măsura ticăloşiei sale, 
răspunse: 

— De bună seamă! e bine că aud asta! Ci vreau să ştiu şi cum aş putea să 
intru chiar eu în stâncă, dacă mi-ar veni chef. Şi mai cu seamă nu te 
sfătuiesc să mă înşeli, altminteri mă duc pe dată să te pârăsc la cadiu ca 
părtaş cu hoţii. Şi n-ai putea decât să pierzi dintr-un chelemet ca ăsta! 

Atunci bunul Ali Baba, gândindu-se la soarta soţiei şi a copiilor lui, dacă 
ar fi fost pârât şi mai cu seamă îndemnat de firea lui cea împăciuitoare, 
decât de frica de amenințările unui frate cu inima amarnică, îi dezvălui cele 
trei vorbe ale vrăjii, atât pentru deschiderea porţilor, cât şi pentru închiderea 
lor. lar Kassim, fără să-i spună măcar o vorbă de mulţumire, îl părăsi pe 
dată, hotărât să se ducă şi să pună gabja singur pe toată comoara din 
peşteră. 

Aşa că a doua zi până-n zori plecă la pădure, mânând de dindărăt zece 
catâri încărcaţi cu nişte lăzi mari, pe care avea de gând să le umple cu 
agoniseala celei dintâi cercetări a lui. De altminteri hotărâse că, de îndată ce 
are să-şi dea bine seama de zahereaua şi de bogăţiile strânse în tainiţă, are 
să mai facă un drum cu un număr şi mai mare de catâri, ba chiar, de-o 
trebui, cu un şir întreg de cămile. Şi urmă, în toate privinţele, arătările lui 
Ali Baba, care împinsese bunătatea până la a se prepune de călăuză, da care 
se văzuse alungat aprig de cele două perechi de ochi sfredelitori ai lui 
Kassim şi ai soţiei sale, dobânda codoşlâcului. 

Şi ajunse în curând la poalele stâncii, pe care o cunoscu dintre toate 
stâncile celelalte după înfăţişarea ei lucie şi după vârful ei încununat cu un 
copac mare. Şi îşi ridică amândouă mâinile înspre stâncă şi rosti: „Susam, 
deschide-te!” Şi stânca se şi despică dintr-odată pe mijloc. lar Kassim, care 
îşi legase catârii de copaci, intră în peşteră, şi deschizătura se astupă la loc, 
în urma rostirii de închidere. Or, habar nu avea el ce îl aştepta acolo! 

Şi, dintru-ntâi, fu o uluire, la vederea atâtor bogății grămădite, a atâtor 
movili de aur şi a atâtor giuvaieruri. Şi îl năpădi şi mai straşnic gândul de a 
fi el singur stăpân peste vistieria aceea de basm. Şi văzu bine că i-ar trebui, 
ca să care tot, nu doar o caravană de cămile, ci toate cămilele laolaltă câte 
drumeţesc de la marginile Chitaiului până la hotarele Iranului. Şi îşi zise că 
de data următoare are să aibă grijă de toate cele de trebuinţă spre a întocmi 
de-adevăratelea o năvală de pradă, acum mulţumindu-se să umple cu aur 
bătut toţi sacii pe care puteau să-i care cei zece catâri ai lui. Şi, isprăvind 


treaba, se întoarse la hruba ce ducea înspre stânca de închidere şi strigă: 
„Orz, deschide-te!” 

Căci mangositul de Kassim, cu mintea pe de-a-ntregul prinsă de vederea 
comorii, uitase vorba pe care trebuia s-o rostească. Şi fu aşa spre pieirea lui 
cea fără de izbavă. Spuse, aşadar, în mai multe rânduri: „Orz, deschide-te! 
Orzule, deschide-te!” Ci stânca rămânea închisă. Atunci zise: „Ovăz, 
deschide-te!” Şi stânca nici nu se clinti. Atunci zise: „Bobule, deschide-te!” 
Ci nicio crăpătură nu se ivi. lar Kassim începu a-şi pierde răbdarea şi strigă 
dintr-un răsuflet: „Secară, deschide-te! — Meiule, deschide-te! — Năutule, 
deschide-te! — Mălai, deschide-te! — Hrişcă, deschide-te! — Grâu, deschide- 
te! — Măzărică, deschide-te!” 

Ci poarta de piatră rămase închisă. Şi Kassim, peste măsură de înfricoşat 
când pricepu că rămânea încuiat acolo din pricină că uitase vraja, se apucă 
să înşiruie dinaintea stâncii neclintite toate numele de grâne şi de felurite 
soiuri de seminţe pe care mâna Atoatesămănătorului le-a aruncat pe faţa 
câmpurilor, în pruncia lumii. Ci piatra rămânea nemişcată. Căci nevrednicul 
de frate al lui Ali Baba nu uitase, dintre toate seminţele, decât numai o 
sămânță, şi chiar pe aceea de care erau legate puterile cele vrăjite, susamul 
cel năzdrăvănesc. 

Or, mai devreme sau mai târziu, şi adesea mai devreme decât mai târziu, 
aşa orbeşte soarta ţinerea de minte a celor răi, îi văduveste de orice lumină 
şi le ia văzul şi auzul, din porunca Celui fără de margini puternic. Că 
Profetul — asupra-i fie binecuvântările şi cel mai de seamă salamalec! — a 
spus, vorbind despre cei răi: „Allah le va lua îndărăt darul luminii sale şi are 
să-i lase să bâjbâie prin bezne. Şi-atunci, orbi, surzi şi muţi nu au să mai 
poată găsi calea îndărăt!” Iar altă dată Trimisul — aibă-l Allah întru milele 
sale cele mai de sus! — a spus despre aceia: „Inimile şi urechile lor au fost 
pecetluite pe veci cu pecetea lui Allah, iar ochii lor au fost acoperiţi cu o 
basma. Lor le este menit un chin înfricoşător!” 

Aşadar, când ticălosul de Kassim, care deloc nu se aştepta la acea 
întâmplare năprasnică, văzu că nu mai stăpânea vraja cea preaputernică, se 
pomi să-şi stoarcă minţile în toate chipurile spre-a o găsi, da cu totul 
degeaba, întrucât ţinerea lui de minte se izbăvise pe veci de numele cel 
magicesc. Atunci, pradă spaimei şi mâniei, lăsă acolo sacii plini cu aur şi se 
apucă să străbată peştera în toate părţile, căutând vreo ieşire. Ci nu da peste 
tot decât de pereţii de piatră lucie ai deznădejdii. Şi, ca o fiară turbată ori ca 
o cămilă în călduri, spumega de o spumă de bale de venin şi de sânge, şi îşi 


muşca mâinile de deznădejde. Da asta nu fu nicidecum toată osânda lui: 
întrucât îi mai rămânea şi să moară! Ceea ce nu avea să zăbovească mult! 

Într-adevăr, pe la ceasul prânzului, cei patruzeci de hoţi se întoarseră la 
peşteră, după obiceiul lor de fiecare zi... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute cincizeci şi cincea noapte 


Urmă: 


... Într-adevăr, pe la ceasul prânzului, cei patruzeci de hoţi se întoarseră la 
peşteră, după obiceiul lor de fiecare zi. Şi iacătă că văzură cei zece catâri 
legaţi de copaci şi încărcaţi cu lăzi mari. Şi numaidecât, la un semn al 
căpeteniei lor, îşi traseră crânceni iataganele din teacă şi îşi repeziră caii în 
goana mare spre intrarea în peşteră. Şi descălecară şi începură să dea roată 
de jur împrejurul stâncii, ca să-l dibăcească pe insul ce putea să aibă acei 
catâri. Ci, cum căutările lor nu duceau la nimic, harambaşa se hotărî să intre 
în peşteră. Ridică aşadar iataganul înspre poarta cea nevăzută, rostind vraja, 
şi stânca se şi despărţi în două jumătăţi care lunecară fiecare înspre latura 
ei. 

Or, Kassim cel închis, dacă auzise caii şi strigătele de mirare şi de mânie 
ale cârjaliilor, nu se mai îndoi de pieirea lui fără de scăpare. Ci întrucât îi 
era scump sufletul, vru să încerce a se izbăvi. Şi se ghemui într-un colţ, gata 
să se repeadă afară din cea dintâi clipită. Încât, de îndată ce cuvântul 
„susam” fu rostit şi el îl auzi, blestemându-şi scurta-i tinere de minte, şi de 
cum văzu că se crapă deschizătura, sări afară ca un berbec, cu capu-n jos, şi 
atâta de vajnic şi cu atâta de puţină socotinţă, că-l izbi pe chiar căpetenia 
celor patruzeci, care căzu cât era de lung la pământ. Ci, în căderea lui, 
amarnicul acela cât un munte îl târî şi pe Kassim după el, şi îi înfipse o 
mână în gură şi alta în pântece. Şi tot atunci ceilalţi tâlhari, sărind în ajutor, 
înşfăcară tot ce putură să înşface din prădătorul, din lacomul de Kassim, şi 
tăiară cu iataganele tot ce înşfăcară. Şi-aşa, în mai puţin de-o clipeală de 
ochi, Kassim fu despicat de picioare, de mâini, de cap şi de trunchi, şi îşi 
dete sufletul până a apucă să se mărturisească. Întrucât aşa îi fusese lui 
scris. Şi-atâta cu el! 

În ce-i priveşte pe hoţi, apoi aceştia, de îndată ce îşi şterseră de sânge 
iataganele, intrară în peştera lor şi găsiră, rânduiţi lângă ieşire, sacii 
chivernisiţi de Kassim. Şi se grăbiră să-i golească acolo de unde fuseseră 

avea niciun ce. Şi aşa că, după ce îşi descărcară pleanurile cele proaspete şi 
înfulecară oleacă, socotiră mai bine să iasă din peşteră şi să încalece iar, 
spre a se duce să bată drumurile şi să jupoaie caravanele. Întrucât erau 
oameni trudnici, care nu prea îndrăgeau vorba lungă şi taclalele. Ci avem 
să-i mai găsim, atunci când are să vină vremea. 

Or, în ceea ce priveşte urmarea tuturor acestora, iacătă. Şi, mai întâi, soţia 
lui Kassim! A, blestemata aceea, care fusese pricina morţii soţului ei, cel 
care, de altminteri, îşi binemerita sfârşitul! Întrucât viclenia acelei muieri, 
care născocise tertipul cu seul cel lipicios, fusese nodul de început al 


o 


căsăpirii de la sfârşit. Încât, neîndoindu-se că omul ei are să vină degrabă 
îndărăt acasă, pregătise un ospăț anume spre a-l sărbători. Ci dacă văzu că 
se lasă noaptea şi că nu se iveşte nici Kassim, nici umbră de Kassim, nici 
mireasmă de Kassim, fu până peste poate de speriată, nu că l-ar fi îndrăgit 
cumva peste măsură, ci că îi era de trebuinţă pentru viaţa şi pentru lăcomia 
ei. Încât atunci când îngrijorarea îi ajunse până peste margini, se hotărî să se 
ducă la Ali Baba, ea, cea care până aci nu vroise a catadicsi vreodată să-i 
calce pragul. Plodul de lele! Intră cu un obraz întors şi îi zise lui Ali Baba: 

— Salamalecul fie asupra-ţi, o, frate de seamă al soţului meu! Fraţii sunt 
îndatoraţi faţă de fraţii lor, şi prietenii faţă de prieteni. Or, vin să te rog să 
mă linişteşti asupra sorții fratelui tău, care s-a dus, precum ştii, la pădure, şi 
care, măcar că noaptea e târzie, nu s-a mai întors. Allah fie cu tine, o, chip 
al binecuvântării, du-te de vezi ce-a păţit în pădurea aceea! 

Şi Ali Baba, care era dăruit cu un suflet răzvedit de milos, împărtăşi 
spaima soţiei lui Kassim şi îi spuse: 

— Depărteze Allah năpastele de la capul soţului tău, sora mea! Of, de-ar fi 
binevoit Kassim să asculte de sfatul meu frăţesc, m-ar fi luat cu el să-i fiu 
călăuz! Da nu te îngrija peste măsură de zăbava lui; întrucât, fără de 
îndoială, o fi socotit că, spre a nu trage asupra-şi luarea-aminte a 
trecătorilor, să nu se întoarcă în cetate decât târziu în noapte! 

Or, o treabă ca aceea părea cu putinţă, măcar că, de-adevăratelea, Kassim 
nu mai era Kassim, ci şase ciosvârte de Kassim: două mâini, două picioare, 
un trunchi şi un cap — pe care hoţii le aşezaseră chiar înlăuntrul bolţii, pe 
după uşa de piatră, ca să înspaime cu vederea lor şi să alunge cu duhoarea 
lor pe oricine ar mai fi avut cutezanţa să calce pragul oprit. 

Aşa că Ali Baba o linişti cât putu pe soţia fratelui său şi îi arătă că orice 
căutare nu ar fi dus la nimic la vremea aceea de noapte neagră. Şi o pofti cu 
toată dragostea să-şi petreacă noaptea în tovărăşia lor. Iar soţia lui Ali Baba 
o culcă în chiar patul ei, pe când Ali Baba o încredinţă că de cum or da zorii 
are să plece la pădure. 

Şi, într-adevăr, la întâia sclipire de zori, preabunul Ali Baba se şi afla în 
bătătura casei, lângă cei trei măgari ai lui. Şi plecă fără de zăbavă cu ei, 
după ce o îndemnase pe nevastă-sa s-o îngrijească şi să n-o lase pe 
cumnată-sa să ducă lipsă de nimic. 

Or, când ajunse la stâncă, Ali Baba trebui să-şi mărturisească, nevăzând 
nicăieri catârii lui Kassim, că pesemne o năpastă s-o fi petrecut, mai cu 
seamă că nici prin pădure nu zărise nimica. Iar îngrijorarea lui nu avu decât 


să sporească atunci când văzu pământul, la poalele stâncii, pătat de sânge. 
Încât, nu fără o mare tulburare, rosti cele trei vorbe magiceşti ale 
deschiderii, şi intră în peşteră. 

lar priveliştea celor şase bucăţi de Kassim îi înfricoşă privirile şi îi 
cutremură genunchii. Şi era mai-mai să cadă pierit la pământ. Ci 
simţămintele pe care le avea pentru fratele său îl ajutară să-şi biruiască 
tulburarea, şi nu pregetă să facă tot ce-i sta în putere spre a se strădui să-şi 
îndeplinească datorinţele cele de pe urmă faţă de el, care oricum fusese 
musulman, şi fusese feciorul aceluiaşi tată şi al aceleiaşi mume. Şi luă 
degrabă din peşteră doi saci mari în care puse cele şase ciosvârte din fratele 
său, trunchiul într-unul, iar capul cu amândouă mâinile şi cu amândouă 
picioarele într-altul. Şi încărca sacii pe un măgar, coperindu-i bine cu crengi 
tăiate şi cu lăstăriş. Pe urmă îşi zise că, dacă tot se afla acolo, nu era rău să 
se folosească de prilej spre a mai înşfăca vreo doi saci cu aur, ca să nu-şi 
lase măgarii să se întoarcă acasă cu samarul gol. Şi-aşa că puse pe ceilalţi 
doi măgari nişte saci plini cu aur, cu nişte crengi şi cu nişte frunze deasupra, 
ca şi întâia oară. Şi, după ce porunci porţii de piatră să se închidă la loc, luă 
calea îndărăt înspre cetate, plângând în sufletul său sfârşitul jalnic al lui 
frăţâne-său. 

Or, de cum ajunse în bătătura casei, Ali Baba o strigă ca să-l ajute la 
descărcatul măgarilor pe roaba sa Morgana. Or, Morgana era o copilă pe 
care Ali Baba şi soţia lui o culeseseră încă de pe când era mică şi o 
crescuseră cu tot atâta grijă şi cu tot atâta dragoste ca şi când ar fi fost 
părinţi ai ei buni. lar fetiţa crescuse în casa lor, ajutând-o pe maica ei de 
suflet la gospodărie şi făcând treabă cât zece inşi. Şi mai era şi drăgălaşă, 
dulce, îndemânatică, destoinică şi spornică la tot felul de născociri cu care 
se puteau dovedi treburile cele mai anevoioase şi cu care se puteau birui 
lucrurile cele mai amarnice. 

Şi de cum coborî, dintru-întâi sărută mâna tatălui ei de suflet şi îi ură bun 
venit, cum avea obiceiul să facă de fiecare dată când el se întorcea acasă. Şi 
Ali Baba îi spuse: 

— O, Morgana, fata mea, astăzi să-ţi văd eu iscusinţa, credinţa şi tăcerea. 

Şi îi istorisi sfârşitul negru al lui frate-său, şi adăugă: 

— lar acuma se află acolea, în şase bucăţi, încărcat pe cel de al treilea 
măgar. Şi în vreme ce eu am să sui să-i duc vestea întunecată necăjitei de 
văduve, tu să cugeţi cum am face să-l îngropăm ca şi cum ar fi murit de 
moarte bună, fără ca să poată careva să dibăcească adevărul adevărat! 


lar copila răspunse: 

— Ascult şi mă supun! 

Şi Ali Baba, lăsând-o să cugete la năpastă, sui la văduva lui Kassim. 

Or, faţa lui Ali Baba aşa era de schimbată că, de cum îl văzu, soţia lui 
Kassim se şi porni pe nişte urlete năprasnice. Şi se gătea să-şi zgârie obrajii, 
să-şi smulgă părul şi să-şi sfâşie hainele. Ci Ali Baba ştiu să-i istorisească 
întâmplarea cu atâta gingăşie, încât izbuti să abată tipetele şi bocetele ce-ar 
fi stârnit vecinii şi ar fi iscat tulburare în toată mahalaua. Şi până a-i da 
răgaz să se dumirească de se cădea ori ba să nu urle, adăugă: 

— Allah e darnic şi mi-a hărăzit bogăţie până peste trebuinţele mele. Dacă, 
dar, în năpasta cea fără de leac care te-a lovit, mai poate să te aline ceva, 
iată-mă-s gata să împreun bunurile pe care Allah mi le-a trimis cu bunurile 
tale, şi să te aduc de aci înainte în casa mea, ca să-mi fii cea de-a doua soţie. 
Şi ai să găseşti astfel în mama copiilor mei o soră iubitoare şi grijulie. Şi 
avem să trăim laolaltă în linişte deplină, tăifăsuind despre bunătatea 
răposatului! 

Şi, după ce rosti acestea, Ali Baba tăcu, aşteptând răspunsul. lar Allah 
lumină în clipita aceea inima acelei văduve dobândite odinioară la codoşlăc, 
şi o scutură de toate zavistiile ei. Întrucât El este cel Atotputermic! Iar 
muierea pricepu bunătatea lui Ali Baba şi mărinimia lui, şi primi să-i fie cea 
de a doua soţie. Şi chiar că, în urma acelui măritiş cu omul acela 
binecuvântat, ajunse şi ea femeie de treabă. Şi-aşa cu ea! 

lar Ali Baba, care izbutise să curme astfel tipetele sfâşietoare şi darea în 
vileag a tainei, o lăsă pe soţia lui cea nouă în seama soţiei de dinainte, şi 
coborî s-o caute pe tânăra Morgana. 

Or, o găsi tocmai când se întorcea dintr-un drum făcut în cetate. Întrucât 
Morgana nu-şi pierduse vremea degeaba, ci ticluise un gând întreg de 
urmat, în împrejurarea aceea grea. Într-adevăr, fata dăduse fuga la dugheana 
neguţătorului de leacuri ce se afla peste drum, şi ceruse un anume soi de 
teriac, bun la zviduirea bolilor ucigătoare. lar neguţătorul îi dăduse teriacul, 
pe banii pe care i-i arătase, da nu fără a o fi întrebat mai întâi cine este 
bolnav în casa stăpânului ei. lar Morgana îi răspunsese suspinând: 

— O, păcatele noastre! fratele stăpânului meu Ali Baba a fost lovit de 
dambla şi l-au adus la noi ca să fie îngrijit mai bine. Da nimenea nu pricepe 
nimic din boala lui! Stă înţepenit, cu faţa de şofran; nu vorbeşte, nu vede şi 
nu aude! Deie Allah, o, şeicule, să-l scoată teriacul din starea aceea rea. 


Şi vorbind astfel, aducea teriacul cu pricina, de care Kassim nu mai putea 
să se slujească, şi tocmai venea să-l caute pe stăpânul ei Ali Baba. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute cincizeci şi şasea noapte 


Urmă: 


...aducea teriacul cu pricina, de care Kassim nu mai putea să se slujească, 
şi tocmai venea să-l caute pe stăpânul ei Ali Baba. Şi, în câteva vorbe, îi 
împărtăşi ceea ce socotea să facă. Iar el îi încuviinţă gândul şi îi mărturisi 
toată minunarea pe care o simţea faţă de ticluiala ei. 

Într-adevăr, a doua zi, vrednica Morgana se duse iar la neguţătorul de 
leacuri şi, cu faţa scăldată în lacrimi, şi cu multe suspine şi sughiţuri, îi ceru 
un anume lictar, ce nu se dă de obicei decât celor pe moarte, fără de 
nădejde. Şi plecă, spunând: 

— Vai de noi şi de noi! dacă nici leacul acesta nu face nimic, s-a dus! 

Şi avu grijă, totodată, să spună la toată lumea din mahala despre închipuita 
stare fără de izbavă a lui Kassim, fratele lui Ali Baba. Încât, a doua zi, în 
zori, când oamenii din mahala fură sculaţi deodată de nişte ţipete sfâşietoare 
şi jalnice, nu se îndoiră că ţipetele n-ar fi fost scoase de soţia lui Kassim, de 
soţia fratelui lui Kassim, de tânăra Morgana şi de toate femeile rubedenii, 
spre a vesti moartea lui Kassim. 

Or, estimp, Morgana îşi vedea mai departe de treaba ei. 

Într-adevăr, îşi zisese: „Fata mea, nu-i destul să faci a fi luată o moarte 
năprasnică drept o moarte firească, ci-i vorba să abaţi o primejdie şi mai 
mare! Şi-anume să nu laşi oamenii să vadă cum că răposatul e ciopârţit în 
şase bucăţi! Altminterea ulciorul nu are să rămână fără de ţăcnitură!” 

Şi fără a zăbovi, dete fuga la un cavaf bătrân din mahala, care nu o 
cunoştea, şi, după ce îi ură salamaleikum, îi puse în mână un dinar de aur şi 
îi spuse: 

— O, şeicule Mustafa, ne este de trebuintă astăzi mâna ta! 

lar bătrânul cârpaci, care era un moşnegel plin de viaţă şi de voioşie, 
răspunse: 

— O, zi binecuvântată de lumina venirii tale, o, chip de lună! Grăieşte, o, 
stăpână a mea, iar eu am să-ţi răspund pe capul şi pe ochii mei! 

Şi Morgana spuse: 


— O, moşule Mustafa, ridică-te şi hai cu mine. Ci mai întâi, dacă 
binevoiesti, ia tot ce este de trebuintă pentru cusutul pielii! 

Iar după ce moşneagul făcu ceea ce i se ceruse, fata luă o basma şi i-o legă 
deodată peste ochi, spunându-i: 

— Fără de asta nu se poate! Fără de asta nu se poate nimic! 

Ci el strigă: 

— Du-te, tu fată! Pentru un dinar, vrei să mă lepăd de credinţa părinţilor 
mei, ori să făptuiesc cine ştie ce ticăloşie sau cine ştie ce nelegiuire 
năprasnică? 

Ci ea îi spuse: 

— Alungat fie Cel-Viclean, o, şeicule! Cugetul tău să stea pe pace! Nu-ţi 
fie frică de una ca asta, întrucât nu e vorba decât de o treabă de cusătură! 

Şi, spunând acestea, îi mai strecură un gălbior în palmă, care îl înduplecă 
s-o urmeze. 

Şi Morgana îl luă de mână şi îl duse, legat la ochi, în pivniţa casei lui Ali 
Baba. Şi acolo îi scoase legătura şi, arătându-i trupul răposatului, pe care îl 
alcătuise iar, punând cele şase bucăţi la locul lor, îi spuse: 

— Vezi acum că anume spre a te pune să coşi laolaltă cele şase bucăţi de 
colea mi-am luat osteneala să te aduc de mână! 

Şi cum şeicul se da îndărăt înfricoşat, isteata de Morgana îi strecură în 
mână alt galben şi îi mai făgădui unul, dacă treaba va fi făcută repede. Fapt 
ce-l înduplecă pe papucar să se aştearnă pe treabă. Şi, când bătrânul isprăvi, 
Morgana îl legă iarăşi la ochi şi, după ce îi dete răsplata făgăduită, îl scoase 
din pivniţă şi îl duse îndărăt până la uşa prăvăliei lui, unde îl lăsă, după ce îi 
desfăcu vederea. lar fata zori îndărăt acasă, întorcând capul din când în 
când ca să vadă de se ţine după ea cavaful. 

Şi de cum ajunse, ridică trupul cel încherbărat al lui Kassim, îl înmiresmă 
cu tămâie şi îl stropi cu mirodenii şi, ajutată de Ali Baba, îl înfăşură în 
giulgiu. După care, pentru ca oamenii care lucraseră năsălia poruncită să nu 
poată dibaci nimic, se duse să ia chiar ea năsălia şi o plăti gras. Apoi, tot 
ajutată de Ali Baba, puse în raclă trupul şi acoperi totul cu şalurile şi cu 
pânzeturile cumpărate anume. 

Estimp, imamul şi ceilalţi slujitori de la geamie sosiră şi patru dintre 
vecinii strânşi acolo încărcară năsălia pe umeri. lar imamul porni în fruntea 
alaiului, urmat de cititorii din Coran. lar Morgana mergea în urma 
purtătorilor plângând întruna, scoțând ţipete jalnice, bătându-se amarnic în 
piept şi smulgându-şi părul, pe când Ali Baba încheia şirul, însoţit de 


vecinii ce se desprindeau pe rând de lângă el spre a-i schimba din vreme în 
vreme şi a-i uşura pe ceilalţi purtători ai raclei; şi tot aşa până ce ajunseră la 
mecet, pe când în casa lui Ali Baba muierile adunate pentru slujba mortului 
îşi îngemănau bocetele şi umpleau toată mahalaua cu ţipete înfricoşate. Şi 
astfel adevărul acelei morţi rămase cu grijă la adăpost de orice dare în 
vileag, fără ca nimeni să poată avea nici cea mai mică bănuială despre 
întâmplarea cea neagră. Şi-atâta cu toate astea! 

Cât despre cei patruzeci de hoţi, d-apoi aceia, din pricina celor şase 
ciosvârte de Kassim părăsite în peşteră, se feriseră vreme de o lună să mai 
dea pe la ascunzătoarea lor; iar când se întoarseră în peşteră, rămaseră până 
peste măsură de uluiţi că nu mai găsiră nici bucăţile de Kassim, nici hoitul 
lui Kassim, nici nimic care, mai de aproape ori mai de departe, să aducă a 
aşa ceva. Şi, de data aceasta, cugetară temeinic la împrejurare, iar căpetenia 
celor patruzeci zise: 

— O, fraţilor, am fost dibuiţi, nu mai încape îndoială! Iar taina noastră a 
fost aflată. Şi dacă nu ne străduim degrabă să găsim leacul, toate bogăţiile 
noastre, pe care noi şi străbunii noştri le-am strâns cu atâtea cazne şi trude, 
au să ne fie în curând ridicate de părtaşul hoţului pedepsit de noi. Aşa că 
numaidecât, fără a pierde vremea, după ce l-am făcut pe unul să piară, 
trebuie să-l facem şi pe celălalt să piară. Odată hotărât, nu este decât numai 
o cale de-a ajunge la ţintă, şi anume: unul, şi curajos şi dibaci totodată, să se 
ducă în cetate străvestit în derviş venetic, să se slujească de toată iscusinţa 
lui şi să afle ce este cu acela pe care l-am tăiat noi în şase bucăţi, şi să 
dibăcească în ce casă locuia. Da toate cercetările trebuie să se facă cu cea 
mai mare fereală, întrucât o vorbă mai mult ar putea să strice treaba şi să ne 
piardă fără de izbavă. Încât socot că acela care s-ar împovăra cu sarcina 
aceasta se cade a se lega să se supună osândei cu moartea, dacă are să dea 
dovadă de uşurătate în îndeplinirea soliei lui! 

Şi numaidecât unul dintre haramini strigă: 

— Mă leg eu pentru isprava aceasta, şi primesc învoielile! 

Iar bulibaşa şi soţii îl firitiseră şi îl acoperiră cu laude. Şi el plecă străvestit 
în derviş. 

Or, intră în cetate, şi toate prăvăliile erau încă închise, din pricina ceasului 
prea de cu zori, afară de prăvălia şeicului Mustafa, cârpaciul. Iar şeicul 
Mustafa, cu sula în mână, lucra de zor să închipuiască un papuc din piele 
şofrănie. Şi ridică ochii şi îl zări pe dervişul ce se uita la el minunându-se 
cum lucrează, şi care se grăbi să-i ureze salamaleikum. lar şeicul Mustafa îi 


răspunse la salamalec, şi dervişul se mărturisi minunat că-l vedea, la vârsta 
lui, cu nişte ochi atâta de buni şi cu nişte degete atâta de îndemânatice. Iar 
bătrânul, tare măgulit, se umflă în guşă şi răspunse: 

— Pe Allah, o, dervişule, încă mai pot să bag aţa în ac de la întâia 
încercare, ba pot şi să cos în afundul unei pivnițe fără de lumină şase 
ciortane de mort! 

Iar dervişul-tâlhar, auzind vorbele acelea, era cât pe-aci să se topească de 
bucurie, şi îşi binecuvântă ursitoarea care îl purtase pe drumul cel mai scurt 
la telul dorit, încât nu lăsă să-i scape prilejul şi, prefăcându-se uimit, strigă: 

— O, chip al binecuvântării, şase ciortane de mort? Ce vrei să zici cu 
vorbele astea? Au nu care cumva din întâmplare o fi obiceiul în ţara asta să 
se taie morţii în şase bucăţi, care pe urmă să fie cusute la loc? Şi oare se 
face aşa spre a vedea ce este înlăuntru? 

Iar şeicul Mustafa, la cuvintele acestea, zâmbi a râde şi răspunse: 

— Nu, pe Allah, nu este asemenea obicei pe aici. Da ştiu eu ce ştiu, iar ce 
ştiu eu nimeni nu are să ştie! Am pentru aceasta mai multe pricini, care de 
care mai întemeiate! Şi-apoi limba mea-i cam scurtă în dimineaţa aceasta şi 
nu prea vrea să dea ascultare zbegurilor tinerii mele de minte! 

Iar dervişul-tâlhar începu să râdă la rându-i, atât din pricina chipului în 
care şeicul papucar îşi rostise parimiile, cât şi ca să-i facă pe plac 
moşneagului. Pe urmă, făcându-se că-i strânge mâna, îi strecură în palmă un 
galben şi adăugă: 

— O, fiu de oameni meşteri la vorbă, o, moşule al meu, ferească-mă Allah 
să mă bag unde nu mă priveşte. Da dacă, în rostul meu de om străin şi 
dornic să cunoască toate, aş vrea să-ţi grăiesc, apoi aceasta ar fi de a-mi 
face hatârul să-mi spui unde se află casa în pivnita în care se aflau cele şase 
hartane ale mortului pe care l-ai cârpit. 

Iar bătrânul cârpaci răspunse: 

— Da cum aş putea, o, frunte de derviş, de vreme ce nici eu nu ştiu care-i 
casa aceea? Află, într-adevăr, că am mers până acolo legat la ochi, dus de o 
copilandră vrăjitoare, care a făcut ca lucrurile să se petreacă cu o iuţeală 
fără de pereche. Dreptu-i însă, fiule, că, dacă aş fi iar legat la ochi, poate că 
aş izbuti să dibuiesc casa, călăuzindu-mă după anumite băgări de seamă pe 
care le-am făcut mergând şi pipăind toate din drumul meu. Întrucât pesemne 
că ştii, o, învăţatule derviş, că omul vede şi cu degetele tot atât de bine ca şi 
cu ochii, mai cu seamă dacă nu are pielea aspră ca spinarea de crocodil. Şi, 
în ce mă priveşte, am printre muşteriii cărora le încalţ cinstitele picioare 


câţiva orbi mai limpede văzători, datorită ochiului pe care îl au în vârf la 
fiecare deget, decât afurisitul de bărbier care mă rade pe cap în fiece vinere, 
tăindu-mi pielea amarnic, lua-l-ar Allah... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute cincizeci şi şaptea noapte 


Urmă: 


...am printre muşteriii cărora le încalţ cinstitele picioare câţiva orbi mai 
limpede văzători, datorită ochiului pe care îl au în vârf la fiecare deget, 
decât afurisitul de bărbier care mă rade pe cap în fiece vinere, tăindu-mi 
pielea amarnic, lua-l-ar Allah! 

Iar dervişul-tâlhar strigă: 

— Binecuvântat să fie sânul care te-a alăptat, şi deie Allah să mai poţi încă 
multă vreme să bagi firul în ac şi să încalţi preacinstitele picioare, o, şeic de 
bunăvestire! Hotărât, nu doresc decât să mă supun călăuzelii tale, ca să 
încerci a da de casa în pivnita la care se petrec nişte lucruri atâta de 
minunătoare! 

Atunci seicul Mustafa se hotărî să se ridice, iar dervişul îl legă la ochi şi îl 
duse de mână în uliţă, pe urmă merse pe lângă el, când călăuzindu-l, când 
lăsându-se călăuzit, pe pipăitelea, până chiar la casa lui Ali Baba. 

Iar seicul Mustafa zise: 

— Aici este, hotărât, şi nu altundeva. Cunosc casa după duhoarea de 
balegă de măgar pe care o revarsă, şi după piatra asta de colea, de care mi- 
am zdrelit piciorul întâia dată! 

Şi hoţul, peste măsură de bucuros, se repezi, până a nu-i dezlega năframa 
papucarului, să facă un semn pe poarta casei, cu o bucată de tibişir pe care o 
avea la el. Pe urmă îl desfăcu la ochi pe călăuzul său, îl răsplăti cu încă un 
galben, şi se despărţi de el, după ce îi mulţumi şi îi făgădui că nu are să 
cumpere papuci decât numai de la el, câte zile o mai trăi. Şi luă grabnic 
drumul îndărăt înspre pădure, spre a se duce să dea ştirea despre cele ce 
aflase căpeteniei celor patruzeci. Ci nu ştia că dă fuga drept spre a-şi vedea 
capul cum îi zboară de pe umeri, aşa cum are să se arate mai încolo. 

Într-adevăr, când destoinica de Morgana ieşi să se ducă după nişte 
cumpărături, zări pe poartă, la întoarcerea ei de la suk, semnul cel alb pe 
care dervişul-hoţ îl făcuse acolo. Şi îl cercetă cu luare-aminte, şi cugetă în 
sufletul ei grijuliu: „Semnul nu s-a făcut singur pe poarta noastră! lar mâna 


care l-a făcut nu poate să fie decât o mână vrăjmaşă! Aşa că se cade a abate 
vrăjile, încurcând isprava.” Şi dete fuga să caute o bucată de tibişir, şi făcu 
câte un semn aidoma, în acelaşi loc, pe porţile de la toate casele de pe uliţă, 
atât pe dreapta cât şi pe stânga. Şi ori de câte ori făcea un semn, rostea în 
minte, ca înspre făptuitorul semnului dintâi: „Cinci degete ale mele în 
ochiul tău stâng, şi celelalte cinci în ochiul tău drept!” Întrucât ştia că nu se 
află vrajă mai tare spre a abate puterile cele nevăzute, spre a te feri de 
farmece şi spre a face să cadă îndărăt pe capul descântătorului năpastele 
puse la cale şi gata de a se înfăptui. 

Încât a doua zi, când îndrumați de fârtatele lor intrară doi câte doi în cetate 
spre a năvăli în casa însemnată cu tibişir, haraminii rămaseră peste măsură 
de miraţi şi de nedumeriţi băgând de seamă că toate porţile caselor din 
mahala purtau acelaşi semn, aidoma. Şi dădură zor, la un semn al 
harambaşei, să se întoarcă la peştera din pădure, spre a nu stârni luarea- 
aminte a trecătorilor. Şi când se văzură iar laolaltă, îl târâră în mijlocul 
roatei alcătuite de ceata lor pe hoţul-călăuz, care se dovedise atâta de 
uşuratic, îl osândiră la moarte şi, pe dată, la semnul dat de căpetenie, îi 
retezară capul. 

Or, cum pedeapsa hotărâtă pentru făptuitorul dintâi al isprăvii ajunsese mai 
grabnică decât oricând, un alt hoţ se mărturisi gata să plece în iscoadă. Şi 
dorinţa fiindu-i primită de către căpetenie, se duse în cetate, luă legătura cu 
şeicul Mustafa, îl puse să-l îndrume până dinaintea casei prepuse a fi casa 
cu cele şase hartane cusute, şi făcu un semn roşu pe poartă, într-un loc mai 
ascuns. Pe urmă se întoarse la peşteră. Ci el nu ştia că un cap însemnat cu 
săritura cea neagră nu poate să facă decât săritura aceea şi nu alta. 

Într-adevăr, când hoţii, călăuziţi de fârtatele lor, ajunseră pe uliţa lui Ali 
Baba, găsiră toate porţile cetluite cu semnul cel roşu, chiar în acelaşi loc, 
întrucât iscusita de Morgana, presimţind ea ceva, se dovedise tot atâta de 
grijulie ca şi întâia dată. Şi, la întoarcerea în peşteră, călăuzul trebui să 
îndure, în ceea ce priveşte căpăţâna lui, aceeaşi soartă ca şi cel de dinaintea 
sa. Ci aceasta nu ajută întru nimic la a-i lumina pe hoţi cum e treaba, şi nu 
sluji decât ca să împuţineze ceata cu doi dintre haidamacii ei cei mai 
neînfricaţi. 

Încât, după ce cugetă asupra întâmplărilor o bună bucată de vreme, 
bulibaşa ridică fruntea şi îşi zise: „De-acuma încolo n-am să mă mai 
bizuiesc decât pe mine!” Şi plecă singur la cetate. 


Or, el nu făcu precum făcuseră ceilalţi. Întrucât, după ce şeicul Mustafa îi 
arătă casa lui Ali Baba, nu-şi mai pierdu vremea să însemneze poarta cu 
vreo cridă — roşie, ori albă, ori albastră — ci se uită cu luare-aminte spre a-şi 
întipări bine în minte aşezarea ei, dat fiind că pe dinafară era aidoma la 
înfăţişare cu toate casele vecine. Şi, odată cercetarea aceea isprăvită, se 
întoarse în pădure, îi adună pe cei treizeci şi şapte de hoţi rămaşi în viaţă şi 
le spuse: 

— Făptaşul pagubei care ne-a fost pricinuită este dibuit, întrucât acuma îi 
cunosc bine casa. Şi, pe Allah! Pedeapsa lui are să fie o pedeapsă amarnică. 
Iar voi, flăcăii mei, aduceţi-mi degrabă aici treizeci şi opt de chiupuri mari 
de pământ ars, smălţuite pe dinlăuntru, cu gâtul larg şi cu pântecele gros. Iar 
aceste treizeci şi opt de chiupuri să fie goale, afară numai de unul, pe care 
să-l umpleţi cu ulei de măsline. Şi aveţi grijă să fie toate fără de nicio 
plesnitură. Şi întoarceţi-vă fără de zăbavă. 

lar hoţii, deprinşi a îndeplini fără de cârtire poruncile căpeteniei lor, 
răspunseră că ascultă şi că se supun, şi dădură fuga să rostuiască din sukul 
de oale cele treizeci şi opt de chiupuri cu pricina, şi să le aducă bulibaşei, 
puse în cumpănă două câte două pe caii lor. 

Atunci harambaşa le spuse haraminilor: 

— Puneti-vă hainele şi intrati fiecare în câte un chiup, nepăstrând asupra- 
vă decât armele, turbanul şi papucii! 

Iar cei treizeci şi şapte de hoţi, fără a scoate o vorbă, se cocoţară doi câte 
doi pe spinarea cailor care purtau chiupurile. Şi cum fiecare cal ducea câte 
două chiupuri, unul pe dreapta şi altul pe stânga, fiecare hoţ se lăsă să 
alunece în câte un chiup, în care pieri cu totul. Şi se pomeniră astfel făcuţi 
grămadă, cu picioarele înghesuite sub ei şi cu genunchii la gură, în chiupuri, 
ca în cea de-a douăzecea zi nişte puişori de găină în ouăle lor. Şi, încăpuiţi 
aşa, ţineau un iatagan într-o mână şi o măciucă în mâna cealaltă, cu papucii 
chitiţi frumos sub fundurile lor. Iar cel de-al treizeci şi şaptelea hoţ făcea la 
fel pe partea cealaltă şi în cumpănă faţă de chiupul umplut cu ulei. 

După ce hoţii sfârşiră de a se aşeza în chiupuri într-un chip cât mai puţin 
stânjenitor, căpetenia veni de-i cercetă pe rând şi astupă gura chiupurilor cu 
nişte foi de palmier, aşa fel ca să nu se vadă ce se află în ele, da totodată să 
îngăduie oamenilor să răsufle în voie. Şi pentru ca niciun fel de bănuială să 
nu se poată isca în mintea trecătorilor asupra celor ce se aflau în oluri, luă 
ulei din chiupul cel plin şi unse frumuşel cu el pe dinafară pereţii 
chiupurilor cele noi. Şi când treaba fu rostuită astfel, căpetenia hotilor se 


străvesti în haine de neguţător de ulei şi, mânând înspre cetate caii ce purtau 
o marfă închipuită, se făcu frunte a acelei caravane. 

Or, Allah îi meni bună pace şi ajunse fără de necazuri, pe înserate, chiar 
dinaintea casei lui Ali Baba. Şi de parcă toate anevoinţele s-ar fi dezlegat de 
la sine, nu avu nicio bătaie de cap spre a-şi împlini scopul ce-l aducea să 
bată la poartă, întrucât Ali Baba însuşi sta jos pe prag, revenindu-se în tihnă 
înainte de rugăciunea de seară... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute cincizeci şi opta noapte 


Urmă: 


.. -întrucât Ali Baba însuşi sta jos pe prag, revenindu-se în tihnă înainte de 
rugăciunea de seară. lar căpetenia hoţilor se repezi să oprească şirul de cai, 
veni dinaintea lui Ali Baba şi îi spuse, după salamalecuri şi după urături: 

— O, stăpâne al meu, robul tău este neguţător de ulei, şi nu ştie unde să se 
ducă să mâneze în noaptea aceasta, într-o cetate în care nu cunoaşte pe 
nimeni. Nădăjduieşte, dar, de la mărinimia ta, că, în numele lui Allah, ai să-i 
îngădui găzduire până mâine dimineaţă, lui şi vitelor lui, în bătătura casei 
tale! 

Dacă auzi rugămintea aceea, Ali Baba îşi aduse aminte de când era şi el 
om sărac şi când îndura nemila, şi inima i se înmuie pe dată. Şi, departe de 
a-l cunoaşte pe căpetenia hoţilor pe care odinioară în pădure îl văzuse şi îl 
auzise, se ridică în cinstea lui şi îi răspunse: 

— O, neguţătorule de ulei, fratele meu, fie-ţi casa mea odihnitoare şi deie 
Allah să-ţi găseşti aici tihnă şi neamuri. 

Şi, spunând acestea, îl luă de mână şi îl aduse, cu caii lui, în curte. Şi 
chemă pe Morgana şi pe încă un rob şi le porunci să-l ajute pe oaspetele de 
la Allah să descarce chiupurile şi să dea de mâncare vitelor. lar când 
chiupurile fură orânduite frumos în fundul curţii, şi caii legaţi de-a lungul 
zidului, fiecare la gât cu câte un sac plin de orz şi de ovăz, Ali Baba, tot plin 
de bunătate şi de voioşie, îl luă iarăşi pe oaspete de mână şi îl duse în casă, 
unde îl pofti să stea la locul de cinste, şi şezu şi el alături, spre a mânca de 
cină. Şi după ce amândoi mâncară şi băură şi dădură mulţumire lui Allah 
pentru milele lui, Ali Baba nu vroi să-şi stânjenească oaspetele, ci se sculă 
spunându-i: 


— O, stăpâne al meu, casa mea este casa ta, iar ceea ce se află în casă este 
al tău. 

Or, pe când el da să plece, neguţătorul de ulei, care era căpetenia hotilor, îl 
opri spunându-i: 

— Allah fie asupra-ţi, o, gazdă a mea, arată-mi locul din preacinstita-ţi 
casă unde îmi este îngăduit să dau tihnă lăuntrurilor mele şi să-mi uşurez 
udul. 

Şi Ali Baba, arătându-i umblătoarea aşezată tocmai în colţul bătăturii, 
chiar lângă locul unde erau înşiruite chiupurile, răspunse: 

— Acolo este! 

Şi grăbi să se depărteze, spre a nu stânjeni treburile mistuirii ale 
neguţătorului de ulei. 

Şi căpetenia hoţilor chiar că nu pregetă să facă ceea ce avea de făcut. Da 
când sfârşi, se duse la chiupuri şi se aplecă peste fiecare spunând: 

— Hei, tu, Cutare, de îndată ce ai să auzi chiupul în care te afli răsunând 
de piatra pe care am s-o arunc din locul unde sălăsluiesc, să nu zăboveşti a 
iesi şi a da fuga la mine! 

Şi după ce le dete astfel oamenilor săi poruncă de ce trebuia să facă, se 
întoarse în casă. lar Morgana, care îl aştepta cu un felinar în mână în uşa 
bucătăriei, îl duse la odaia ce-i fusese pregătită şi-l lăsă singur. lar el se 
grăbi, ca să fie bine odihnit atunci când aveau să-şi pună în faptă isprava, să 
se întindă pe pat unde socotea să doarmă până la miezul nopţii. Şi nu zăbovi 
mult până ce să sforăie ca o căldare de spălătoreasă. 

Şi-atunci se întâmplă ceea ce era dat să se întâmple. 

Într-adevăr, pe când Morgana se afla în bucătărie spălând de zor tăvile de 
bucate şi crătiţile, deodată lampa, din lipsă de ulei, se stinse. Or, tocmai că 
zahereaua de ulei din casă se isprăvise, şi Morgana, care uitase să târguiască 
alta în ziua aceea, se amări rău de necazul acela şi îl strigă pe Abdallah, 
robul cel proaspăt al lui Ali Baba, şi-i spuse şi lui supărarea şi încurcătura. 
Ci Abdallah, izbucnind în râs, îi spuse: 

— Pe Allah! o, Morgana, sora mea, cum de poţi să spui că ne lipseşte 
uleiul din casă câtă vreme în curte se află, chiar acuma, rânduite lângă zid, 
treizeci şi opt de chiupuri pline cu ulei de măsline care, judecând după 
mireasma olurilor în care se află, trebuie să fie de soiul cel mai ales. A, sora 
mea, ochiul meu nu o mai zăreşte în seara aceasta pe Morgana cea iscusită, 
şi cea destoinică, şi cea plină de născociri! 

Pe urmă adăugă: 


— Mă duc îndărăt să mă culc, sora mea, ca să mă scol dimineaţă de cu 
zori, să-l însoțesc la hammam pe stăpânul nostru Ali Baba! 

Şi o lăsă, spre a se duce, nu departe de odaia neguţătorului de ulei, să 
sforăie ca un buhai de baltă. 

Atunci Morgana, oleacă tulburată de vorbele lui Abdallah, luă vasul pentru 
ulei şi se duse în curte, ca să-l umple de la unul din chiupuri. Şi se duse la 
cel dintâi chiup, îl destupă şi cufundă vasul pe gura deschisă. Şi — o, 
vârtejire de lăuntruri, o, bulbucare de ochi, o, beregată precurmată! — vasul, 
în loc să intre în ulei, se lovi cu putere de ceva tare. Şi acel ceva îl zgâlţâi; şi 
ieşi o voce care zise: 

— Pe Allah! piatra pe care a aruncat-o bulibaşa este pe puţin un pietroi! 
Haidem, acuma-i clipa! 

Şi scoase capul, şi dete să iasă din chiup. 

Şi-aşa! Or, ce făptură omenească, dacă ar da de o fiinţă vie într-un chiup, 
în loc să dea de ulei, nu şi-ar închipui că vede cum i-a şi venit ceasul cel de 
pe urmă al ursitoarei? Aşa şi tânăra Morgana, speriată rău în cea dintâi 
clipă, nu se putu opri să nu cugete: „M-am dus! Şi toată lumea din casă s-a 
dus fără de izbavă!” Ci iacătă că deodată năprăsnicia tulburării îi întoarse la 
loc toată iscusinţa şi toată judecata. Şi în loc de-a se apuca să scoată 
niscaiva ţipete înfricoşate şi să facă zarvă, ea se plecă peste gura chiupului 
şi spuse: 

— Nu, nu, voinicule! Stăpânul tău doarme încă! Aşteaptă să se scoale! 

Încât Morgana, mintoasă cum era, pricepuse totul. Şi spre a se încredința 
de năprăsnicia împrejurării, vroi să cerceteze toate chiupurile, măcar că 
încercarea nu era fără de primejdie; şi se duse la fiecare, pipăi capul care se 
şi itea numaidecât ce astupătoarea era ridicată, şi spuse fiecărui cap: 

— Răbdare, şi pe curând! 

Şi numără aşa treizeci şi şapte de capete de hoţi bărboşi, şi văzu că numai 
cel de al treizeci şi optulea chiup era plin cu ulei. Atunci îşi umplu în toată 
liniştea vasul şi dete fuga să aprindă lampa, spre a se întoarce repede să-şi 
pună în faptă gândul mântuitor pe care primejdia apropiată îl şi închipuise 
în mintea ei. 

Aşadar, odată în curte, aprinse un foc mare sub cazanul ce slujea la 
spălatul rufelor şi, cu ajutorul vasului, umplu cazanul, golind în el tot uleiul 
din chiup. Şi cum focul ardea tare, uleiul nu zăbovi a începe să fiarbă. 

Atunci Morgana umplu găleata cea mare de la grajd cu uleiul clocotind, se 
duse la unul din chiupuri, săltă capacul şi, dintr-o singură aruncătură, vărsă 


uleiul încins pe capul care se iţea. Iar tâlharul acelui cap fu opărit pe veci şi 
îşi înghiţi moartea cu un horcăit ce nu mai ieşi. 

lar Morgana, cu mâinile netremurate, îi făcu să îndure aceeaşi soartă pe 
toţi cei închişi în chiupuri, care muriră înăbuşiţi şi fierţi, întrucât niciun om, 
de-ar fi el închis şi într-un chiup cu şapte pereţi, nu ar putea să scape de 
ursita atârnată de gâtul lui. 

Or, sfârşindu-şi isprava, Morgana stinse focul de sub cazan, astupă la loc 
chiupurile cu capacele din foi de palmier, şi se întoarse în bucătărie unde, 
suflând în lampă, rămase în negură, hotărâtă să vegheze la urmarea acelei 
tărăşenii. Şi stând aşa la pândă, nu avu de aşteptat vreme multă. 

Într-adevăr, pe la miez de noapte, neguţătorul de ulei se deşteptă şi se duse 
de-şi lipi capul de fereastra ce da înspre curte; şi dacă nu văzu nicio lumină 
în nicio parte, şi dacă nu auzi niciun zgomot, socoti că toată casa trebuie să 
fie cufundată în somn. Atunci, întocmai precum le spusese oamenilor lui, 
luă nişte pietricele pe care le avea la el şi le azvârli una câte una înspre 
chiupuri. Şi cum avea ochiul ager şi mâna dibace, îşi atinse ţinta de fiecare 
dată: ceea ce pricepu după sunetul scos de chiup la lovitura cu piatra. Pe 
urmă aşteptă, neîndoindu-se că are să-i vadă ţâşnind din chiupuri pe 
haidamacii lui cu armele în vânt. Ci nimica nu se clinti. Atunci, 
închipuindu-şi că adormiseră în chiupurile lor, aruncă iarăşi cu pietre; ci 
niciun cap nu se ivi şi nicio mişcare nu se stârni. Şi bulibaşa hoţilor fu până 
peste fire de mâniat pe oamenii lui, pe care îi socotea cufundaţi în somn; şi 
coborî la ei, gândind: „Puii de câine! nu sunt buni de nimic!” Şi se repezi la 
chiupuri; ci numai spre a se da îndărăt, aşa de înfricoşător era duhnetul de 
ulei clocotit şi de carne fiartă ce se revărsa din ele. Da se apropie iar şi, 
pipăind cu mâna, simţi pereţii chiupurilor fierbinţi ca ai unui cuptor. Atunci 
strânse de pe jos un mănunchi de paie, îl aprinse şi se uită în chiupuri. Şi îşi 
văzu oamenii, unul după altul, opăriţi şi fumegând, cu trupurile fără de 
suflet. 

Când îi văzu aşa, bulibaşa hotilor, pricepând de ce moarte cruntă pieriseră 
cei treizeci şi şapte de soţi ai lui, făcu o săritură de-a mirările până pe 
coama zidului curţii, se prăvăli în uliţă şi îşi slobozi picioarele în vânt. Şi 
zbură şi se afundă în noapte, mâncând sub paşii lui pământul... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute cincizeci şi noua noapte 


Urmă: 


„„„Şi zbură şi se afundă în noapte, mâncând sub paşii lui pământul. Şi, 
când ajunse în peşteră, se cufundă în negrele cugetări la ceea ce îi mai 
rămânea de făcut de-aci înainte spre a plăti tot ce avea de plătit. Şi până una 
alta atâta cu el! 

Estimp, Morgana, care izbăvise casa stăpânului ei, precum şi vieţile ce 
sălăşluiau acolo, de îndată ce-şi dete seama că toată primejdia fusese 
abătută odată cu fuga acelui calp neguţător de ulei, aşteptă cuminte să se 
lumineze de ziuă, spre a se duce să-l trezească pe stăpânu-său Ali Baba. Şi, 
de îndată ce acesta se îmbrăcă, socotind că nu fusese deşteptat atâta de 
devreme decât ca să meargă la hammam, Morgana îl duse dinaintea 
chiupurilor şi îi spuse: 

— O, stăpâne al meu, ia saltă un capac şi uită-te! 

Şi Ali Baba, după ce se uită, rămase până peste fire de speriat şi de 
înmărmurit. lar Morgana nu pregetă să-i povestească toate câte se 
petrecuseră, de la început până la sfârşit, fără a sări nimica. Ci nu este de 
nicio trebuintă s-o mai spunem şi noi o dată. Şi îi istorisi şi povestea cu 
semnele cele albe şi cu cele roşii de pe porţi, despre care nu socotise de 
cuviinţă să-l învedereze dintru-ntâi. Ci nici povestea aceasta nu este de vreo 
trebuinţă s-o mai înşirăm încă o dată. 

Când auzi istorisirea roabei sale Morgana, Ali Baba începu să plângă de 
tulburare şi, strângând-o cu drag pe copilă la piept, îi zise: 

— O, copilă a binecuvântării, fericit fie pântecele care te-a purtat! Hotărât, 
pâinea pe care ai mâncat-o în casa noastră n-a fost mistuită de 
nerecunoştinţă. Tu eşti fata mea şi eşti fata mamei copiilor mei. lar de- 
acuma înainte tu ai să fii capul casei mele şi cel mai mare dintre copiii mei! 

Şi îi spuse tot aşa mai departe vorbe drăgăstoase, şi mult îi mulţumi pentru 
bărbăţia, pentru mintoşenia şi pentru credinţa ei faţă de casa lui. 

După care Ali Baba, ajutat de Morgana şi de robul Abdallah, purcese la 
băgarea în pământ a hoţilor, pe care se hotărî, după chibzuinţă, a-i face să 
piară săpându-le o groapă mare în grădină şi îngropându-i acolo de-a valma, 
fără de nicio slujbă, spre a nu trezi luarea-aminte a megieşilor. Şi iacă-aşa 
sfârşi de a se descotorosi de prăsila aceea blestemată. Bine-a făcut! 

Şi multe zile se petrecură în casa lui Ali Baba, în vâlvoră de bucurii şi de 
firitiseli. Şi nu se mai săturau să-şi tot povestească amănuntele acelei 
întâmplări de-a mirărilea, multumind lui Allah pentru mântuirea lor şi 
prefirând toate tălmăcirile pe care le stâmea păţania aceea. lar Morgana era 


mai răsfăţată ca niciodată; iar Ali Baba, laolaltă cu cele două soţii ale lui şi 
cu copiii săi, nu mai pridideau să-şi dovedească recunoştinţa şi dragostea 
faţă de ea. 

Or, într-o zi fiul cel mai mare al lui Ali Baba, care ocârmuia daravelile de 
vânzare şi de cumpărare în prăvălia odinioară a lui Kassim, îi spuse tatălui 
său, când se întoarse din suk: 

— O, părintele meu, nu ştiu cum să fac să-i întorc vecinului meu, 
neguţătorul Hussein, toate cinstirile cu care nu mai conteneşte să mă 
copleşească, de la proaspăta lui aşezare în sukul nostru. lacătă a cincea oară 
când primesc, fără a-l răsplăti cu nimica, să ospătez la el masa de prânz. Or, 
tare aş vrea, o, taică, să-l cinstesc şi eu măcar o dată, spre a-l despăgubi, cu 
belşugul ospăţului, de această singură dată, pentru toate cheltuielile ce le-a 
făcut în cinstea mea. Întrucât socot că gândeşti ca şi mine că nu ar fi 
cuviincios să zăbovesc mai mult a-i întoarce politeţurile pe care le-a dovedit 
faţă de mine! 

Iar Ali Baba răspunse: 

— De bună seamă, o, fiul meu, aceasta este cea mai aleasă dintre datorii. 
Şi s-ar fi căzut să-mi aduci aminte de ea mai degrabă! Or, tocmai iacătă că 
mâine este vineri, zi de odihnă, iar tu să ai să te prilejuieşti de aceasta spre 
a-l pofti pe hagg Hussein, vecinul tău, să vină să împartă cu noi pâinea şi 
sarea cinei. Şi dacă are să caute vreun tertip spre a nu primi, tu să nu pregeţi 
a stărui şi a-l aduce în casa noastră, unde nădăjduiesc că are să găsească un 
ospăț nu tocmai nevrednic de mărinimia lui. 

Şi chiar că a doua zi fiul lui Ali Baba, după rugăciune, îl pofti pe hagg 
Hussein, neguţătorul cel proaspăt aşezat în suk, să-l însoţească la o 
preumblare plăcută. Şi călăuzi preumblarea aceea în tovărăşia vecinului său 
chiar înspre partea de mahala unde se afla casa lor. lar Ali Baba, care îi 
aştepta în prag, le ieşi înainte, cu chipul zâmbitor, şi, după salamalecurile şi 
urările cuvenite şi de-o parte şi de alta, îi mărturisi lui hagg Hussein 
multumita sa pentru filotimia arătată fiului său, şi îl pofti, cu multă 
stăruinţă, să intre să se hodinească în casa lor şi să împartă cu el şi cu fiul 
său masa de seară. Şi adăugă: 

— Ştiu bine că, orice-aş face, nu am să pot răsplăti bunătăţile tale faţă de 
fiul meu. Da, într-un sfârşit, nădăjduim că ai să primeşti pâinea şi sarea 
găzduirii noastre! 

Ci hagg Hussein răspunse: 


— Pe Allah, o, stăpâne al meu, găzduirea ta este de bună seamă o găzduire 
aleasă, da cum aş putea eu s-o primesc atunci când, încă de multă vreme, m- 
am legat cu jurământ să nu mă ating vreodată de mâncăruri gătite cu sare, şi 
să nu gust vreodată din această mirodie? 

Iar Ali Baba răspunse: 

— Nu face nimic, o, hagg binecuvântat! Nu voi avea decât a spune o vorbă 
la bucătărie şi bucatele au să fie gătite fără sare şi fără nimica asemenea! 

Şi-atâta stărui pe lângă neguţător, până ce îl sili să intre în casă. Şi 
numaidecât dete fuga s-o prevestească pe Morgana să nu care cumva să 
pună sare în bucate, şi să gătească anume în seara aceea toate bucatele şi 
toate umpluturile şi toate aluaturile fără ajutorul acelei mirodii de rând. Iar 
Morgana, până peste poate de mirată de greaţa oaspetelui faţă de sare, nu 
ştiu pe ce seamă să pună un gust atâta de ciudat şi începu să cugete la o 
asemenea treabă. Da nu uită s-o înştiinţeze pe bucătăreasa arăpoaică să se 
supună poruncii şoade a stăpânului lor Ali Baba. 

lar când bucatele fură gata, Morgana le puse pe tăvi şi îl ajută pe robul 
Abdallah să le care în sala de ospeţe. Şi cum din firea ei era tare 
iscodelnică, nu pregetă să repeadă vreo două aruncături de ochi, din când în 
când, înspre oaspetele care nu avea pe plac sarea. Şi când masa se sfârşi, 
Morgana plecă spre a-l lăsa pe stăpânul Ali Baba să tăifăsuiască în tihnă cu 
musafirul său poftit. 

Da la vreme de un ceas, fetişcana se ivi iar la intrarea în sală. Şi, spre 
marea nedumerire a lui Ali Baba, era îmbrăcată ca o dănţuitoare, cu fruntea 
înghirlăndată cu ţechini de aur, cu gâtul împodobit cu o salbă de boabe de 
chilimbar galben, cu mijlocul strâns într-o centură de zale de aur, şi cu 
brățări de clopoței de aur la încheieturile mâinilor şi la gleznele picioarelor. 
Iar la centură îi atârna, după obiceiul dănţuitoarelor de meserie, un jungher 
cu mâner de jad şi cu limba lungă, încovoiată şi ascuţită, care slujeşte la 
preluminat mişcările danţului. lar ochii ei de gazelă îndrăgostită, cei atâta 
de mari din firea lor şi atâta de adânci de strălucire, erau alungiţi vârtos cu 
kohl negru până la tâmple, la fel ca şi sprâncenele-i întinse ca un arc al 
năprasnelor. Şi, împodobită şi dichisită aşa, înaintă în paşi bătuţi, dreaptă 
întru totul şi cu sânii în vânt. Şi pe urma ei venea robul cel tânăr Abdallah, 
ţinând în mâna stângă, la înălţimea chipului, o dairea cu geamparalele 
scânteietoare, pe care le zdrăngănea pe paşii danţului, da uşor de tot, în aşa 
fel numai cât să însemneze paşii tovarăşei sale. Şi când ajunse dinaintea 
stăpânului ei, Morgana se plecă gingaş şi, fără a-i da răgaz să se 


dezmeticească din uluiala în care îl cufundase intrarea aceea neaşteptată, se 
întoarse înspre tânărul Abdallah şi îi făcu un semn uşor din sprâncene. Şi 
deodată bătaia dairalei se înteţi într-un pas spornic, iar Morgana, lunecând 
ca o pasăre, începu danţul. 

Şi dănţui toţi paşii neostenită, şi prelumină toate chipurile, cum n-a izbutit 
vreodată, în saraiurile niciunui sultan, vreo dănţuitoare de meserie. Şi dănţui 
cum poate numai dinaintea lui Saul cel negru de jale o fi dănţuit David 
păstorul. 

Şi dăntui danţul şalurilor, şi danţul năframelor, şi danţul ciomagului. Şi 
dănţui danţurile evreicelor, şi pe cele ale grecoaicelor, şi pe cele ale 
etiopiencelor, şi pe cele ale persiencelor, şi pe cele ale beduinelor, cu o 
uşurătate atâta de minunată încât, hotărât! numai Balkis, crăiţa îndrăgostită 
de Soleiman, o fi mai putut să dănţuiască la fel. 

Şi după ce dănţui toate astea, şi când inima stăpânului ei, şi inima fiului 
stăpânului ei, şi inima neguţătorului, mosafirul stăpânului ei, se ţintuiră de 
paşii ei, iar ochii se lipiră de mlădierea trupului ei, numai atunci începu 
danţul cel unduios al jungherului. Într-adevăr, trăgând deodată din teaca de 
argint arma daurită, şi tremurând toată de gingăşie şi de foc, în vuietul tot 
mai spormic al dairalei, se repezi, cu jungherul fulgerând, răsucită, mlădie, 
pătimaşă, aprinsă şi sălbatică, cu ochii scăpărând şi purtată de nişte aripi ce 
nu se vedeau. Iar fulgerarea armei ba se întindea înspre un vrăjmaş nevăzut 
din văzduh, ba se întorcea cu vârful înspre sânii cei frumoşi ai copilandrei 
împătimite. lar cei de faţă scoteau în acele clipite un țipăt lung de spaimă, 
atâta de aproape părea inima dănţuitoarei de vârful ucigaş. Pe urmă, încet- 
încet, tremurul dairalei se făcu tot mai domol, iar bătaia ei scăzu şi se topi 
până la tăcerea deplină a pielii celei răsunătoare. Şi Morgana, cu pieptul 
săltând ca un val de mare, se opri din dant. 

Şi se întoarse înspre robul Abdallah care, la un alt semn din sprâncene, îi 
aruncă, de la locul lui, daireaua.lar ea o prinse din zbor şi, răsturnând-o, se 
sluji de ea ca de un taleraş de lemn spre a se duce s-o întindă dinaintea celor 
trei privitori şi să le ceară, după datina almeelor şi a dănţuitoarelor, 
mărinimia lor. lar Ali Baba, care, măcar că nemulţumit oleacă de fapta 
neaşteptată a slujnicei sale, se lăsase cucerit de atâta vrajă şi de atâta 
măiestrie, aruncă un dinar de aur în dairea. lar Morgana îi mulţumi cu o 
temenea adâncă şi cu un zâmbet, şi întinse daireaua înspre fiul lui Ali Baba, 
care fu mai puţin darnic decât tătâne-său. 


Atunci, ţinând mereu daireaua în mâna stângă, o înfăţişă oaspetelui care nu 
avea pe plac sarea. Şi hagg Hussein îşi scoase punga şi se pregăti să 
scotocească în ea după vreun gologan, spre a-i dărui acelei dănţuitoare atâta 
de vrednice de dorit; când deodată Morgana, care se dase doi paşi îndărăt, 
sări înainte ca o pisică sălbatică şi-i înfipse în inimă, până la straja 
plăselelor, jungherul repezit cu mâna dreaptă. Şi hagg Hussein, cu ochii 
dintr-o dată cufundaţi în găvanele lor, căscă gura şi-apoi o închise, de-abia 
mai scoțând o jumătate de suspin; pe urmă se nărui pe chilim, cu capu- 
naintea picioarelor şi cu trupul fără de suflare. 

Iar Ali Baba şi feciorul său, peste măsură de spăimântaţi şi de mâniaţi, se 
repeziră la Morgana care, măcar că tremurând de tulburare, ştergea pe şalu-i 
de mătase jungherul însângerat. Şi, întrucât ei o socoteau cuprinsă de 
zăticneală şi de nebunie şi o înşfăcaseră de mână spre a-i smulge jungherul, 
ea le spuse cu glas liniştit: 

— O, stăpânii mei, mărire lui Allah cel carele a îndrumat mâna slabă a 
unei copile să vă răzbune de căpetenia vrăjmaşilor voştri! la vedeţi dacă 
mortul nu este neguţătorul de ulei, însusi bulibaşa haraminilor, cu chiar 
ochii lui, insul ce nu vroia să guste sfânta sare a găzduirii! 

Şi, grăind astfel, despuie de mantie trupul de pe jos şi lăsă să se vadă, de 
sub barba cea lungă şi de sub străvesteala cu care se învăluise anume, pe 
vrăjmaşul ce le jurase pieirea. 

Şi dacă Ali Baba cunoscu astfel în trupul fără de viaţă al lui hagg Hussein 
pe neguţătorul de ulei, stăpânul chiupurilor şi căpetenia deliilor, pricepu că, 
pentru a doua oară, nu-şi datora izbăvirea lui şi a tuturor alor lui decât 
credinţei pline de grijă şi vitejiei tinerei Morgana. Şi o strânse la piept, şi o 
sărută între amândoi ochii, şi îi zise cu lacrimi în glas: 

— O, Morgana, fata mea, vrei tu, spre a-mi duce bucuria până peste 
marginile bucuriei, să intri pe totdeauna în neamul meu, măritându-te cu 
fiul meu, flăcăul frumos de colea? 

Iar Morgana sărută mâna lui Ali Baba şi răspunse: 

— Pe capul şi pe ochii mei! 

Şi nunta Morganei cu feciorul lui Ali Baba fu cetluită fără zăbavă, 
dinaintea cadiului şi a martorilor, în toiul petrecerilor şi al veseliei. Iar 
trupul căpeteniei hoţilor fu îngropat tainic în groapa ce slujise de mormânt 
şi soţilor lui de mai înainte — fie el blestemat! 

Şi, după însurătoarea lui fecioru-său... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a opt sute şaizecea noapte 


Urmă: 


„.„.Şi, după însurătoarea lui fecioru-său, Ali Baba, care prinsese la minte 
grija, şi care urma de-acuma numai poveţele Morganei, şi asculta cu luare- 
aminte toate îndemnurile ei, se feri o bucată de vreme de a mai trece pe la 
peşteră, de frică să nu dea acolo peste cei doi hoţi de a căror soartă habar nu 
avea, şi care în fapt, precum ştii, o, norocitule sultan, fuseseră hăcuiţi din 
porunca bulibaşei lor. Şi numai când trecu anul şi când se simţi întru totul 
liniştit în privinţa aceasta, se hotărî a se duce, în tovărăşia fiului său şi a 
iscusitei Morgana, să mai vadă peştera. lar Morgana, care lua seama la toate 
câte întâlneau pe drum, când ajunseră la stâncă văzu că tufărişurile şi 
buruienile astupau pe de-a-ntregul poteceaua ce-i da ocol, şi, pe de altă 
parte, că pe pământ nu se afla nicio urmă de pas omenesc şi nicio călcătură 
de cal. Şi înţelese că nimeni nu mai trecuse pe acolo de multă vreme. Şi îi 
spuse lui Ali Baba: 

— O, taică al meu, nu stă nimic împotrivă. Putem să intrăm, fără a avea de 
înfruntat nicio primejdie acolo înlăuntru! 

Atunci Ali Baba, ridicând mâna înspre uşa de piatră, rosti vraja, zicând: 
„Susam, deschide-te!” Şi întocmai ca odinioară, uşa, supunându-se la cele 
trei vorbe şi ca mişcată de nişte slujitori nevăzuţi, se deschise din chiar 
stânca ei şi lăsă trecere slobodă lui Ali Baba, lui fiu-său şi tinerei Morgana. 
Şi Ali Baba luă aminte că într-adevăr nimic nu se schimbase de când fusese 
cea din urmă oară în tainiţă, şi se simţi tare mândru să arate Morganei şi 
soţului ei bogăţiile de basm peste care ajungea acuma vistier. 

Şi după ce cercetară toate din peşteră, umplură cu aur şi cu nestemate cei 
trei saci mari pe care îi aduseseră, şi se întoarseră acasă, după ce fu rostită 
vraja de închidere. Şi de-atunci înainte trăiră în tihnă şi în huzururi, 
folosindu-se cu chibzuinţă şi cu săbuinţă de bogăţiile ce li le hărăzise 
Atoatedătătorul, carele singur el este mare şi darnic. Şi-aşa Ali Baba, 
tăietorul de lemne care nu avusese decât trei măgari drept toată averea, 
ajunse, datorită ursitei sale şi binecuvântării lui Allah, omul cel mai bogat şi 
cel mai slăvit din cetatea lui de baştină. Or, slavă Aceluia carele dăruieşte 
fără a se zgârci umiliţilor pământului. 


— Şi iacătă, o, norocitule sultan, urmă Şeherezada, tot ce ştiu despre Ali Baba şi despre cei 
patruzeci de hoţi. Ci Allah este mai ştiutor! 


Iar sultanul Şahriar zise: 

— De bună seamă, Şeherezada, întâmplarea aceasta este o întâmplare uluitoare! Iar tânăra Morgana 
nu-şi are seamăn printre femeile de-acuma. Iar eu ştiu bine asta, eu care am fost nevoit să poruncesc a 
se tăia capetele tuturor stricatelor din saraiul meu. 

Şi Şeherezada, dacă-l văzu pe sultan că-şi şi încruntase sprânceana la acea amintire, şi că se stârnise 
amarnic la acele lucruri trecute, grăbi să înceapă o altă poveste, spunând: 


ÎNTÂLNIRILE LUI AL-RAŞID PE PODUL DE LA BAGDAD 


Mi s-a izvodit, o, doamne al vremilor, o, cunună de pe capul meu, că 
emirul Harun Al-Raşid, califul — aibă-l Allah întru milostiile sale! — ieşise 
într-o bună zi din saraiul lui, în tovărăşia vizirului Giafar şi a spătarului 
Massrur, amândoi străvestiţi, ca şi califul, în neguţători de vază din cetate. 
Şi tocmai ajunsese cu ei la podul de piatră care leagă cele două maluri ale 
Tigrului, când văzu, ghemuit jos la pământ, cu picioarele strânse sub sine, 
chiar la intrarea pe pod, un orb de o vârstă tare bătrână, care cerea de 
pomană întru Allah de la cei ce treceau pe calea milelor. Iar califul se opri 
din preumblare dinaintea calicului cel bătrân şi puse un dinar de aur în 
palma pe care o întinsese acela. Iar cerşetorul, când califul vroi să-şi urmeze 
drumul, îl prinse de mână repezit şi îi spuse: 

— O, damicule făcător de bine, întoarcă-ţi Allah fapta aceasta a sufletului 
tău milos cu cele mai alese dintre binecuvântările sale. Ci mă rog ţie 
fierbinte, până a nu pleca, să nu care cumva a mă lipsi de mila pe care ţi-o 
mai cer. Ridică-ţi mâna şi arde-mi un pumn ori o scatoalcă peste ureche. 

Şi, grăind aşa, lăsă mâna pe care o ţinea, pentru ca străinul să poată să-i 
tragă lovitura cerută. Ci de teamă ca acela să nu plece mai departe fără a-i 
împlini ruga, avu grijă să-l apuce de pulpana cea lungă a mantiei. 

Dacă văzu şi dacă auzi una ca aceea, califul rămase tare nedumerit şi îi 
spuse orbului: 

— O, moşule, ferească-mă Allah să mă supun stăruinţei tale! Întrucât cine 
face o pomană întru Allah nu se cade să-i spulbere harul, umilindu-l pe cel 
ce s-a bucurat de pomana lui. Iar fapta urâtă la care mă îndemni să te supun 
este un lucru nevrednic de un drept-credincios. 

Şi, grăind astfel, califul făcu o smuncitură, spre a-l sili pe orb să-i dea 
drumul. Ci îşi făcuse socoteala fără a ţine seama de luarea-aminte a orbului, 
care, ghicind mişcarea califului, făcu la rându-i o smucitură cu mult mai 
hotărâtă, ca să nu-l scape. Şi îi zise: 

— O, darmnicule stăpâne al meu, iartă sâcâiala şi neobrăzarea purtării mele. 
Şi lasă-mă să te rog iarăşi fierbinte a-mi da o palmă peste ureche. 
Altminteri, mai bine să-ţi iei pomana îndărăt. Căci nu pot s-o primesc decât 


numai cu învoiala aceasta, ca să nu ajung călcător de jurământ dinaintea lui 
Allah şi să nu mă abat de la legământul pe care l-am făcut dinaintea feţei 
Aceluia carele te vede şi mă vede. 

Pe urmă adăugă: 

— Dacă ai şti, o, doamne al meu, pricina jurământului meu, nu ai şovăi să- 
mi dai dreptate. 

Iar califul îşi zise: „Nu este mântuire decât întru Allah cel Atotputernic 
faţă de sâcâielile acestui moşneag orb!” Şi cum nu voia să stea prea lungă 
vreme sub ochii miraţi ai trecătorilor, se grăbi să îndeplinească lucrul ce i-l 
cerea orbul, care, de cum căpătă palma, îi şi dete drumul, multumindu-i şi 
ridicând amândouă mâinile înspre cer ca să cheme asupra capului califului 
toate binecuvântările. 

Şi Al-Raşid, slobozit astfel, se îndepărtă cu cei doi tovarăşi ai săi şi îi zise 
lui Giafar: 

— Pe Allah! povestea orbului trebuie să fie o poveste de-a mirărilea, iar 
păţania lui o păţanie tare ciudată! Încât, dar, întoarce-te la el şi spune-i că 
vii din partea emirului drept-credincioşilor spre a-i porunci să se afle mâine 
la sarai, la ceasul rugăciunii de după-amiază. 

Iar Giafar se întoarse la orb şi îi spuse porunca stăpânului său. 

Pe urmă veni iarăşi la calif. Şi nici nu făcuseră ei bine câţiva paşi, că şi 
zăriră pe partea stângă a podului, cam peste drum de orb, un alt cerşetor, 
beteag de amândouă picioarele şi cu gura ruptă. lar Massrur, spătarul, la un 
semn al stăpânului său, se duse la ologul de cele două picioare şi cu gura 
strâmbă şi îi dete pomana ce fusese scrisă la norocul lui în ziua aceea. Şi 
omul săltă capul şi începu să râdă, spunând: 

— Hei, uallah! În toată viaţa mea de dascăl de scoală nu am câştigat atâta 
cât mi-e dat acuma să primesc din mâna dărniciei tale, o, stăpâne al meu! 

Iar Al-Raşid, care auzise răspunsul, se întoarse înspre Giafar şi îi zise: 

— Pe viaţa capului meu! dacă acesta-i dascăl de şcoală şi dacă a scăpătat 
de-a ajuns să cerşească pe drumuri, de bună seamă că povestea lui trebuie 
să fie o poveste de pomină. Du-te degrabă şi porunceşte-i să se afle mâine, 
la ceasul orbului, la poarta saraiului meu. 

Şi porunca fu îndeplinită. Şi îşi urmară preumblarea mai departe. Ci nici 
nu apucară ei să se depărteze bine de olog, că îl şi auziră cum chema cu 
strigăte mari binecuvântările asupra capului unui şeic ce se apropiase de el. 
Şi se uitară într-acolo, spre a vedea ce treabă putea să fie. Şi văzură că 
şeicul, tulburat cu totul, încerca să se ferească de binecuvântările şi de 


laudele ce-i erau aduse. Şi pricepură, din vorbele ologului, că pomana pe 
care şeicul tocmai i-o dăruise era încă şi mai mare decât cea a lui Massrur, 
şi-atâta cât bietul om nu mai primise niciodată una asemenea. lar Harun îi 
mărturisi lui Giafar mirarea sa de a vedea un om de rând dând dovadă de o 
lărgime de mână mai mare decât chiar a lui, şi adăugă: 

— Mi-ar plăcea să-l cunosc pe şeicul acesta şi să cercetez pricina filotimiei 
lui. Du-te, dar, o, Giafar, şi spune-i să se înfăţişeze dinaintea noastră, în 
după-amiaza de mâine, la ceasul orbului şi al ologului. 

Şi porunca fu îndeplinită. 

Şi se găteau să-şi urmeze drumul, când văzură înaintând pe pod un alai 
falnic, cum nu pot să desfăşoare de obicei decât domnii şi sultanii. lar în 
fruntea alaiului mergeau nişte pristavi călări care strigau: 

— Faceţi loc stăpânului nostru, soţul fiicei preaputernicului împărat al 
Chitaiului, şi al fiicei preaputernicului împărat al Sindului şi Indului! 

Iar în fruntea alaiului, pe un cal ce-şi vădea soiul în felul cum se rotea în 
două picioare, strălucea un emir, poate că fiu de crai, cu o înfăţişare plină de 
lumină şi de măreție. lar numaidecât în urma lui veneau doi seizi ce purtau 
de un căpăstru de mătase albastră o cămilă înfotăzată minunat şi încărcată 
cu un palanchin în care şedeau, una de-a dreapta şi alta de-a stânga, sub un 
polog de atlaz roşu şi cu feţele acoperite cu iaşmacuri de mătasă nărâmzie, 
cele două tinere domniţe, soțiile călăreţului. Iar alaiul se încheia cu o ceată 
de cântăreţi ce cântau din alăutele lor cu înfăţişări nemaivăzute nişte 
cântece indienesti şi chinezeşti. 

Iar Harun, minunat şi nedumerit totodată, le spuse soţilor săi: 

— Jacătă un străin de mare vază, cum arareori se ivesc în cetatea mea de 
scaun. Şi măcar că până acuma i-am primit pe craii şi pe domnii şi pe emirii 
cei mai falnici de pe pământ, şi multe căpetenii de-ale necredincioşilor de 
peste mări, iar cei din ţara frâncilor şi cei din părţile de la capătul Apusului 
mi-au trimis soli şi crainici, niciunul dintre toţi câţi i-am văzut nu se puteau 
asemui cu acesta ca strălucire şi ca frumuseţe. 

Pe urmă se întoarse înspre Massrur, spătarul său, şi îi spuse: 

— Du-te de sârg, o, Massrur, şi ţine-te după alai, ca să vezi ceea ce este de 
văzut şi să te întorci la sarai să mă lămureşti fără de zăbavă, după ce vei fi 
avut grijă să-l pofteşti pe străinul acela falnic să se înfăţişeze mâine 
dinaintea mea, la ceasul orbului, al ologului şi al şeicului cel filotim. 

Şi după ce Massrur plecă să îndeplinească porunca, emirul drept- 
credincioşilor şi Giafar trecură într-un sfârşit podul. Da nici nu ajunseră ei 


bine la capătul lui că şi zăriră, în mijlocul meidanului ce li se deschidea 
dinainte, care slujea ca loc de întreceri la aruncarea cu sulița şi la călărie, o 
mare strânsură de oameni ce se uitau la un tânăr călare pe o iapă albă şi 
frumoasă, pe care o mâna în goana mare de colo până colo, chinuind-o cu 
lovituri năprasnice de bici şi de pinteni, fără de răgaz, şi în aşa fel că iapa 
era toată numai o spumă şi un sânge, iar picioarele şi tot trupu-i erau 
cuprinse de tremur. 

La priveliştea aceea, califul, care avea dragi caii şi nu îndura să fie 
chinuiti, fu până peste măsură de supărat şi îi întrebă pe cei ce priveau: 

— Pentru ce se poartă tânărul acela într-un chip atâta de crunt faţă de iapa 
aceea frumoasă şi supusă? 

lar ei răspunseră: 

— Nu stim, şi numai Allah ştie! Da în fiecare zi, tot la ceasul acesta, îl 
vedem pe tânăr cum vine cu iapa lui, iar noi stăm şi ne uităm la tot 
frământul acela neomenesc! 

Şi adăugară: 

— La urma urmei, este stăpân legiuit pe iapa lui şi poate să se poarte cu ea 
cum îi place. 

Iar Harun se întoarse înspre Giafar şi îi spuse: 

— Las pe seama ta, o, Giafar, să afli de la tânărul acesta pricina care îl 
îndeamnă să-şi chinuiască aşa iapa. Şi dacă n-o vrea să ţi-o dezvăluiască, 
să-i spui cine eşti şi să-i porunceşti să se înfăţişeze dinaintea mea, la ceasul 
orbului, al ologului, al şeicului cel filotim şi al călăreţului străin. 

Şi Giafar răspunse că ascultă şi că se supune, iar califul îl lăsă pe meidan şi 
se întoarse singur la sarai, în ziua aceea... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute şaizeci şi una noapte 


Urmă: 


...Giafar răspunse că ascultă şi că se supune, iar califul îl lăsă la meidan şi 
se întoarse singur la sarai, în ziua aceea. 

Or, a doua zi, după rugăciunea de la amiază, califul intră în divanul de 
taină, iar vizirul cel mare Giafar aduse numaidecât dinaintea sa pe cei cinci 
inşi pe care îi întâlniseră în ajun pe podul de la Bagdad, şi anume pe orbul 
care cerea să fie pălmuit, pe ologul dascăl de şcoală, pe şeicul cel filotim, pe 
călăreţul de neam mare pe urma căruia se cântau cântece indieneşti şi 


chinezeşti, şi pe flăcăul stăpân al iepei bălane. Şi după ce tuscinci se 
temeniră dinaintea scaunului împărătesc şi sărutară pământul cum se 
cuvine, califul le făcu semn cu capul să se ridice, iar Giafar îi rândui 
frumos, unul lângă altul, pe chilim, la picioarele jeţului. 

Atunci Al-Raşid se întoarse dintru-ntâi înspre tânărul stăpân al iepei celei 
albe şi îi spuse: 

— O, tinere care te-ai arătat ieri atâta de neomenos faţă de mândreţea 
aceea de iapă bălană, cea atâta de supusă, pe care călăreai, poţi să-mi spui, 
ca să ştiu şi eu, pricina ce-ţi îndemna sufletul să se poarte într-un chip aşa 
de crunt faţă de o vită fără grai, care nu poate să răspundă la sudalme cu 
sudalme şi la lovituri cu lovituri? Şi să nu-mi spui că te purtai aşa ca s-o 
înveţi cu ascultarea ori ca s-o domoleşti. Întrucât şi eu în viaţa mea am 
domolit şi am dedat cu frâul o sumedenie de armăsari şi de iepe, da 
niciodată nu am avut trebuinţă să chinuiesc, aşa cum făceai tu, făpturile pe 
care le struneam. Şi să nu-mi spui că îţi hărţuiai aşa iapa ca să-i veseleşti pe 
privitori; întrucât nu numai că priveliştea aceea neomenească nu-i veselea 
deloc, ci îi supăra, şi m-a supărat şi pe mine odată cu ei. Şi nu mult a lipsit, 
pe Allah! să nu mă dau în vileag şi să te pedepsesc după cum ţi se cuvenea, 
şi să pun capăt unei privelişti atâta de amarnice. Vorbeşte, dar, fără a minţi 
şi fără a-mi ascunde nimic din pricina purtării tale: întrucât aceasta-i singura 
cale ce-ţi rămâne ca să scapi de mânia mea şi să-mi intri în voie. Ba chiar 
sunt gata, dacă istorisirea ta are să mă mulţumească şi dacă vorbele tale au 
să-ţi acopere purtarea, sunt gata să te iert şi să uit tot ceea ce am văzut 
supărător în felul tău de a te purta. 

Când auzi vorbele califului, tânărul stăpân al iepei albe se făcu galben de 
tot la chip şi lăsă capu-n jos păstrând tăcerea, vădit în prada unei tare mari 
încurcături şi a unei mâhniri fără de margini. Şi întrucât rămânea aşa mai 
departe, stând neclintit, fără a izbuti să rostească un cuvânt, pe când 
lacrimile îi şiroiau din ochi şi i se prelingeau pe piept, califul schimbă 
glasul faţă de el şi, mai nedumerit ca oricând, îi spuse cu grai dulce: 

— O, tinere, uită că eşti de faţă cu emirul drept-credincioşilor şi vorbeşte 
aici în deplină slobozenie, ca şi cum ai fi între prietenii tăi, căci văd bine că 
povestea ta trebuie să fie o poveste destul de ciudată, iar pricina purtării tale 
o pricină şi ea destul de ciudată. Şi mă juruiesc pe harurile strămoşilor mei 
cei falnici că nu ţi se va face niciun rău. 

Şi, la rându-i, Giafar începu să-i facă tânărului, cu capul şi cu ochii, nişte 
semne vădite de îmbărbătare, care vroiau să spună limpede: „Vorbeşte cu 


toată încrederea. Şi să nu-ţi fie frică de nimic.” 
Atunci flăcăul începu să-şi dobândească iar răsuflarea pierdută şi, ridicând 
capul, mai sărută o dată pământul dintre mâinile califului şi spuse: 


Povestea tânărului stăpân al iepei bălane 


Află, o, emire al drept-credincioşilor, că sunt om de vază în mahalaua mea 
unde mi se spune Sidi Neman. lar povestea mea, şi pe care, la porunca ta, 
am să ţi-o povestesc, este o taină a credinţei musulmane. Şi, de-ar fi scrisă 
cu acul pe colţul dinlăuntru al ochiului, ar sluji de învăţătură oricui ar citi-o 
cu suflet luător-aminte. 

Şi tânărul tăcu o clipă, spre a-şi strânge în gând toate amintirile, după care 
urmă: 


Când taică-meu a murit, mi-a lăsat de moştenire ceea ce îmi fusese scris de 
la Allah. Şi am văzut că milele lui Allah asupra capului meu erau mai multe 
şi mai alese decât şi-ar fi râvnit vreodată sufletul meu. Şi am mai văzut, pe 
deasupra, că dintr-o zi până în a doua zi, m-am pomenit omul cel mai bogat 
şi cel mai de vază din mahalaua mea. Ci viaţa cea nouă, departe de a mă 
face mândru şi îngâmfat, nu făcu decât să-mi sporească gusturile tare 
statornicite după tihnă şi singurătate. Şi trăii mai departe burlăceşte, 
firitisindu-mă în toate dimineţile de la Allah că nu am nicio grijă de casă şi 
nicio belea pe cap. Iar în fiecare seară îmi ziceam: „Ya, Sidi Neman, ce 
măsurată şi ce linistită-i viaţa ta! Şi ce plăcută-i burlăcia!” 

Ci într-o bună zi, o, doamne al meu, mă deşteptai cu un jind năprasnic şi 
de neînțeles, de a-mi schimba numaidecât viaţa. Şi jindul acela intră în 
sufletul meu sub chip de însurătoare. Şi mă ridicai pe clipă pe dată, măcinat 
de frământul lăuntric al inimii mele şi zicându-mi: „Au nu ţi-e ruşine ţie, ya 
Sidi Neman, să trăieşti aşa, singur în casa aceasta, ca un şacal în vizuina lui, 
fără de niciun suflet dulce alături de tine, fără de un trup pururea proaspăt 
de femeie spre a-ţi răcori ochii, şi fără de nicio simţire caldă, care să te facă 
să pricepi că trăieşti cu adevărat din suflarea Ziditorului tău? Au tu aştepţi, 
spre a degusta nurii fetişcanelor noastre, ca anii să te facă neputincios şi 
ajuns de-a binelea numai la a vrea fără de-a putea?” 

La aceste gânduri întru totul fireşti, ce mi se înfăţişau pentru întâia oară în 
minte, nu mai pregetai a urma îndemnurile sufletului — dat fiind că sufletul 
este lucru sfânt şi că toate dorurile lui se cade a fi împlinite. Ci întrucât nu 


cunoşteam nicio femeie peţitoreasă, care să-mi poată găsi o soţie printre 
fiicele oamenilor de seamă din mahala, ori printre cele ale neguţătorilor 
bogaţi din suk, şi cum de altminteri eram tare hotărât să mă însor numai pe 
văzutele, adică cercetând cu chiar ochii mei nurii şi însuşirile soţiei mele, şi 
neurmând datina care cere să nu ştii obrazul celei cu care te însori decât 
numai după ce senetul a fost scris şi după sărbătorirea nunţii, mă hotărâi să- 
mi aleg soţia numai dintre roabele cele frumoase care se vând şi se cumpără 
la mezat. Şi ieşii numaidecât din casa mea şi mă îndreptai înspre sukul de 
robi, zicându-mi: „Ya Sidi Neman, chibzuiala ta este minunată, de a-ţi lua o 
soţie dintre copilandrele roabe, în loc de-a căuta o legătură cu fetele de 
neamuri alese, întrucât aşa scapi de multe supărări şi de multe belele, nu 
numai ferindu-te de-a lua în cârcă neamurile soţiei, şi de-a trage asupra 
pântecelui tău privirile pururea poncişe ale mamei soţiei tale, de bună 
seamă vreo bătrână otrăvită, iar pe umerii tăi povara fraţilor, mari şi mici, ai 
soţiei tale, şi a rudelor, bătrâne şi tinere, ale soţiei tale, şi a legăturilor 
sâcâitoare şi grele cu socrul tău, tatăl soţiei tale, ba încă ai să depărtezi de la 
tine şi cicălelile ce-ar urma din partea unei fete de oameni cu stare, ce nu 
are să pregete, cu orice prilej, să te facă să simţi că ea este de viţă aleasă, şi 
că nu ai asupra ei niciun drept şi nicio putere, şi că nu ai faţă de ea decât 
datorinţe, şi că i se cuvin din parte-ţi toate cinstirile şi toate slujbele. Şi- 
atunci chiar că ai să tot poţi să plângi după viaţa ta de burlac şi să-ţi muşti 
degetele până la sânge. Pe când, dacă ai să-ţi alegi tu însuţi o soţie, cercetată 
de ochii tăi şi de degetele tale, şi care să fie fără de neamuri şi numai ea cu 
frumuseţea ei, îţi limpezeşti rosturile, ocoleşti încurcăturile şi ai toate 
foloasele căsniciei fără a avea şi năpastele ei!” Şi nutrit astfel, în dimineaţa 
aceea, cu asemenea gânduri, o, emire al drept-credincioşilor, ajunsei în 
sukul de roabe, spre a-mi alege o soţie gingaşă cu care să trăiesc, în 
dulceţile de toate soiurile, dragostea împărtăşită şi binecuvântările ei. Căci, 
dat fiind că din firea mea mă ştiam în stare de duioşii, râvneam din toate 
puterile mele să găsesc în copila ce aveam s-o aleg însuşirile sufletului şi 
ale trupului care să-mi îngăduiască a revărsa asupra-i dobânzile agonisite de 
o duioşie din care încă nu cheltuisem nici măcar o bucăţică pe nicio făptură 
vie. 

Or, ziua aceea era tocmai zi de târg, şi tocmai fusese adusă la Bagdad o 
marfă proaspătă de fete din Circasia, din Ionia, din insulele cele de mai la 
Miazănoapte, din Etiopia, din Iran, din Khorassan, din Arabia, din ţările 
rumilor, de pe ţărmul anatolian, de la Serendib, de la Ind şi de la Chitai. Iar 


când ajunsei în mijlocul târgului, misiţii şi telalii şi orânduiseră aparte 
feluritele mărfuri, spre a înlătura tulburările ce le-ar fi pricinuit amestecul 
atâtor neamuri osebite. Şi în fiecare dintre cete, fiecare fată era aşezată bine 
la vedere, în aşa chip ca să poată fi cercetată pe toate feţele, şi ca fiecare 
vânzare să fie încheiată cât mai cinstit şi mai fără înşelăciune. 

Şi vru ursita — că nimenea nu poate să scape de ursita lui! — ca paşii mei 
cei dintâi să se îndrepte de la sine înspre ceata de fetişcane venite din 
Insulele de la Miazănoapte. 

Şi, de altminteri, paşii nu mi s-ar fi îndreptat nicidecum de la sine înspre 
partea aceea decât numai că înspre partea aceea ochii mei se şi îndreptaseră 
numaidecât, întrucât ceata aceea se ridica asupra cetelor mai întunecate din 
preajmă prin strălucirea ei şi printr-o prăvălire de plete grele, galbene ca 
aurul, peste nişte trupuri de o albeaţă de argint neprihănit. Iar fetişcanele în 
picioare care alcătuiau ceata aceea semănau tare ciudat între ele, aşa cum 
nişte surori seamănă cu surorile lor atunci când sunt dintr-un tată şi dintr-o 
mamă. Şi toate aveau nişte ochi albaştri ca peruzeaua iranică atunci când 
este încă rouă de piatră... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute şaizeci şi doua noapte 


Urmă: 


..„.Şi toate aveau nişte ochi albaştri ca peruzeaua iranică atunci când este 
încă rouă de piatră. lar eu, o, doamne al meu, care în viaţa mea nu mai 
avusesem prilejul să văd nişte puiandre de o frumuseţe atâta de ciudată, 
eram uluit şi îmi simţeam sufletul cum zbura din piept înspre priveliştea 
aceea tulburătoare. Şi, peste răstimp de un ceas, neputând ajunge să-mi 
opresc alegerea la vreuna dintre ele, atâta de aidoma de frumoase erau, o 
luai de mână pe aceea care mi se păru a fi cea mai tânără şi o cumpărai 
repede, fără a mă târgui ori zgârci. Întrucât harurile o împodobeau pe de-a- 
ntregul, şi era ca argintul într-o zăcătoare şi ca migdala descojită, peste 
măsură de albă şi de luminoasă, cu pletele ei de mătasă galbenă, cu ochii-i 
cei nemărginiţi şi vrăjitori, albaştri sub genele întunecate şi încovoiate ca 
nişte lame de iatagane, şi adăpostind o privire de o dulceaţă ca apele mării. 
Şi la vederea ei îmi adusei aminte stihurile poetului: 


O, tu, al cărei chip nepământesc 


Scăldat în chihlimbaruri de lumină 
E precum trandafirul chinezesc; 


Şi-a cărei gură mică pare plină 
De soarele pe care-l întocmesc 
Ai romaniţei bumbi dintr-o grădină, 


Cu două şiruri aidoma croite 
Din pietre ca de grindină sclipind; 
O, tu, cu ochii-agate adumbrite 


Sub dulci petale moi de hiacint, 
Lungi ca şi faraoanele vestite 
Din vremile de vrăji şi de alint; 


O, strălucito! Dacă potrivire 
Ţi-aş căuta cu cele mai frumoase 
Şi câte-ar fi pe drept a le-ndrăgire, 


Greşeală-ar fi, căci tu, printe crăiase, 
Frumoasă eşti fără de-asemuire; 
Căci numai zbenghiul tău, cel cu prinoase 


De frumuseți, pe care-l ocroteşte 
Gropiţa de la colțul gurii tale, 
Doar el de-ar fi, şi-ndată-nnebuneşte, 


Tot omul, când te-ar întâlni pe cale, 
S-ar clătina de-un vis fără nădejde; 
De n-ar fi decât coapsa ta agale, 


Ori pulpa numai, dreaptă şi prelungă, 
Ca dintr-un lemn ceresc parcă bătută, 
Atâta numai dac-ar fi, şi-ajungă 


Pentru ca să se simtă întrecută 
Şi luntrea ce străbate râu-n dungă, 
Prin volbura cu care e-născută; 


De n-ar fi decât mijlocul subţire 


Ce-ţi poartă-al strălucirilor gherdan, 
Şi-ar fi destul să-şi piardă rost şi fire, 


De pizmă, ramul arborelui ban; 
Iar mersul tău doar, ca o unduire 
De navă pe al mărilor arman 


Când trece-n zări mânată de pirați, 
Atât de-ar fi, şi-ar fi cu prisosinţă 
Să vezi cum cad de-a valma seceraţi 


Toţi cei meniţi să-şi piardă biata fiinţă 
Loviţi de ochii tăi, şi vătămaţi! 


O luai aşadar pe copila cea luminoasă de mână şi, după ce îi acoperii 
goliciunea cu mantia mea, o dusei acasă la mine. Şi îmi plăcu pentru 
dulceaţa, pentru tăcerea şi pentru sfiiciunea ei. Şi simţii cât de tare mă 
ispitea cu frumuseţea ei străină, cu albeaţa ei, cu pletele ei ca aurul topit, şi 
cu ochii albaştri pururea plecaţi care, din sfială, fără de nicio îndoială, îi 
ocoleau mereu pe ai mei. Şi cum ea nu vorbea deloc limba noastră, iar eu nu 
o vorbeam deloc pe a ei, mă ferii s-o ostenesc cu întrebări ce aveau să 
rămână fără de răspuns. Şi îi mulţumii Atoatedătătorului care adusese în 
casa mea o femeie care cu numai înfăţişarea ei şi era bucurie. 

Ci chiar din seara intrării ei în casa mea, nu putui să nu bag de seamă cât 
de ciudate îi erau purtările. Căci de cum se lăsă noaptea, ochii ei albaştri se 
făcură mai întunecaţi, iar privirile lor, din înecate în dulceaţa în care se aflau 
la vremea zilei, străluceau acuma ca de un foc lăuntric. Şi fu cuprinsă ca de 
un soi de răpire ce i se vădi pe trăsăturile feţei, printr-o albiciune încă şi mai 
mare şi printr-un tremur uşor al buzelor. Şi din vreme în vreme se uita 
înspre uşă de parcă ar fi avut poftă să iasă să ia aer. Ci întrucât ceasul de 
noapte târzie nu era deloc prielnic unei preumblări, şi cum de altminteri era 
vremea să ne luăm masa de seară., eu şezui jos şi o poftii să şadă lângă 
mine. 

Şi, aşteptând să ne fie aduse bucatele, vrusei să mă folosesc de şederea 
noastră singuri alături spre a o face să priceapă întrucât venirea ei îmi era o 
binecuvântare şi ce simţăminte dulci încolţeau în inima mea la vederea ei. 
Şi o mângâiam uşor şi încercam s-o dezmierd şi să-i îmbunez sufletul străin. 
Şi îi luai mâna binişor şi o dusei la buzele şi la inima mea. Şi cu o grijă de 


parcă aş fi atins vreo țesătură grozav de veche gata să se destrame la cea 
mai lină atingere, îmi trecui uşurel degetele peste mătasea ispititoare a 
părului ei. lar ceea ce simţii la atingerea aceea, o, doamne al meu, nu am să 
mai uit. În loc de-a simţi căldura părului viu, fu ca şi cum şuviţele cele 
galbene din cosiţele ei ar fi fost trase din vreun metal îngheţat, ori ca şi cum 
mâna mea, pe părul acela, ar fi trecut peste o mătasă muiată în zăpadă 
topită. Şi îmi năzări că o fi din naştere ţesută pe de-a-ntregul numai din fire 
de zarafir. 

Şi gândeam în cugetul meu la Atotputerea cea nemărginită a Stăpânului 
tuturor făpturilor, carele dăruieşte fecioarelor de sub cerurile noastre plete 
negre şi calde ca aburul nopţii, iar fruntea fetelor albe ale Miazănoaptei o 
încunună cu această cunună de flacără îngheţată. 

Şi nu putui, o, doamne al meu, să mă opresc de-a fi tulburat de o tulburare 
amestecată cu uluire şi cu desfătare totodată, ştiindu-mă soţul unei făpturi 
atâta de rare şi atâta de osebite de femeile de prin părţile noastre. Ba chiar 
avui simţământul că ea nu-i nici de sângele meu, nici de obârşia mea de 
rând. Şi nu fusei departe de-a o înzestra deodată cu nişte haruri de dincolo 
de fire şi cu nişte puteri tainice. Şi mă uitam la ea cu minunare şi cu 
năucire. 

Ci în curând intrară robii aducând pe capetele lor tablalele pe care le 
aşezau pline cu bucate dinaintea noastră. Şi băgai de seamă că numaidecât, 
la vederea bucatelor acelea, stânjeneala soţiei mele spori, şi că roşeaţa şi 
gălbeneala treceau rând pe rând peste obrajii ei de atlaz bătut, pe când 
ochii-i, aţintind lucrurile fără a le vedea, se făceau tot mai mari. 

lar eu, punând toate acestea pe sfioşenia şi pe neştiinţa ei despre 
obiceiurile noastre, vrusei s-o încurajez a se atinge de bucatele aduse, şi 
începui cu o tavă de orez copt în unt, din care începui să mănânc, aşa cum 
mâncăm noi de obicei, slujindu-mă de degete. 

Ci vederea acestui lucru, în loc de-a stârni în sufletul soţiei mele pofta de 
mâncare, se vede că i-o fi pricinuit, fără de îndoială, un simţământ cumva 
neplăcut, de nu chiar şi silă. Şi, departe de-a urma pilda mea, întoarse capul 
şi se uită împrejur ca parcă spre a căuta ceva. Pe urmă, după un răstimp 
lung de şovăire, văzând că privirea mea o ruga să se înfrupte din bucate, îşi 
scoase de la sân o cutiuţă mică, cioplită dintr-un os de copil, şi luă din ea un 
beţişor tare subţire făcut din iarbă de pir, semănând cu beţişoarele acelea de 
care ne slujim noi spre a ne curăța în urechi. Şi, ţinând cu gingăşie între 
două degete beţişorul acela ascuţit, începu să înţepe cu el încetişor orezul şi 


să-l ducă încă şi mai încet, şi bob cu bob, la buze. Şi între fiecare dintre 
acele înghiţituri mărunţele, lăsa să se scurgă o bucată de vreme destul de 
lungă. Aşa că eu îmi isprăvisem de mult masa, pe când ea, în felul acela, 
încă nu luase mai mult de vreo douăsprezece boabe de orez. Şi numai atâta 
vroi să mănânce în seara aceea. lar eu nu vrusei să-i sporesc cumva 
stânjeneala ori s-o înfricoşez stăruind spre-a o face să mai ia şi din alte 
bucate. 

lar cele ce vedeam nu făcură decât să mă întărească în credinţa că soţia 
mea cea străină era o fiinţă osebită de băştinaşii de prin părţile noastre. Şi 
gândeam în sine-mi: „Cum să nu fie osebită de femeile de aici copilandra 
aceasta care nu are trebuinţă spre a se hrăni decât de tainul unei păsăruici? 
Şi dacă-i aşa în ce priveşte nevoile trupului ei, ce trebuie să fie în ce-i 
priveşte nevoile sufletului?” Şi hotărâi să mă dăruiesc întru totul străduintei 
de a-i pricepe sufletul ce mi se părea de nepătruns. 

Şi îmi închipuii, în seara aceea, spre a încerca să-mi dau însumi o lămurire 
vrednică de crezare a felului ei de a se purta, că nu avea deprinderea să 
mănânce cu bărbaţii, încă mai puţin cu un soţ, de faţă cu care o fi fost poate 
învățată că trebuie să se poarte cu sfială. Şi îmi zisei: „Da, chiar asta-i! A 
împins prea departe sfiala, pentru că este neînvăţată şi neştiutoare. Ori poate 
că s-o fi săturat! Ori, mai degrabă, dacă nu s-a săturat, aşteaptă să mănânce 
singură şi în tihnă.” 

Şi numaidecât mă ridicai, o luai de mână cu griji nemărginite şi o dusei în 
odaia ce pusesem să i se pregătească. Şi acolo o lăsai singură, ca să fie 
slobodă să se poarte cum i-o plăcea. Şi plecai binişor. 

Şi, în noaptea aceea, nu vrusei nicidecum, de teamă să n-o supăr ori să-i 
par sâcâitor, să intru în odaia soţiei mele, cum fac îndeobşte bărbaţii în 
noaptea nunţii; ci, dimpotrivă, gândind că aşa, cu gingăşia mea, am să 
câştig hatârurile soţiei mele, şi că îi dovedesc astfel că bărbaţii de prin 
părţile noastre sunt departe de-a fi nişte neciopliţi şi nişte oameni lipsiţi de 
bună-creştere, şi că ştiu, atunci când se cuvine, să se arate gingaşi şi 
cuviincioşi. Ci, pe viaţa ta, o, emire al drept-credincioşilor! Deloc nu m-a 
ocolit pofta în noaptea aceea de a intra la soţia mea cea albicioasă, 
copilandra, fiica celor de la Miazănoapte, care era dulce vederii mele şi care 
ştiuse să-mi vrăjească inima cu vraja ei ciudată şi cu taina în care se 
învăluia. 

Ci plăcerea mea era prea de preţ spre a se lăsa întinată, siluind lucrurile, şi 
nu puteam decât să câştig pregătind ogorul şi lăsând fructul să-şi piardă 


acreala şi să ajungă la pârga lui deplină, în răcoarea prielnică. Ci tot îmi 
petrecui noaptea în nesomn, gândind la frumuseţea bălaie a copilei străine 
ce-mi înmiresma casa, şi al cărei trup scăldat în ape sfinţite mi se părea 
mirositor ca o caisă culeasă pe rouă, şi pufos ca ea, şi ispititor ca ea. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute şaizeci şi treia noapte 


Urmă: 


„..gândind la frumuseţea bălaie a copilei străine ce-mi înmiresma casa, şi 
al cărei trup scăldat în ape sfinţite mi se părea mirositor ca o caisă culeasă 
pe rouă, şi pufos ca ea, şi ispititor ca ea. 

lar a doua zi, când ne strânserăm la masă, o întâmpinai cu un chip 
zâmbitor şi plecându-mă dinainte-i cum văzusem eu odată că se făcea 
dinaintea emirilor de la Soare-Apune veniţi la noi ori trimişi din partea 
crailor frânci. Şi o poftii să şadă lângă mine, dinaintea tablalelor cu bucate 
printre care, ca şi în ajun, se afla şi o tavă cu orez fiert în unt, cu nişte boabe 
ce străluceau minunat de coapte şi înmiresmate cu scortisoară. Ci soţia mea 
se purtă întocmai ca şi în ajun, neatingându-se decât numai de tava cu orez, 
ocolind toate bucatele celelalte, şi pigulind boabele una câte una cu 
beţişorul acela de curăţat urechile, încetişor, spre a şi le duce la gură. 

Dar eu, încă şi mai nedumerit decât în ajun de felul ei de a mânca, 
gândeam: „Pe Allah! au unde-o fi putut să înveţe a mânca orezul astfel? 
Poate că la părinţii ei, în ţara ei. Ori poate că vrea să ţină socoteala câte 
boabe de orez a mâncat ca să nu mănânce o dată mai mult şi altă dată mai 
puţin? Dar dacă face aşa cu gândul de a nu face risipă şi ca să mă înveţe a fi 
cumpătat, şi să-mi arate a nu fi risipitor, pe Allah! se înşală, întrucât nu 
avem a ne teme de nimic în privința aceasta, că nu dinspre partea aceasta 
am putea să ducem lipsă vreodată. Întrucât avem, slavă 
Atoateîmpărţitorului, cu ce să trăim într-un mare belşug şi fără a ne lipsi 
nici de cele de trebuinţă, nici de cele de prisosinţă.” 

Ci soţia mea, fie că îmi pricepu gândurile şi nedumerirea, fie că ba, nu 
conteni să mănânce tot în felul acela de neînțeles. Ba chiar, de parcă ar fi 
vrut să-mi facă în ciudă, nu mai piguli boabele de orez decât de ici de colo, 
iar apoi, fără a-mi spune nici măcar o vorbă şi fără a se uita la mine, chiar 
îşi şterse beţişorul şi îl puse în cutiuţa de os. Si-atâta tot o văzui făcând în 
dimineaţa aceea. 


lar seara, la cină, fu aidoma; de altminteri la fel ca şi a doua zi, şi ca de 
toate dăţile când ne aşezam dinaintea mesei întinse spre a mânca împreună. 

Dacă văzui că nu era cu putinţă ca o femeie să poată trăi cu mâncarea 
puţină pe care o vedeam că o mănâncă, nu mai avusei nicio îndoială că 
dedesubt n-ar fi vreo taină încă şi mai ciudată decât chiar înfăţişarea soţiei 
mele. Şi atare gând mă făcu să iau hotărârea de a mai avea oleacă de 
răbdare, în nădejdea că, cu vremea, are să se deprindă a trăi cu mine, 
precum jinduia sufletul meu. Ci nu zăbovii a pricepe că nădejdea mea era 
zadarnică şi că trebuia să mă hotărăsc a afla, fie ce-o fi, taina acelui fel de 
viaţă atâta de osebit de al nostru. Or, prilejul se ivi singur, când nici nu-l 
aşteptam. 

Într-adevăr, după cincisprezece zile de răbdare şi de cuviinţă din parte-mi, 
mă hotărâi să încerc a intra în odaia de nuntă, pentru întâia oară. Şi-aşa că 
într-o noapte, când o credeam pe soţia mea adormită de mult, mă îndreptai 
încet-încetişor înspre iatacul în care locuia, pe latura casei dimpotrivă 
laturei mele, şi ajunsei la uşa odăii sale, înăbuşindu-mi paşii, de teamă să n- 
o tulbur din somn. Căci nu vroiam s-o trezesc prea repede, ca să pot s-o 
privesc în voie, adormită, închipuindu-mi-o cu pleoapele ei închise şi cu 
lungile-i gene încovoiate, frumoasă ca huriile cerului. 

Şi iacătă că, ajungând la uşă, auzii înlăuntru paşii soţiei mele. Şi cum nu 
puteam pricepe rostul ce-o ţinea încă trează la ceasul acela târziu de noapte, 
mă împinse ispita să mă ghemuiesc pe după perdeaua de la uşă spre a 
încerca să văd cam ce treabă putea să fie. 

Şi în curând uşa se deschise, iar soţia mea se ivi în prag, îmbrăcată în 
hainele ei de mers în cetate, şi lunecând pe lespezile de marmură fără a face 
niciun pic de zgomot. 

Şi mă uitai la ea, cum trecea pe dinaintea mea în negură, iar de buimăcire 
mi se stregheţă sângele în inimă. Faţa ei toată, în toiul beznei, se arătă 
luminată de doi tăciuni aprinşi care erau ochii ei, asemeni ochilor de tigru 
care ard, zice-se, în negură şi luminează calea de urmat pentru omor şi 
pentru pradă. Şi era asemeni acelor chipuri ale spaimei, pe care ni le trimit 
ginnii cei răi în somn, când vor să ne prevestească năpastele pe care le 
urzesc împotriva noastră. Da şi ea însăşi mi se părea o gennie din soiul cel 
mai crunt, cu faţa-i ca de ceară, cu ochii-i vărsând flăcări, şi cu păru-i 
galben ce i se zburlise pe cap înfricoşător! 

lar eu, o, doamne al meu, îmi simţeam fălcile cum se strâng de să se 
spargă, şi limba cum mi se usucă în gură, şi răsuflarea cum mi se curmă. Şi- 


apoi, chiar de-aş fi fost în stare să mă mişc, tot m-aş fi ferit cu mare grijă să 
nu dau niciun pic de semn despre şederea mea după perdea, în locul acela 
ce nu era al meu. Aşteptai, aşadar, până ce se depărtă, spre a mă ridica din 
ascunzişul meu, dobândindu-mi iarăşi răsuflarea pierdută. Şi mă dusei la 
fereastra ce da spre curtea casei, şi mă uitai printre giurgiuvele. 

Şi prin fereastra ce se deschidea asupra curţii, apucai s-o zăresc cum 
deschide poarta dinspre uliţă şi cum iese, abia atingând pământul cu 
picioarele ei desculţe. 

Şi o lăsai să se depărteze oleacă, şi dădui fuga la poarta pe care o lăsase 
întredeschisă şi o urmării din depărtare, tinându-mi încălţările în mână. 

Iar noaptea era luminată de luna în scădere, şi cerul tot se deşternea măreț 
ca în toate nopţile, cu licărirea luminilor lui. Şi, măcar că eram tare tulburat, 
îmi înălţai sufletul înspre Stăpânul tuturor făpturilor şi îmi zisei în minte: 
„O, Doamne al slavei şi al adevărului, fii-mi martor că m-am purtat 
cuviincios şi chibzuit faţă de soţia mea, fiica aceasta de străini, măcar că nu 
ştiu nimica despre ea, şi măcar că ea ar putea să se tragă din vreun neam de 
necredincioşi ce prihănesc faţa ta, Doamne! Şi nu ştiu ce vrea acuma să 
facă, în noaptea aceasta, sub lumina drept-veghetoare a cerului tău. Şi că eu, 
nici de aproape, nici de departe, nu sunt părtaş al faptelor ei. Întrucât mă 
lepăd de ele dintru început, dacă ele sunt împotriva Legii tale şi a învăţăturii 
Trimisului tău — asupra-i fie pacea şi rugăciunea!” 

Şi, potolindu-mi astfel căinţele, nu mai pregetai să pornesc după soţia mea, 
oriunde s-ar fi dus. 

Şi iacăt-o că străbătu toate ulițele cetătii, călăuzindu-se cu o pricepere 
vădită, de parcă s-ar fi născut printre noi şi de parcă ar fi crescut prin 
mahalalele noastre. Iar eu o urmam din depărtare, după vălurirea părului ei, 
care flutura înfricoşător în urmă-i prin noapte. Şi ajunse la casele cele mai 
de la margine, şi trecu porţile cetăţii, şi ieşi în câmpurile pustii ce slujesc de 
sute de ani ca sălaş morţilor. Şi lăsă în urma ei cimitirul dintâi, cu 
mormintele lui nemăsurat de vechi, şi zori înspre mecetul unde se îngroapă 
morţii proaspeţi. lar eu gândeam: „De bună seamă, pesemne c-o fi având 
aici vreo prietenă ori vreo soră moartă, dintre cele ce au venit cu ea din 
ţările străine. Şi vrea să-şi îndeplinească faţă de ea datorinţele, la vreme de 
noapte, în singurătate şi linişte.” Ci îmi adusei deodată aminte de faţa ei 
cumplită şi de ochii ei aprinşi, şi iarăşi sângele mi se învolbură înspre 
inimă. 


Şi iacătă că dintre morminte se ridică o umbră pe care nu puteam s-o 
ghicesc ce-o fi, şi care veni în întâmpinarea soţiei mele. Iar după grozăvenia 
înfăţişării ei şi după capu-i de hienă prădalnică, în umbra aceea de cimitir 
cunoscui că era o gulă. 

Şi căzui la pământ, lângă un mormânt, cu picioarele muiate sub mine şi 
tremurând. Şi putui astfel, datorită acelei împrejurări, cu toată uluiala 
înfricoşată în care mă aflam, să văd gula, care nu mă vedea, cum se apropie 
de soţia mea şi cum o ia de mână, spre a o duce înspre marginea unei gropi. 
Şi şezură jos amândouă, una în faţa celeilalte, pe marginea gropii. lar gula 
se plecă înspre pământ şi se ridică apoi ţinând în mâini ceva rotund pe care, 
fără o vorbă, i-l întinse soţiei mele. Şi văzui că era o căpăţână de om tăiată 
de curând de la vreun trup fără de viaţă. Şi soţia mea, dând un țipăt de fiară 
lacomă, îşi înfipse dinţii în carnea de pe căpăţână şi începu să ronţăie 
amarnic. 

Eu atunci, o, doamne al meu, la priveliştea aceea, simţii cum se năruie 
cerul din toate temeliile lui peste capul meu. Şi pesemne că, în înfricoşarea 
mea, oi fi scos vreun țipăt de spaimă ce m-o fi dat în vileag. Întrucât o văzui 
deodată pe soţia mea în picioare pe mormântul ce mă adăpostea. Şi se uita 
la mine cu nişte ochi de tigroaică flămândă când stă gata să sară pe prada ei. 
Şi nu mai avusei nicio îndoială asupra pieririi mele fără de scăpare. Şi până 
a avea vreme să fac vreo mişcare cât de cât spre a mă apăra, ori spre a rosti 
vreo rugăciune care să mă apere de năpaste, o şi văzui cum îşi întinde 
mâinile asupra mea şi cum strigă într-o limbă necunoscută, cu nişte sunete 
asemenea răgetelor ce se aud în pustiuri. 

Şi numai ce-şi vărsă ea grohăiturile-i diavoleşti, că dintr-odată mă şi 
pomenii preschimbat în câine. 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute şaizeci şi patra noapte 


Urmă: 


...Şi numai ce-şi vărsă ea grohăiturile-i diavoleşti, că dintr-odată mă şi 
pomenii preschimbat în câine. lar soţia mea se repezi la mine, urmată de 
gula cea înfricoşătoare. Şi amândouă mă potopiră cu lovituri de picior atâta 
de năprasnice, că nici nu ştiu cum de n-am rămas mort pe loc. Ci primejdia 
de moarte în care mă aflam şi dragostea de viaţă a sufletului îmi dădură 
puterea şi inima de-a sări pe cele patru picioare ale mele şi de-a o lua la 

după o noapte 

rătăcind şchiop prin cetate şi ocolind câinii din mahala, care îl fugăreau pe 
veneticul de mine, îmi veni în gând, spre a scăpa de încolţelile lor crâncene, 
să mă adăpostesc sub vreun acoperiş. Şi mă aruncai iute în cea dintâi 
prăvălie ce fusese deschisă la ceasul acela de dimineaţă. Şi mă dusei de mă 
ghemuii într-un ungher, unde mă pitii de vederea lor. 

Or, aceea era dugheana unui vânzător de căpăţâni şi de picioare de oaie. 
lar gazda îmi luă mai întâi apărarea faţă de urmăritorii mei, care vroiau să 
intre după mine în dugheană. lar măcelarul izbuti să-i pună pe fugă şi să-i 
risipească; ci numai spre a se întoarce la mine, cu gândul vădit de a mă 
îndemna să-mi iau tălpăşiţa. Şi chiar că văzui bine că nu aveam de ce să mă 


bizui pe adăpostul şi pe ocrotirea la care nădăjduiam. Căci măcelarul era un 
ins dintre aceia peste fire de habotnici şi bântuit de credinţe strâmbe, care 
socotesc câinii ca pe nişte dihănii spurcate, şi nu găsesc destulă apă şi destul 
săpun spre a-şi spăla hainele atunci când, din întâmplare, vreun câine i-a 
atins în treacăt. Veni aşadar înspre mine şi mă îmboldi prin semne şi cu 
graiul să-mi iau tălpăşiţa cât mai iute din dugheana lui. Ci eu mă rostogolii 
pe jos şi începui să mă învârtesc roată, gemând cu glas jalnic şi uitându-mă 
la el în sus cu nişte ochi care cereau milă. Atunci el, înduioşat oarecum, lăsă 
bâta cu care mă ameninţa şi, cum ţinea morţiş să-şi izbăvească dugheana de 
făptura mea, luă una dintre hălcile acelea de picior minunat mirositoare şi, 
ţinând-o cu vârful degetelor în chip de a mi-o arăta cât mai ispititor, ieşi în 
uliţă. lar eu, o, doamne al meu, amăgit de mireasma acelei bucățele, mă 
sculai din ungher şi mă dusei după măcelarul care, de cum mă văzu afară 
din dugheană, îmi aruncă bucata şi se întoarse înlăuntru. lar eu, de îndată ce 
înfulecai carnea aceea minunată, vrusei să mă întorc degrabă în ungherul 
meu. Ci îmi făcusem socoteala fără de gazda mea, neguţătorul de căpăţâni 
care, ghicind într-adevăr mişcarea mea, sta în prag cu o înfăţişare cruntă şi 
cu bâta cea năprasnică şi noduroasă în mână. lar eu, cu înfăţişarea 
rugătoare, mă uitam la el dând din coadă, în aşa fel cât să-i arăt limpede că 
îl rugam fierbinte să-mi îngăduie hatârul acelui adăpost. Ci el rămase 
neînduplecat şi începu să-şi vânture bâta, răcnind la mine cu un glas ce nu- 
mi mai lăsa nicio îndoială asupra gândurilor lui: „Cară-te de-aici, o, 
pezevenghiule!” 

Eu atunci, tare umilit şi, pe de altă parte, temându-mă de încolţelile 
câinilor din mahala care şi începuseră să tabere pe mine din toate părţile 
sukului, îmi slobozii picioarele în vânt şi-mi luai tălpăşiţa în grabă mare 
înspre dugheana deschisă a unui brutar, chiar lângă cea a măcelarului. 

Or, de la cea dintâi privire, brutarul acela, cu totul altminteri decât 
vânzătorul de căpăţâni de oaie, cel mistuit de spaime şi bântuit de eresuri, 
mi se păru un om vesel şi de bunăvestire. Şi chiar că aşa fu. lar în clipita 
când ajungeam în dugheana lui, şedea jos pe rogojină şi tocmai mânca. Şi 
numaidecât sufletul său milos îl îndemnă, măcar că eu nu-i arătasem prin 
niciun semn că aş avea trebuintă de mâncare, să-mi arunce o bucată mare de 
pâine înmuiată în zeamă de roşii, spunându-mi cu glas tare blajin: „Na, o, 
sărmanule! Mănânc-o cu poftă!” 

Ci eu, departe de a mă repezi cu lăcomie şi cu hălpăială pe darul de la 
Allah, aşa cum de obicei se poartă ceilalţi câini, mă uitai la brutarul cel 


darnic făcându-i un semn din cap şi o mişcare din coadă, spre a-i dovedi 
limpede mulţamul meu. Iar el pesemne că o fi fost tulburat de bună-cuviinţa 
mea şi i-oi fi fost pe plac, întrucât îl văzui cum îmi zâmbeşte cu bunătate. 
lar eu, măcar că nu mai eram chinuit de foame şi nu aveam trebuinţă de 
mâncare, nu pregetai deloc, numai spre a-l mulţumi, să iau bucata de pâine 
în dinţi şi s-o mestec îndeajuns de încet spre a-i da să priceapă că o făceam 
numai ca îndatorinţă faţă de el şi ca preţuire. lar el băgă de seamă toate 
acestea, şi mă chemă, şi binevoi să-mi facă semn să stau lângă dugheana 
lui. Iar eu şezui, lăsând să se audă nişte scâncete de bucurie, şi întorcându- 
mă înspre uliţă, spre a-i arăta că, deocamdată, nu-i ceream altceva decât 
ocrotire. Şi multumită lui Allah carele îl dăruise cu înţelepciune, pricepu 
toate gândurile mele şi mă răsplăti cu nişte mângâieri ce mă îmbărbătară şi 
îmi dădură încredere: cutezai, aşadar, să intru în casa lui. Da săvârşii lucrul 
acesta într-un chip destul de iscusit spre a-l lăsa să simtă că nu o făceam 
decât cu îngăduinţa lui. Şi, departe de a se împotrivi la intrarea mea, fu 
dimpotrivă plin de bunătate şi îmi arătă un loc unde puteam să stau fără a-l 
stânjeni. lar eu pusei stăpânire pe locul acela, pe care îl păstrai de-atunci pe 
tot timpul cât sălăşluii în casa lui. 

Şi stăpânul meu, începând din clipa aceea, fu prins de o dragoste mare faţă 
de mine şi mă oblădui cu o bunăvoință până peste fire. Şi nu mai putea nici 
să mănânce, nici să prânzească, nici să cineze, dacă eu nu eram lângă el şi 
dacă nu-mi aveam partea până peste saţul meu. lar eu la rându-mi aveam 
faţă de el toată credinţa şi toată dăruirea de care ar putea să fie în stare cel 
mai frumos suflet de câine. Şi, în îndatorinţa mea faţă de îngrijirile lui alese, 
stam pururea cu ochii pe el şi nu-l lăsam să facă un pas prin casă ori pe uliţă 
fără a mă ţine de urma lui, cu dragoste, mai ales de când băgasem de seamă 
că luarea mea aminte îl bucura, şi că dacă, din întâmplare, avea de gând să 
iasă fără ca eu să fi fost prevestit cu vreun semn, nu lipsea să mă cheme 
prieteneşte, fluierându-mă. lar eu mă repezeam de la locul meu în uliţă; şi 
săream, şi zburdam, făcând într-o clipită o sumedenie de copci în fugă şi un 
potop de zbenguieli pe dinaintea porţii. Şi nu conteneam cu toate zgoandele 
acelea decât atunci când el se afla de-a binelea în uliţă. lar atunci îl 
însoţeam cât se poate de cuviincios, mergând în urma lui sau alergând 
înainte-i, şi uitându-mă la el din când în când, spre a-i arăta bucuria şi 
mulţumirea mea. 

Or, iacătă că se şi împlinise o bucată bună de vreme de când mă aflam în 
casa stăpânului meu brutarul, când, într-o bună zi, intră în prăvălie o femeie 


care cumpără o pită ce tocmai fusese scoasă atunci aburind din cuptor. Şi 
femeia, după ce îi plăti stăpânului meu, luă pita şi porni înspre uşă. Ci 
stăpânul meu, care băgă de seamă că banul pe care îl primise de la femeie 
era calp, o chemă îndărăt şi îi zise: 

— O, leliţă, alungească-ţi Allah viaţa! ci, dacă lucrul nu te supără, aş dori 
alt ban în locul acestuia! 

Şi totodată, stăpânul meu îi întinse banul cu pricina. Ci femeia, o bătrână 
oţărâtă, nu vroi, cu mare dârzie, să ia îndărăt banul, pretinzând că era bun şi 
zicând: 

— Şi-apoi nu eu l-am făcut, iar la bani nu ai de ales ca între pepeni şi 
castraveți! 

lar stăpânu-meu fu departe de-a se lăsa încredinţat de judecăţile fără de 
temei ale bătrânei şi îi spuse cu un glas liniştit şi nu lipsit de oarecare silă: 

— Banul tău este aşa de vădit calp, că până şi câinele meu de colea, şi care 
nu este decât o vietate mută şi fără judecată, nu s-ar lăsa înşelat cu el. 

Şi numai cu gândul de a o umili pe cătrănita aceea, şi fără a gândi cumva 
la vreo izbândă a faptei pe care urma s-o facă, mă chemă strigându-mă pe 
nume „Bakht! Bakht! hai, vino-aici!” Iar eu, la glasul lui, alergai dând din 
coadă. Şi numaidecât luă cutia de lemn în care punea banii şi o răsturnă pe 
podea, împrăştiind dinainte-mi toţi banii ce se aflau în cecmegea. Şi îmi 
zise: 

— Aici! Aici! vezi gologanii aceştia? Uită-te bine la toţi banii! Şi spune- 
mi dacă printre ei se află vreunul calp! 

lar eu cercetai cu luare aminte toţi banii de argint, unul câte unul, 
împingându-i încetişor cu laba, şi nu zăbovii mult până ce să dau de banul 
cel calp. Şi îl trăsei de-o parte, despărţindu-l din grămadă, şi punându-mi 
laba pe el, în aşa chip încât să-i dau de înţeles limpede stăpânului meu că îl 
găsisem. Şi mă uitam la el, scâncind încetişor şi bucurându-mă. 

La priveliştea aceasta, stăpânul meu, care era departe de a se aştepta la o 
atare dovadă de isteciune din partea unei vietăţi de soiul meu, fu până peste 
marginile firii de uluit şi de minunat, şi strigă: 

— Allah este cel mai mare! Şi nu se află nicio atotputintă decât întru 
Allah! 

Iar bătrâna, nemaiputând să tăgăduiască mărturia chiar a ochilor ei, apoi şi 
înfricoşată de cele ce vedea, zori să-şi ia îndărăt banul cel calp şi să dea 
altul bun în loc. Şi îşi luă tălpăşiţa, împiedicându-se în poalele fustei, în ce-l 


priveşte pe stăpânul meu, încă tulburat cu totul de isteciunea mea, chemă 
vecinii şi pe toţi prăvăliaşii din suk. 
În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 


Dar când fu cea de a opt sute şaizeci şi cincea noapte 


Urmă: 


...în ce-l priveşte pe stăpânul meu, încă tulburat cu totul de isteciunea 
mea, chemă vecinii şi pe toţi prăvăliaşii din suk. Şi le istorisi cu mare 
minunare cele ce se petrecuseră, da nu fără de a-mi înflori vrednicia, care şi 
aşa era destul de uluitoare prin sine însăşi. 

La istorisirea aceea a stăpânului meu, toţi cei de faţă se minunară de 
deşteptăciunea mea, mărturisind că nu mai văzuseră vreodată un câine atâta 
de năzdrăvan. Şi spre a dovedi spusele stăpânului meu, nu că s-ar fi îndoit 
de buna lui credinţă, ci numai cu gândul de a mă lăuda şi mai mult, ţinură să 
pună la încercare priceperea mea. Şi se duseră să caute toţi gologanii calpi 
pe care îi aveau pe-acasă, şi mi-i arătară, amestecați cu alţii buni. Iar eu, 
văzându-i, gândii: „Ya Allah! este de-a mirarea câţi bani calpi se află pe la 
oameni!” 

Ci, nevroind ca prin nedestoinicia mea să fac să se înnegureze cumva 
chipul stăpânului meu de faţă cu megieşii săi, cercetai cu luare-aminte toţi 
banii pe care mi-i puseră sub ochi. Şi nu fu măcar unul, printre cei calpi, pe 
care să nu-mi pun laba şi să nu-l osebesc dintre ceilalţi. 

lar faima mea se răspândi prin toate sukurile din cetate, şi până şi în 
haremuri, datorită limbuţiei soţiei stăpânului meu. Şi de dimineaţa până 
seara brutăria era năpădită de o mulţime de lume ispitită a-mi pune la 
încercare dibăcia de-a osebi banii cei calpi. Şi, în felul acesta, nu duceam 
lipsă de dârvală, ziua toată, trebuind să-i mulţumesc pe muşteriii ce veneau 
tot mai mulţi din zi în zi la stăpânu-meu, din mahalalele cele mai depărtate 
ale cetăţii. Şi în felul acesta faima mea îi aduse stăpânului un dever mai 
mare decât aveau toţi brutarii din cetate la un loc. Şi stăpânu-meu nu mai 
contenea să binecuvânteze venirea mea, care i se dovedea tot de-un preţ cu 
o comoară. lar averea lui, datorită simţămintelor sale miloase, nu lipsi a-l 
mohorî pe neguţătorul de căpăţâni de oaie, care de ciudă îşi muşca degetele. 
Şi, în zavistia lui, nu pregetă să-mi ridice în cale tot felul de capcane, fie 
spre a mă prinde, fie spre a-mi pricinui necazuri, stârnind împotriva mea, de 
îndată ce mă iveam, toţi câinii din mahala. Ci nu mai aveam a mă teme de 


nimic; întrucât pe de-o parte eram bine păzit de stăpânul meu, iar pe de alta 
eram bine apărat de prăvăliaşii care îndrăgiseră putina mea ştiinţă. 

Şi iacătă că trecuse oarecare vreme de când trăiam astfel, înconjurat de 
prețuirea tuturor; şi chiar că aş fi fost fericit cu viaţa aceea, dacă nu mi s-ar 
fi întors necontenit în cuget amintirea stării mele de odinioară de făptură 
omenească. lar ceea ce mă făcea să sufăr îndeosebi nu era atâta că mă 
vedeam un câine printre câini, ci că mă vedeam lipsit de folosinţa 
cuvântului şi mărginit la a mă rosti numai cu privirea şi cu jocul labelor sau 
cu scâncetele nelegate. Şi adeseori, când îmi aduceam aminte de noaptea 
cumplită din cimitir, mi se zburlea părul pe spinare şi mă înfriguram tot. 

Or, într-o bună zi, o bătrână cu înfăţişarea prea-cinstită veni, ca toată 
lumea, să cumpere pâine de la brutărie, adusă de faima mea. Şi, ca toată 
lumea, nu pregetă, de îndată ce-şi luă pâinea şi urma s-o plătească, de-a 
arunca înspre mine câţiva gologani printre care pusese anume şi un bănuţ 
calp, spre a-mi ispiti priceperea. Iar eu dibuii numaidecât banul cel prost 
dintre ceilalţi, şi pusei laba pe el, uitându-mă la cucoana cea bătrână, ca 
spre-a o pofti să se încredinţeze. Iar ea ridică banul, spunând: 

— Ai ghicit! este chiar cel calp! 

Şi mă scrută cu mare minunare, plăti stăpânului meu pâinea pe care o 
cumpărase şi, plecând, îmi făcu un semn abia văzut, care vroia să spună 
limpede: „Urmează-mă!” 

Or, eu, o, emire al drept-credincioşilor, pricepui că femeia aceea se ispitise 
de mine într-un chip cu totul deosebit; căci luarea-aminte cu care mă 
cercetase era tare altminterea de felul în care mă priveau ceilalţi. Ci ca să nu 
săvârşesc vreo greşeală, o lăsai să plece, mulţumindu-mă numai să mă uit 
după ea. Ci ea, după câţiva paşi, se întoarse înspre mine şi văzând că nu 
faceam decât să mă uit la ea fără a mă clinti din loc, îmi mai făcu un semn, 
şi mai vădit decât cel dintâi. Eu atunci, mânat de o pornire mai tare decât 
chibzuinţă, mă prilejuii de faptul că stăpânu-meu se afla în fundul dughenei, 
prins cu un cuptor de pâine, şi sării în uliţă, luându-mă după bătrână. Şi 
mergeam pe urma ei, oprindu-mă din când în când, cuprins de şovăire şi 
dând din coadă. Ci, îmbărbătat de ea, îmi biruii până la urmă neîncrederea 
şi ajunserăm împreună dinaintea casei sale. 

Şi deschise uşa casei, intră şi mă pofti cu un glas tare dulce să fac ca ea, 
spunându-mi: 

— Intră, intră, o, bietul de tine! că nu ai să te căieşti! 

Şi intrai cu ea. 


Atunci, după ce închise uşa la loc, mă duse înspre iatacul dinlăuntru şi 
deschise o odaie în care mă pofti. Şi văzui aşezată pe un divan o fetişcană 
ca luna, care împletea ceva. Şi fata aceea îşi puse repede iaşmacul când mă 
văzu; iar hanâma cea bătrână îi spuse: 

— O, fata mea, îţi aduc câinele cel de pomină al brutarului, chiar acela 
care ştie atâta de bine să deosebească banii cei buni de banii cei calpi. Iar tu 
ştii că eu ţi-am şi împărtăşit îndoielile mele, încă de la cel dintâi zvon ce s-a 
răspândit despre el. Şi m-am dus astăzi să cumpăr pâine de la brutarul 
stăpân al lui, şi am fost martoră a adevărului faptelor; şi am izbutit să-l aduc 
după mine pe câinele acesta aşa de ciudat, care minunează Bagdadul. 
Spune-mi, aşadar, tot gândul tău, o, fata mea, ca să ştiu dacă m-am înşelat în 
presupusurile mele! 

Iar copilandra răspunse pe dată: 

— Pe Allah! o, maică a mea, nu te-ai înşelat. Şi am să-ţi dau dovada 
numaidecât. 

Şi fetişcana se ridică pe clipă pe dată, luă un lighean de aramă roşie plin cu 
apă, bolborosi deasupra-i nişte vorbe pe care eu nu le pricepui şi, stropindu- 
mă cu câteva picături din apa aceea, spuse: 

— Dacă te-ai născut câine, să rămâi câine; da dacă te-ai născut făptură 
omenească, scutură-te şi ia-ţi îndărăt chipul de făptură omenească, întru 
virtutea apei acesteia! 

Şi pe dată mă scuturai. Şi vraja fu ruptă, iar eu îmi pierdui chipul de câine 
spre a mă face iarăşi om, după starea mea de la născătoare. 

Atunci, pătruns de recunoştinţă, mă aruncai la picioarele mântuitoarei 
mele, spre a-i mulţumi pentru o facere de bine atâta de mare; şi îi sărutai 
poala rochiei şi îi zisei: 

— O, copilă binecuvântată, întoarcă-ţi Allah, cu darurile sale cele mai 
alese, binefacerea fără de asemuire cu care îţi sunt îndatorat şi de care nu ai 
şovăit a-l face să se bucure pe un om pe care nu-l cunoşteai, un străin în 
casa ta. Cum aş putea să găsesc eu vorbele spre a-ţi mulţumi şi a te 
binecuvânta aşa cum ţi se binecuvine? 

Află măcar că eu nu mai sunt stăpân al meu, şi că m-ai cumpărat pe un 
preţ care întrece, şi încă cu mult, însemnătatea mea. Şi ca să-l cunoşti întru 
totul pe robul care este acuma bunul şi averea ta, am să-ţi istorisesc, fără a- 
ţi chinui urechile şi fără a-ţi osteni mintea, în puţine cuvinte, povestea mea. 

Şi-atunci îi spusei cine sunt şi cum, din holteiul ce fusesem, mă hotărâsem 
deodată să-mi iau femeie, şi s-o aleg nu dintre fetele oamenilor de vază din 


Bagdad, cetatea noastră, ci dintre roabele cele străine care se vând şi se 
cumpără. Şi pe când mântuitoarea mea şi cu mama ei mă ascultau cu luare- 
aminte, le istorisii tot aşa cum fusesem vrăjit de frumuseţea ciudată a 
fetişcanei de la Miazănoapte, şi însurătoarea mea cu ea, şi gingăşia mea, şi 
grijile mele faţă de ea, şi dulceaţa purtării mele, şi răbdarea mea de a-i 
îndura purtările cele anapoda. Şi le istorisii înfricoşata noapte dezvăluitoare, 
şi tot ce-a urmat de-acolo, de la început până la sfârşit, fără a le ascunde 
nimica. Ci nu ar fi de niciun folos s-o mai spunem o dată. 

După ce îmi ascultară istorisirea, mântuitoarea mea şi mama ei rămaseră 
până peste poate de mâniate pe soţia mea, fetişcana de la Miazănoapte. lar 
mama mântuitoarei mele îmi zise: 

— O, fiul meu, amarnică rătăcire a mai fost şi rătăcirea ta! Cum de-a putut 
sufletul tău să se plece înspre o fată de străini, când cetatea noastră este 
atâta de bogată în copile de toate culorile, şi când milele lui Allah asupra 
capului fetelor noastre sunt atâta de alese şi atâta de multe? Hotărât! 
pesemne că ai fost vrăjit, dacă ai ales aşa, fără de nicio socotintă, şi ţi-ai 
încredintat soarta în mâinile unei făpturi ce se osebea de tine şi ca sânge, şi 
ca neam, şi ca grai, şi ca obârşie. Şi toate astea, văd limpede, au fost numai 
ticluirea lui Şeitan, a Pârdalnicului, a Izgonitului cu pietre. Ci să dăm slavă 
lui Allah carele prin mijlocirea fetei mele te-a mântuit din răutăţile străinei 
şi te-a întors la chipul tău de mai înainte de făptură omenească! 

Iar eu răspunsei, după ce îi sărutai mâinile: 

— O, maică binecuvântată a mea, mă căiesc dinaintea lui Allah şi 
dinaintea preacinstitei tale feţe de fapta mea nechibzuită. Şi nu râvnesc 
nimic mai mult decât să intru în neamul tău, aşa cum am intrat în mila ta. 
Dacă, dar, binevoieşti a mă îngădui de soţ legiuit al fetei tale celei cu suflet 
ales, nu ai decât a rosti vorba de îngăduire. 

lar ea răspunse: 

— Din partea mea, nu văd nimica împotrivă! Da tu, fata mea, tu ce socoti? 
Tânărul acesta minunat, pe care Allah l-a scos în calea noastră, îţi este pe 
voie? 

lar mântuitoarea mea răspunse: 

— Da, pe Allah! îmi este pe voie, o, maică a mea! Da atâta nu-i tot! Se 
cade mai întâi să-l punem la adăpost de-aci încolo de vrăjile cele rele şi de 
ticăloşiile soţiei lui de mai înainte. Întrucât nu este destul că am rupt 
descântecul cu care îl scosese din rândul făpturilor omeneşti, ci trebuie s-o 
punem pe totdeauna în neputinţă de a-i mai face rău. 


Şi după ce rosti acestea, ieşi din odaia în care ne aflam, ci spre a se 
întoarce peste o clipită cu un şip între degete. Şi îmi dete şipul, care era plin 
cu apă, şi îmi spuse: 

— Sidi Neman, cărţile mele cele vechi, pe care tocmai le-am cercetat, îmi 
arată că străina cea ticăloasă nu se află în casa ta la ceasul de faţă, da că nu 
are să zăbovească a se întoarce acolo. Şi tot aşa, îmi mai arată că vicleana se 
preface faţă de slugi că ar fi într-o mare îngrijorare din pricina lipsei tale. 
Grăbeşte-te, aşadar, până e ea plecată, să te întorci la tine acasă cu şipul pe 
care ţi l-am pus în mână, şi s-o aştepţi în curte, în aşa fel ca la intrarea ei să 
dea deodată piept în piept cu tine. Şi în năuceala în care are să fie când te-o 
vedea, împotriva aşteptării ei, are să dea dosul ca s-o ia la fugă. lar tu, 
numaidecât, s-o stropeşti cu apa din şip, strigându-i: „Lasă-ţi chipul 
omenesc şi fă-te iapă!” Şi numaidecât ea are să se preschimbe într-o iapă ca 
toate iepele. Iar tu să-i sari în spinare şi s-o apuci de coamă şi, cu toată 
împotrivirea ei, să-i pui în gură o zăbală îndoită, cât mai straşnică. Şi ca s-o 
pedepseşti aşa precum i se cuvine, s-o altoieşti cu nişte lovituri năprasnice 
de bici, atâta cât osteneala nu te-o sili să conteneşti. Şi în toate zilele de la 
Allah s-o faci să îndure pedeapsa aceasta. Şi astfel ai s-o stăpâneşti. 
Altminteri, răutatea ei are să biruiască iarăşi până la urmă. lar tu ai avea de 
pătimit. 

lar eu, o, emire al drept-credincioşilor, răspunsei că ascult şi că mă supun, 
şi grăbii să ajung la casa mea şi să aştept sosirea soţiei mele de mai înainte, 
ascunzându-mă în aşa fel ca s-o văd de departe când vine şi să pot să dau 
faţă cu ea deodată. Or, nu zăbovi a se ivi. lar eu, cu toată înfiorarea ce mă 
cuprinse la vederea ei şi la vederea frumuseţii ei vrăjitoare, nu pregetai să 
fac lucrul pentru care venisem. Şi izbutii pe deplin s-o schimb în iapă. 

Şi de-atunci, legându-mă cu legăturile legiuite cu mântuitoarea mea, care 
era de un sânge şi de un neam cu mine, nu lipsii a o face pe iapă să îndure 
ceea ce ai văzut pe meidan, o, emire al drept-credincioşilor! Cruntă osândă, 
fără de nicio îndoială, da care îşi are îndreptăţirea în răutatea atâta de 
amarmnică a străinei. Şi-aceasta-i povestea mea! 


După ce ascultă istorisirea aceasta a lui Sidi Neman, califul se minună 
mult în sufletul său şi îi zise tânărului: 

— Hotărât, povestea ta este o poveste deosebită, iar osânda la care supui 
iapa aceea bălană este cuvenită! Însă mi-ar plăcea să mijloceşti pe lângă 
soţia ta să îngăduie a găsi un mijloc ca, lăsând-o pe iapă în chipul de iapă, 


să n-o mai pedepseşti zi de zi cu atâta asprime. Da dacă lucrul n-o fi cu 
putinţă, Allah este cel mai mare! 

Şi, după ce grăi astfel, Al-Raşid se întoarse înspre cel de al doilea ins, care 
era călăreţul cel frumos, văzut în fruntea alaiului pe un cal ce-şi purta soiul 
ales în felul de a umbla, călăreţul acela care se rotea ca un emir ori ca vreun 
fiu de crai, şi al cărui alai era urmat de un palanchin sub care şedeau două 
copilandre domniţe, şi de nişte cântăreti care cântau cântece indienesti şi 
chinezeşti, şi îi zise... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute şaizeci şi şasea noapte 


Micuta Doniazada strigă: 

— O, sora mea, te rog fierbinte! grăbeşte de ne spune ce s-a întâmplat când califul s-a întors înspre 
călăreţul cel tânăr, pe urmele căruia se cântau cântece indienesti şi chinezeşti! 

Iar Şeherezada spuse: 

— Din toată inima şi cu drag! 

Şi urmă astfel: 


După ce califul se întoarse înspre călăreţul cel frumos care sta smirnă 
dinaintea sa, şi pe care îl văzuse rotindu-se pe calul ce-şi purta soiul ales în 
călcătură, îi zise: 

— O, tinere, am judecat după chipul tău că trebuie să fii vreun străin de 
neam înalt; şi, spre a-ţi înlesni intrarea în saraiul meu, am poruncit să fii 
chemat dinaintea mea pentru ca auzul şi vederea noastră să se bucure de 
tine. Dacă, aşadar, ai ceva a ne cere, ori vreun lucru minunat a ne istorisi, nu 
zăbovi mai mult. 

Şi tânărul, după ce sărută pământul dintre mâinile califului, se temeni şi 
răspunse: 

— O, emire al drept-credincioşilor, pricina venirii mele la Bagdad nu-i 
pentru vreo solie ori pentru vreo crăinicie, ci numai pentru dorul de a mai 
vedea o dată ţara în care m-am născut, şi de-a trăi aici până la moartea mea. 
Ci povestea mea este atâta de uluitoare, încât nu vroi a şovăi s-o istorisesc 
stăpânului nostru, emirul drept-credincioşilor. 

Şi spuse: 


Povestea călăreţului pe urma căruia se cântau cântece indieneşti şi 
chinezeşti 


Află, o, stăpâne al meu şi cunună peste capul nostru, că eu, de meseria mea 
de odinioară, care fusese şi meseria tatălui meu şi a tatălui tatălui meu, eram 
tăietor de lemne prin păduri şi cel mai sărac dintre tăietorii de lemne de la 
Bagdad. lar sărăcia mea era mare şi era încâinită şi mai rău, în fiece zi, de 
vieţuirea în casă laolaltă cu fiica socrului meu, chiar soţia mea, o muiere 
oţăţită, scârţană, gâlcevitoare, dăruită cu nişte ochi goi şi cu o minte 
ticăloasă. Afară de asta, nu era bună la nimic-nimica, şi s-ar fi putut asemui 
la gingăşie şi la alint cu mătura din ogeacul nostru. Şi cum era mai 
sâcâitoare ca o muscă de cal şi mai cârâitoare ca o găină prinsă, mă 
hotărâsem, după multe certuri şi supărări, să nu-i mai grăiesc niciodată vreo 
vorbă, şi să-i îndeplinesc fără crâcnire toate toanele, ca să am oarecare tihnă 
când mă întorceam acasă de la munca grea a zilei. Ceea ce făcea ca, atunci 
când Atoatedătătorul îmi răsplătea truda cu vreo drahmă de argint, afurisita 
de muiere să nu pregete vreodată a se repezi să mi-o înşface, de cum 
treceam pragul casei. Şi-aşa se scurgea viaţa mea, 0, emire al drept- 
credincioşilor. 

Or, într-o bună zi, având trebuinţă să-mi cumpăr o frânghie de legat 
lemnele, dat fiind că aceea pe care o aveam se deşirase de tot, mă hotărâi, 
cu toată spaima ce mi-o stârnea gândul de-a vorbi cu soţia mea, să-i spun 
nevoia în care mă aflam de-a cumpăra frânghia aceea nouă. Şi nici n- 
apucară să iasă bine din gura mea vorbele de cumpărare şi de frânghie, o, 
emire al drept-credincioşilor, că mi se şi păru că aud cum se deschid peste 
capul meu toate zăvoarele furtunilor. Şi urmă o vijelie lustruită cu sudalme 
şi cu afurisenii, pe care nu este numaidecât zornic a le mai rosti de faţă cu 
stăpânul nostru! Şi puse cap la toate, zicându-mi: 

— A, fleandura şi lepădătura cea mai ticăloasă! De bună seamă că nu-mi 
ceri bani decât ca să te duci să-i cheltuieşti în tovărăşia dezmăţatelor din 
Bagdad. Da fii pe pace, că ochiul meu stă deschis asupra purtării tale. Şi 
dacă chiar ceri banii aceştia pentru o frânghie, apoi am să merg şi eu, ca s-o 
cumperi cu mine de faţă. Şi, de altminteri, de-acuma încolo n-ai să mai ieşi 
din casă fără mine! 

Şi, spunând acestea, mă târî cu dârzie în suk şi plăti chiar ea neguţătorului 
frânghia ce-mi era de trebuinţă spre a câştiga pâinea. Ci numai Allah ştie cu 
preţ de câte tocmeli şi de câţi ochi poncişi, aruncaţi rând pe rând când 
înspre mine, când înspre negustorul speriat, fu încheiată acea târguială 
zbuciumată. 


Ci, o, doamne al meu, toate astea nu erau decât începutul nenorocirii mele, 
în ziua aceea. Întrucât, la plecarea din suk, cum vroiam să mă despărțesc de 
soţia mea spre a mă duce la muncă, ea îmi zise: 

— Încotro o iei? Încotro o iei? Sunt cu tine şi n-am să te las! 

Şi, fără nimic mai mult, sări în spinarea măgarului meu şi adăugă: 

— De-acuma încolo am să merg cu tine în munte, acolo unde te tot lauzi 
că îţi treci zilele tăind lemne, ca să-ţi veghez munca. 

Iar eu, la atare ştire, o, doamne al meu, văzui lumea întreagă cum mi se 
înnegurează dinaintea ochilor şi pricepui că nu-mi mai rămânea decât să 
mor. Şi îmi zisei: „lacătă, o, bietul de tine, că pacostea nu are a-ţi mai da 
tihna mântuirii tale! Înainte baremi aveai oleacă de zăbavă câtă vreme te 
aflai singur în pădure. Acuma s-a sfârşit şi asta! Mori în ticăloşia şi în 
deznădejdea ta! Nu este scăpare şi putinţă decât întru Allah Milosârdnicul! 
De la El venim şi la El ne întoarcem!” Şi mă hotărâi, odată ajuns în pădure, 
să mă culc pe pântece şi să mă las să mor de moarte neagră. 

Şi, chibzuind astfel, fără a răspunde o vorbă, pornii pe urmele măgarului 
care ducea în spinare povara ce-mi apăsa sufletul şi viaţa. 

Or, pe drum, sufletul omenesc, care este scump vieţii, îmi năzări, spre a 
ocoli moartea, un gând la care nici nu visasem până atunci. Şi nu pregetai 
să-l trec numaidecât în faptă. 

Într-adevăr, de cum ajunserăm la poalele muntelui, iar soţia mea se dete 
jos din spinarea măgarului, îi spusei: 

— Ascultă, o, femeie! Întrucât nu mai am nicio putinţă de a-ţi ascunde 
nimic, vreau să-ţi destăinuiesc că frânghia pe care tocmai am cumpărat-o nu 
este menită nicidecum, în mintea mea, să lege lemne, ci trebuie să slujească 
la a ne îmbogăţi pentru totdeauna! 

Şi, în vreme ce muierea se afla sub lovitura nedumeririi în care o arunca 
mărturisirea aceea neaşteptată, o dusei la gura unui puț vechi, secat de amar 
de ani, şi îi spusei: 

— Vezi puţul acesta? În el se află norocul nostru! Şi, cu funia, am să mă 
duc să-l culeg. 

Şi cum fiica lui socru-meu era tot mai uluită, adăugai: 

— Ei, da, pe Allah! e mult de când mi s-a dezvăluit taina unei comori 
ascunse în puț, şi care comoară este scrisă întru norocul meu. lar ziua de 
astăzi este ziua când trebuie să cobor s-o scot! Şi pentru aceasta, m-am 
hotărât să te rog a-mi cumpăra funia! 


Or, nici nu rostii eu bine vorbele de comoară şi de coborât în puț, că ceea 
ce nădăjduisem se şi dovedi pe deplin. Întrucât soţia mea strigă: 

— Nu, pe Allah! eu am să cobor acolo înlăuntru! Căci tu n-ai să te pricepi 
niciodată cum să deschizi comoara şi cum să pui stăpânire pe ea. Şi-apoi nu 
am nicio încredere în cinstea ta. 

Şi îşi aruncă numaidecât iaşmacul şi îmi zise: 

— Hai, grăbeşte de mă leagă cu frânghia şi coboară-mă în puț. 

lar eu, o, doamne al meu, după ce făcui câteva nazuri, numai aşa, 
chipurile, şi după ce înghiţii câteva sudalme pentru şovăiala mea, oftai: 

— Să fie după voia lui Allah şi după voia ta, o, fiică a unor oameni de 
treabă! 

Şi o legai vârtos cu funia, petrecându-i-o pe după subsuori, şi o lăsai să 
lunece în afundul puţului. lar când simţii că ajunsese la fund, mă 
descotorosii de toate, aruncând frânghia în adâncul gropii. Şi scosei un oftat 
de mulţumire cum nu mai slobozise pieptul meu de când ieşisem din 
pântecele maică-mii. Şi-i strigai afurisitei: 

— O, fiică a unor oameni de treabă, ai bunăvoința de a rămâne acolo până 
ce am să vin eu să te trag! 

Şi fără să-mi mai pese de răspunsul ei, mă întorsei liniştit la munca mea şi 
mă apucai să tai lemne cântând, ceea ce nu mi se mai întâmplase de 
multişoară vreme. Şi, în bucuria mea, mi se părea că îmi crescuseră aripi, 
aşa mă simţeam de uşor, ca păsările. 

Şi descotorosit astfel de pricina amarurilor mele, putui într-un sfârşit să 
gust dulceaţa liniştii şi a tihnei. Ci peste două zile gândii în cugetul meu: 
„Ya Ahmad, legea lui Allah şi a Trimisului său — asupra-i fie rugăciunea şi 
binecuvântările! — nu îngăduie unei făpturi să ia viaţa altei făpturi cu chip la 
fel ca al ei. lar tu, părăsind-o pe fiica socrului tău în afundul puţului, o 
primejduieşti de-a o lăsa să moară de foame. Hotărât! unei făpturi ca ea i se 
cuvine cea mai rea osândă. Ci tu să nu-ţi încarci sufletul cu moartea ei, şi 
scoate-o din groapă. Şi-apoi s-ar mai şi putea ca învăţătura aceasta de minte 
s-o lecuiască pe totdeauna de firea ei cea urâtă.” 

Şi neputând înfrunta sfatul cugetului, mă dusei la puț şi o strigai pe fiica 
socrului meu, slobozind înspre ea altă funie: 

— Hai, dă zor de te leagă, ca să te scot. Nădăjduiesc că învăţătura aceasta 
te-o fi lecuit. 

Şi, simțind că funia fusese prinsă în afundul puţului, aşteptai un răstimp 
spre a-i da răgaz soţiei să se lege bine. După care, simțind că zgâlţâia de 


frânghie, spre a-mi da de înţeles că e gata, o trăsei cu mare caznă, aşa de 
grea era povara de la capătul funiei. Şi care nu-mi fu spaima, o, emire al 
drept-credinciosilor, când văzui atârnat de funie... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute şaizeci şi şaptea noapte 


Urmă: 


„„.Şi care nu-mi fu spaima, o, emire al drept-credincioşilor, când văzui 
atârnat de funie, în loc de fiica socrului meu, un ginn uriaş, cu o înfăţişare 
tare puţin liniştitoare, şi care, de îndată ce atinse pământul, se temeni 
dinainte-mi şi îmi zise: 

— Multe mulţamuri am a-ţi aduce, ya Sidi Ahmad, pentru binele pe care 
mi-l făcuşi! Află, într-adevăr, că eu sunt din rândul ginnilor care nu au 
însuşirea de a zbura prin văzduhuri, şi care nu pot decât să se târâie pe 
pământ, măcar că în acest chip iuţeala lor este mare foarte şi le îngăduie să 
meargă tot atâta de repede ca şi ginnii văzduhurilor. Şi-aşa că eu, un ginn 
pământenesc, îmi alesesem de ani şi ani puţul acesta vechi spre a mi-l face 
sălaş. Şi trăiam aci în tihnă deplină, până când, acum două zile, a coborât la 
mine cea mai afurisită muiere de pe pământ. Şi n-a mai contenit să mă tot 
chinuiască din clipita când m-am apucat să mă încârduiesc cu ea, şi m-a 
silit, toată vremea aceasta, să trudesc la ea fără de răgaz, eu care de ani şi 
ani trăiam întru burlăcie şi pierdusem asemenea deprinderi! Ya Allah! drept 
care îţi sunt tare îndatorat că m-ai izbăvit de pojarnica de muiere. Of, de 
bună seamă că un bine atâta de însemnat nu are să rămână fără de răsplată, 
întrucât a căzut într-un suflet care-i ştie preţul. Aşa că iacătă ce pot şi ce 
vreau să fac eu în schimbul lui! 

Şi se opri o clipită, ca să-şi tragă sufletul, pe când eu, liniştit de gândurile 
lui bune, cugetam: „Pe Allah! Muierea mea este de spaimă, dacă a izbutit 
să-i sperie până şi pe ginni, ba până şi pe cel mai uriaş dintre ginni. Cum 
de-oi fi putut eu să durez atâta amar de vreme la răutatea şi la ticăloşia ei?” 
Şi, plin de milă faţă de mine însumi şi faţă de semenul meu întru pacoste, îl 
ascultai atunci când începu iar: 

— Da, ya Sidi Ahmad, din tăietor de lemne cum eşti vreau să te fac pe-o 
potrivă cu sultanii cei mai mari. Şi iacătă cum. Cunosc că sultanul de la Ind 
are numai o fată, care-i o copilandră cum este luna în cea de a paisprezecea 
zi a ei. Şi-i taman la vremea de măritiş, la anii paisprezece şi un sfert, şi-i 


fecioară cum este boaba de mărgăritar în scoica ei de sidef. Iar eu vreau să 
fac aşa ca să ţi-o dea de soţie însuşi sultanul de la Ind, părintele său, care 
ţine la ea mai strasnic decât la chiar viaţa lui. Şi, spre a-mi izbândi gândul, 
am să şi dau drumul pasului, în fuga mea cea mai mare, înspre palatul 
sultanului, la Ind, şi am să intru în trupul fetişcanei crăiţe, şi am să pun 
stăpânire o vreme pe mintea ei. Şi, în felul acesta, stăpânită de duh, are să 
pară nebună pentru toţi cei din preajma ei, iar sultanul, tătâne-său, are să 
caute s-o tămăduiască pe la toţi vracii cei mai iscusiţi de la Ind. Da niciunul 
dintre ei nu are să poată să ghicească pricina adevărată a boalei, care va fi 
şederea mea în trupul fetei; şi toate strădaniile lor au să se spulbere la 
suflarea şi la vrerea mea. Si-atunci ai să te iveşti tu şi ai să fii tămăduitorul 
domniţei. Şi am să-ţi arăt mijloacele pentru aceasta! 

Şi, după ce grăi astfel, ginnul scoase din sân nişte frunze de la un pom 
tainic, pe care mi le dete, adăugând: 

— Odată ce ai să fii dus la tânăra crăiţă bolnavă, tu s-o cercetezi de parcă 
habar nu ai avea ce fel de boală are, să iei un chip îndoielnic şi îngândurat, 
ca să-i bagi în sperieţi pe cei de faţă, şi, într-un sfârşit, să iei una dintre 
frunzele acestea, pe care s-o înmoi în apă şi cu care să ştergi apoi obrazul 
fetei. lar eu, numaidecât, am să fiu silit să ies din trupul copilei: şi pe clipă 
pe dată fata are să-şi capete iarăşi mintea şi are să se întoarcă la starea ei 
dintâi. Şi tot atunci, ca răsplată pentru lecuirea săvârşită, tu ai să ajungi 
soţul copilandrei, fata sultanului. Şi-acesta-i, ya Sidi Ahmad, chipul în care 
vreau să-ţi răsplătesc binele pe care mi l-ai făcut în viaţă, izbăvindu-mă de 
muierea cea înfricoşătoare care a venit să-mi facă cu neputinţă şederea în 
puţul meu, în locul acela minunat şi tihnit unde nădăjduiam să-mi trec zilele 
în netulburare. Şi Allah s-o bată pe afurisită! 

Şi după ce grăi astfel, ginnul îşi luă ziua-bună de la mine, povăţuindu-mă 
să pornesc îndată la drum înspre ţara Indului. Îmi ură călătorie bună şi pieri 
din ochii mei, lunecând pe faţa pământului ca o corabie dusă de furtună. 

Eu atunci, o, doamne al meu, ştiind că ursita mea mă aşteaptă în ţara 
Indului, nu şovăii a urma povăţuirile ginnului şi a lua calea numaidecât 
înspre ţara aceea depărtată. lar Allah îmi meni bună pace şi, după o 
călătorie lungă, plină de osteneli, de lipsuri şi de primejdii, care nu sunt de 
nicio trebuinţă a le povesti stăpânului nostru, ajunsei fără de pagubă în ţara 
Indului, acolo unde domnea sultanul, tatăl domnitei ce avea să-mi fie soţie. 

Şi ajungând astfel la capătul călătoriei mele, aflai că într-adevăr nebunia 
domniţei se şi dovedise de o bună bucată de vreme, că faptul prăbuşise 


saraiul împărătesc şi toată ţara în deznădejdea cea mai adâncă şi că, după ce 
zadarnic folosise ştiinţa doftorilor cei mai iscusiţi, sultanul o făgăduise pe 
domniţă de soţie aceluia care ar zvidui-o. 

Eu atunci, o, emire al drept-credincioşilor, tare pe poveţele ce mi le dăduse 
ginnul, şi fără de nicio grijă în ce priveşte izbânda, mă înfăţişai la primirea 
pe care o dată în zi sultanul o îngăduia acelora ce vroiau să încerce o 
zviduire asupra minţilor domniţei. Şi călcai cu toată încrederea în odaia în 
care sta încuiată fata, şi nu pregetai a pune în fapt învăţătura ginnului, 
schimbând tot felul de înfăţişări îngândurate, ca să fiu luat cu totul în 
seamă. Pe urmă, după ce băgai bine în sperieţi pe toţi cei din preajmă, şi 
fără a fi pus nicio întrebare despre starea bolnavei, înmuiai câteva frunze 
dintre cele ce le aveam şi ştersei cu ele faţa domnitei. 

Şi fata, cuprinsă numaidecât de zgâlţâieli, scoase un țipăt mare şi căzu 
leşinată. Or, acestea se datorau ginnului care, cu ieşirea lui repezită din 
trupul copilandrei, stârnise starea aceea ce l-ar fi înfricoşat pe oricare alt ins 
în locul meu. Ci eu, departe de a mă arăta tulburat, stropii cu apă de 
trandafiri faţa fetişcanei şi o făcui să-şi vină în simţiri. lar ea se deşteptă cu 
minţile întregi şi începu să vorbească la toată lumea, cu chibzuială, cu 
dulceaţă şi cu măsură, cunoscându-i pe cei din preajmă şi spunând fiecăruia 
pe nume. 

Şi bucuria fu până peste măsură la sarai şi în toată cetatea. Iar sultanul tării 
Indului, îndatorat de binele ce-i făcusem, nu se lepădă de făgăduială şi mi-o 
dete pe fiica lui de soţie. Şi nunta noastră se săvârşi chiar în ziua aceea, cu 
vâlva cea mai strălucită, în toiul ospeţelor şi al veseliei întregului norod. 

Şi iacă-aşa ajunsei soţ al domniţei, fata sultanului de la Ind. 

În ceea ce o priveşte pe cea de a doua domniţă, pe care ai văzut-o şezând 
de partea stângă a palanchinului, o, emire al drept-credincioşilor, apoi 
iacătă! 

După ce ginnul cel uriaş, datorită înţelegerii hotărâte între noi, părăsi 
trupul domniţei de la Ind, îşi bătu capul spre a afla unde avea să se ducă să 
sălăşluiască de aci înainte, dat fiind că nu mai avea adăpost şi că putul 
rămăsese stăpânit de pacostea de fiică a socrului meu. Şi-apoi, în vremea 
şederii sale în trupul fetişcanei, prinsese gust până la urmă de un asemenea 
soi de adăpost, şi îşi făgăduise ca la ieşirea sa de acolo să-şi caute un alt 
trup de copilandră. Încât, după ce cugetă oleacă, îşi luă vânt şi porni înspre 
împărăţia Chitaiului, cu toată iuţeala, ca o corabie mare gonită de furtună. 


Şi nu dovedi altceva mai bun de făcut decât să se ducă şi să se aciuiască în 
trupul fetei sultanului Chinei, o crăiţă tânără de paisprezece ani şi un sfert, 
frumoasă ca luna în cea de-a paisprezecea zi a ei, şi neprihănită ca boaba de 
mărgăritar în scoica ei de sidef. Şi, dintr-odată, domniţa sălăşluită de el se 
puse pe un şir de zgâlţâituri şi de zvâcnituri anapoda, şi pe o revărsare de 
vorbe fără de cap care dădură limpede în vileag sminteala ei. Şi amărâtul de 
sultan al Chitaiului degeaba chemă la căpătâiul fetei sale pe doftorii cei mai 
iscusiţi din China, că nu izbândi neam s-o facă pe fiică-sa să se întoarcă la 
starea dintâi. Şi fu cufundat, dimpreună cu saraiul şi cu împărăţia lui, în jale 
şi în deznădejde, dat fiind că domniţa era singurul său copil şi că era o fată 
pe cât de iubitoare, pe atâta de dulce şi de frumoasă. Ci, într-un sfârşit, 
Allah îl avu întru mila sa şi făcu să-i ajungă la urechi zvonul minunatei 
vindecări, datorate îngrijirilor mele, a domniţei de la Ind care ajunsese soţia 
mea. Şi trimise numaidecât un sol la tătânele soţiei mele, ca să mă roage să 
mă duc şi să-i vindec fata, domniţa Chitaiului, făgăduindu-mi-o de soţie, 
dacă am să izbândesc. 

Eu atunci mă dusei la soţia mea cea tânără, copila sultanului de la Ind, şi îi 
spusei de solia şi de făgăduiala ce mi se trimiteau. Şi izbutii s-o încredinţez 
că putea prea bine s-o primească de soră pe domniţa Chitaiului, care mi se 
făgăduia de soţie, dacă aş izbândi. Şi plecai înspre ţara Chitaiului. 

Or, o, emire al drept-credincioşilor, tot ceea ce am să-ţi povestesc în 
privinţa stăpânirii de către ginn a crăiţei chinezoaice nu aflai decât după ce 
ajunsei în China, şi din chiar gura ginnului cu pricina. Întrucât, până atunci, 
eu nu ştiusem prea bine nimic despre felul răului de care suferea crăiţa 
chinezoaică, şi îmi ziceam că frunzele mele au să poată s-o tămăduiască de 
orice-o fi. Drept aceea plecasem plin de nădejde, fără a-mi da prin cap că 
chiar prietenul meu cel vechi, ginnul cel uriaş, care îşi alesese sălaşul în 
trupul fetei sultanului, era pricina răului. 

Încât uluiala mea fu până peste margini când, după ce intrai în iatacul 
crăiţei chinezoaice, unde cerusem să fiu lăsat singur cu bolnava, cunoscui 
glasul prietenului meu, ginnul cel uriaş, care îmi spunea cu gura domnitei: 

— Ce, tu eşti, ya Sidi Ahmad? Tu, cel pe care l-am copleşit cu binefacerile 
mele, tu vii să mă alungi din lăcaşul pe care mi l-am ales pentru odihna 
oaselor mele? Au nu ţi-e ruşine ţie să plăteşti binele cu răul? Şi nu ţi-e 
teamă că, dacă mă sileşti să ies de aici, am să mă duc de-a dreptul în ţara 
Indului, în lipsa ta, să mă dedau la fel de fel de împreunări amarnice cu 
făptura soţiei tale de la Ind, şi pe urmă s-o omor? 


Şi întrucât nu puţin eram înfricoşat de primejdia aceea, ginnul se prilejui 
de spaima mea spre a-mi istorisi povestea sa din ziua când ieşise din trupul 
soţiei mele de la Ind, şi mă rugă fierbinte, pentru binele meu, să-l las să 
trăiască liniştit în adăpostul cel nou pe care şi-l alesese. 

Eu atunci, tare buimăcit şi nevroind să mă arăt lipsit de recunoştinţă faţă 
de ginnul acela minunat, care, la urma urmei, era obârşia norocului meu, 
tocmai eram gata a mă hotărî să mă întorc la sultanul Chinei spre a-i 
mărturisi că nu eram în stare, cu priceperea mea, s-o scap pe crăiţă de boala 
ei, când Allah îmi suflă în minte un tertip. Aşa că mă răsucii înspre ginn şi 
îi zisei: 

— O, căpetenie de ginni şi cunună a lor, o, minunatule, nu ca s-o 
tămăduiesc pe crăiţa Chitaiului am venit eu aici, ci am făcut toată călătoria 
aceasta spre a te ruga, dimpotrivă, să-mi vii într-ajutor. Că, de bună seamă, 
o mai ţii minte pe muierea cu care ai petrecut în puț câteva zile amarnice. 
Eh, muierea aceea era nevasta mea, fata socrului meu. Şi eu am aruncat-o 
acolo în puț, ca să am tihnă. Or, pacostea se ţine acuma după mine, că nu 
ştiu cine-a putut să scoată de acolo puiul acela de căţea. Da iacătă că e 
slobodă şi se ţine pe urmele mele. Şi pretutindenea se ţine după mine şi, of, 
vai de capul nostru! Într-o clipită are să fie aici... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a opt sute şaizeci şi opta noapte 


Urmă: 


„„„Şi iacătă că o şi aud cum ţipă cu glasul ei cel afurisit în curtea saraiului. 
Fie-ţi milă, o, prietene al meu, şi ajută-mă! Am venit să-ţi cer fierbinte 
ajutorinţa! 

Când auzi ginnul vorbele mele, fu cuprins de o spaimă de nespus şi strigă: 

— Ajutorinţă de la mine? ya Allah! ajutorinţă de la mine? Ferească-mă 
fraţii ginni de-a mai da ochii vreodată cu o muiere ca aceea! Prietene 
Ahmad, scapă cum ai putea! În ce mă priveşte, n-aş putea să fac nimica. Şi 
fug numaidecât! 

Aşa grăi, şi ieşi cu vuiet din trupul domniţei, spre a-şi slobozi picioarele în 
vânt şi spre a mânca sub paşii lui depărtările: întocmai ca pe ape o corabie 
mare gonită de furtună. 

Iar crăiţa chinezoaică îşi veni în minţi. Şi ajunse cea de a doua soţie a mea. 


Şi de-atunci trăiesc cu cele două copile crăieşti, în huzururi de toate 
soiurile şi în desfătările cele mai gingaşe. 

Şi-atunci gândii că, până a nu ajunge sultan peste ţara Indului ori a 
Chitaiului, şi până a nu mă afla în neputinţă de a mai călători, să mai văd o 
dată ţara în care m-am născut şi unde am trăit ca tăietor de lemne, cetatea 
aceasta a Bagdadului, lăcaşul păcii! Şi iacătă, o, emire al drept- 
credincioşilor, cum m-ai întâlnit tu pe podul Bagdadului, în fruntea alaiului 
meu, urmat de palanchinul care le ducea pe cele două soţii ale mele, 
domnitele Indului şi ale Chitaiului, în cinstea cărora cântau meterhanalele 
din sculele lor cântece indieneşţi şi chinezeşti, 

Şi-aceasta-i povestea mea. Ci Allah este mai ştiutor! 

După ce auzi povestea călăreţului cel strălucit, califul se ridică în cinstea 
lui şi îl pofti să vină şi să stea jos lângă el, pe scaunul jeţului împărătesc. Şi 
îl firitisi că fusese ales de judeţele celui Atotputinte spre a ajunge, din 
tăietorul de lemne cel sărman care fusese, urmaş la scaunul de domnie al 
Indului şi la scaunul de domnie al Chitaiului. Şi adăugă: 

— Pecetluiască Allah prietenia noastră, şi apere-te El şi ocrotească-te întru 
fericirea împărăţiilor tale de mâine. 


CELE DOUĂ VIEŢI ALE SULTANULUI MAHMUD 
COMOARA FĂRĂ DE SFÂRŞIT 
POVESTEA CEA ÎNCÂLCITĂ CU DULCELE COPIL DIN FLORI 


Povestea cu maimuţoiul flăcău 


Povestea celui dintâi dintre nebuni 
Povestea celui de al doilea nebun 
Povestea celui de al treilea nebun 


CUVINTELE DE SUB CELE NOUĂZECI ŞI NOUĂ DE CAPETE RETEZATE 
TICĂLOŞIA SOŢIILOR 


Povestea istorisită de plăcintar 
Povestea istorisită de zarzavagiu 
Povestea istorisită de măcelar 


Povestea istorisită de baş-clarinet 
POVESTEA CU ALI BABA ŞI CU CEI PATRUZECI DE HOȚI 


ÎNTÂLNIRILE LUI AL-RAŞID PE PODUL DE LA BAGDAD 


Povestea tânărului stăpân al iepei bălane 
Povestea călăreţului pe urma căruia se cântau cântece indieneşti şi chinezeşti 


Notes 


L= 


Mezii — vechii locuitori ai Iranului de azi: prin extensie, perșii. 


[2] 


Deilamiţii erau locuitorii din Deilam, o regiune din partea de apus a Iranului. 


